
Eugeniu COŞERIU 


| Politici lingvistice 


E.C. — (sau Eugenio Coseriu, 
n. 27 iulie 1921, comuna 
Mihăileni, judeţul Bălţi, azi 
în Republica Moldova — 


d. 7 septembr 


primei şcoli lin 

din America d 

al Şcolii lingvisti 
Tübingen. Părinte a 
azi se numește lin 
integrală, Eugeniu 


ie 2002, 


Tübingen, Germania) a 
fost un lingvist român din 
exil, membru de onoare al 

Academiei Române (din 
991). Este fondatorul 


gvistice 
e Sud și 
ce de la 
ceea ce 
gvistica 
Coşeriu 


este unul dintre cei mai 


importanţi lin 
secolului XX. A fos 


gviști ai 
Doctor 


Honoris Causa a aproape 50 


de universităţi din 


întreaga 


lume. 


1. Natura politică a limbajului 


Voi vorbi în primul rînd despre natura politică 
a limbajului, natură determinată de alteritatea 
omului, de această dimensiune fundamentală a 
omului, ființă ce trăieşte împreună cu alții. Cel 
ce a pus mai întîi această problemă în termeni 
care sînt pînă astăzi actuali a fost, se înțelege, ta- 
tăl nostru spiritual, Aristotel. Chiar la începutul 
tratatului despre ştiinţa societăţii, Politica, Aristo- 
tel semnalează faptul că omul este cel mai politic 
dintre ființele gregare, dintre ființele care trăiesc 
în comunități, iar aceasta pentru că, pe cînd cele- 
lalte ființe care trăiesc în comunităţi au voce, omul 
dispune de limbaj. Omul are, în afară de voce, şi 
logos. Vocea poate exprima durerea, suferința sau 
plăcerea, pe cînd prin logos, spune Aristotel, se 
exprimă binele și răul, dreptatea și nedreptatea 
și, întîi de toate, logosul permite aceste distincții; 
aşadar logosul se dovedeşte baza conştiinţei sau 
manifestarea conştiinţei morale a omului. Acest 
logos înseamnă limbaj. 


S-a spus recent că abia Heidegger ar fi constatat 
că termenul logos are în textul lui Aristotel aceas- 
tă semnificaţie. În realitate, s-a ştiut întotdeauna 
că e vorba de limbaj, iar aceasta pentru că exis- 
tă o opoziţie între voce, faptul exclusiv material, 
de care dispun și alte fiinţe, și logos. Omul are și 


Conferinţă susținută la Colocviul Internaţional de 
Ştiinţe ale Limbajului, ediţia a VI-a, Suceava, 20 oc- 
tombrie 2001. Text publicat pentru prima dată în revis- 
ta „Limba Română”, nr. 10, 2002, p. 139-145. 

această voce, care îi permite să-şi exprime suferința și plăcerea, însă dispune 
şi de logos. Într-o veche traducere a lui Aristotel în spaniolă, logos e tradus, 
pur şi simplu, prin don della palabra, adică darul cuvîntului. Aceasta este ceea 
ce-l deosebeşte pe om de celelalte ființe gregare. ÎI deosebeşte prin faptul că 
exprimă conştiinţa şi, prin aceasta, omul este ființa cea mai politică, politică 
şi socială în același timp. Aristotel consideră că tocmai capacitatea omului 
de a distinge între ce e drept și ce e nedrept, între ceea ce e bine și ceea ce 
e rău reprezintă baza comunităților umane, baza cetăţii, adică a statului şi a 
familiei. Este foarte interesant că Aristotel înțelege limbajul ca manifestare a 
acestei naturi, politice, a omului. Această trăsătură comună pe care o prezintă 
oamenii nu e un fapt social sau un fapt politic, ci, dimpotrivă, este baza so- 
cietății, adică este motivul întrunirii într-o societate cu adevărat umană. De 
altfel, această idee se regăsește şi acolo unde se prezintă intuiţiile originare 
ale omului, anume în limbi, în mai multe limbi. Şi se înțelege că baza comu- 
nității este limbajul şi, mai mult, este limbajul deja determinat ca limbă, ca o 
anumită limbă a unei anumite comunităţi istorice. 


În foarte multe limbi se înțelege că limba pe care o vorbeşte o anumită co- 
munitate este limba prin excelență, este limbajul natural al omului, şi cei care 
nu vorbesc această limbă sînt ori muţi, ori necuvîntători, ori bilbiiți. Sînt bar- 
bari. Asta înseamnă, de fapt, barbaros în greacă. S-a spus, de altfel, că aceasta 
este o etimologie populară, însă şi etimologiile populare au un anumit sens 
şi se înțeleg într-un anumit fel. S-a spus că şi numele pe care slavii l-au dat 
germanilor, adică nemți, ar însemna „muţii”, și astăzi, într-adevăr, a ajuns să 


Dal, E AE A E. ud 
Chişinău, 21 mai 2001. Eugeniu Coşeriu la aniversarea a X-a 
de la fundarea revistei „Limba Română” 

coincidă cu cuvîntul care înseamnă „mut”. E o etimologie populară, probabil. 
Însă faptul semnificativ și simptomatic este că s-a ajuns la această identitate, 
deşi etimologia e, probabil, alta (vine, probabil, de la numele unui trib cel- 
tic — nemetoi). S-a ajuns, așadar, să fie considerați muţi de ceilalți pentru că 
nu vorbeau o limbă slavă. 


În mai multe limbi, cei care vorbesc o anumită limbă sînt oamenii, pe cînd 
ceilalți sînt neoamenii, sînt cei care nu sînt oameni. De exemplu, în limbile 
bantu, bantu înseamnă, pur şi simplu, „oamenii”; adică noi, cei care vorbim 
această limbă, sîntem genul uman, speța umană, iar ceilalți sînt neoamenii. 
E vorba, cum vedeţi, chiar de limbă, de limbaj determinat deja ca limbă, o 
anumită limbă. De altfel, aceeași intuiție, aceeași identitate între limbaj şi o 
anumită limbă o găsim și în foarte multe limbi, unde nu se face nicio deosebi- 
re între limbaj și limbă, fiindcă limbajul se prezintă întotdeauna ca limbă prin 
această alteritate a omului, care priveşte o anumită comunitate cu tradiţiile ei 
istorice şi care se prezintă cu o dimensiune actuală către ceilalți vorbitori ai 
aceleiași limbi şi cu o dimensiune istorică, solidaritatea cu trecutul. Aceasta 
este alteritatea lingvistică, manifestată tocmai prin faptul că limbajul se pre- 
zintă întotdeauna ca limbă. 


Mult mai tirziu după Aristotel, Sfintul Toma reia ideea în alt context și insistă 
asupra faptului că limbajul arată această alteritate a omului. Vorbind numai 
de faptul că limbajul se prezintă ca exterior, se prezintă sub formă fonică, 
poate fi auzit și înțeles de alţii, Sfintul Toma spune: „Dacă omul ar fi o ființă 
solitară, atunci i-ar ajunge pur şi simplu impresiile psihice în conștiință și nu 
ar avea nevoie să le exteriorizeze. Şi continuă: dat fiind că omul este o ființă 
politică și socială, a fost necesar ca toate aceste intuiții sau concepții ale unui 
individ să se arate în exterior, deci să fie cunoscute, să fie făcute cunoscute 
altora, ceea ce se întîmplă prin voce”, deci tocmai prin acest limbaj, care se 
adresează altuia, iar aceasta tocmai pentru ca oamenii să poată conviețui. 


În același sens, mult mai tîrziu, marele filozof american John Dewey observă 
că intersubiectivitatea conţinuturilor lingvistice face ca limbajul să fie obiectiv. 
Limbajul are o dimensiune obiectivă, numește anumite lucruri, însă le numeș- 
te în sens obiectiv numai fiindcă e în același timp şi originar, şi intersubiectiv, 
adică fiindcă prezintă această dimensiune a alterităţii. Filozoful american con- 
sideră că limbajul are într-adevăr o dimensiune obiectivă, dar mai întîi are o 
dimensiune intersubiectivă, adică mai întii se stabileşte o comunicare cu alții 
prin limbaj şi numai prin aceasta arată ceva care este comun vorbitorilor. 


Încă mai profund, probabil, a văzut lucrurile Heidegger, care spune că cei 
care vorbesc unii cu alții au deja ceva în comun, iar ceea ce au în comun se 

manifestă în faptul că vorbesc unii cu alții. Cum vedeți, e vorba de același ter- 
men politikón al lui Aristotel, care conținea deja amîndouă ideile, adică fap- 
tul politic şi faptul social ca fundament al acestor societăți umane, al acestei 
conviețuiri în familii și apoi în stat. Nu mai citez alți gînditori care au vorbit 
despre același lucru, poate numai o frază, care îmi place foarte mult, a lui 
Merleau-Ponty, care spune: „Lorsque je parle ou que je comprends, je sens la 
présence d'autrui en moi-même” („Cind vorbesc sau cînd înțeleg simt prezența 
altuia în mine însumi, în conștiința mea”). 


Limbajul este deci această deschidere spre alţii, spre alte conștiințe. Altfel, 
conștiințele sînt închise, sînt monadice. Nu există niciun mod de a trece di- 
rect de la o conștiință la o altă conștiință. Putem trece numai prin limbaj și 
tocmai prin limbaj realizat deja ca limbă, deoarece limbajul, ca toate activită- 
tile pe care le numim culturale (sau pe care le numim pur şi simplu cultură), 
este o activitate de creaţie, și, în realitate, numai individul creează. Ceea ce se 
creează însă prin această dimensiune a alterității e adoptat de ceilalți și devi- 
ne tradiţie. Și tocmai prin faptul limbajului tradiția este extrem de puternică, 
mult mai puternică decît toate celelalte activităţi culturale, de exemplu, mai 
puternică decît prin artă sau prin ştiinţă. lar ceea ce se creează în limbaj se 
creează deja printr-o limbă. Unii lingviști au înţeles, în mod greșit, că lim- 
ba, în acest sens, ca fapt social, se impune vorbitorilor, dar în realitate limba 
nu se impune vorbitorilor şi nu distruge, nu suprimă creativitatea limbaju- 
lui. Omul dispune de limbă și limba este condiţia libertăţii sale istorice. Prin 
limbă, omul îşi manifestă tocmai identitatea sa istorică, și, cînd vorbește altă 
limbă, își asumă, cel puţin provizoriu, o altă identitate, identitatea istorică a 
celui cu care vorbeşte. A te exprima, așadar, într-o limbă nu înseamnă a nu fi 
liber, ci înseamnă a fi tu însuţi, adică a fi cine eşti ca individ istoric. 


Poate nimeni n-a exprimat acest lucru mai bine decit filozoful italian Gio- 
vanni Gentile prin cartea sa Sommario di pedagogia. După ce vorbeşte tocmai 
despre libertatea limbajului și de limbaj ca activitate de creaţie, susține că 
tocmai această libertate în mod concret nu se poate realiza, deoarece fiecare 
individ care vorbeşte are o istorie îndărătul său și înlăuntrul său, cu alte cu- 
vinte, fiecare individ reprezintă această istorie. Aceasta nu înseamnă că limba 
se impune vorbitorului, ci că fiecare individ care adoptă limba tradiţiei este 
şi el o parte a acestei tradiții. Mergind mai departe pe aceeași idee, cel care 
adoptă o limbă și se recunoaște ca membru al unei comunități se recunoaște 
pe sine însuși ca individ. 


Actul de a vorbi implică mai multe alterități în cercuri concentrice. Există şi o 
alteritate negativă, care desparte, opunînd o anumită identitate istorică altei 
(altor) identități istorice. 

Limba creează și se re-creează permanent; prin creativitate, limba se diferen- 
ţiază şi de aici a apărut necesitatea de a se stabili o limbă comună, pe deasupra 
diferențelor, comună pentru toată comunitatea istorică. La rindul ei, această 
limbă comună se diferenţiază fie pentru că nu a putut elimina toate particula- 
ritățile locale, fie pentru că au apărut în ea inovaţii. De aceea este nevoie să se 
realizeze o limbă standard, o limbă exemplară. 


Dialectul care a stat la baza limbii comune se schimbă, el devine altceva în 
urma unei „lupte” Iată de ce vom spune că nu simplul grai muntean stă la 
baza limbii române literare; acesta devine tradiţie, primește influenţe din alte 
graiuri şi ajunge să fie limba comună a tuturor românilor. Biblia de la Bucu- 
reşti eu o numesc moldo-valahă, la tocmirea ei contribuind nu numai graiul 
muntean, ci şi cel moldovean, iar dintre versiunile Regulamentului organic 
mult mai aproape de limba română comună e cea moldovenească. Contribu- 
ţia tradiției moldovenești la constituirea a ceea ce numim astăzi limba româ- 
nă exemplară nu poate fi ignorată. 


2. Politica lingvistică. „Limba moldovenească” — 
o fantomă lingvistică 


Statele plurilingve sînt aglomerări de colectivități etnice şi lingvistice mai 
mult sau mai puţin diferite. Între aceste colectivități există relaţii de colabo- 
rare, dar și relaţii conflictuale, relații care se reflectă și în planul lingvistic. În 
privinţa relaţiilor dintre limba proprie, a colectivităţi căreia individul îi apar- 
ţine istoric, şi o altă limbă, mai ales în cazul limbilor majoritare și al limbilor 
minoritare, se pot distinge trei atitudini. 


Prima este cea pe care o numesc naționalismul sănătos, care înseamnă să îţi 
asumi limba ta pentru tine și pentru comunitatea ta fără a impune această 
limbă şi altora; minoritățile pot să aibă şcoli în limba lor, să comunice în lim- 
ba lor, să-şi dezvolte cultura proprie. 


A doua atitudine aș numi-o șovinismul lingvistic, al celor care vor să impună 
limba majoritară şi minorităţilor. 


În sfîrșit, cea de-a treia este colonialismul sau imperialismul lingvistic, al celor 
care vor să impună limba lor majorităţilor cucerite. 


Singura atitudine rezonabilă este naționalismul sănătos. 


De-a lungul istoriei s-au manifestat toate cele trei atitudini, în ultimele seco- 
le șovinismul lingvistic şi imperialismul lingvistic luînd înfățișări dintre cele 

mai diverse. Comunismul, ca doctrină, era într-adevăr internaţionalist şi nu 
s-a pretins, în realitate, deznaţionalizarea. Dimpotrivă, lingvistul Marr — cu 
toate greșelile sale de concepţie despre care nu vorbim aici — voia să afirme 
toate limbile naționale și a creat chiar alfabete pentru foarte multe limbi, nu 
pe baza celui chirilic, ci bazate în general pe alfabetul latin. Limbii române fo- 
losite în republica autonomă de la est de Nistru i se recunoștea atunci identi- 
tatea, în scris folosindu-se și alfabetul latin. Apoi a început reacţiunea. A fost 
chiar şi o reacțiune împotriva doctrinei lingvistice a lui Marr din cauză că nu 
a făcut politică în faptul lingvistic, mai exact nu a făcut politică lingvistică ru- 
sească. Dimpotrivă, Marr, care era un comunist foarte naiv, credea într-ade- 
văr într-un fel de comunism internaţionalist, supernaţionalist și își închipuia 
că limba finală a comunismului internațional va fi o altă limbă, o limbă nouă, 
care nu va fi — zicea el — nici rusa (spunînd „nici rusa” înseamnă că înțelegea 
că tocmai rusa va deveni această limbă!), nici engleza, nici germana. 


Or, ce s-a produs în comunismul sovietic a fost pină acum o reacțiune îm- 
potriva internaţionalismului din partea imperialismului rus. S-a afirmat de 
aceea că în politica generală și, prin urmare, şi în politica culturală-lingvistică, 
imperialismul rusesc și comunismul sovietic au devenit imperialism sovietic. 
Această reacțiune s-a manifestat în sensul cel mai evident în cazul așa-numi- 
tei doctrine a bilingvismului armonios, ceea ce însemna ca toată lumea să ştie 
limba comunismului, limba imperiului, adică rusește, şi, în afară de asta, să 


fie şi bilingvi. 


Ce s-a întîmplat cu această doctrină cu totul absurdă? Se înțelege că rusofonii 
din toate regiunile ocupate cu populație majoritară nerusă înțelegeau că nu 
trebuie să înveţe ei limba locală, deci adoptau o atitudine colonialistă, curen- 
tă şi în alte cazuri, fiindcă ei vorbeau deja limba imperiului, limba generală a 
comunismului. Așadar, cei ce trebuia să fie bilingvi și să accepte „bilingvis- 
mul armonios” erau, se înțelege, localnicii, adică cei care erau majoritari în 
fiecare regiune. Niciodată rusofonii nu s-au gîndit că şi ei, trăind în aceste 
regiuni, ar trebui să fie bilingvi. Şi rezultatul a fost că foarte mulți rusofoni, 
veniți de mult sau veniţi de curînd, pur și simplu n-au învățat, de exemplu, 
limba română și nici alte limbi din alte țări ocupate. 


Au rezistat foarte puţine țări, din punct de vedere lingvistic. Au rezistat ad- 
mirabil Georgia și Armenia; au rezistat, de asemenea, Țările Baltice, care şi- 
au păstrat limba, deşi acolo imigrația rusească a fost mai numeroasă decît în 
Republica Moldova. Îmi permit să amintesc aici o întîmplare petrecută într-o 
universitate georgiană. Aveam de ţinut o conferință — care era tradusă în ru- 
seşte —, și bătrinul Cicobava, un profesor de lingvistică de acolo, mi-a spus că 
într-o universitate georgiană pot vorbi în georgiană sau în orice altă limbă, dar 

nu rusește. Fără îndoială, așa ceva nu s-a întîmplat niciodată, şi nu s-ar fi putut 
întîmpla, din nefericire, în Republica Moldova: să se spună că asta e o universi- 
tate românească și că aici se vorbeşte româneşte, iar dacă nu știți limba română, 
vorbiţi altă limbă, dar nu limba imperiului! Şi Cicobava nu era deloc anticomu- 
nist şi nu era nici dușman al rușilor. Deci se înțelegea că la acea universitate se 
vorbeşte limba naţională și se afirmă astfel identitatea culturală şi identitatea 
tradiţiilor culturale ale Georgiei. Pe cîtă vreme în Republica Moldova pînă și 
numele Georgiei a fost adoptat în forma rusească: se spune Gruzia şi gruzin, pe 
cînd în limba română s-a spus întotdeauna Georgia şi georgian. 


Cazul limbii române de dincolo de Prut e mult mai grav decît al celorlalte 
limbi din țările foste sovietice (țările ocupate de sovietici). Aceasta pentru 
că acolo s-a afirmat numai doctrina absurdă a „bilingvismului armonios”, pe 
cînd în Republica Moldova s-a făcut și altceva: s-a pretins că această limbă nu 
e aceeași limbă cu limba română, și deci nici cultura nu este aceeaşi cu cultura 
românească. Prin urmare, ar fi vorba de altă cultură. Am povestit de multe 
ori şi am să amintesc și aici că pînă și pe Sadoveanu (cînd a fost la Chișinău) 
au pretins să-l traducă în limba moldovenească. Se spune că Sadoveanu ar fi 
răspuns cu rostirea lui moldavă: „Auzi, mișăii, sî mă traduci pi mini în limba 
me!” Acest lucru s-a întîmplat numai în două ţări: în Republica Moldova și 
în Tadjikistan. S-a creat, aşadar, o fantomă în lingvistică: s-a pretins că e o altă 
limbă și o altă cultură, iar această cultură începe cu regimul sovietic. Aceasta 
s-a întîmplat în cele două țări amintite, unde s-a pretins să se construiască o 
limbă locală, alta decît româna sau persana. Această fază a imperialismului 
lingvistic a fost faza cea mai gravă. 


După această fază s-a înțeles, cel puţin anumiţi lingviști au înţeles, că nu se poa- 
te susține această aberaţie și pînă și anumiţi politicieni au înțeles că nu se poate 
susține, că cel mult se poate spune că e aceeași limbă, dar că are două nume 
diferite. Se numește limbă moldovenească și limbă română, însă limba este 
aceeași. Cînd am vorbit la Chișinău împotriva acestei idei, cineva mi-a spus 
că doar sînt atitea limbi care au două nume, prin urmare, de ce nu ar fi posibil 
acest lucru și pentru limba vorbită în Republica Moldova? Faptul nu e ade- 
vărat sau nu e adevărat în acest sens. În acest sens nu există limbi care să aibă 
două nume. Cînd au două nume, aceste nume se aplică la toată limba. Sau un 
nume care se aplică unei anumite variante a limbii. De exemplu, cînd spaniolul 
Hervás (care scria și italieneşte) spunea la lengua moldava o valaca, el înţelegea 
aceeași limbă, care în întregime putea fi numită sau moldovenească, sau vala- 
hă. Şi tot așa Cantemir. În cazurile în care există, într-adevăr, două nume, se 
numesc variante ale unei limbi: cînd se spune catalană, valenciană, se înţelege 
norma, limba exemplară din Cataluña, Valencia, care nu este cu totul identică 

şi are chiar alt sistem fonologic, deşi în fond este aceeași limbă. Cînd se spune 
limba sîrbă sau croată, se înţelege că e vorba de limba comună sîrbo-croată, în 
forma ei sîrbă, adică în forma štókavo, şi că limba croată este aceeași limbă stâka- 
vo, însă în forma ei ijekavo. Şi se mai înţelege că dialectele kâjkavo și čákavo sînt 
dialecte croate, nu sîrbe, deci nici într-un sens nu se aplică exact la aceeași limbă. 


De aceea faptul de a menţine două nume duce la situaţii cu totul absurde. În 
statisticile ucrainene — de exemplu, o statistică pe care am găsit-o într-o revis- 
tă germană — se spunea că în Ucraina locuiesc 180.000 de români și 550.000 
de moldoveni. Iese deci din discuţie faptul că ei s-ar fi identificat prin limbă. 
Cînd am fost în regiunea Cernăuţi am auzit că cei de la Boian vorbesc româ- 
nește, vorbesc limba română și sînt, prin urmare, români, iar cei de la Noua 
Suliţă vorbesc moldovenește și sint moldoveni. Iar ei vorbesc la fel! Iată cum 
două nume diferite pentru aceeași limbă înseamnă dezbinarea, despărțirea 
comunității lingvistice. 


Ultima formă pe care vreau să o amintesc este doctrina, în fond determinată 
tot politic, cel puţin în mod subteran, care admite identitatea limbii române 
cu limba moldovenească, eventual cu două nume diferite. Spunem în acest 
caz că e același lucru, însă această doctrină nu admite identitatea celorlalte 
dialecte cu limba română: deci istroromâna, meglenoromâna, aromâna ar 
fi alte limbi. Este părerea unui lingvist, de altfel serios și de bună credinţă, 
însă mai mult sau mai puţin influențat de această ideologie, anume domnul 
Gabinschi de la Chişinău. Acesta pretinde să stabilească diferenţa între di- 
alect și limbă pe baza a trei criterii interne și a unui criteriu extern. Primul 
criteriu ar fi posibilitatea de a traduce un text la același nivel stilistic dintr-o 
limbă în cealaltă. Dacă aceste idiomuri permit această traducere, atunci se 
poate spune că sînt două limbi diferite, două limbi autonome. Cînd ajunge 
la limbile fără literatură, unde nu se poate traduce la toate nivelurile, atunci 
trebuie să renunţe la acest criteriu și spune: „Da, dacă ar avea literatură, ar fi 
altfel!” Deci înțelege prin limbă un idiom care este diferențiat la mai multe 
niveluri lingvistice. Al doilea criteriu este posibilitatea de a realiza dicționare 
bilingve, şi dă exemplu un posibil dicționar aromân-român. Al treilea criteriu 
priveşte inexistența textelor identice într-un stil neutru, adică un text care nu 
poate fi deosebit ca fiind tradus dintr-o limbă în cealaltă. 


Singurul criteriu extern este așa-zisul criteriu al subordonării, care a fost 
aplicat și în România de Alexandru Graur și lon Coteanu cu aceeași bază 
teoretică greșită: aceste limbi nu depind de limba comună, de limba română 
comună (dacă e vorba de dialectele limbii române), căci nu sînt subordonate 
acestei limbi. Așa înțelegînd lucrurile, Gabinschi îi critică pe români, care 
pretind că aceste dialecte sînt dialecte ale limbii române. El susţine că româ- 

nii, deși au dreptate cînd neagă existenţa limbii moldovenești, nu recunosc 
ceea ce ne spune lingvistica generală cu privire la limbă și dialect. 


Domnul Gabinschi face aicea două greșeli foarte grave din punct de vede- 
re teoretic şi afirmă în acelaşi timp două neadevăruri, probabil, într-un mod 
cu totul nevinovat. Anume, afirmă că lingvistica generală pretinde operarea 
cu aceste criterii pentru a distinge între limbă și dialect. Nu știe că nicio 
lingvistică generală n-a pretins astfel de criterii pentru a face această distinc- 
ţie. Aceasta e numai concepția domnului Gabinschi, nicidecum concepția 
lingvisticii generale, care ne spune cu totul altceva cînd e vorba de limbă și 
dialect. 


Lingvistica generală ne spune că există trei tipuri de criterii, dintre care unul 
singur este admis și de vorbitori, anume criteriul înțelegerii reciproce. Acest 
criteriu ar putea fi explicat simplu astfel: dacă îl înțeleg pe celălalt, dar înțeleg 
că nu e de aici, atuncea vorbim graiuri diferite; dacă îl înțeleg cu o anumită 
greutate, atunci înțeleg sensul unui discurs al lui în întregime, vorbim două 
dialecte; dacă nu îl înțeleg deloc, vorbim limbi cu totul diferite. De multe ori 
nu se aplică însă acest criteriu, fiindcă există limbi între care înțelegerea reci- 
procă este perfectă, de exemplu, între limbile scandinave, în general, şi, dim- 
potrivă, există dialecte între care înțelegerea nu e deloc posibilă: de exemplu, 
între siciliană și piemonteză nu este niciun fel de înțelegere reciprocă, deși 
sînt dialecte ale limbii italiene. 


Al doilea criteriu susţinut, de exemplu, de marele lingvist francez Antoine 
Meillet este cel al conștiinței vorbitorilor, cu alte cuvinte, ce cred vorbitorii. 
Într-un sens are dreptate, însă conștiința vorbitorilor este conştiinţa vorbi- 
torilor ca atare: cînd sînt adică numai vorbitori, cînd pur și simplu înţeleg 
şi vorbesc într-un anumit fel şi se înţeleg între ei, se înțelege că vorbesc 
aceeași limbă, deci numai în activitatea lingvistică îşi manifestă această 
conştiinţă. Însă conștiința poate fi modificată, poate fi alterată, și vorbito- 
rul care spune ce crede nu mai arată conștiința lui de vorbitor, ci devine 
lingvist. Şi, ca lingvist, poate fi un lingvist foarte prost, care nu înţelege. 
Concret, atunci cînd mă adresez eu cuiva în Basarabia în limba mea, ro- 
mână, moldovenească, acesta mă înţelege perfect; apoi el spune că el nu 
vorbeşte românește, ci numai moldovenește, iar atuncea el devine lingvist. 
Aceasta pentru că, în realitate, el m-a înțeles foarte bine, a înțeles ce am 
cerut, însă spune că el românește nu înțelege, el știe numai moldoveneşte 
(asta în afara faptului că putem ajunge pînă la conştiinţa bolnavă a anumi- 
tor intelectuali, la acest masochism lingvistic, la această autodistrugere a 
propriei identități istorice). 

Deci singurul criteriu care funcționează în toate cazurile cunoscute este exis- 
tența unei limbi comune. Acolo unde există o limbă comună, pe deasupra di- 
ferențelor dialectale, atunci toate formele care seamănă mai mult cu această 
limbă comună decît cu orice altă limbă, împreună cu limba comună, care și 
ea este un dialect, este un mod de a vorbi unul cu altul — asta înseamnă dialect 
în grecește —, sînt atribuite aceleiași limbi istorice. Deci nu e vorba de limbi 
care se aseamănă sau nu se aseamănă, ci de o anumită limbă comună. Dacă 
galiciana, pentru că nu există o limbă galiciană comună, seamănă mai mult 
cu limba comună portugheză decit cu orice altă limbă romanică, se spune că 
este un dialect al acestei limbi istorice, galiciana portugheză. Dacă în Spania 
s-ar fi afirmat o singură limbă comună, am vorbi de un dialect catalan, de un 
dialect castilian, de un dialect aragonez și, poate, de un dialect galician. Deci 
e vorba de o atribuire a acestor dialecte aceleiași limbi istorice. 


Aceasta este ceea ce spune lingvistica generală: cînd nu există limbă comună, 
atuncea se aplică celelalte criterii, însă depinde de cei ce le aplică. De aceea 
numărul limbilor lumii variază de la un autor la altul, fiindcă unii se bazează 
pe conștiința vorbitorilor (vorbind aceeași limbă), alții încearcă să măsoare 
asemănările interne ș.a.m.d. 


Care sînt greșelile? Care este cealaltă afirmaţie neadevărată? Domnul Gabin- 
schi a inversat aici ordinea părerilor şi a tezelor. În realitate, mai întîi s-a susţi- 
nut existenţa unei limbi moldovenești și apoi s-a susținut că celelalte dialecte 
românești nu sînt dialecte ale limbii române, ci sînt limbi independente. Fi- 
indcă, se înţelege, dacă se despărțea un grai ca graiul moldovenesc de dincolo 
de Prut (care la mine acasă este exact ca aici la Suceava), atunci se despărțeau 
şi lingviștii, în cazul acesta neserioși, ca domnul Graur şi domnul Coteanu. 
Ei au susținut tocmai existenţa unei limbi moldovenești și atunci, cu atît mai 
mult, trebuia să separe celelalte dialecte, care sînt mult mai departe de limba 
dacoromână decit graiul moldovenesc de dincolo de Prut. 


Care sînt greșelile pe care le face domnul Gabinschi și le-au făcut și alți au- 
tori? Cum spuneam, teza lingviştilor serioşi, români și din străinătate, a fost 
totdeauna că aceste dialecte sud-dunărene sînt dialecte ale aceleiași limbi. 
Însă ale cărei limbi? În realitate, greșeala gravă este că se pretinde să se com- 
pare două sisteme lingvistice pentru a stabili care este raportul dintre ele. Or, 
acest raport nu se poate stabili prin compararea a două idiomuri înrudite, 
fiindcă fiecare sistem lingvistic este şi un dialect şi o limbă. Fiecare sistem 
lingvistic considerat în sine este o limbă. Dacă vrem să delimităm numai 
graiul de la Suceava, fără să-l introducem într-o categorie superioară, îi spu- 
nem limba de la Suceava şi putem să spunem şi limba studenţilor de la Suceava 
ş.a.m.d. 

Cu alte cuvinte, orice sistem considerat în sine este și limbă, și dialect. Limba 
comună este tot aşa: este o limbă și este un dialect, adică o modalitate de a 
vorbi unii cu alţii. De altfel, cum am mai precizat, în grecește, unde s-a născut 
termenul diâlektos, se spunea koiné didlektos, adică „dialectul comun, limba 
comună”; koiné era tot un diălektos sau o diălektos (pentru că în greacă era 
feminin), era dialect. Comparaţia se face nu la acest nivel, între două limbi, ci 
se face cu o limbă istorică ce prezintă mai multe varietăţi. Se înțelege deci că 
aceste dialecte nu sînt dialecte ale dacoromânei. Dimpotrivă, şi dacoromâ- 
na este un dialect al limbii române. La fel sînt dialectele din sudul Dunării: 
se atribuie limbii române istorice și nu dialectului dacoromân. În concepția 
eronată amintită mai sus, lipseşte această noțiune, limbă istorică, limbă care 
are un nume, care s-a constituit istoricește și care, într-adevăr, prezintă aceas- 
tă varietate. Cînd atribuim limbii române un dialect din sudul Dunării, nu-l 
atribuim dacoromânei, ci îl atribuim limbii române istorice (dacoromâna 
este şi ea un dialect al acestei limbi istorice). Greşeala foarte gravă care se face 
din punct de vedere teoretic este că se consideră raportul dintre dacoromână 
şi aromână, de exemplu, iar nu raportul dintre limba istorică și o varietate a 
acesteia. Ceea ce se demonstrează prin acest fapt este ceea ce știm toți, că ma- 
cedoromâna nu este un dialect al dacoromânei. Se înțelege că nu e. E altfel. 


A doua greșeală foarte gravă la Gabinschi (pe care au făcut-o şi Coteanu, și 
Graur) este această idee a subordonării. Adică se susține că criteriul subor- 
donării este cel care ne spune dacă un idiom este limbă sau dialect: dialec- 
tul aromân nu este subordonat limbii române comune, limbii dacoromâne. 
Criteriul subordonării este un criteriu foarte bun, însă nu este vorba despre 
subordonarea unui dialect față de alt dialect. Nu subordonăm aromâna dia- 
lectului dacoromân şi nu spunem că este altă limbă fiindcă nu e subordonată 
dacoromânei. O subordonăm limbii istorice, căreia şi dacoromâna i se sub- 
ordonează deopotrivă. 


Nu s-a înţeles într-o parte a lingvisticii acest fapt: că limba istorică nu este 
un sistem, ci este o colecţie de sisteme, este altceva decît un anumit sistem 
lingvistic. Cînd ne întrebăm cîte limbi se vorbesc în lume, cîte dialecte pre- 
zintă o singură limbă ş.a.m.d., trebuie să avem în vedere tocmai această noți- 
une de limbă istorică, adică o limbă care prezintă varietăţi dialectale, varietăți 
de niveluri ş.a.m.d. 


Aceasta este și sperăm să fie şi ultima fază a politizării lingvisticii cu privire 
la limba moldovenească și la limba română în general și reprezintă și ultima 
zvicnire pretins teoretică. 

Stilistica, în concepţia lui E. Coșeriu. 
Note de lectură 


Autor al unei opere vaste și originale, a cărei or- 
ganicitate desfide lectura dogmatică ori specioasă 
prin exces de laudă sau de blam, Eugeniu Coșeriu 
aparţine, fără îndoială, cercului restrâns de savanţi 
care au contribuit realmente la progresul științelor 
limbajului. 


Autor canonic, despre care s-a afirmat că a pro- 
IM. lect. univ.dr, dus „o revoluţie copernicană” în lingvistică, 
Catedra de limba română E. Coșeriu s-a raportat permanent la scrierile fon- 
şi lingvistică generală,  datorilor teoriei limbii şi nu numai. Citindu-l pe 
Facultatea de Litere, lingvist, lectorul atent la notele inconfundabile 
Universitatea „Al. |. Cuza, laşi. ale discursului ştiinţific înalt (capacitate de sinte- 
Domenii de competență: ză, fineţea distincţiilor conceptuale şi terminolo- 
A ) 5 5 E] 
stilistica limbii române , i gb E Lu 
MS a . gice, ascuţimea spiritului critic) descoperă că este 
actuale, lingvistică generală, $ loculi i i sfătuit, dirijat teit 
poetica imaginarului. in tot 9C nsope- uneoTis atuit, Irija prot eja 3 
Membru în colectivul de alteori invitat, prevenit, incitat — de ilustrul cititor 
redactie al volumelor Studii pe nume E. Coșeriu. O asemenea tovărășie e ono- 
eminesciene, nr. 1-3 (2004-  rantă și folositoare. Inainte de toate, ea arată că, 
2006), şi Limba română în ştiinţele limbajului, scrierile savante cresc din 
azi (lucrările Conferinței seminţele rodnice ale lecturilor, aşa cum stejarii se 
„Naţionale de Filologie înalță din sâmburi de ghindă. Mai apoi, ea dezvă- 
„Limba română azi", editia Se aa arată Da 
X-a, lași — Chișinău ( ip luie că un mare om de știință, prin definiție adept 
a X-a, laşi — Chişinău (3- oaia ae $ A f 
pu al exactităţii și rigorii, are stil, fapt îndeobşte mi- 
noiembrie 2006). > i tie Ai 
nimalizat, ignorat chiar (ce valoare mai are, astăzi, 
sentinţa lui Buffon, „Stilul este omul însuși”?). Nu 
în ultimul rând, ea evidențiază că opera trăiește 
pentru și prin cititori, rezonând cu propensiunile 
şi limitele lor. 


Stilistica, ştiinţă ce are obiect de cercetare stilul, a 
fost statornic avută în vedere de Coşeriu, fără ca 


EET RO MIÂINIĂ 


lingvistul să fi adunat într-o lucrare de referință toate observaţiile sale. Ca- 
racterul sistematic al ilustrărilor, consideraţiilor şi argumentărilor privind 
valorile stilistice ale faptelor de limbă este însă evident şi demonstrează că 
proiectul coşerian al unei viziuni unitare asupra limbii, considerată ca arhi- 
tectură cognitivă și culturală, nu a neglijat, ci, dimpotrivă, a plasat pe un făgaş 
prielnic dezbaterile privind a) raportul valoare lingvistică — valoare stilistică, 
b) importanţa creativității şi alterității în manifestarea lingvistică şi cultu- 
rală a expresivităţii, c) competenţa și performanţa expresivă a vorbitorilor, 
d) dimensiunea stilistică a actului de comunicare, e) interpretarea istorică și 
funcţională a faptelor de stil, în raport cu planul normei, pe de o parte, și cu 
planul sistemului, pe de altă parte etc. 


Valori lingvistice - valori stilistice 


După cum se ştie, în lingvistica saussuriană, deosebirea între raporturile aso- 
ciative şi cele sintagmatice este mediată de noţiunea de valoare”. Valorile in 
absentia se ordonează ca raporturi asociative (constelații), în timp ce valorile in 
praesentia se organizează ca raporturi sintagmatice (succesiuni) (cf. Saussure, 
1998: 135-138). Elev al lui Ferdinand de Saussure, Charles Bally, întemeie- 
torul stilisticii moderne, preia tezele maestrului său și postulează, îndepăr- 
tându-se totuşi de ideile acestuia, existenţa a două tipuri de valori, noționale 
şi afective, considerate în relaţie de opoziție. Opoziția între rațiune (noţiune) 
şi simţire (afect) îl determină pe învățatul genevez să concluzioneze că expri- 
marea lumii prin limbă se realizează fie predominant noțional (aspect cer- 
cetat de Lingvistică), fie predominant expresiv (aspect cercetat de Stilistică). 
Argumentarea dezvoltată de Bally, dar respinsă de Coşeriu:, cuprinde, în 
fond, următoarele aspecte: 1) polaritatea rațiune — emoție reprezintă chint- 
esenţa gândirii; 2) opoziţiile lingvistice oglindesc dualitatea gândirii; 3) în 
limbă se manifestă valori noţionale şi valori afective; 4) faptele de limbaj sunt 
susceptibile de a prezenta aceste fațete valorice; 5) lingvistica are ca obiect 
de cercetare valorile noționale, stilistica, pe cele afective; 6) valorile afecti- 
ve pot fi identificate numai prin raportare la cele noționale“ și 7) stilistica 
este o disciplină lingvistică, dat fiind că valorile afective sunt exprimate prin 
elementele limbii, comune tuturor vorbitorilor: „gândurile ne aparțin doar 
nouă, simbolurile folosite pentru a le exprima sunt comune tuturor celor 
care vorbesc în același fel ca noi” (Bally, I/ 1951: 7) 


Potrivit viziunii coșeriene, în realitatea limbii istorice, absența sau prezența 
valorilor stilistice rezultă din situarea vorbitorilor „într-o convenţie pur «lo- 
gică», adică de pură comunicare simbolică, «obiectivă» şi «neutră», fără 

nicio valoare afectivă, sau într-o convenţie «stilistică», adică de comuni- 
care a unor sentimente și impulsuri de voință, comunicare care depășește 
semnificația pur simbolică a semnelor utilizate” (Coșeriu, 1999: 29). Cu alte 
cuvinte, valorile lingvistice și stilistice sunt „chipuri” îngemănate ale ființei 
limbii: „la fel ca gramatica, și stilistica studiază întreg materialul constitutiv 
al limbii, dat fiind că orice fenomen, chiar dintre cele care la prima vedere ar 
părea că aparțin în exclusivitate limbajului enunţiativ — poate avea o utilizare 
stilistică, adică utilizarea care implică și relevă o atitudine a vorbitorului. Sti- 
listica poate fi studiul convenției emotive deja generalizate într-o limbă („sti- 
listica limbii”) (...); dar poate fi, în aceeaşi măsură, studiul creaţiei lingvistice 
caracteristice unui scriitor sau unei opere, studiu care implică valorificarea 
creaţiei înseși din punct de vedere estetic sau din punctul de vedere al relaţiei 
armonioase dintre expresie și structura particulară a lumii inedite pe care o 
operă sau un scriitor o sugerează („stilistica vorbirii”)” (Coşeriu, 1999: 98). 
Întrezărim în aceste observaţii angajarea subtilă a concepției lui Humboldt, 
care „nu a ocolit exigența de a vedea în limbaj o bipolaritate, o mișcare dia- 
lectică între subiectiv și obiectiv, individual şi interindividual sau supraindi- 
vidual, între energeia şi ergon” (Coşeriu, 2004: 31-32). 


Stilistica „vorbirii” — stilistica „limbii” 


O demonstraţie convingătoare a mișcării dialectice între subiectiv și obiec- 
tiv aflăm în paginile în care Coșeriu dezbate identitatea actului de vorbire. 
Lecturile angajate în expunere sunt, evident, cele ale întemeietorilor. Actul 
de a vorbi este un „act de creaţie, act singular care nu reproduce exact nici 
un act lingvistic anterior și care, numai prin limitele pe care i le impune ne- 
cesitatea intercomunicării sociale, „seamănă” cu acte lingvistice anterioare, 
aparținând experienţei unei comunități. Adică, actul lingvistic este, prin na- 
tura sa, act eminamente individual, însă determinat social prin însăși finalita- 
tea sa” (Coșeriu, 1999: 25). 


Unicitatea actului lingvistic probează acțiunea principiului creativității, iar 
finalitatea socială a acestuia reliefează principiul alterității. Altfel spus, în 
actul de a vorbi se întâlnesc libertăţile și condiționările pe care locutorul și 
interlocutorul şi le asumă, pentru a se înțelege. Însă actul lingvistic nu e un 
act mecanic cu randament absolut. Dimpotrivă, ceea ce caracterizează reali- 
tatea comunicării verbale între indivizi este intervenţia unor factori care fa- 
vorizează apariţia unor porțiuni „de neînțelegere”: motivele „pur fizice” (cum 
este, de pildă, cazul vorbirii întrerupte de zgomote ce împiedică transmiterea 
fluxului sonor), „situațiile diferite” ale celor doi vorbitori (fenomen impus, 

de exemplu, de cunoaşterea, în grade diferite, a unei limbi) sau „convențiile” 
„diferite în care vorbitorul și receptorul se întâlnesc și se situează” (Coșeriu, 
1999: 30). 


Cercetarea factorilor de „neinţelegere”, al căror potenţial expresiv este cert, 
mai cu seamă pe terenul interpretării stilistice a textului literar, reprezintă un 
teritoriu prea puțin explorat în stilistica actuală. Dând exemple din drama- 
turgia lui Caragiale, putem intui că „neînţelegerile” sunt valorificate constant 
de marii scriitori, cu multiple efecte stilistice. De pildă, mimetismul verbal al 
slugarnicului Pristanda dă senzaţia de realism lingvistic şi prilejuieşte hohote 
de râs. Personajul creează impresia că, din motive „fizice”, nu prea înțelege 
ceea ce i se spune: 


„Lipătescu (indignat:) Eu vampir, ai? ... Caraghioz! 


Pristanda (asemenea): Curat caraghioz!... Pardon, să iertaţi, coane Fănică că 
întreb: bampir... ce-i aia, bampir? 


Tipătescu: Unul... unul care suge sângele poporului.” (Caragiale, 1971: 96-97) 


Alteori, oralitatea, condiţie originară de a fi a limbii, devine trăsătură stilistică 
a textului și capătă rol esenţial atât în evaluarea stilului individual al scriito- 
rului, cât și în observarea atitudinii autorului față de personaje. În farsa Conu 
Leonida față cu reacţiunea, personajul masculin vrea să-și convingă consoarta 
că e republican sadea, perorând despre „revuluţie”: 


„Leonida: „Hehei! Unul e Galibardi: om, o dată şi jumătate! (Cu mândrie și 
siguranță: ) Ei! giantă latină, domnule, n-ai ce-i mai zice. De ce a băgat el în 
răcori, gândeşti, pe toți împărații și pe Papa de la Roma? 


Eftimiţa (mirată): Şi pe Papa de la Roma? Auzi, soro? 


Leonida: Ba încă ce! i-a tras un tighelS, de i-a plăcut și lui. Ce-a zis Papa — 
iezuit, aminteri nu-i prost! — când a văzut că n-o scoate la căpătâi cu el?... 
„Mă, nene, ăsta nu-i glumă; cu ăsta, cum văz eu, nu merge ca de cu fitecine; 
ia mai bine să mă iau eu cu politică pe lângă el, să mi-l fac cumătru.” Şi de 
colea până colea, tura-vura, c-o fi tunsă, c-o fi rasă, l-a pus pe Galibardi de i-a 
botezat un copil” (Caragiale, 1971: 81). 


Invocându-l lui Galibardi (în realitate, Garibaldi) şi proslăvind gianta latină 
(de fapt, ginta latină) din care acesta s-ar trage, Conu Leonida transformă 
istoria în comédie. Altfel spus, istoria este metamorfozată în ficțiune de lim- 
baj. Pentru a ilustra procesul gradat de convertire - prin limbaj - a istoriei în 
mizanscenă, scriitorul valorifică plenar resursele stilistice ale oralității de tip 

familiar. În viziunea lui Leonida, Galibardi e un om și jumătate, se trage din 
gianta latină (ce mai!), i-a băgat în răcori pe toţi împărații şi i-a tras un tighel 
însuși Papei de la Roma, care, din evidente rațiuni politice („de colea, până 
colea, tura-vura, c-o fi tunsă, c-o fi rasă”), l-a pus de i-a botezat un copil. Cople- 
şită de lecţia de istorie a conului Leonida, bietei Eftimiţa nu-i rămâne decât 
să recunoască, admirativ, între două căscături: „ca dumneata, bobocule, mai 
rar cineva’. 


Caricaturalul dezvoltat prin transformarea istoriei în comedie se sprijină, 
lingvistic vorbind, pe un contrast expresiv. Leonida și Eftimiţa evaluează 
lumea exclusiv prin lentila limbajului familiar. „Monocromatismul” lor 
lingvistic nu se integrează în „coloratura” revuluțiilor ce se petrec înăuntrul și 
în afara casei. Ironia pe care o degajă contrastul între „monocromia” lingvis- 
tică a eroilor şi „policromia” evenimentelor la care personajele se raportează 
capătă, astfel, formă și sens. 


O evidenţă a convențiilor diferite „în care vorbitorul și receptorul se întâl- 
nesc și se situează” (Coşeriu, 1999: 30) descoperim, în opera lui Caragiale, 
într-un dialog ai cărui protagoniști sunt Rică Venturiano şi Veta, cunoscutele 
personaje din comedia O noapte furtunoasă: 


„Rică (...): Angel radios! precum am avut onoarea a vă comunica în prece- 
denta mea epistolă, de când te-am văzut întâiași dată pentru prima oară mi-am 
pierdut uzul rațiunii; da! Sunt nebun... 


Veta: Nebun! (strigând: ) Săriţi, Chiriac! Spiridoane! 


Rică: Nu striga madam (se târăște un pas în genunchi), fii mizericordioasă! 
Sunt nebun de amor” (Caragiale, 1971: 52). 


Efectul comic rezidă în jocul instituit de dramaturg între sensul denotativ 
al adjectivului nebun ('smintit”) şi conturul superlativ al sintagmei nebun de 
amor (foarte îndrăgostit’). Pompoasa declaraţie a lui Rică şi patosul perso- 
najului, reflectate, în plan sintactic, prin schimbarea de stil conversaţional 
(de la solemn la familiar), o determină pe Veta să presupună că are de-a face 
cu un individ nebun, care şi-a pierdut, într-adevăr, uzul rațiunii. Pe de altă 
parte, Rică, pus în situaţia de a se confrunta cu ferocii apărători ai doamnei 
(amantul și băiatul de casă), simte nevoia să expliciteze convenția adoptată 
(„sunt nebun de amor”) şi o imploră pe madam să fie mizericordioasă. 


Exemplele caragialeşti pun în lumină un aspect lămurit de T. Vianu (1968: 
42), şi anume că faptele de stil „nu sunt simple fapte de constatare, ci fapte de 
apreciere, valori (subl. aut.) Cred că Vianu și Coşeriu se întâlnesc în chip 


EET RO MIÂINIĂ 


fericit. Ce altceva poate fi faptul de stil dacă nu un uz care implică și relevă o 
atitudine a vorbitorului, adică un fapt de apreciere ? 


În altă ordine de idei, faptele de apreciere ale vorbitorului oglindesc conștiința 
sa lingvistică. Cele trei ipostaze ale competenţei lingvistice, competența elocu- 
țională („a şti să vorbeşti în general”), competența idiomatică („a şti o limbă”) 
şi competența expresivă („a şti să construieşti discursuri”), pot fi, aşadar, an- 
gajate în dezbaterea privind geneza și mecanismele funcționale ale faptelor 
de stil. 


Competența elocuțională reflectă universalitatea unor „norme ale limbajului”, 
care „se aplică la vorbirea în orice limbă” (Coșeriu, 1992-1993: 34). Astfel, 
un enunț de tipul Cele cinci continente sunt patru: Europa, Africa, Asia este 
incongruent, deoarece nu ilustrează „cunoștința pe care o avem cu privire la 
lumea în care trăim” (idem) sau acordul cu normele generale ale gândirii. 


Competența idiomatică evidenţiază specificitatea limbii istorice, adică a siste- 
mului „de tradiţii ale vorbirii într-o comunitate”. Competența idiomatică ţine 
de corectitudine, de realizările normale într-o limbă (Coșeriu, 1992-1993: 40). 


Competența expresivă ţine de adecvare şi pune în lumină existența unor „nor- 
me specifice pentru construirea unui anumit tip de discurs” (Coșeriu, 1992- 
1993: 37). 


Cele trei categorii de competenţă lingvistică sunt de real folos în cercetarea 
stilistică a faptelor de limbă, dat fiind că potenţarea libertăţilor de care dis- 
pune vorbitorul și acțiunea constrângerilor impuse acestuia aduc în prim-plan 
problematica efectelor stilistice şi rolul crucial al intenţiei comunicative a 
vorbitorului, precum şi importanţa situării protagoniștilor într-o anumită 
situaţie de vorbire. În termeni coșerieni, adecvarea poate suspenda atât co- 
rectitudinea, cât şi congruența. La rândul ei, corectitudinea poate suspenda 
congruenţa. De exemplu, o creaţie de tipul bampir reflectă suspendarea co- 
rectitudinii prin adecvare. În acest caz, efectul stilistic rezultă din „încălca- 
rea”, cu intenţie, a realizării corecte, normale, în limba română. Mai depar- 
te, se poate accepta că unele figuri de stil, cum ar fi metafora sau paradoxul, 
presupun tocmai suspendarea congruenței prin adecvare. Nici suspendarea 
congruenţei prin corectitudine nu este lipsită de miză expresivă. 


Cu alte cuvinte, la nivelul individual al textului / discursului, adecvarea 
poate suspenda judecăţile de realizare de nivel superior (corectitudinea și 
congruenţa) şi favorizează apariţia valorilor stilistice individuale, în timp ce, 
la nivel idiomatic, al limbilor, corectitudinea poate suspenda congruența, fa- 
vorizând specificul expresiv al unor norme ale limbii. 


COŞERIANA IERI 


În viziunea lui E. Coșeriu, stilistica este ştiinţa care studiază arhitectura ex- 
presivă a limbii istorice, având ca obiect de cercetare manifestarea variației 
expresive în întreg material lingvistic existent. Ea are ca obiect de cercetare 
nu numai fenomenele de limbă care ţin de aspectul afectiv, ci şi expresivitatea 
de tip estetic, prin care se relevă originalitatea și creativitatea unui artist al 
cuvântului. 


Considerată din perspectiva trihotomiei sistem — normă - vorbire (Coşeriu, 
2004: 11-115), variaţia diafazică cuprinde atât faptele stilistice de factură co- 
lectivă, cât şi realizările expresive de tip individual: „Sunt cunoscute dificul- 
tăţile pe care le întâmpină, de exemplu, constituirea stilisticii limbii. Ei bine, 
această ştiinţă nu poate fi altceva decât studiul variantelor normale cu valoare 
expresivă-afectivă, studiul utilizării stilistice normale a posibilităţilor pe care 
un sistem le oferă acelor elemente care, în limba unei comunităţi, sunt în 
mod normal purtătoare ale unei valori expresive particulare, adică o ştiinţă a 
normei, pe când stilistica ce studiază valoarea particulară pe care un element 
oarecare al limbii o poate dobândi într-un text, ca originalitate expresivă in- 
dividuală, este stilistică a vorbirii” (Coşeriu, 2004: 107). 


Prin cuprinderea în planul sistemului a variaţiei diafazice este recuperată ide- 
ea că stilul este o noţiune sistematică și istorică“. Prin plasarea cercetării sti- 
listice în planul vorbirii” sunt restaurate creativitatea și alteritatea, ca principii 
de generare a valorilor stilistice. 


Stilistica cercetează deci modelele stilistice constituite istoric şi valorificate 
sincronic, pe de o parte, şi originalitatea expresivă a vorbitorilor, pe de altă 
parte. 


Note | ` Mircea Borcilă, Despre contextul actual şi perspectivele 
integralismului, în „Limba Română”, nr. 1-3, 2006, an XVI, 
Chișinău, p. 43-49. 

” „Raporturile şi diferenţele dintre termenii lingvistici se 
derulează în două sfere distincte, fiecare dintre ele generea- 
ză o anumită ordine de valori (subl. n. — I.M.); opoziţia 
dintre aceste două ordini ne face să înțelegem mai bine 
natura fiecăruia dintre ele. Ele corespund cu două forme 
ale activităţii noastre mentale, amândouă indispensabile 
vieţii limbii” (Saussure, 1998: 135). 

3 „(..) distincţia între forme „afective” şi forme „logice” 
în limbaj este inacceptabilă, după cum inacceptabilă este 
şi orice opoziţie între intelectual” şi „afectiv” (sau, și mai 
rău, expresiv”), pe care cineva ar încerca să o stabilească 
în planul „limbii” sau al modurilor lingvistice ca atare” 
(Coșeriu, 1997: 147). 


ENE PT ROMIÂINIĂ 


Bibliografie | 


+ „(...) aspectul afectiv al unui fapt de expresie nu poa- 
te fi într-adevăr surprins decât printr-un contrast faţă de 
conţinutul său intelectual, în virtutea relativităţii care do- 
mină toate valorile expresive. (...) singurele distincții care 
pot fixa și clasifica faptele de limbaj sunt cele descoperite 
printr-o operaţie raţională (intelectuală), întrucât senti- 
mentul este un fapt prea complex pentru a servi ca punct 
de pornire al analizei” (Bally, 1/ 1951: 155). 

5 tighel, -uri, s. n. tiv; a-i trage cuiva un tighel — a mustra 
aspru pe cineva. 

é A se vedea şi Tudor Vianu, 1968. 

7 Afirmând că stilistica se interesează de valorile stilisti- 
ce individuale, adică de expresivitatea pe care elementele 
limbii o dobândesc într-un act lingvistic, savantul român 
arată că stilistica este o știință a vorbirii care studiază „rea- 
lizarea individual-concretă a normei, care conţine norma 
însăși și, în plus, originalitatea expresivă a indivizilor vorbi- 
tori (subl. n.)” (Coșeriu 2004: 100). 


Bally, Charles, Traité de stylistique française, troisième eid- 
tion, volume I, Librairie Georg & C S.A., Geneve, Librai- 
rie C. Klincksieck, Paris, 1951. 

Caragiale, I. L., Teatru, Editura Eminescu, București, 
1971. 

Coșeriu, Eugen, Prelegeri și conferințe, în Anuar de lingvis- 
tică şi istorie literară, Tomul XXXIII, Editura Academiei, 
Iaşi, 1992-1993. 

Coșeriu, Eugenio, Introducere în lingvistică, ediția a II-a, 
Editura Echinox, Cluj, 1999. 

Coșeriu, Eugeniu, Sincronie, diacronie şi istorie, Editura 
Enciclopedică, București, 1997. 

Coșeriu, Eugeniu, Teoria limbajului și lingvistica generală. 
Cinci studii, ediţie în limba română de Nicolae Saraman- 
du, Editura Enciclopedică, Bucureşti, 2004. 

Saussure, Ferdinand de, Curs de lingvistică generală, tra- 
ducere în limba română de Irina Izverna-Tarabac, Editura 
Polirom, Iaşi, 1998. 

Vianu, Tudor, Studii de stilistică, Editura Didactică şi Pe- 
dagogică, București, 1968. 


COŞERIANA ES 


Emilia OGLINDĂ 


Creativitate și schimbare lingvistică 
în viziunea lui E. Coşeriu 


E.O. — doctor în științe filo- 
logice, conf. univ, Catedra 
lingvistică generală și limbi 
clasice a Universităţii de 
Stat din Moldova. Cărţi 
publicate: Lingvistica gene- 
rală (materiale didactice), 

în colab., 1998; Capitole de 
istorie a lingvisticii (material 
didactic cu texte adnotate), 
2005; Lingvistica generală. 
Compendiu, în colab., 2008; 
Flemente de morfosintaxă 
contrastivă (suport didactic), 
în colab., 2010; Introducere 
în lingvistică, în colab., 2011. 


Limba, sistem complex, apt a realiza multiple 
funcţii, îşi păstrează componenţa lexicală, formele 
gramaticale etc., asigurând procesul comunicării. 
Dezvoltându-se, aceasta manifestă tendința de a 
se modifica și a se perfecționa. W. von Humboldt 
a remarcat aceste ipostaze, promovând concep- 
ţia despre limbă ca Ergon (produs al activităţii) 
şi Energeia (activitate). În opinia savantului ger- 
man, imuabilitatea aparentă şi modificările conti- 
nue constituie însușiri imanente ale fenomenului 
în cauză: „Caracterul «energetic» al limbajului 
uman exprimă faptul că fiecare limbă este creată și 
recreată permanent atât de fiecare individ în par- 
te, cât și de ansamblul comunității căreia îi aparți- 
ne...” | Munteanu, 2008, 11]. 


În opera lingvistică a prof. E. Coșeriu sunt apro- 
fundate ideile marilor precursori W. von Hum- 
boldt, F. de Saussure ş.a. Sunt formulate două 
principii-cheie: creativitatea şi alteritatea: prin- 
cipiul creativităţii, „comun tuturor activităților 
culturale, adică activităţilor libere ale omului” 
[Coşeriu, 1994, 9], corelează cu cel al alterităţii, 
„al comunităţii tehnice istorice”. Cel dintâi relie- 
fează dinamismul limbajului (energeia), generând 
varietatea, iar cel de-al doilea evidenţiază esența 
socială a acestuia, determinându-i omogenitatea. 


În acest context, revelatoare este aprecierea cer- 
cetătorului M. Borcilă, care subliniază: „...cred 
că aportul esenţial al lui E. Coșeriu poate fi sin- 
tetizat ca un proces de «fuziune nucleară» între 
două componente distincte... (1) pe de o parte, 

componentul sau factorul «logosului semantic» aristotelic, revitalizat prin 
inserția dimensiunii esenţiale a «creativității»... (2) pe de altă parte, com- 
ponentul sau factorul «dialogic»... al «alterităţii» (în sensul unei «intersu- 
biectivități» esenţiale, constitutive a limbajului...)” [Borcilă, 1996, 52]. 


În legătură cu latura creatoare a obiectului cercetat, în lingvistica secolului 
trecut au fost discutate în controversă variate probleme: progresul vs regresul 
limbii [| Wald, 1969], legile ei, modificările lingvistice etc. 


Unii savanţi, de exemplu J. Vendryes, consideră că „progresul” limbii rezidă 
în substituirea unor formaţiuni prin altele, ajustate la nevoile comunicării. În 
accepţia lingvistului, „diverse laturi ale dezvoltării morfologice ne amintesc 
un caleidoscop perturbat la infinit. De fiecare dată, se obţin noi asocieri ale 
unităților sale, însă nimic mai mult decât aceste asocieri” | Banapnec, 1937, 


316]. 


„Cercul vicios” al nesfârșitelor asocieri despre care scrie savantul francez ex- 
clude, de fapt, refacerea elementelor și a formelor vechi şi nu reprezintă nici 
„regresul” limbii, nu atinge raportul dintre inovaţie, schimbare, dezvoltare şi 
progres în limbă. 


În principiu, reprezentanții şcolii sociologice franceze (A. Meillet, J. Vendryes 
ş.a.) au abordat judicios raportul limbă - societate, demonstrând pregnant 
caracterul social al limbii. Spre exemplu, A. Meillet a descris relația dintre 
istoria unei limbi şi istoria societăţii, interdependenţa dintre modificările se- 
mantice ale unităţilor lexicale și schimbările din societate. 


După cum susțin unii lingviști, progresul limbii poate fi absolut sau relativ: în 
primul caz, este vorba despre capacitatea limbii de a se adapta la noile nece- 
sități ale comunicării sau, de exemplu, despre completarea lexicului cu noi 
unități şi acumularea unor sensuri inedite în cadrul lexemelor deja existente, 
pe când progresul relativ cuprinde tehnica redării categoriilor formale și re- 
zidă, mai cu seamă, în suprimarea formelor şi a categoriilor variative super- 
flue, condiționată de dezvoltarea gândirii umane, a culturii şi a vieții sociale 
[Cepe6pennuxos, 1970, 120-121]. 


Ideea privind cele două tipuri de progres în limbă nu este eronată, dar conți- 
nutul noțiunilor respective este mult mai amplu și nu vizează doar „tehnica” 
mijloacelor lingvistice și îmbogățirea lexicului. Nici amestecul limbilor nu 
poate fi invocat drept indiciu al progresului lor. Fără a exagera rolul factorilor 
extralingvistici, ţinem să remarcăm că progresul societăţii favorizează dez- 
voltarea gândirii şi implică progresul limbii, ca mijloc de comunicare. 


Conceptul menționat semnifică aptitudinea limbii de a exterioriza plenar 
ideile într-o formă clară și concisă şi nu se limitează la definițiile reproduse 


COŞERIANA BA 


supra, deoarece ele nu scot la iveală mijloacele prin care se manifestă aseme- 
nea performanţe. 


Dacă dezvoltarea prevede perfecționarea și precizarea regulilor limbii, atunci 
orice schimbare ce are loc în structura ei ar însemna progresul acesteia. Este 
de amintit că unele modificări ilustrează și posibilul regres: în anumite îm- 
prejurări, unele idiomuri nu pot să-și îndeplinească toate funcţiile, pierzân- 
du-şi, parţial, modalităţile adecvate de a exprima gândirea. 


Lingvistul englez ]. Lyons observă, pe bună dreptate, că „orice standard de 
evaluare aplicat schimbărilor lingvistice trebuie să se bazeze pe recunoaşte- 
rea diferitor funcţii pe care o limbă «este chemată» să le îndeplinească în 
societatea care o utilizează” [ Lyons, 1995, 57]. Savantul demonstrează con- 
cludent relaţia dintre necesităţile comunicative și modificările ce survin în 
limbă: „toate limbile vii (...) sunt prin natura lor sisteme durabile și suficiente 
de comunicare, îndeplinind feluritele și multiplele nevoi sociale ale comuni- 
tăților care le utilizează. Pe măsură ce aceste nevoi se schimbă, limbile vor 
tinde să evolueze spre a face față noilor condiţii. Dacă e nevoie de termeni 
noi, ei vor fi introduși în vocabular, fie prin împrumutul din alte limbi, fie 
creându-i din elementele existente în vocabular, prin mijloacele interne ale 
limbii” [Lyons, 1995, 57]. 


În unele lucrări s-a emis părerea că modificările survenite la diferite niveluri 
denotă „perturbarea identităţii unei unităţi în raport cu ea însăși și rezulta- 
tul unei asemenea perturbări” | Cepe6pennuxos, 1970]. Credem că definiția 
semnalată s-ar cuveni să fie completată din motivul că nu arată premisele şi 
fazele unor posibile periclitări ale identității unităților de limbă. 


Pentru a-și argumenta propria teorie, E. Coşeriu recurge la noţiunile inovație 
și adoptare: schimbarea lingvistică semnifică generalizarea unei inovaţii sau 
„o serie de adoptări succesive” [Coşeriu, 1997, 70]. Prima fază, inovaţia, pre- 
supune apariția elementelor noi, diferite de unităţile deja existente, iar faza a 
doua, adoptarea, este acceptarea inovației de către vorbitori. 


Potrivit concepţiei coşeriene, schimbarea, „în momentul său inițial și origi- 
nar, este totdeauna un act de creaţie individuală” | Coșeriu, 1995, 90]; ea nu 
este accidentală, ci constituie o trăsătură inerentă a limbii, fiind o manifesta- 
re a „creativităţii limbajului în istoria limbilor”. Savantul conchide că „orice 
schimbare este la origine o adoptare” [Coşeriu, 1997, 70] şi înglobează trei 
aspecte: rațional, general și istoric. 


Dimensiunea rațională vizează „consolidarea de tradiţii lingvistice sau pro- 
ducerea însăși a limbilor”; aspectul general relevă condiţiile în care libertatea 
lingvistică renovează limba şi modul în care aceasta „se adaptează necesități- 

lor expresive ale vorbitorilor”; dimensiunea istorică dezvăluie condiţiile cul- 
turale și funcționale în care limba s-a constituit și „a putut să se constituie ca 
tradiție” | Coșeriu, 1997]. 


Premisele schimbărilor lingvistice ţin de planul finalităţii, înfățișând „liberta- 
tea creatoare a vorbitorilor”, întrucât limba, fenomen de ordin cultural, „nu 
admite abordări cauzale, ci numai abordări finaliste” | Coșeriu, 2000, 52]. 
Prof. E. Coșeriu explică schimbările lingvistice doar în termeni funcționali 
și culturali: în opinia sa, cauzalitatea ar fi o noţiune din domeniul lingvisticii 
pozitiviste despre limbă ca „organism” natural a cărui funcționare este deter- 
minată de „legi” ce nu cunosc excepții. 


Reputatul savant are în vedere cauzalitatea externă, proprie fenomenelor 
naturii, şi nu cauzalitatea internă, specifică fenomenelor de ordin cultural, 
bunăoară limbii. Doctrina pozitivistă asupra limbajului, care nu delimitează 
strict legile limbii de cele ale naturii, este depășită de viziunea antipozitivis- 
tă ale cărei postulate sunt comentate judicios de către E. Coșeriu |Coşeriu, 
2000, 35-54]. 


În deplin acord cu ideile promovate în lingvistica postsaussuriană, E. Co- 
şeriu reliefează interdependenţa factorilor imanenți și sociali ai funcționă- 
rii şi dezvoltării limbilor: acestea, privite ca „tradiții autonome”, „există şi se 
dezvoltă nu numai în virtutea raţiunilor interne a echilibrului lor ca sisteme 
(relaţii structurale), ci şi, mai ales, în relaţie cu alte fenomene de ordin spiri- 
tual și social: limba este legitim legată de viața socială, de civilizație, de artă, 
de dezvoltarea gândirii, de politică etc.; într-un cuvânt, de întreaga viață a 
omului” | Coșeriu, 1995, 58]. 


Care ar fi factorii extralingvistici? În lucrările de specialitate sunt luate în 
seamă multiple fenomene: extensiunea geografică a idiomurilor şi a pur- 
tătorilor acestora, amestecul etnic, bilingvismul, împrumutul de cuvinte 
etc. [BaymQuaa, 1968; Martinet, 1970; Lobiuc, 1998]. Aceștia interac- 
ţionează cu cei de natură intralingvistică: tendinţele evolutive ale diferi- 
tor idiomuri, „inegala penetrabilitate a compartimentelor limbii” care, în 
fond, exteriorizează capacitatea acesteia de a accepta sau de a „repudia” 
elementele străine sau eterogene, frecvența unităților lingvistice, aparte- 
nenţa lor la centrul sau periferia sistemului etc. [Graur, 1960; Martinet, 
1970]. 


Deși este interpretată, cu precădere, din perspectivă diacronică, schimbarea 
nu constă doar în substituirea unor forme vechi prin altele noi. Unii speci- 
alişti în materie disting schimbarea, ca un proces de substituire, și varierea, 
drept coexistență şi concurenţă a formațiunilor eterogene, reunite în baza 
unei trăsături comune | CepeGpennuxos, 1970]. 


COŞERIANA E 


E. Coșeriu examinează noţiunea vizată pornind de la trihotomiile sistem — 
normă — vorbire, sincronie — diacronie — istorie, invocând primatul istoriei, pe 
care o numește „știință lingvistică integrală”. Istoria servește pentru a sur- 
monta opoziţia între sincronie și diacronie și demonstrează că dihotomia 
dată nu se referă la limbaj, ci este de ordin metodologic. Sistemul sincronic 
face parte din istorie, căci „nu se află în afara istoriei, ci e un moment în isto- 
ria limbii. Fiecare sistem sincronic este un moment în istoria limbii” [Sara- 
mandu, Coşeriu, 1996, 29]. 


Din acest punct de vedere, sincronia nu exclude varietatea, căci sincronia nu 
este doar cea a omogenităţii, ci şi a varietăţii. În ultimul caz, se are în vede- 
re varietatea dialectală, egală cu varietatea socioculturală. De aici rezultă că 
„şi istoria trebuie să considere tocmai aceste raporturi între diferite sisteme, 
fiindcă mereu dezvoltarea depinde de trecerea de la un sistem la altul” [Sara- 
mandu, Coșeriu, 1996, 31]. 


Toate elementele sistemului interacționează dinamic, astfel încât eventua- 
lele modificări duc la transformarea raporturilor dintre unităţile limbii şi la 
restructurarea entității în cauză. Odată ce sistemul și norma nu constituie 
„realități autonome şi opuse vorbirii, ci forme care se constată chiar în vor- 
bire” [Bojoga, 1996, 119], raportul dintre ele diferă de interpretarea lui F. de 
Saussure care consideră că în vorbire sunt actualizate unităţile din sistemul 
limbii. Prof. E. Coşeriu consideră că vorbirea nu este „o realizare a sistemu- 
lui”, ci „sistemul este o dimensiune a vorbirii”, ceea ce demonstrează caracte- 
rul complex al acesteia. 


Limba, privită ca „sistem în mişcare”, presupune schimbarea lingvistică: 
„Dacă schimbarea este înțeleasă ca o «facere» sistematică a limbii, este evi- 
dent că nu poate exista nici o contradicție între «sistem» și «schimbare», și 
că, mai mult, trebuie să vorbim nu despre «sistem» și «mișcare» — ca des- 
pre două lucruri opuse —, ci numai despre «sistem în mișcare»: dezvoltarea 
limbii nu este o permanentă «schimbare» arbitrară și produsă la întâmplare, 
ci este o permanentă sistematizare” | Coșeriu, 1997]. 


Viziunea coşeriană, graţie probelor peremptorii, este împărtășită de către 
lingviști de notorietate, care semnalează caracterul imanent al schimbărilor 
lingvistice. Astfel, funcționalistul francez A. Martinet subliniază că anume 
„sistemul în mișcare” (= limba) „se schimbă în orice clipă”: „Este suficient 
să-i examinăm amănuntele funcţionării, pentru a descoperi diversele procese 
care pot face ca după o lungă perioadă ea să devină de nerecunoscut” [Mar- 
tinet, 1970, 222]. Şi alţi savanţi susţin că limba nu poate să nu se schimbe, 
întrucât modificările sunt inevitabile și țin de însăşi esența limbii |Cynpyn, 
1983, 342]. 

Ca fenomen social, limba trebuie investigată în corelaţie cu alte instituţii 
sociale, acordându-se atenţia cuventă variatelor inovaţii apărute în procesul 
comunicării. Esenţa socială a acesteia semnifică, nu în ultimul rând, cauzali- 
tatea schimbărilor lingvistice. 


În unele studii coşeriene se afirmă că „schimbare lingvistică nu există” [Co- 
şeriu, 1992]. Această concluzie nu ar trebui să ne surprindă, deoarece faptele 
de limbă, ca atare, „nu au nici o continuitate”, prin urmare, nu se modifică. 
Spre deosebire de F. de Saussure, E. Coșeriu este de părere că starea sincro- 
nică a limbii nu corespunde unei singure proiecţii, ci cuprinde mai multe 
sisteme simultane, dintre care sistemul vechi ar putea „coexista” cu cel nou, 
chiar la un singur vorbitor. 


În felul acesta, ipseitatea faptului de limbă, când „lucrul rămâne în parte ace- 
lași şi în parte e altfel”, preconizează coexistenţa, în fiecare moment, a noilor 
trăsături cu trăsăturile anterioare. Din perspectivă funcțională, se atestă înlo- 
cuirea unor fapte de limbă prin altele, a căror „continuitate” E. Coșeriu nu o 
recunoaște. „Schimbare lingvistică nu există” atunci când „considerăm fieca- 
re fapt ca un fapt continuu, fiindcă nu există această continuitate a faptelor” 
[Saramandu, Coșeriu, 1996, 64]. 


În sistemul limbii, in globo, remarcăm atât refacerea unor fapte anterioare, 
cât și substituirea altora. Potrivit concepţiei coşeriene, schimbarea se atestă 
atunci când „ceva care nu era limbă, devine limbă, e adoptat de alţi vorbi- 
tori şi devine limbă” [Saramandu, Coșeriu, 1996, 38]. Nu este vorba despre 
schimbarea unui produs (Ergon), ci despre producerea continuă a limbii 


(Energeia). 


Spre deosebire de alți savanţi care au abordat distincţiile saussuriene, E. Co- 
şeriu relevă corelaţia dinamică dintre tipul lingvistic, sistem, normă, vorbire, 
pe de o parte, și sincronie — diacronie, pe de altă parte, afirmând că diacronia 
vorbirii este cuprinsă în sincronia normei, diacronia normei este cuprinsă în 
sincronia sistemului, iar diacronia sistemului este cuprinsă în sincronia tipu- 
lui [ Frâncu, 1997, 23]. 


O asemenea interpretare îi permite lui E. Coșeriu să evite unele deficiențe ale 
teoriei saussuriene privind limbajul, ceea ce apropie, într-o oarecare măsură, 
concepţia sa de doctrina funcționaliștilor praghezi și francezi, care recunosc 
componenta dinamică a sincroniei. 


Acceptând delimitarea coșeriană a termenilor schimbare lingvistică şi schim- 
barea limbii, vom interpreta primul concept ca substituirea unor fapte de lim- 
bă prin altele, pe când schimbarea limbii o vom considera drept un proces 
perpetuu de devenire, de creativitate. 

Limba ca factor de reflectare a realităţii şi ca in- 
strument de comunicare este creația cea mai 
semnificativă a fiecărui popor. Unităţile de voca- 
bular, cu atât mai mult cele ce au la baza formă- 
rii lor reprezentările metaforice, sunt comori de 
imaginaţie și de gândire. 


Accepţia curentă a originii metaforei se trage încă 
din antichitate. În lucrarea sa De oratore, III, Cice- 
ro susținea că metafora s-a ivit ca o necesitate din- 
tr-o anumită „indigență a limbii”. Lipsind expre- 
siile proprii pentru noțiunile pe care experiența 
oamenilor le făcea necesare, aceștia au trebuit să 
denumească noile noţiuni prin expresii vechi [Vi- 
anu 1957, p. 10]. 


Giovanni Battista Vico (1668-1744) este creato- 
rul modern al filozofiei metaforei. S-ar putea spu- 
ne, susține Tudor Vianu, că cei care au accentuat 
rolul metaforei la formarea cuvintelor au mers pe 
căile indicate de Vico. În lucrarea sa L'Esttique de 
la langue française, scriitorul şi lingvistul francez 
Remy de Gourmont (1859-1915) menţiona că în 
starea actuală a limbilor europene aproape toate 
cuvintele sunt la origine metafore. Multe din- 
tre acestea rămân însă invizibile chiar unor ochi 
pătrunzători; altele se lasă descoperite, oferind 
„imaginea lor” acelora care vor s-o contemple 
[apud Vianu 1957, p. 7]. 


Metaforele care par să fi surprins în chip admi- 
rabil sensibilitatea juvenilă a epocilor străvechi, 
sensibilitate ale cărei urme le poartă încă limbile 

însele, se uzează atât de mult, încât cu greu mai pot fi percepute ca atare 
[Humboldt 2008, p. 126]. 


Cercetarea mai nouă a pus în lumină faptul că metaforele au nu numai 
tendinţa să fie eliminate din limbă, dar şi faptul contrar: multe dintre cuvin- 
tele care apar astăzi ca metafore au fost la origine, după cum bine se ştie, 
termeni proprii. De pildă, cuvintele pană şi peniță pot face impresia unor 
metafore mai degrabă nouă, celor de azi, decât acelora care le-au întrebuințat 
pentru prima oară. 


Metafora, ca figură de stil, este definită drept rezultatul exprimat al unei 
comparații subînțelese prin substituirea cuvântului obiect de comparaţie cu 
cuvântul imagine. Această definiţie se referă la metafora poetică, în calitate 
de trop. Atingând problema metaforei în legătură cu relevanța reprezentări- 
lor metaforice în procesul de creare a unităților de vocabular, în continuare 
vom avea în vedere metafora linguală. 


La examinarea noţiunii de inovaţie lexicală, inclusiv a noțiunii de inovaţie 
metaforică, lingvistica vorbirii, fondată de Eugeniu Coșeriu, ţine cont nu 
numai de principiile generale ale „gândirii în vorbire”, ci şi de principiile de 
cunoaștere a lucrurilor în general, plecând de la „posibilităţile limbii în de- 
semnarea, în numirea lucrurilor în situaţii concrete”. 


Momentul în care s-a creat un cuvânt, afirmă E. Coșeriu, este „actul poetic”. Anu- 
me „când s-a făcut” un cuvânt, nu „când s-a întrebuințat” [Coșeriu 1996, p. 49]. 


Limbajul ca activitate creatoare ţine de individul vorbitor și inovațiile me- 
taforice sunt deci rezultatul unor activităţi individuale. Cuvintele noi intră 
în limbă dacă răspund unor necesități sociale de comunicare și dacă ele se 


încadrează, de regulă, în sistemul lingvistic respectiv. 


Noţiunea de inovaţie este examinată de către E. Coșeriu în relaţie cu con- 
ceptul dea doptare, adică de reluare (reproducere) și de răspândire [ibid., 
p- 19, 49, 72]. Aceste adoptări sau reluări ale inovaţiilor sunt „acte practice”, 
Geolingyvistica ne arată că inovaţia e tot individuală chiar dacă au făcut-o, 
în mod independent, mulți indivizi. Cuvintele ca forme lexicale noi se pot 
răspândi din diverse puncte cartografice, ca centre de iradiere, când sunt 
condiții asemănătoare (de pildă, când reprezentarea metaforică este comună 
pentru mai mulţi vorbitori). Inovaţiile se răspândesc din zona cea mai com- 
pactă. Astfel are loc „faza de selecție”, răspândirea, adoptarea. 


Cercetarea reprezentărilor metaforice (a imaginilor senzoriale ale obiecte- 
lor în general) din perspectiva sema-onomasiologiei și a geografiei lingvis- 

tice ne oferă date extrem de prețioase pentru înțelegerea modului în care se 
desfăşoară procesul de formare a unităţilor de vocabular. 


Cuvintele-metafore ca semne ale limbii au apărut de cele mai multe ori nu 
din necesitatea poetică, ci din nevoia de a comunica, de a numi un obiect sau 
fenomen nou. 


Cuvintele sunt legate de realitate, spuneam mai sus, prin relaţiile de reflec- 
tare şi de desemnare. Din punct de vedere psihologic, metafora — categorie 
universală a culturii omenești — este legată de percepția unei posibile unități 
a lucrurilor, afirmă Aristotel, care rezultă din „trecerea asupra unui obiect a 
unui nume care arată alt obiect” (Aristotel). 


Cum are loc acest proces? Răspunsul la această întrebare îl dă onomasiologia 
„ştiinţa despre denumiri” (= teoria denominării)). 


Punctăm în continuare premisele formării unităților lexicale (a cuvintelor și 
sintagmelor denominative), după modele interne ale limbii, în legătură cu 
reprezentările (imaginile senzoriale) ale obiectelor și fenomenelor realității, 
evocate mintal, în absenţa acestora, pe baza percepţiilor anterioare. 


În timpul căutării numelui pentru noul obiect, o necesitate în procesul comunică- 
rii, vorbitorul compară, involuntar, prin intermediul asociației de idei (asociația 
fiind o prioritate a psihicului de a lega între ele mai multe imagini senzoriale, idei 
etc.), noul obiect cu imaginea percepută anterior a obiectului vechi. Astfel este 
găsit semnul caracteristic — un atribut comun pentru lucrurile omogene (sau 
doar aparent omogene). În consecință, este găsit şi cuvântul care denumește ve- 
chiul obiect. Un atare cuvânt, existent în limbajul vorbitorului și care arată un 
alt obiect, va servi atât pentru desemnarea semnului comun al lucrurilor com- 
parate, graţie percepţiei senzoriale, cât și pentru numirea noului obiect în în- 
tregime. Într-adevăr, percepția senzorială ne oferă obiectul, noțiunea — numele 
lui (G. W. Leibniz). A se compara: mălai „mei” > mălai „porumb” (în graiurile 
maramureșene și în cele din nord-estul Transilvaniei); ursoaică „femela ursului” > 
ursoaică „coş de sobă, aşezat în poziție orizontală, în podul casei”, arie întinsă în 
majoritatea graiurilor româneşti de la Est de Prut [ALM I1/1 1972, h. 573]. 


Inovaţiile lexicale, respectiv cele metaforice, apar pe baza asocierii de con- 
tiguitate, de formă sau de funcţie a lucrurilor. Rezultă crearea unor derivate 
semantice: rânză „coș de pernă” [ibid., h. 603, pct. 225, 226], capră „unealtă 
de lemn cu patru picioare, pe care se pun lemnele pentru a fi tăiate cu feres- 
trăul”; derivate afixale: gurar „portiţă la plită” [ibid., h. 561]; sintagme de- 
nominative: brâul ciobanului, brâul babei, brâul lui Dumnezeu, brâu de ploaie 
„curcubeu” [ibid., h.4 4]. 

În graiurile limbii române cele mai viabile procedee ale denominării sunt de- 
rivarea morfematică și derivarea semantică | Pavel, 2006, p. 273-285]. 


Funcţia primară a întregului sistem de formare a cuvintelor este cea denomi- 
nativă. Faţă de conceptul „formarea cuvintelor”, fenomenul denominării este o 
noțiune mai cuprinzătoare, formarea cuvintelor încadrându-se în conceptul de 
„derivare denominativă” [ibid., p. 274-276; Nikitevici 1984]. Derivarea denomi- 
nativă merge astfel dincolo de interesul pentru formarea cuvintelor și cercetează 
motivaţia desemnării obiectelor și fenomenelor, etapă importantă care anticipea- 
ză crearea cuvântului, prin acțiunea de a sufixa, să zicem, şi rezultatul ei. Studiul 
asupra fenomenului motivaţiei desemnării lucrurilor pun în evidență aspecte 
mai puţin studiate până în prezent, precum motivarea semnului lingual ca un 
proces permanent, forma internă a cuvintelor, semantica derivațională şi pune- 
rea în relaţie a noțiunii de derivat cu categoriile onomasiologice. Zona semanticii 
derivaţionale, de pildă, este descrisă prin legătura motivat / motivant / formant, iar 
sensul lexical este raportat la categoria părții de vorbire, în cazul substantivelor — 
categoria sau ideea de obiect; a adjectivelor — ideea de însușire; a verbelor — ideea 
de proces. Acestea sunt recunoscute drept categorii onomasiologice. 


Segmentarea aceluiași conținut semantic deseori are la bază cele mai diver- 
se reprezentări metaforice. Cf. pentru craniu: tigvă (<bg,, sb. ticva, „dovleac, 
bostan”; comp. și ucr. ticva, rus. tâcva), scăfârlie (<scafă), curcubetă, veşcălie, 
oala capului, bostanul capului [ALMII, 1973, h.722]. 


Analiza hărților lexicale onomasiologice din volumele ALM/ALRR.Bas. a 
arătat că varietatea şi geneza diatopică în domeniul lexicului în mare parte 
este determinată de diversitatea reprezentărilor metaforice, care s-au aflat la 
baza formării cuvintelor. Pentru capitulul (discul) florii-soarelui, în care sunt 
înfipte seminţele, au fost atestaţi peste 35 de termeni (baze onomasiologi- 
ce): tablă, pălărie, căciulă, cuşmă, şleapcă, caschetă, cap, căpățână, gămălie, pită, 
turtă, plăcintă, tavă, taler, sită, veşcă, roată, rotiță, ciur ş.a., toate aceste lexeme 
fiind urmate, bineînţeles, de determinanți (caracteristici onomasiologice): 
pălărie de răsărită, turtă de soreancă etc., care precizează sensul termenilor 
indicaţi mai sus [ibid., h. 921; Pavel, 1973, p. 142]. În acest caz, pentru floa- 
rea-soarelui, plantă relativ târziu cunoscută de către români, avem termeni 
motivaţi de expresie analitică (sintagme denominative) care se înscriu în fe- 
nomenul Jexicalizării, fenomen interpretat de către cercetătorii în domeniul 
formării cuvintelor şi al sintagmelor denominative ca un proces prin care o 
succesiune de morfeme (o sintagmă) devine unitate lexicală. 


Motivația unităţilor de nominaţie diferă mai des la nivelul semnului moti- 
vant concret (pălărie de răsărită, căciulă ~, cuşmă ~, caschetă ~). Motivația 

este însă în mare parte similară la nivelul tipurilor de semne motivante, al moti- 
vemelor. Metaforele populare indicate mai sus privind partea superioară a flo- 
rii-soarelui pornesc de la comparaţia (asemănările) cu diferite obiecte, prin 
formula — tip obiect rotund și plat plus numele plantei în general. În acest 
domeniu de creativitate glotică constatăm procese corelate și structurate, 
deşi aparent ele par mai degrabă haotice și întâmplătoare. Ceea ce este indi- 
vidual din punct de vedere senzorial este determinat de cauze extrem de 
diverse, în schimb, ceea ce, asemenea componentei intelectuale a limbii, se 
bazează exclusiv pe o activitate spontană a spiritului, remarcă W. von 
Humboldt, „trebuie, pare-se, considerat identic la toți oamenii” | Humboldt 
2008, p. 119]. 


Forma internă ca manifestare abstractă a semnelor reprezentării lucrurilor 
(a motivemelor) constituie un criteriu relevant pentru stabilirea specificului 
naţional al unui idiom sau altul în domeniul vocabularului. În concordanță 
cu unele teze expuse de W. von Humboldt, Lazăr Şăineanu precizează: „Spi- 
ritul unei națiuni și caracterul limbii sale sunt într-o legătură dintre cele mai 
intime. Mai tot elementul caracteristic al unei limbi stă însă în metaforele cu 
care poporul a știut să îmbogăţească tezaurul său spiritual. Limba unui popor 
este „expresiunea” modului de a simţi şi de a vedea lumea. Particularitățile 
unei limbi se manifestă cu deosebire în „psihologia populară”, adică în tipa- 
rul original, în care poporul îşi toarnă cugetările, chipul, cu care dânsul își 
zugrăvește lucrurile” [Şăineanu 1887, p. 134]. 


Motivația desemnării anumitor obiecte reprezintă un criteriu deosebit de 
important în investigațiile contrastiv-tipologice ale resurselor lexicale din di- 
ferite idiomuri. Menţionez în acest context semnificaţia enormă a elaborării 
hărților lingvistice de motivaţie, care au apărut pentru prima dată în Atlasul 
limbilor Europei (ALE), iar apoi în Atlasul Lingvistic Romanic (ALiR) [a se 
vedea, cel puţin, Pavel, Berejan 2001, p. 319-337], atlase interpretative, pri- 
mele și până astăzi unicele proiecte de cercetare de o asemenea anvergură. 
Redactarea și interpretarea hărților motivaţionale este o metodă inovatoare 
în geografia lingvistică, dar care se sprijină deopotrivă şi pe realizările din 
domeniul onomasiologiei [Viereck 2003-2004, p. 328; Saramandu, Nevaci 
2005-2007, p. 221-289]. Cercetând din perspectiva cartografiei și a onoma- 
siologiei reprezentările metaforice în procesul de formare a denumirilor, ne 
integrăm, într-un fel sau altul, în domeniul nou al investigaţiilor, numit 
„lingvistică motivaţională”. 


În graiurile limbii române câmpul creaţiilor metaforice este deosebit de 


larg. 


COŞERIANA E 


Referinte ALM I, 1968 = Atlasul lingvistic moldovenesc, vol. I, par- 
bibliografice | tea 1. Fonetica de Rubin Udler, „Cartea Moldovenească”, 
Chişinău, 235 hărţi. 
ALM II, 1972 = Atlasul lingvistic moldovenesc, vol. II, 
partea 1. Lexicul: Casa. Obiectele de uz casnic de Victor 
Comarniţchi, Editura Cartea Moldovenească, Chişinău, 
201 hărţi. 
ALMI, 1973 = Atlasul lingvistic moldovenesc, vol. IL, par- 
tea 2. Lexicul: Corpul omenesc. Familia de Vasile Melnic, 
112 hărţi; Agricultura de Vasile Pavel, 201 hărţi, Editura 
Cartea Moldovenească, Chişinău. 
COŞERIU 1996 = Eugeniu Coșeriu. Lingvistica integrală. 
Interviu cu Eugeniu Coșeriu realizat de Nicolae Saramandu, 
Editura Fundaţiei Culturale, București. 
HUMBOLDT 2008 = W. von Humboldt. Despre diversi- 
tatea structurală a limbilor şi influența ei asupra dezvoltării 
spirituale a umanităţii. Versiune românească de Eugen 
Munteanu, Editura Humanitas, Bucureşti. 
NIKITEVICI 1985 = Osnovi nominativnoi derivatsii, 
Editura Vâșăișaia şcola, Minsk. 
PAVEL, 2006 = Vasile Pavel. Aspecte onomasiologice ale 
derivării morfematice şi semantice (Pe baza ALM/ALRR. 
Bas.), 2006, în Lucrările celui de-al XII-lea Simpozion 
Naţional de Dialectologie. Baia Mare, 5-7 mai 2006, Edi- 
tura MEGA, Cluj-Napoca, p. 273-285. 
PAVEL, BEREJAN 2001 = Vasile Pavel, Silviu Berejan. 
Les désignations romanes du Mille-pattes, în Atlas Linguis- 
tique Roman (ALR). Volume II a: Carts „Mille-pates”, 2. 
Commentaires, Roma. Instituto Poligrafico e Zecca dello 
Stato. Libreria dello Stato, p. 319-337. 
PAVEL, 1973 = Vasile Pavel. Terminologia agricolă mol- 
dovenească. Studiu de geografie lingvistică, Editura Ştiinţa, 
Chişinău. 
SARAMANDU, NEVACI 2005-2007 = Hărţi lingvistice 
motivaţionale, în „Fonetică și Dialectologie”, XXIV-XXVI, 
p. 221-228. 
ŞĂINEANU 1887 = Lazăr Șăineanu. Încercare asupra se- 
masiologiei române. Studii istorice despre tranzițiunea sen- 
surilor, Bucureşti. 
VIERECK 2003-2004 = Wolfgang Viereck. Atlasul lim- 
bilor Europei (Atlas linguarum Europae), în „Fonetica şi 
Dialectologie”, XXII-XXIII, p. 327-332. 
VIANU 1957 = Tudor Vianu. Problemele metaforei și 
alte studii de stilistică, Editura de Stat pentru Literatură şi 
Artă, Bucureşti. 

Cristinel MUNTEANU 
| Amintiri şi reflecții despre Coșeriu 


Cr.M. — dr. în filologie 
(magna cum laude) al 
Universităţii „Al. |. Cuza”, 

laşi, lector la Universitatea 
„Constantin Brâncoveanu” 
din Piteşti, Filiala Brăila. 

A publicat Sinonimia 
frazeologică în limba română 
din perspectiva lingvisticii 
integrale (2007), Fundamente 
ale comunicării (2007, în 
colaborare), Tehnici de 
redactare în comunicare 
(2008, în colaborare), 
Discursul repetat între 
alteritate şi creativitate 
(Institutul European, 2008, 
ca editor) şi Tobias Peucer, De 
relationibus novellis / Despre 
relatările jurnalistice [Leipzig, 
1690 — prima teză de 
doctorat din lume dedicată 
jurnalismului] (2008, ca 
editor). 


Prima dată când am auzit rostit numele lui Euge- 
niu Coșeriu a fost în toamna anului 1997, la cursul 
de lingvistică generală pe care profesorul Valentin 
Țurlan îl preda pe atunci la Universitatea „Dună- 
rea de Jos” din Galaţi studenţilor de anul I de la 
Litere, printre care mă aflam şi eu. Ţin minte foar- 
te bine că, încă de la cea dintâi prelegere, ne-au 
fost prezentate distincţiile fundamentale ale lui 
Ferdinand de Saussure și, odată ajunsă discuţia 
la raportul dintre sincronie şi diacronie, profesorul 
meu de lingvistică de la Galaţi — unul dintre cei 
care mi-au trezit interesul pentru domeniul fasci- 
nant al limbajului - ni l-a menţionat pe „Eugen 
Coşeriu', potrivit căruia „limba funcționează sin- 
cronic și se constituie diacronic”. Am reținut în- 
tocmai, chiar din acel moment, formula celebră, 
care circula (după cum aveam să observ ulterior) 
de ceva vreme și prin manualele noastre universi- 
tare!. Deşi în acel an apăruse și la noi, în cele din 
urmă, în traducerea lui Nicolae Saramandu, cea 
mai importantă carte a lui Coșeriu, Sincronia, dia- 
cronia e historia [1958], totuşi numele savantului 
de origine română nu ne-a mai fost amintit nici 
măcar o dată de-a lungul întregului semestru în 
care am învățat lingvistică generală... 


Mi-am închipuit însă că acest român trebuie să fi 
fost / să fie cineva important în domeniul științe- 
lor limbajului, așa că, atunci când am descoperit 
într-o librărie, prin al treilea an de facultate, o căr- 
ticică pe care scria „Eugenio Coseriu, Introducere 
în lingvistică (ediţia a Il-a, Editura Echinox, Cluj, 
1999)”, nu am ezitat să o cumpăr. Fiindcă era sfâr- 
şit de săptămână și trebuia să ajung acasă, la 
Umbrăreşti, în apropierea Tecuciului, m-am gân- 


MEMENTO ED 


dit că lectura acestui volumaș era exact de ce aveam nevoie ca timpul pe care 
îl făceam pe tren (circa două ore, într-un „personal”) să treacă mai repede. 
Am fost pur şi simplu uluit de cât de clar se puteau expune problemele de 


bază ale lingvisticii în numai 120 de pagini! 


Pe Eugeniu Coşeriu aveam să-l întâlnesc — 
în carne și oase, de această dată — un an mai 
târziu, pe 24 mai 2001, când universitatea 
gălăţeană i-a conferit titlul de doctor hono- 
ris causa. Înainte de ceremonia acordării 
doctoratului respectiv, savantul a ţinut o 
prelegere — frumoasă coincidenţă! — chiar 
în Sala U15, adică cea în care îi auzisem nu- 
mele pomenit întâia oară. Şi (culmea!) ne-a 
vorbit chiar despre sincronie, diacronie şi is- 
torie! (Păcat că nimeni dintre cei implicaţi 
în eveniment nu a avut prezența de spirit să 
înregistreze acea expunere, pentru a o tran- 
scrie şi publica mai târziu, așa cum au pro- 
cedat alte universități în ocazii similare!) 
Întâmplarea a făcut ca, în aceeași zi, promo- 
ţia noastră să aibă programat banchetul de 
absolvire a facultăţii. Drept pentru care ne- 
am autointitulat — în prezența Magistrului — 
„Promoţia Coşeriu” și 
l-am invitat pe marele 
lingvist să participe la 
petrecerea în cauză. 
Cred că toate acestea 
i-au făcut plăcere lui 
Coşeriu, deoarece a 
răspuns invitației și a 
rămas alături de noi 
(evident, la masa pro- 
fesorilor) până târziu 
în noapte (chiar dacă 
l-a deranjat niţel muzi- 
ca noastră cam zgomo- 
toasă). Îmi mai amin- 
tesc că a făcut, plin de 
bunăvoință, fotografii 
de grup cu absolvenții 

şi cu universitarii gălățeni și că i-am cântat, în avans, „Mulţi ani trăiască!” 
întrucât urma să împlinească 80 de ani peste două luni. A doua zi, a plecat de 
dimineață spre Bucureşti, pentru a i se înmâna, la Cotroceni, de către prege- 
dintele ţării, înaltul ordin „Steaua României”. 


Dintre studenți, se pare că eram singurul care bănuia ce personalitate aveam 
în față și ce norocoși eram că îl putem cunoaște. Nu doar că — pasionat fiind 
de lingvistică — citisem ceva din opera sa, dar știam și despre om unele lu- 
cruri: bunăoară, din Istoria... lui Călinescu aflasem de precocitatea lui Coge- 
riu şi de ușurința lui de a se mișca prin „toate ramurile culturii”. Unui coleg de 
la specializarea istorie-filozofie, care îmi ceruse lămuriri cu privire la savantul 
care stârnise vâlvă prin venirea sa la Galaţi, i-am răspuns: „Imaginează-ţi că la 
banchetul vostru de absolvire ar veni Nicolae Iorga sau Mircea Eliade!’ 


Eram şi încântat că reușisem să obțin, imediat după prelegerea menţionată, 
cu ajutorul profesorului Stelian Dumistrăcel (care mă prezentase măgulitor 
Magistrului drept cel mai bun student al său), un autograf pe Introducerea 
în lingvistică. Nerenunţând la celebra sa ţigară Dunhill, păstrată între două 
degete, Coşeriu a așternut câteva cuvinte, comentând: „Am scris-o pentru 
studenții mei de la Montevideo”. „Da, acum exact 50 de ani!” i-am replicat 
eu. Păstrez cu mândrie dedicaţia lui Coșeriu, alături de fotografia prin care, 
graţie unui coleg inspirat, clipa acordării autografului a fost imortalizată. 


Un moment memorabil a fost și acela în care, la decernarea titlului de doctor 
honoris causa, Profesorul Coşeriu a ţinut, ca răspuns la obișnuita laudatio, 
şi un discurs de mulțumire în latină, oratio gratitudinis. (Din nefericire, nici 
acesta nu a fost consemnat; alții au făcut-o însă: de exemplu, cei de la Sibiu 
sau cei de la Granada, din Spania.) 


Pe Eugeniu Coșeriu aveam să-l reîntâlnesc în toamna aceluiași an, pe 25 oc- 
tombrie, cu ocazia Colocviilor Filologice Gălăţene organizate, în cinstea sa- 
vantului, de Facultatea de Litere a Universităţii „Dunărea de Jos” din Galaţi. În 
dimineaţa acelei zile, la rugămintea colegului Ionel Apostolatu, care era impli- 
cat în organizarea evenimentului, am venit cu un taxi pentru a-i prelua pe 
E. Coșeriu și pe profesorul St. Dumistrăcel de la hotelul unde fuseseră cazaţi, 
destinația fiind Teatrul Dramatic din același oraș, unde Magistrul urma să ţină o 
conferință. Revăzându-l, am fost surprins, întrucât, cu numai cinci luni înainte, 
Coşeriu se mișca vioi, în pofida vârstei, însă acum se deplasa foarte greu, spri- 
jinit în cârje. M-a bucurat faptul că m-a recunoscut, dar acest amănunt nu m-a 
mirat prea mult. Ştiam că marele lingvist avea o memorie formidabilă (de altfel, 
am aflat apoi că, dând cu ochii de șoferul universității gălățene, care-l dusese 
la București cu câteva luni în urmă, i s-a adresat, fără să greșească, pe nume). 
Boala de care suferea savantul începea să-și arate nemiloasă colții. Cu toate 
acestea, facultăţile intelectuale ale lui Coșeriu erau neschimbate. La teatru și-a 

delectat asistența cu o prelegere despre deontologia culturii (și aceasta rămasă, 
din câte ştiu, neînregistrată). În maniera-i cunoscută, Profesorul își însoțea ma- 
teria expunerii cu glume sau cu exemple amuzante (de pildă, o anecdotă des- 
pre „chestiunea poloneză”). Tot la teatru au fost prezentate şi două cărți de-ale 
sale: Introducere în lingvistică (ediţia a Il-a) şi Lecţii de lingvistică generală, despre 
care au vorbit prof. Ţurlan, respectiv prof. Dumistrăcel. Afară, personalul unei 
ambulanţe se afla în permanenţă în stare de veghe, pentru orice eventualitate. 
Şi totuşi, când prelegerea a luat sfârșit, în foaier, de vorbă cu prof. Dumistrăcel, 
în ciuda interdicțiilor de ordin medical, Coșeriu nu și-a putut reprima dorința 
de a trage măcar un fum dintr-o ţigară Dunhill... 


După cum spuneam, capacitatea intelectuală a lui Coșeriu nu-i fusese diminu- 
ată de suferinţa fizică. În cadrul manifestării ştiinţifice, l-am putut vedea foarte 
activ la secțiunea de comunicări pe care o prezida. Bunăoară, îmi amintesc că 
l-a combătut destul de vehement pe un cercetător bucureştean care propusese 
o interpretare (inedită cred) cu privire la balada Mioriţa. Spre seară, grupului 
care îl însoțea pe Coșeriu i s-a adăugat și N. Saramandu, care venise special de la 
Bucureşti pentru a-şi reîntâlni Magistrul. Deși era târziu (lucrările colocviului 
din acea zi fiind deja închise), Coșeriu a acceptat să mai stea să răspundă celor 
curioși la unele întrebări. Printre altele, a vorbit cu mândrie despre diversele 
centre universitare din lume în care numeroși discipoli de-ai săi îi duceau învă- 
țătura mai departe. În acel context, prof. Dumistrăcel a dat citire (în rezumat) 
unui text despre Coșeriu, scris de prof. Mircea Borcilă, care nu mai reușise să 
ajungă şi la Galaţi. Din Sala U15 (denumită ulterior „Aula Eugeniu Coșeriu”) 
s-a mers la cantina universităţii pentru cina festivă. Mai port în minte - ca o 
ultimă imagine a lui Coșeriu la Galaţi — masa lungă la care marele lingvist îi avea 
alături pe unii apropiaţi, dintre care nu lipseau prof. Dumistrăcel și câțiva basa- 
rabeni. Spre bucuria Magistrului, vizibil impresionat, comesenii au început să 
cânte, la un moment dat, „Noi suntem români”. 


La mai puțin de un an după aceea, la 7 septembrie 2002, genialul român tre- 
cea la cele veşnice. Vestea mi-a fost dată de mama mea, care auzise la radio 
ce se întâmplase. Aproape că nu mi-a venit să cred. Tocmai mă pregăteam 
în acele zile pentru admiterea la doctorat și meditam la modul în care ar fi 
trebuit tratată problematica generală a sinonimiei din perspectiva concepţiei 
lingvistice a lui Coșeriu. La ultima întâlnire cu E. Coșeriu, de la Galaţi, îmi 
procurasem Lecţiile de lingvistică generală în care am descoperit celebrul tabel 
privind nivelurile limbajului (universal, istoric şi individual) și aspectele sub 
care poate fi acesta văzut (ca activitate, competenţă şi produs). Mi-am zis că aşa 
ceva trebuia neapărat aplicat la chestiunea care mă preocupa. 


Însă asimilarea teoriei lingvistice a lui Coșeriu nu este (şi nu a fost) deloc ușoară, 
mai ales atunci când nu ai un ghid care să te prevină asupra dificultăților ce tre- 

buie învinse pe parcursul învăţării, care să-ţi indice pașii ce trebuie urmaţi și or- 
dinea lor. Din acest punct de vedere, colegii de la Cluj au fost, fără îndoială, niște 
privilegiați, fiindcă l-au avut tot timpul în preajmă pe prof. Mircea Borcilă, unul 
dintre cei mai avizaţi cunoscători ai operei și gândirii coşeriene. În plus, Centrul 
de Studii Integraliste „Eugeniu Coșeriu” de la Cluj era (şi este) — inclusiv prin bu- 
năvoința Magistrului — bine înzestrat cu lucrările lui Coșeriu publicate în diferite 
limbi, ceea ce creează, dintru început, un mare avantaj celor care vor să se inițieze 
şi să „performeze” într-o asemenea lingvistică. Dar poate că și descoperirea pe 
cont propriu a învățăturilor lui Coșeriu are farmecul și avantajul ei, chiar dacă 
necesită, pesemne, mai mult timp şi unele sacrificii... financiare”. 


Dacă un tânăr m-ar întreba astăzi cum ar trebui să procedeze ca să-și însu- 
şească bine doctrina lingvistică a lui Eugeniu Coșeriu, cu scopul de a o aplica 
în cercetările sale, i-aș face următoarele recomandări (adică l-aș sfătui să ur- 
meze aceşti paşi, în această ordine): 


1) Să citească (Și să recitească), mai întâi, dintre cărțile lui Coșeriu, Introdu- 

cere în lingvistică, apoi Prelegeri și conferințe (cele de la Iași) și Lingvistica inte- 

grală (amplul interviu acordat de E. Coşeriu lui N. Saramandu). Abia după 

aceea se poate trece cu lectura la Lecţii de lingvistică generală. Cărţi precum 

Sincronie, diacronie şi istorie şi Teoria limbajului și lingvistica generală trebuie 
=» 


citite numai după o astfel de „pregătire prealabilă”, altminteri neinițiatul riscă 
să nu înțeleagă foarte multe lucruri. 


2) Să citească — în măsura în care există posibilitatea — toate studiile coșeri- 
ene la care are acces, ba chiar și prelegerile sau conferințele (dacă sunt pu- 
blicate) ori interviurile care se referă la aceeași temă, fiindcă, deşi Coșeriu 
repetă în acestea ideile şi conceptele teoriei sale, de multe ori exemplele date 
sunt altele, pot apărea explicaţii și informaţii suplimentare și, în felul acesta, 
pricepem idei pe care în alte locuri le scăpasem din vedere. Mai mult decât 
atât, este nevoie ca studiile fundamentale coșeriene să fie recitite periodic, 
nu doar pentru că, după o vreme, ar putea interveni uitarea, ci şi pentru că, 
între timp, este posibil să ne fi îmbogăţit cunoştinţele și, în consecință, să ne 
fi ascuţit și capacitatea de înţelegere. 


3) Să caute să meargă mai departe, în profunzime, citind cărțile /lucrările de 
lingvistică, logică și, mai ales, filozofie aparținându-le marilor gânditori pre- 
ţuiți de Coșeriu: Humboldt, Saussure, Gardiner, Bloomfield, Hjelmslev etc. 
(în lingvistică), Dewey (în logică), Platon, Aristotel, Augustin, Leibniz, Kant, 
Hegel, Husserl, Croce, Collingwood, Heidegger etc. (în filozofie). Evident că 
nu vom reuși să citim tot ce a citit Coșeriu, dar ar fi bine să citim măcar ope- 
rele indicate de Coșeriu din aceştia (fiindcă el își declară mereu sursele). Pen- 
tru a-l recepta corect pe Coșeriu, Coșeriu singur (adică opera lui) nu este de 
ajuns: trebuie înţeles și solidul fundament filozofic pe care concepţia sa este 

clădită. De altfel, câștigul va fi imens, întrucât ceea ce vom găsi la acești înțe- 
lepţi ne va fi util şi în alte privinţe. O carte precum Istoria filozofiei limbajului 
(la origine, un curs pe care Coșeriu l-a ținut în faţa studenților germani!) îşi 
dezvăluie adevărata forță instructivă şi multiplu semnificantă (inclusiv cu re- 
ferire la sedimentarea concepţiei coşeriene prin dialogul purtat, peste timp, 
cu titanii gândirii dintotdeauna) numai după o atare inițiere. 


După toate acestea, când s-a produs o anumită familiarizare cu ideile lui 
Coșeriu, un exercițiu util ar fi şi acela al lecturii recenziilor, articolelor sau 
monografiilor despre opera sa, chiar şi atunci (sau în special atunci) când 
opiniile exprimate sunt nefavorabile sau nedrepte ori dovedind o crasă lipsă 
de înțelegere a teoriei lui Coșeriu. Şi acestea ne pot ajuta („prin ricoşeu”) 
să ne cristalizăm, la modul reflexiv, unele intuiţii / păreri despre concepția 
genialului lingvist. Nu este exclus ca uneori să experimentăm și momente de 
îndoială. Și ele sunt utile în aventura noastră coșeriană. 


Mi-aş mai permite câteva observaţii. Este foarte important ca acela care vrea 
să deprindă învăţăturile lui Coșeriu să aibă și înclinații artistice, şi o bună cul- 
tură generală. Să nu uităm că, în închegarea ei, teoria lingvistică a lui Coșeriu 
a beneficiat și de considerabilul aport al esteticii”. În sfârşit — în funcție şi de 
interesul „aspirantului” —, nu trebuie neglijată învățarea / cunoașterea câtor- 
va limbi străine (fie și în diverse grade sau măcar la nivelul de competență 
„citit”), atât pentru a putea avea acces la lucrările lui Coșeriu scrise / publica- 
te în diverse limbi, cât și pentru a percepe just faptele de limbă discutate de 
savant în studiile sale. 


Este oare, într-adevăr, nevoie de o astfel de „reţetă? Mă tem că da, chiar dacă 
ea (în forma sa ideală) poate descuraja un începător. Nu trebuie să uităm că 
E. Coşeriu nu a fost doar un lingvist, ci și un teoretician și un filozof al lim- 
bajului. 'Toate aceste dimensiuni s-au întrepătruns în personalitatea și opera 
sa. Cu siguranţă, partea de filozofie a limbajului (cea care se ocupă de „ființa 
limbii”) este cea mai dificilă şi, de aceea, puţini îl urmează pe Coșeriu pe un 
asemenea teren. Încă şi mai puţini se încumetă să-l continue în această direc- 
ţie. Mai că l-aș asemăna pe Coșeriu (şi) în această privință cu Aristotel, cel 
care (se pare că) a renunţat, într-un punct al activității sale didactice, să mai 
predea metafizica, întrucât şcoala sa era formată din „auditori cu un spirit 
mai puţin dotat sau, pur și simplu, mai pozitiv”*. Dar dacă nu suntem în stare 
să facem noi înșine filozofie lingvistică, putem, în schimb, să încercăm să o 
înțelegem pe cea a lui Coșeriu și să practicăm o lingvistică de tip coșerian. 


Acum mai bine de un deceniu, Lucia Cifor vorbea despre nevoia de Coșeriu, sem- 
nalând și elementele care împiedicau acceptarea concepției coșeriene în mediul 
românesc: „Neurmarea în spirit a filozofiei și lingvisticii coșeriene în spaţiul ro- 
mânesc (Şcoala de la Cluj reprezintă o fericită excepție!) are o motivaţie mai 

adâncă decât explicaţiile socio-culturale la îndemână. Lumea românească nu este 
pregătită încă să-l urmeze dintr-un motiv mai degrabă metafizic. Predominanţa 
mentalităților materialist-pozitiviste în științele umane, existența unor aprehen- 
siuni îndelung exersate față de idealismul filozofic (singurul realist în ştiinţele 
culturii, după Eugen Coșeriu) au creat în timp un adevărat blocaj epistemologic, 
pe care mulţi nu-l conștientizează încă ori nu doresc, nu au suficientă forță să-l 
depășească. Probabil este necesară o perioadă de timp în care seducţiile modele- 
lor intelectuale occidentale de inspiraţie structuralistă să se epuizeze, dezvăluind, 
odată cu îngroparea celor de pe urmă iluzii, nevoia de Coșeriu în lingvistică, în 
ştiinţele culturii în general” (în „Revista româna”, Iași, nr. 3/1998). 


Astăzi aş zice că vremurile sunt ceva mai prielnice receptării lui Coşeriu în spațiul 
nostru academic și cultural, în sensul că interesul manifestat față de opera sa este 
în creştere. Dar nu pot să nu remarc faptul că de Coșeriu avea nevoie întreaga 
lingvistică mondială din cea de-a doua jumătate a secolului al XX-lea. Coșeriu a 
realizat acea „revoluţie copernicană” (Colette Laplace) atât de necesară științelor 
limbajului prin studiile capitale elaborate când activa la Montevideo. 


Retipărind în 1951, cu minime modificări, cartea The Theory of Speech and 
Language, Alan Gardiner își încheia prefața celei de-a doua ediții cerându-și 
scuze că nu și-a dus planurile până la capăt: „În 1932, când a apărut prima 
ediţie a cărţii mele, eram încă destul de tânăr și destul de optimist ca să cred 
că va fi urmată firesc de un al doilea volum care să se ocupe de teoria Cuvân- 
tului. Aluzii la acest al doilea volum proiectat se găsesc presărate peste tot 
prin aceste pagini. Vai, trebuie să admit că scrierea unei asemenea continuări 
este acum cu totul peste puterile mele”. De ce nu şi-a putut scrie renumi- 
tul egiptolog respectiva carte? Care erau condiţiile fără de care o asemenea 
sarcină nu putea fi îndeplinită? Gardiner le ştia prea bine: „Cunoașterea mai 
multor limbi decât cele pe care le stăpânesc ar fi indispensabilă pentru trata- 
rea satisfăcătoare a așa-numitelor Părţi de Vorbire; şi nici n-am putut, de-a 
lungul vieţii mele, să mă familiarizez suficient cu literatura vastă pe care alţii 
au dedicat-o subiectului. Însă trebuie să nu mă lamentez în faţa unui eșec care 
aparţine fondului comun și închei cu speranţa că vreun tânăr va da la iveală 
această carte foarte necesară într-o formă cu care eu nu aș fi putut concura, 
nici măcar în zilele mele mai bune” [trad. mea, C.M. ]6. 


Acel tânăr spre care se îndreptau speranţele lui Gardiner chiar exista (fără 
ca lingvistul britanic să ştie acest lucru). Era Eugeniu Coşeriu, cel care avea 
să scrie o lucrare masivă Teoria lingüística del nombre propio (1955), rămasă 
încă în manuscris, dar din care capitole importante au fost demult publica- 
te ca lucrări de sine stătătoare, prezentând in nuce concepţia sa lingvistică: 
Determinación y entorno, El plural en los nombres propios, Sobre las categorías 
verbales («partes de la oración» ). 


MEMENTO ES 


1 De pildă, în Florica Dimitrescu (coord.), Istoria limbii 


Note l 
române, E.D.P., Bucureşti, 1978, p. 20. Aceasta, poate, 


şi datorită lui Iorgu Iordan, care în cartea sa, Lingvistica 
romanică (Editura Academiei, Bucureşti, 1962, p. 302), 
reproducea „câteva afirmaţii, foarte juste, după mine”, din 
lucrarea Sincronie, diacronie şi istorie: „Limba funcţionea- 
ză sincronic şi se constituie diacronic. Dar aceşti termeni 
nu sunt antinomici, nici contradictorii, fiindcă consti- 
tuirea se realizează în vederea funcţionării”; „Diacronia 
pură n-are sens şi trebuie să devină istorie a limbii. 
Într-adevăr, istoria limbii înlătură antinomia dintre sin- 
cronie și diacronie, fiindcă este negarea diacroniei ato- 
miste şi, totodată, nu vine în contradicţie cu sincronia.”; 
„Limba se face prin schimbare și «moare» ca atare când 
încetează de a se mai schimba... Ceea ce se modifică fără 
întrerupere este realizarea ei şi, în consecinţă, echilibrul 
ei... Limba se face, dar se face istoric, nu zilnic”. 

2 În 2006, după finalizarea tezei de doctorat, am solicitat 
unor colege de la Cluj, prin e-mail, câteva fotocopii după 
unele lucrări de referinţă ale lui Coșeriu, netraduse încă 
în româneşte, la care nu avusesem acces; nu voiam să-mi 
public teza înainte de a le fi consultat. Într-un caz, me- 
sajele mi-au fost ignorate (n-am primit niciun răspuns). 
În celălalt caz, am primit un răspuns ce părea, în primă 
instanță, favorabil („voi încerca să fac ceva pentru Dvs”). 
Desigur, nu s-a putut face nimic și nici vreun alt răspuns 
n-am mai primit în acest sens... În fine, poate că a fost mai 
bine că lucrurile s-au petrecut astfel. Am descoperit (ide- 
ea mi-a dat-o Donatella di Cesare) că mai toate cărţile lui 
Coşeriu pot fi comandate on-line din străinătate (adesea, 
la preţuri destul de pipărate, ce-i drept) şi, cu timpul, go- 
lul bibliografic pe care-l resimțeam a fost acoperit. 

3 Mărturisesc că mie mi-a fost de ajutor faptul că, îna- 
inte de a avea contact cu opera lui Coşeriu, eram pasio- 
nat de literatură, scrisesem poezii, tradusesem sonete 
shakespeariene, făcusem puțină gazetărie ș.a.m.d. Mai 
apoi, am încercat să trec de la o cunoaştere intuitivă la 
una de tip reflexiv, scriind câte ceva despre literatură, des- 
pre problema traducerii, despre discursul jurnalistic etc. 

+ Pierre Aubenque, Problema fiinţei la Aristotel [1962], 
traducere de Daniela Gheorghe, Editura Teora, Bucu- 
reşti, 1998, p. 36. 

3 Sir Alan Gardiner, The Theory of Speech and Language, Sec- 
ond Edition, Oxford University Press, Oxford, 1951, p. VIII. 
é Ibidem. 

O biografie marcată de noblețe 


și dăruire 


Domnul profesor universitar doctor Gheorghe 
Chivu (n. 7 octombrie 1947, Micşuneșştii-Mari, 
județul Ilfov), membru corespondent al Acade- 
miei Române, personalitate emblematică a lingvis- 
ticii şi filologiei românești, și-a durat un nume în 
timp cu muncă asiduă, demnitate şi răbdare. Ur- 
mează studiile liceale la Snagov și este licenţiat al 
Facultăţii de Limba și Literatura Română a Uni- 
versităţii din București (1970). Doctor în filolo- 
gie (1988). E recunoscut unul dintre cei mai buni 
specialiști în problemele limbii române literare 
vechi și ale editării ştiinţifice de texte aparținând 
perioadei de început a culturii noastre scrise. Din 
1995 este expert al Comitetului Naţional pentru 
Cercetare Ştiinţifică Universitară. Este doctor ho- 
noris causa al Universităţii „Dunărea de Jos” din 
Galaţi, membru al Societăţii de Științe Filologi- 
ce din România, membru fondator al Asociaţiei 
Române de Terminologie (TermRom), membru 
în Comitetele de redacţie ale revistelor „Limba 
română” (București), „Limba Română” (Chiși- 
nău) și „Limbă şi literatură”, redactor-șef adjunct 
al revistei „Limba română“ (București), din 2005. 
Domnia Sa desfășoară o bogată activitate didac- 
tică şi de cercetare în cadrul Facultăţii de Litere 
a Universităţii din București, respectiv în cadrul 
Academiei Române, la Institutul de Lingvistică 
„lorgu Iordan - Al. Rosetti” al cărui secretar știin- 
tific a fost, între 1990-1996, şi la Institutul de Is- 
torie și Teorie Literară „G. Călinescu”. A redactat, 
singur sau împreună cu alți cercetători, volume de 
referință pentru cunoaşterea monumentelor scri- 
sului vechi românesc și a evoluţiei limbii noastre 

de cultură. A publicat, în ediţii critice de tip academic, două dintre textele 
ilustrative pentru începutul scrisului în limba română: Pravila tipărită de Co- 
resi şi miscelaneul cunoscut sub numele Codex Sturdzanus, cea mai veche 
culegere de așa-numite „cărți populare” din spaţiul românesc, lucrare distin- 
să de Academia Română, în 1993, cu premiul „Timotei Cipariu”. A întreprins 
cercetări laborioase în biblioteci din Ungaria, punând la dispoziția specia- 
liştilor puţin cunoscutele scrieri lingvistice vechi românești: Dictionarium 
Valachico-Latinum, primul dicţionar original al limbii române, scris cu litere 
latine la mijlocul secolului al XVI-lea, și Institutiones Linguae Valachicae, cea 
mai veche gramatică originală a limbii noastre, scrisă în limba latină, în jurul 
anului 1770, de o valoare excepţională pentru lingvistica și filologia româ- 
nească. A elaborat Bibliografia filologică românească. Secolul al XVI-lea (1974, 
în colaborare), Cele mai vechi texte românești. Contribuţii filologice şi lingvistice 
(1982, în colaborare). A publicat peste 200 de lucrări, între care 17 volume 
(11 de autor), în care sunt dezbătute particularități lingvistice şi mai ales fi- 
lologice ale textelor vechi românești. Prin aceste cercetări, conform opiniei 
academicianului Eugen Simion, Gheorghe Chivu se înscrie în linia marilor 
filologi: Timotei Cipariu, B.-P. Hasdeu, I. Bianu, Gr. Tocilescu, Al. Rosetti, 
Ion Gheţie etc. 


În domeniul limbii literare, Gheorghe Chivu a demonstrat existența bine 
marcată a stilurilor funcționale de bază încă în perioada de dinainte de se- 
colul al XVIII-lea. Ideile sale în această materie, întemeiate pe numeroase 
analize de text, sunt expuse în volumul Limba română — de la primele texte 
până la sfârşitul secolului al XVIII-lea, Variantele stilistice (2000) şi în volumul 
colectiv Istoria limbii române literare. Epoca veche, 1532-1780 (1997). Domnia 
Sa este coautor al Dicţionarului împrumuturilor latino-romanice în limba ro- 
mână veche, 1421-1760 (1992) — primul dicţionar de neologisme datat, din 
lingvistica românească, prin care se demonstrează existenţa unor puternice 
influenţe latino-romanice asupra lexicului românesc cu mult înaintea epocii 
moderne, înlăturându-se, astfel, o prejudecată privitoare la izolarea scrisului 
vechi românesc de cultură apuseană. 


Studiind evoluţia limbii noastre literare de la formele proprii scrisului din 
secolele XVI-XVIII la cele moderne, domnul Gheorghe Chivu a ajuns la con- 
statarea coexistenței în cultura română modernă a două variante literare, una 
laică, individualizată sub influență latino-romanică, și alta religioasă, con- 
tinuatoarea fidelă a structurilor stilistice vechi. Această concluzie a devenit 
astăzi direcție metodologică de cercetare acceptată de numeroși specialiști. 


A descoperit și a valorificat manuscrise importante pentru cunoașterea ope- 
rei şi activităţii unor mari scriitori români, precum George Coşbuc, ale cărui 

Opere alese, vol. I (Poezii), VII-VIII (traducerea Divinei Comedii), IX (Co- 
mentariul la Divina Comedie), le-a editat. Iar relativ recent, 2011, la Funda- 
ţia Naţională pentru Știință şi Artă de la București, a văzut lumina tiparului 
volumul, de 1.351 p., Ion Budai-Deleanu, Opere, ediţie îngrijită, cronologie, 
note şi comentarii, glosar și repere critice de Gheorghe Chivu şi Eugen Pavel, 
studiu introductiv de Eugen Simion. 


Domnul profesor Gheorghe Chivu a participat la lucrările mai multor co- 
locvii naţionale şi internaţionale (între care cel de la Oxford, 2002) sau la 
elaborarea unor volume colective publicate peste hotare (Italia, 2003, 2009, 
Chişinău, 2007), pe marginea unor subiecte interesând cultura românească 
veche în plan european. O parte dintre lucrările sale au intrat în baza de date 
gestionată de International Biographical Centre - Cambridge. A fost inclus 
de A. P. ludakin în Pomano-Iepmanckas Snyuknonedus (Moskva). Publică în 
reviste sau volume colective apărute în Italia, Ungaria, Republica Moldova și 
participă ca membru-specialist în peste 30 de comisii de doctorat. 


În prezent profesorul Gheorghe Chivu coordonează lucrările de elaborare 
a două opere fundamentale: Istoria limbii române (vol. III), din planul Insti- 
tutului de Lingvistică „Iorgu Iordan - Al. Rosetti”, și Enciclopedia literaturii 
române vechi, la Institutul de Literatură și Teorie Literară „G. Călinescu”, și 
participă în calitate de coordonator-expert la proiectul „Valorificarea identi- 
tăților culturale în procesele globale”, cofinanțat din Fondul Social European 
prin Programul Operaţional Sectorial Dezvoltarea Resurselor Umane 2007- 
2013 „Investește în oameni”. 


Un capitol distinct în biografia profesorului Gheorghe Chivu, marcată de no- 
bleţe, devotament și dăruire, îl constituie relația Domniei Sale cu revista „Limba 
Română” de la Chișinău, alături de care se află de-a lungul a două decenii şi, mai 
cu seamă, în perioadele ei dificile, când susținerea morală și încurajările venite 
din partea Domniei Sale contau atât de mult. (Avea perfectă dreptate magistrul 
când afirma că: ...Morile Domnului macină încet, dar macină bine.) Ţinând cont 
de faptul că momentele de cumpănă ale revistei nu au fost puţine, echipa redac- 


tiei îl consideră pe profesorul Chivu un Om al revistei „Limba Română”. 


Mult stimate și iubite domnule profesor Gheorghe Chivu, la ceas aniversar vă 
urăm multă sănătate, inspiraţie, curaj şi putere de muncă, pe potriva firii dum- 
neavoastră deschise spre orizontul larg al științei și cercetării şi spre cele mai 
curate valori ale omeniei, cumsecădeniei, sincerităţii şi iubirii de adevăr. 


La mulți ani să trăiţi (că ne trebuiţi)! 


ZA 


Echipa revistei „Limba Română 

Alexandru BANTOŞ în dialog cu 
Gheorghe CHIVU 


A face filologie înseamnă a lucra 
în folosul culturii naționale 


- Stimate domnule profesor, este cunoscut și apreciat atașamentul 
Domniei Voastre față de comunitatea filologică din Țară (Iași, Baia 
Mare, Cluj, Galaţi, Timişoara sunt doar câteva puncte de reper în acest 
sens), dar şi din Republica Moldova, fapt probat prin participarea la 
numeroase și diverse întruniri ştiinţifice, inclusiv la cele organizate de 
Casa Limbii Române și revista „Limba Română”. Când și cum a apărut 
interesul pentru Basarabia şi pentru problemele limbii române de aici? 


- Înainte de 1988, aveam, ca mulți dintre colegii mei tineri, informaţii dispara- 
te despre spaţiul basarabean și despre limba vorbită de populaţia românească 
trăitoare în stânga Prutului. Cunoşteam însă contribuţiile filologilor din Ba- 
sarabia, între aceștia aflându-se și profesorul Nicolae Corlăteanu, la studierea 

Gheorghe Chivu şi Alexandru Bantoş la monumentul lui Vasile Lupu din Orhei 

textelor vechi românești. Şi eram obligat să evit, în articolele pe care le scriam, 
adjectivul moldovenesc, considerat de cenzură drept trimitere la numele oficial 
al limbii vorbite în Republica Sovietică Socialistă Moldovenească. 


În toamna anului 1988, lupta intelectualilor basarabeni pentru întoarcerea 
la grafia latină a determinat însă o creştere a interesului lingviştilor din țară 
pentru cultura românească de la Est de Prut. În acest nou context, din 1990, 
m-am implicat, pe măsura puterilor mele, în promovarea contactelor științi- 
fice dintre lingviştii din cele două spaţii românești. În noiembrie 1991, am 
participat la stabilirea obiectivelor pentru convenţia de colaborare între insti- 
tutele academice de profil. Ulterior am susţinut, ca reprezentant al Asociaţiei 
Române de Terminologie (TermRom), înființarea unei asociaţii similare în 
Republica Moldova. Cunoscând tot mai bine mișcarea filologică basarabea- 
nă, m-am alăturat astfel colegilor din Chișinău în eforturile lor de promovare 
a limbii literare comune sau de studiere a vechilor noastre texte. 


Au trecut de atunci mai mult de două decenii, iar interesul la care vă referiți 
este la fel de mare. 


- Lung și anevoios este drumul pe care îl traversează limba română din 
Republica Moldova pentru a dobândi toate funcţiile sociale și cultura- 
le proprii unui modern mijloc de comunicare. Care sunt, din punctul 
dumneavoastră de vedere, principalele obstacole în procesul de reveni- 
re la normalitate? Ce ar urma să se întreprindă acum pentru a elabora și 
promova o politică lingvistică cu efect maxim pentru societate? 


- Eugeniu Coșeriu, savantul român originar din Basarabia, iubit şi apreciat 
deopotrivă la stânga și la dreapta Prutului, spunea că o limbă se constituie în 
diacronie, dar funcționează în sincronie. Altfel spus, noi receptăm și analizăm 
în primul rând stadiul și statutul actual al limbii vorbite şi scrise în Basarabia, 
comparându-le, poate fără să vrem, cu forma și statutul limbii literare din Ro- 
mânia. Ignorăm însă involuntar mutaţiile profunde şi remarcabile produse 
în forma și în funcţiile limbii literare în uz în Republica Moldova în ultimii 
aproape 25 de ani. (De la adoptarea alfabetului latin în scrisul basarabean a 
trecut, surprinzător de repede, aproape un sfert de veac.) 


Calitatea acestei limbi este acum alta decât în anii 90 ai veacului trecut, ur- 
mare a multiplicării şi dezvoltării funcțiilor sale culturale, sociale și științifice. 
Au fost marginalizate (sau au trecut în plan secund) multe dintre elemente- 
le străine. A scăzut simţitor numărul influențelor exercitate de limba rusă la 
nivelul variantelor literare specializate. A scăzut nu doar numărul împrumu- 
turilor lexicale ruseşti (nu am în vedere neologismele latino-romanice adop- 
tate prin intermediul limbii ruse, în cazul cărora încă există oscilații), ci și cel 
al calcurilor frazeologice şi semantice. Și, privind în ansamblu, mi se pare că 

aceste influenţe ale limbii ruse, încă având rol de limbă oficială în Republica 
Moldova, caracterizează în primul rând vorbirea (dar și scrisul) intelectuali- 
lor care și-au făcut instrucţia școlară înainte de 1990. 


Revenind formal la întrebarea dumneavoastră, „starea” limbii este direct in- 
fluențată de contextul sociocultural și de acțiunea factorilor politici. Nu tre- 
buie de aceea întreprins ceva nou, care nu a fost avut în vedere până acum. 
Trebuie doar acționat în mod insistent și perseverent pentru recâștigarea 
definitivă de către limba română a statutului de limbă oficială la toate nive- 
lurile şi pe toate planurile vieţii sociale, ştiinţifice şi culturale din Republica 
Moldova. 


- Pe parcursul celor 23 de ani de la decretarea statalității limbii româ- 
ne și de la revenirea la alfabetul latin filologia noastră, cu regret, nu a 
lansat niciun specialist notoriu care să fie preocupat de aspectul practic 
al limbii vorbite și scrise în Republica Moldova. Astfel, foarte puţinele 
rubrici din mass-media sunt susținute de lingviști afirmaţi acum două 
decenii. Din ce cauză oare a rămas în umbră acest domeniu determinant 
pentru revigorarea spiritului sănătos al limbii și în ce mod comunitatea 
filologică de pe ambele maluri ale Prutului și-ar putea asuma un obiec- 
tiv ştiinţific pragmatic benefic pentru ziua de mâine a limbii române din 
stânga Prutului? 


- Cultivarea limbii, ca activitate lingvistică strict specializată, este dinamică, 
de regulă, nu în momentele de „democratizare” a culturii, ci în cele de stabi- 
litate şi de supremație a ideii de normă. 


În ultimele două decenii s-a produs, nu doar în spaţiul românesc, o relaxa- 
re, o acceptare, niciodată atât de evidentă în epoca modernă, a faptelor de 
limbă vorbită în presă, în televiziune. lar modelul, totdeauna activ, al acestor 
instituţii culturale are efecte negative niciodată suficient comentate. „Strica- 
rea limbii române”, desigur a formei ce trebuie să ilustreze şi să constituie 
varianta ei literară, este în aceste condiţii o constatare adesea formulată de 
intelectualii atenţi nu doar la conţinutul, ci și la forma de expresie a culturii 
naţionale. 


Cu toate acestea, numărul articolelor, al studiilor și al emisiunilor tip „cul- 
tivarea limbii” a scăzut, de o parte și de alta a Prutului. Nu știu însă dacă a 
scăzut și numărul specialiştilor în domeniu sau dacă nu cumva s-a schimbat 
doar atitudinea lingviștilor față de ceea ce anterior numeam greșeală, respec- 
tiv, abatere de la normă. (Unele forme cândva condamnate au fost acceptate 
de lucrările normative drept „variante literare libere”, în virtutea ideii că nor- 
ma literară nu poate rămâne imobilă de vreme ce limba se află în continuă 
transformare. ) 

Dincolo de acestea, în Republica Moldova, spaţiu cultural și politic cu trăsă- 
turi proprii, trebuie, cred, luat în considerare și rolul încă oficial al limbii ruse. 
Fără a ignora, desigur, o posibilă reținere în condamnarea unor abateri pe 
care chiar autorii studiilor (utilizatori a două limbi literare) le-ar putea face. 


- Unii intelectuali, în special din Ţară, vorbesc cu îngrijorare despre sta- 
rea actuală a limbii române („Limba română, în special cea vorbită, se 
află în cel mai prost moment al ei, de când a apărut pe pământ., limba 
română „merge vertiginos în jos, ca un avion cu motoarele defecte, tin- 
de să se dezagrege și să dispară. Are trendul nașpa!”). Cât adevăr și câtă 
falsă preocupare conţin afirmaţiile de acest gen? 


- Afirmațiile reproduse de dumneavoastră nu aparţin, cu siguranţă, unor 
lingviști, mai prudenți în constatări și mai ponderaţi în exprimare, dar con- 
semnează indiscutabil o realitate, chiar dacă formulările sunt și vor să pară 
şocante. 


Vorbeam anterior despre influenţa deloc benefică, exercitată asupra limbii 
utilizate în presă și în televiziune de limba vorbită. S-a scris apoi mult, nu 
doar în spaţiul românesc, despre numărul mare de elemente lexicale și de 
calcuri de proveniență englezească, „romgleza”, cum a fost numit noul jargon 
al intelectualului român cosmopolit, fiind, în unele domenii de activitate, o 
realitate supărătoare. 


Nu sunt adeptul atitudinii pasive, de aşteptare, bazate pe ideea că limba 
română este capabilă să se apere singură de agresiunea limbii engleze, re- 
spectiv de aceea a variantelor colocviale, familiale şi chiar argotice ale da- 
coromânei. 


Chiar dacă această capacitate de autoapărare a fost dovedită în timp (la sfâr- 
şitul secolului al XIX-lea, franțuzismele reprezentau, în gândirea intelectua- 
lilor atenţi la soarta limbii noastre literare, un pericol similar englezismelor 
actuale), rolul specialiştilor în promovarea și susținerea normei literare nu 
trebuie ignorat şi nici anulat. 


Erorile consemnate în româna literară actuală nu ţin însă de sistem, ci mai 
degrabă de inventar. Ele derivă dintr-o adaptare socioculturală și stilistică 
insuficient coordonată. Vorbitorii, începând cu copiii, a căror instrucţie ling- 
vistică ar trebui făcută nu doar în cadrul procesului de învățământ, și termi- 
nând cu adulţii, în cazul cărora autoinstrucția ar trebui să prevaleze, nu au 
fost învăţaţi și, în consecinţă, nu știu să îşi adapteze registrul lingvistic folosit 
la circumstanţele de comunicare. 


- Aveţi o predilecție aparte pentru monumentele scrise literare din pe- 
rioada veche și clasică. Cum aţi descoperit acest filon al culturii noastre? 

- M-am apropiat de scrisul vechi românesc și de problemele lui imediat după 
încadrarea în colectivul de limbă literară și filologie al Institutului de Lingvis- 
tică al Academiei. 


A fost o întâmplare fericită, urmare a sfaturilor, a îndrumărilor și a sprijinului 
unora dintre remarcabilii profesori pe care i-am avut în cadrul Facultăţii de 
Limba și Literatura română din Universitatea bucureșteană. Îi am în vedere 
în primul rând pe profesorii Grigore Brâncuș, Ion Coteanu și Paula Diaco- 
nescu. 


Sub îndrumarea lui Ion Gheţie, am început să mă iniţiez în studiul ştiinţific al 
limbii române literare, al scrisului vechi românesc și al dialectologiei istorice, 
cele trei direcţii de cercetare intrate în programul colectivului. 


Studiul ştiinţific al vechilor monumente literare era un domeniu practic ne- 
cunoscut mie. (Contactul cu scrierile studiate în facultate pentru cursul de 
Istoria literaturii vechi fusese aproape superficial, venind exclusiv din per- 
spectivă tematică și cultural-estetică.) Necunoscut și cu atât mai mult fasci- 
nant, prin descoperirea problemelor necesar de rezolvat, începând cu identi- 
ficarea textelor, ajunse la noi nu o dată fragmentar, continuând cu studierea 
acestora din perspectivă strict filologică, pentru a le stabili paternitatea, gra- 
dul de originalitate, datarea, filiația și localizarea, şi terminând cu transcrie- 
rea, etapă obligatorie pentru aducerea unui manuscris sau a unei tipărituri 
vechi interesante în faţa cititorilor actuali. 


Am avut astfel mari bucurii ştiinţifice studiind și editând, spre exemplu, Pra- 
vila lui Coresi, mergând pe urmele lui Bogdan-Petriceicu Hasdeu în inves- 
tigarea și reeditarea celei mai vechi culegeri de aşa-numite cărți populare, 
renumitul Codex Sturdzanus, şi a celui mai vechi dicționar original al limbii 
noastre, Dictionarium Valachico-Latinum, sau scoțând practic la lumină prima 
gramatică a limbii române scrisă în limba latină cândva în jurul anului 1770, 
Institutiones Linguae Valachicae. 


De literatura „clasică”, alcătuită în secolul al XIX-lea, m-am apropiat într-un 
fel întâmplător, dar satisfacţiile intelectuale au fost la fel de mari, cercetarea 
literaturii noastre moderne nefiind deloc plictisitoare şi nici neproductivă 
din punct de vedere filologic. 


Astfel, pentru încheierea ediției de Teatru din seria de Opere ale lui Vasile 
Alecsandri am fost rugat să fac un glosar, dar a rezultat în final, dincolo de 
un extrem de bogat inventar de cuvinte mai puţin sau deloc cunoscute, un 
indice al numelor de personaje, un dicţionar in nuce care pune în eviden- 
tă evoluţia concepţiei și, concomitent, a operei dramatice a marelui scriitor 
moldovean. În seria de Opere ale lui George Coşbuc, scoasă tot la Editura 

Minerva, am abordat, pentru o nouă editare, traducerea remarcabilă dată de 
cunoscutul poet Divinei Comedii. Dincolo de variantele textului final, nume- 
roase și anterior ignorate, am descoperit în arhiva „Coşbuc” de la Biblioteca 
Academiei o variantă necunoscută a traducerii Infernului. 


Vechi sau nou, alcătuit în veacurile de început ale culturii noastre scrise sau 
în primul secol de accedere la modernitate, un text pune în fața cercetătoru- 
lui numeroase probleme filologice, fără a căror rezolvare nu este posibilă o 
corectă evaluare literară sau estetică. Mă simt de aceea legat de ambele aceste 
spaţii și perioade, ce se cer cultivate în egală măsură, chiar dacă din perspec- 
tive şi cu metode parțial diferite. 


- Ce înseamnă a face filologie autentică azi? 


— A face filologie înseamnă a lucra în folosul culturii naționale, pentru că prin 
descoperirea, studierea şi punerea în valoare a monumentelor culturii scrise 
au fost facilitate deopotrivă cunoașterea istoriei noastre spirituale şi materi- 
ale și argumentarea poziției noastre ca popor creator de istorie şi de cultură 
în spaţiul european. 


Am în vedere cuprinsul larg al disciplinelor filologice, dar mă refer în mod 
special la accepţia restrânsă, care limitează preocupările filologiei autentice 
la studierea și editarea „textelor cu dificultăţi”. Este vorba în primul rând de 
cercetarea, pentru punerea în valoare prin studii și, eventual, prin ediţii, a 
textelor vechi, manuscrise, tipărituri şi documente, anterioare sfârşitului de 
veac XVIII. Nu poate fi însă lăsată deoparte studierea, pentru aceleași scopuri 
înalt culturale şi ştiinţifice, a textelor românești moderne, scrise în secolul 
al XIX-lea, secol de mari transformări în plan lingvistic, începând cu succe- 
darea a numeroase sisteme ortografice în sinuosul drum de căutare a hainei 
moderne a limbii noastre, și continuând cu înnoirea culturală, lingvistică și 
stilistică. Valorificarea acestora din urmă nu este, cum s-a afirmat nu o dată, 
facilă şi nici nu se află la îndemâna neaveniţilor. 


Nu oricine poate edita științific, spre exemplu, poezia eminesciană, scrierile lui 
Creangă sau teatrul lui Caragiale. Şi nici nu poate descifra și interpreta docu- 
mentele alcătuite, spre exemplu, în deceniile de mijloc ale veacului al XIX-lea. 


v» 


Din păcate „filologia autentică” (folosesc formularea dumneavoastră, deşi 
filologia nu poate fi niciodată altfel) este astăzi din ce în ce mai greu de pro- 
fesat. 


S-a micşorat îngrijorător numărul specialiştilor şi, din rațiuni materiale (şi 
nu o dată comerciale), a scăzut constant atenția acordată cărților rezultate 
din investigația filologică, respectiv sprijinul factorilor responsabili pentru 
promovarea și finanțarea cercetării filologice. 

Fonduri întregi de carte, mai mult sau mai puţin veche, scrieri literare și do- 
cumente păstrate în biblioteci și fonduri arhivistice aflate în țară, și mai ales 
în afara granițelor, vor rămâne nestudiate. Iar impactul asupra culturii națio- 
nale va fi devastator. 


— Ce aspecte ale istoriei vechiului scris românesc rămân în afara cerce- 
tărilor academice? În ce mod este sensibilizat interesul tinerilor cerce- 
tători pentru limba română din vremuri mai vechi? 


- Scrisul vechi românesc este bine cercetat în cadrul institutelor academice 
de profil, iar faptul este consecinţa aproape firească a creării unor centre fi- 
lologice puternice, în a doua jumătate a secolului trecut, la București, la Iaşi 
şi la Cluj. 


Schimbarea structurii învățământului superior și, combinaţie nefericită, di- 
minuarea drastică a fondurilor destinate cercetării au dus însă la scăderea 
numărului specialiștilor în domeniu, la crearea unei „fracturi” între generaţii. 
A dispărut, astfel, continuitatea, absolut necesară, iar generația tânără este 
atrasă mai mult de formele moderne ale culturii naționale, aparent mai spec- 
taculoase și, evident, lucrative şi mai ușor de abordat. 


Dispar astfel specialiști și se profilează pericolul dispariției unor specialități 
cu relevanţă pentru cercetarea culturii vechi românești în ansamblu. Crește 
numărul problemelor nerezolvate care privesc cultura veche și istoria națio- 
nală. 


Mă gândesc, oprindu-mă strict la scrisul vechi românesc, dar fără să pot igno- 
ra restrângerea extrem de periculoasă a studiilor clasice, în primul rând la sis- 
tarea cercetărilor în biblioteci și în fonduri documentare aflate în străinătate. 
Sistare care are printre consecințe diminuarea șanselor de a îmbogăți zestrea 
noastră culturală prin descoperirea şi valorificarea unor documente, manus- 
crise, tipărituri încă necunoscute. 


Tinerii cercetători obțin, odată integrați în sistemul academic, tot sprijinul 
necesar pentru inițiere şi apoi pentru specializare în studierea limbii și cul- 
turii noastre vechi. Problematice rămân însă cooptarea acestora, din cauza 
restricțiilor financiare, şi, anterior selectării şi integrării în institutele acade- 
mice, pregătirea lor în învățământul universitar actual. 


- Aţi editat în 2008 o lucrare de o importanţă deosebită pentru deve- 
nirea în plan istoric a limbii române literare. E vorba despre Dictiona- 
rium Valachico-Latinum. Primul dicționar al limbii române, volum cu un 
studiu introductiv, indici şi glosar purtând semnătura dumneavoastră. 
Care sunt, stimate domnule profesor, caracteristicile acestei lucrări și 
în ce condiţii a apărut aceasta? 

- Prima lucrare lexicografică de mare întindere, cu bază limba română și scri- 
să cu litere latine, realizată în spațiul românesc, descoperită în anul 1871 de 
Bogdan-Petriceicu Hasdeu, are o importanță deosebită pentru cunoașterea 
vechiului nostru scris literar. 


Analiza filigranologică a părții mai vechi a manuscrisului păstrat în fondurile 
Bibliotecii Universităţii „Eötvös Loránd” din Budapesta arată că Dictionarium 
Valachico-Latinum a fost scris în jurul anului 1650. O serie de particularități 
lingvistice (fonetisme şi cuvinte cu circulaţie regională), utilizarea ortogra- 
fiei maghiare pentru scrierea cuvintelor românești, precum și consemnarea 
ca intrări separate a mai multe toponime din colțul sud-vestic al României 
dovedesc că textul a fost alcătuit în zona Caransebeşului. (Bogdan-Petriceicu 
Hasdeu numea manuscrisul Anonymus Lugoshiensis, considerând că alcătui- 
torul său anonim activase în „cercul Lugojului”) 


Autorul textului, un foarte bun cunoscător deopotrivă al limbii latine (a în- 
registrat uneori forme, grafii și semnificaţii rar atestate în textele vremii) şi al 
limbii române, aceasta din urmă ilustrată atât prin forme ce ţineau de varian- 
ta literară, cât şi prin elemente specifice vorbirii locale, bănăţene, argumen- 
tează existenţa unui model latin (în tipul de text, în modul de gândire și de 
structurare a acestuia, în ortografie) într-o epocă în care scrisul românesc era 
dominat de modele slavone. El a creat câteva grafeme (sh, dsh sau dz) pentru 
notarea unor sunete ale limbii române pentru care nici maghiara și nici latina 
nu aveau litere corespunzătoare. A utilizat frecvent câteva grafii de tip eti- 
mologizant, ce dovedesc cunoașterea legăturii existente între unele cuvinte 
românești și echivalentele lor latinești sau pun în evidenţă descendența unor 
derivate sau forme gramaticale dintr-un cuvânt de bază românesc. (Am în ve- 
dere utilizarea literelor duble ff, mm, pp şi tt, dar şi a grafemelor compuse gs, ts 
sau tz, ultimele pentru a evidenția structura etimologică a unor cuvintele de- 
rivate din baze terminate în g sau t.) Competența lingvistică a intelectualului 
care a redactat Dictionarium Valachico-Latinum este confirmată de asemenea 
de încercarea de a diferenția prin forma-titlu unele omonime (spre exemplu, 
perechi adjectiv — substantiv de tipul scos — scosul, trecut — trecutul), dar, în 
special, de prezenţa în manuscris a unor prime încercări de normare explicită 
a uzului, prin corelarea unor variante fonetice, înregistrate, firesc, fără glosă, 
cu forme considerate recomandabile (pentru unele variante cu sv sau z se 
face trimitere prin vide la formele cu sf, respectiv dz). 


Destinat foarte probabil nu unui scop didactic (anume deprinderea unei 
limbi de cultură, în acest caz latina, prin intermediul românei), ca majoritatea 
lexicoanelor vechi românești, ci prezentării cât mai detaliate a vocabularului 
limbii române cu ajutorul glosării prin latină, Dictionarium Valachico-Latinum 
înregistrează, în cele 5.325 de intrări ale sale, cel mai mare număr de cuvinte 

cunoscute din scrierile românești anterioare anului 1700. Iar printre acestea 
se află, fapt foarte important pentru nivelul intelectual al autorului, alături 
de numeroase regionalisme, absente din alte surse, cel mai mare număr de 
nume de plante (arbori, arbuşti, pomi fructiferi, flori, ierburi, plante medi- 
cinale, legume şi cereale), multe cu echivalent latinesc, înregistrate în scrieri 
realizate în epocă nu doar în spaţiul transilvănean. 


Dictionarium Valachico-Latinum este astfel dovada existenţei unei mișcări 
culturale intense în spaţiul românesc, mișcare aflată, dincolo de munți, tot 
mai frecvent după 1600, sub influența modelelor latinești. 


- Într-un bine documentat studiu publicat în revista noastră (Dimitrie 
Cantemir şi româna literară veche, nr. 10-12, 2007), scriind despre „ro- 
lul avut de marele cărturar în evoluţia vechii române literare”, afirmați 
că moștenirea culturală lăsată de Cantemir a avut totuși un destin pu- 
ţin favorabil („Marele cărturar a lucrat, din păcate, numai pentru sine. 
Sau, prin ideile exprimate și obiectivele urmărite, exclusiv pentru elita 
epocii”) Cum se explică impactul redus al textelor românești scrise de 
Dimitrie Cantemir (comparativ cu lucrările altor cărturari) asupra pro- 
cesului de constituire a limbii române literare? 


- Dacă facem abstracție de Divanul sau Disputa înţeleptului cu lumea sau Judeca- 
ta sufletului cu trupul, tipărit la Iaşi, în 1698, scrierile lui Dimitrie Cantemir au 
rămas necunoscute, în epocă, în spațiul românesc, multe dintre ele, păstrate în 
arhive şi colecţii străine (în primul rând din Rusia, unde cărturarul a trăit după 
1711), ajungând să fie publicate abia la finele veacului al XIX-lea, când Grigore 
Tocilescu le-a transcris și apoi le-a editat din însărcinarea Academiei Române. 
Desigur, unele dintre aceste scrieri, precum şi ideile promovate de Dimitrie 
Cantemir cu privire la istoria românilor, respectiv la căile de înnoire a formei 
limbii noastre de cultură, vor fi fost cunoscute unui cerc mai mult sau mai puțin 
restrâns de cărturari în anii când domnitorul a trăit şi a scris în Moldova. 


Opiniile sale privitoare la istoria poporului român și îndeosebi acelea care 
vizau căile de perfecționare și de modernizare a exprimării literare, de adop- 
tare în scrisul beletristic şi în cel științific a unor modele stilistice şi retori- 
ce greco-latine nu erau însă concordante cu nivelul scrisului românesc din 
epocă și nici cu direcţiile promovate de contemporanii marelui învăţat. Apoi, 
când au fost făcute publice, la finele celei de-a doua jumătăţi a secolului al 
XIX-lea, ideile cuprinse în operele sale nu mai puteau influenţa, în forma și 
în substanţa lor, evoluţia scrisului nostru literar, ajuns în altă etapă a istoriei 
sale. Chiar dacă aceste idei anticipaseră orientarea limbii noastre de cultură 
spre o îmbinare armonioasă între modelul latino-romanic, limba vorbită și 
modelul folcloric. 

- Sunteţi unul dintre coordonatorii proiectului „Valorificarea identită- 
ţilor culturale în procesele globale” derulat de Academia Română. Care 
sunt obiectivele și activităţile tematice desfășurate în cadrul acestui 
proiect? 


- Proiectul, derulat cu fonduri europene sub coordonarea Academiei Ro- 
mâne, urmărește perfecționarea ştiinţifică a 90 de cercetători din domenii 
diverse, precum filologie-literatură, ştiinţe istorice și arheologie, etnologie și 
folclor, antropologie, filozofie, arte, știința informaţiei. Se urmărește, privind 
în ansamblu obiectivele programului, valorificarea tradiţiilor, respectiv a rea- 
lizărilor culturale şi ştiinţifice naționale în context european. 


Prin diversitatea tematică deosebită și prin facilităţile oferite bursierilor (în 
primul rând prin susținerea financiară a unor stagii de documentare ştiin- 
ţifică în străinătate), proiectul urmărește dezvoltarea unor cariere ştiinţifice 
promițătoare şi afirmarea tinerilor cercetători români, respectiv a cercetării 
ştiinţifice românești în plan european. 


- Când aţi decis să deveniți lingvist? Dar profesor de română? Şi cum a 
evoluat această decizie de-a lungul anilor? 


- Orice absolvent al unei facultăţi filologice în perioada în care studiile uni- 
versitare aveau durată normală (de 5 ani) putea opta, după examenul de li- 
cenţă, pentru activitatea didactică, pentru integrare în viaţa culturală (jur- 
nalism sau muncă de editură) sau pentru cercetarea ştiinţifică. În toate fiind, 
fapt normal pentru necesara specializare, un bun interval de timp, începător. 


În vara anului 1970 am ales, urmând sfatul profesorilor mei, cercetarea filo- 
logică. A fost, desigur, o întâmplare fericită, în cadrul colectivului de limbă 
literară și filologie existând atunci un loc liber. Şi o circumstanţă favorizan- 
tă, pentru că mi se oferea astfel posibilitatea de a opta pentru investigația 
lingvistică fără a abandona interesul pentru studierea literaturii. Una dintre 
primele sarcini primite în perioada de inițiere în cercetare a fost, de altfel, 
identificarea trăsăturilor stilistice ale romantismului românesc. (Subiectul 
tezei mele de licenţă fusese Funcţia stilistică a neologismului în poezia lui Ion 
Barbu.) Şi ulterior am revenit, la alt nivel și din altă perspectivă, la studiul 
literaturii beletristice, atunci când m-am ocupat de constituirea variantelor 
stilistice ale limbii noastre de cultură ca parte a procesului de normare și de 
rafinare a limbii române literare vechi. 


În cadrul colectivului de limbă literară și filologie, condus cu știință şi tenaci- 
tate de Ion Gheţie, m-am pregătit pentru a descifra unele dintre tainele scri- 
sului vechi românesc, făcând filologie, dar și istoria limbii române literare și 
dialectologie istorică. Sunt acestea modalități complementare de analiză a 

textelor noastre vechi, ilustrări ale unui fenomen cultural complex, necesar 
de abordat din perspective multiple. 


Cercetarea acestor texte din perspectivă larg filologică, în care istoria limbii 
se îmbină cu studierea evoluţiei diacronice a românei literare, inclusiv a va- 
riantelor culturale (laică, respectiv religioasă) şi stilistice ale acesteia, nu se 
poate face, desigur, fără utilizarea unor cunoștințe şi tehnici de investigație 
lingvistică. Analiza din perspective multiple a textelor noastre literare, mai 
vechi sau mai noi, pentru a le identifica structura, caracteristicile formale, 
proveniența, destinaţia și funcția culturală nu se subordonează însă exclusiv 
lingvisticii, ci sunt parte a ştiinţei tutelare, integratoare, numite în mod cu- 
rent filologie. 


Nu ştiu de aceea dacă, în 1970, în momentul încadrării la Institutul de 
Lingvistică al Academiei Române, am decis să devin lingvist și nici dacă, 
după patru decenii de activitate în diverse domenii ale cercetării filologice, 
am dobândit această calificare. 


În ceea ce privește activitatea didactică (nu am fost niciodată profesor de 
română, în sensul curent al sintagmei), legătura constantă cu învățământul 
superior a început în anul 1995, după ce anterior susținusem cursuri specia- 
le de filologie sau de literatură veche, abordată din perspectivă filologică. În 
acel an am fost încadrat prin concurs conferenţiar la Facultatea de Litere a 
Universităţii din Bucureşti şi, în scurt timp, am devenit profesor, fiind titular 
al cursului de Istorie a limbii române și de Istorie a limbii române literare. 
Continuând, desigur, să susţin cursuri speciale consacrate filologiei, vechilor 
texte lingvistice românești sau limbii scrierilor religioase. 


Cariera didactică este însă o continuare a cercetării ştiinţifice, nu o ruptură 
cu vechea mea activitate. Şi un prilej de a face cunoscute mai bine rezultatele 
obținute într-un domeniu fascinant, dar, din păcate, din ce în ce mai puțin 
cunoscut, istoria scrisului vechi românesc. 


- Ce impact au avut dificultăţile, obstacolele întâlnite în viaţă asupra ca- 
rierei dumneavoastră de dascăl și de om al științei? 


- Vă referiţi, desigur, la dificultăţile de ordin profesional, cu relevanţă și efect 
în plan ştiinţific, celelalte obstacole fiind, în fond, lipsite de importanţă pen- 
tru discuţia noastră. 


Făcând această restrângere, pot afirma, fără să spun o noutate, că în filologie 

) ) ) ) 

prin care se înțelege în mod curent „ştiinţa care studiază textele cu dificul- 

tăți”, dificultăţile apărute sunt cele care impun efortul dătător de satisfacție. 

Bucuria identificării unui text anterior necunoscut, aceea a stabilirii datei la 
) 

care a fost alcătuit, a provenienţei sale, a locului de alcătuire, a autorului, a 

traducătorului sau a copistului, respectiv a tipografului sunt, poate, mai greu 
de înțeles pentru cititorul nespecialist, dar extrem de intense. Chiar contu- 
rarea unor ipoteze de lucru sau formularea unor explicaţii pentru forme sau 
fapte specifice limbii române vechi poate produce satisfacție, proporțională 
în intensitate nu doar cu frumuseţea și corectitudinea construcţiei teoretice, 
ci şi cu dificultatea demersului făcut. 


În cadrul muncii didactice, dificultățile impuse de necesara adaptare a atitu- 
dinii specifice muncii de cercetare la cerinţele lucrului cu studenţii au avut 
același efect: mobilizare pentru schimbarea perspectivei şi pentru parțiala 
modificare a discursului. 


Sper ca în ambele domenii să fi reușit (privind retrospectiv, mă consider un 
om extrem de norocos), chiar dacă provocările și dificultățile, niciodată ace- 
leași, sunt practic permanente. 


- Stimate domnule profesor, vă rog să adresaţi cititorilor revistei noas- 
tre un mesaj la sfârșit de an. 


- Sunt convins că cititorii revistei pe care o realizaţi, revistă cu nume sim- 
bolic şi cu obiective extrem de generoase în plan științific și cultural, vor fi 
cu atât mai mulţumiţi, cu cât calitatea limbii române și valoarea cercetărilor 
întreprinse în această limbă vor fi mai ridicate. 


Le urez de aceea să aibă bucuria de a găsi tot mai numeroase dovezi de pro- 
gres intelectual exprimate într-o formă din ce în ce mai elevată a limbii nați- 
onale. O formă care să elimine „accidentele” apărute ca urmare a unei istorii 
potrivnice. O formă demnă de marile nume ale scrisului românesc, deopo- 
trivă beletristic şi științific. 


Am în vedere, desigur, în primul rând intelectualul responsabil, participant 
activ la rezolvarea problemelor societăţii din care face parte. Mă gândesc însă 
şi la cititorul simplu, care parcurge revista „Limba Română” pentru a se in- 
strui sau pentru a afla permanent care este pulsul și care este starea culturii și 
ştiinţei românești. 


Cu gândul la idealurile culturale și naționale comune, le urez tuturor ani mulți 
şi din ce în ce mai buni! 


- Mulţumindu-vă pentru bunăvoința de a susţine acest dialog, vă dorim 
şi dumneavoastră mulți ani și multă sănătate! 

loan MILICĂ 
| Spiritul și litera cărturarului 


Citesc — pe îndelete și cu profitul pe care numai 
cartea bună îl poate da — ediţia critică a operei lui 
Ion Budai-Deleanu, întocmită de doi cărturari 
harnici și luminaţi, Gheorghe Chivu, profesor la 
Universitatea din București şi membru corespon- 
dent al Academiei Române, şi Eugen Pavel, mare 
filolog și lingvist din şcoala întemeiată de eminen- 
tul Sextil Puşcariu. 


Avem, în sfârşit, o ediţie fundamentală a operei 
lui Ion Budai-Deleanu. Cititorii Țiganiadei vor 
fi, poate, interesaţi să afle că textul a fost repus 
în drepturile sale firești, grație unor tehnici filo- 
logice remarcabile, prin care accesul spre lumea 
făuritorului de literatură este construit în deplin 
respect față de cuvânt. Cine consultă ediția apăru- 
tă în 2011 la Editura Fundaţiei Naţionale pentru 
Ştiinţă şi Artă descoperă texte la care se ajungea, 
până acum, cu relativă dificultate, fie din pricină 
că nu au fost publicate integral, fie din cauză că nu 
au mai avut de mult timp parte de intrarea la tipar. 
Le revine editorilor meritul de a fi reconstituit, 
prin opţiunile asumate și întreținute de comenta- 
rii judicioase, proiectul cultural al unui reprezen- 
tant de seamă al Școlii Ardelene. Ceea ce încântă 
în volumul de peste o mie trei sute de pagini este 
tocmai fericita punere împreună de literatură de 
bună calitate, lingvistică, filologie și istorie. Graţie 
acestei comuniuni, imaginea creatorului de text 
literar nu e cu nimic mai presus decât efigia cărtu- 
rarului prins în răscrucea veacurilor al XVIII-lea 
şi al XIX-lea, adică într-o vreme în care facerea de 
literatură însemna a da chip şi glas conștiinței că 

actul de cultură se întemeiază pe solidaritatea ficţiunii cu realitățile sociale 
şi lingvistice ale vremii. Citind volumul, ajungem să aflăm că lumile posibile 
ale cuvintelor se întâlnesc în chip fericit cu bogăţia expresivă a limbii aflate 
deja în lume. 


Pe dl Eugen Pavel nu am avut cinstea de a-l cunoaşte. În schimb, de profe- 
sorul Gheorghe Chivu mă leagă amintiri plăcute și discuţii rodnice. Autor 
al unei opere de mare încredere prin rigoarea, onestitatea şi autoritatea dis- 
cursului ştiinţific, Gheorghe Chivu a servit știința filologică românească prin 
contribuţii valoroase precum Codex Sturdzanus, Dictionarium Valachico-La- 
tinum, cel mai vechi dicționar al limbii române, și Institutiones linguae valachi- 
cae, prima gramatică a limbii române. 


De altfel, activitatea Domniei Sale, concretizată în peste două sute de studii 
şi articole cu tematică lingvistică și filologică diversă, face onoare uneia din- 
tre cele trei mari școli de lingvistică, cea întemeiată de Ovid Densusianu și 
continuată de cărturari precum Tudor Vianu, Ion Gheţie, Grigore Brâncuş 
şi alţii asemenea lor. Astfel de oameni, nu foarte mulţi la număr, au dobân- 
dit blazonul de savant prin muncă susținută și grea. În cercetarea academică, 
ceea ce le unește în chip indestructibil minţile, poate fi prezentat ca o fericită 
sumă de însușiri pe cât de limpezi, pe atât de discrete: linişte și răbdare în 


Chişinău, 13 mai 201 1. Prof. Gheorghe Chivu vorbind în cadrul unei mese rotunde 


organizate cu prilejul împlinirii a două decenii de la fundarea revistei „Limba Română 
În prim-plan profesorii Doris Mironescu, Cristinel Munteanu şi loan Milică 

cuvânt și în faptă, lectură ziditoare, eleganţă și spirit critic. Luând aminte la 
scrierile şi la vorbele lor, un receptor atent trage numaidecât foloase. Cine 
cunoaște metoda de lucru a editorilor competenți și pricepuţi în a reda viață 
cuvintelor din vremurile demult trecute nu va fi mirat să afle că așa se lucrea- 
ză la nivel superior: slovă cu slovă, an după an. Filologia adevărată se face cu 
trudă multă. Ea slujeşte progresului științific, fără a se servi în chip meschin 
şi interesat de știință. 


În cazul oamenilor de știință precum Gheorghe Chivu respectul față de 
trecut transpare până și în cele mai mărunte fapte de zi cu zi. Interlocuto- 
rul descoperă repede împletirea de politeţe, ordine şi generozitate pe care 
omul în carne și oase le dăruieşte cu bunăvoință celor din jur, iar cititorul 
responsabil se lasă cu de la sine voie prins în mreaja scrisului atent, lucid și 
stăpânit, profesat conform celor mai înalte rigori. Dacă adăugăm că deferența 
este una dintre proprietăţile esenţiale ale spiritului critic, ceea ce transformă 
orice potenţială polemică în schimb rațional și respectuos de idei, dobândim, 
cred, o imagine deloc exagerată a savantului pentru care înțelegerea istoriei 
vechiului scris românesc este mai mult decât o profesie. 


Studenţii, colaboratorii şi apropiații lui Gheorghe Chivu au toate motivele să 
ia aminte la modelul de viață și de muncă al profesorului și cercetătorului. De 
o modestie proverbială, omul de știință nu iubeşte lauda, nici chiar dacă ea 
este oglindirea normală a unei cariere pline de realizări. În consecință, e mai 
bine să spunem adevărul, pentru a nu lăsa tăcerea să se aştearnă acolo unde 
nu îi este locul. Și adevărul este că bucuria de a cunoaște un om cu demnitate, 
de la care se poate învăţa oricând, e mai trainică decât încercarea de a-i scoate 
în evidenţă meritele. 


În sfârșit, mai scriu că unii dintre studenții Facultăţii de Litere de la Uni- 
versitatea „Alexandru loan Cuza” au, ca și colegii lor bucureșteni, prilej să 
afle cum se face cercetarea filologică cu blazon. În ultimii ani, în calitate de 
profesor asociat, de participant activ la viaţa ştiinţifică ieșeană și de membru 
în diverse comisii doctorale, profesorul Gheorghe Chivu vine la Iași în chip 
regulat. Chiar Domnia Sa spune, cu zâmbetul pe buze, că în Facultatea de 
Litere a Universităţii din București s-a întins deja vestea că „profesorul Chivu 
s-a dat cu ieșenii”. O așa vorbă e semnificativă pentru înțelegerea nevoii de 
armonie pe care o resimt școlile românești de lingvistică. 


Obrazul subțire cu multă muncă se ţine. lar munca intelectuală este, dacă 
vreţi, un pas mic pentru asigurarea echilibrului între forțe şi un pas mare pen- 
tru susținerea trăiniciei în cercetarea filologică. 

Limbă, cultură, istorie la Est de Prut. 
Autoidentificare și viitor 


Itinerarul de două decenii al „Limbii Române”, de- 
terminat de sinuozităţile inerente afirmării unei pu- 
blicaţii românești într-un context istoric și cultural 
incert, dar și cu meritele evidente în asanarea clima- 
tului lingvistic al spaţiului pruto-nistrean și repune- 
rea în circuit a valorilor culturale naționale interzise 
aici de-a lungul istoriei, se proiectează în perspectiva 
unor şanse de supravieţuire și reafirmare date de no- 
ile ritmuri şi imperative ale comunicării. 

Astfel, ajunsă la cel de-al douăzeci și unulea an de 
apariție continuă, revista „Limba Română” lansea- 
ză o serie de colocvii și conferințe marcate de tema- 
tica şi problematica actului cultural în Republica 
Moldova. Ediţia inaugurală a proiectului a avut loc 
în acest an în ziua tradițională a sărbătoririi limbii 
române la Chișinău, 31 august, la Casa Limbii Ro- 
mâne „Nichita Stănescu” și s-a produs cu genericul 
Limbă, cultură, istorie la Est de Prut. Autoidentifica- 
re şi viitor. Evenimentul a avut ca centru ideatic de 
interes problema identitară pluridimensională a 
românilor din spațiul marginal basarabean reflec- 
tată din perspectiva împlinirii a 200 de ani de la 
ocupaţia ţaristă a acestui teritoriu. La eveniment au 
prezentat comunicări profesori şi cercetători din 
domeniul limbii și literaturii române, istorie, soci- 
ologie, arte etc. Partenerii instituționali ai acțiunii 
au fost Primăria municipiului Chișinău, Uniunea 
Scriitorilor din Moldova şi Universitatea Pedagogi- 

că de Stat „Ion Creangă”. 


Evenimentul a fost deschis de către domnul Ale- 
xandru Bantoș, redactorul-șef al revistei „Limba 


Română” şi directorul Casei Limbii Române „Ni- 
chita Stănescu”, care a fixat tonalitatea dilemati- 

31 august 2012. Participanţii la colocviu în fața Casei Limbii Române 


că a problemei identitare a spaţiului nostru, invocând principalele cauze și 
pârghii strategice de inoculare a unei concepții imagologice incerte. Printre 
participanţii colocviului s-au remarcat nume notorii din mediul științific 
şi cultural din Republica Moldova şi de peste hotare, precum Anatol Cio- 
banu, prof. univ., dr. hab., m. cor. al A.Ş.M,, cu Privire retrospectivă asupra 
destinului limbii române (Basarabia şi Bucovina, sec. XIX); Ana Bantoş, conf. 
univ., dr. hab. în filologie (moderatoarea întrunirii), cu o comunicare intitu- 
lată Literatura de la Est de Prut şi reflexele brutalității istoriei. Lidia Istrati; Vlad 
Mischevca, dr., cercet. şt. coord., Institutul de Istorie, Stat și Drept al A.§.M., 
conf. cercet. (Associate professor, Ph.D.), — „Această pace este și va rămâne 
o enigmă...; Nicolae Chicuș, prof. univ. dr, rectorul Universităţii Peda- 
gogice de Stat „lon Creangă” — Arborele Genealogic. Destin sub vremi; 
Gheorghe Negru, prof. univ. dr., redactor-şef al revistei „Destin Româ- 
nesc” — Lupta cu „naţionalismul” în R.S.S.M. Două cazuri mai puțin cunoscute 
din 1970; Anatol Petrencu, prof. univ. dr. hab. în istorie, directorul Institutu- 
lui de Istorie Socială, care a expus și analizat Teoria moldovenismului. Originile 
şi manifestările acesteia. Cadrul discuţiilor a fost configurat printr-o aborda- 
re filozofică şi sociologică a invitatului special Ciprian Speranza, cercetător 
la Societatea Română de Fenomenologie din Bucureşti și Institutul „Eiko- 
nes” — Critica imaginii, Universitatea din Basel, Elveţia, care a fixat aria de 
cuprindere a unor noţiuni fundamentale pentru definirea nucleului social 
şi cultural al oricărei identități naţionale — patrie / patriot / patriotism, na- 
tional, alteritate, străin / străinătate etc., comunicând despre Înrădăcinarea 
identitară şi sensul comun. 


Propunem atenţiei cititorului câteva dintre comunicările prezentate la colocviu. 

Anatol CIOBANU 

Privire retrospectivă asupra 
destinului limbii române 
(Basarabia și Bucovina, sec. XIX) 


A.C. prof. univ., dr. 
hab., m. cor. al AŞ.M. 
Domenii de cercetare: 


sociolingvi 
generală, cul 
punctuaţia, limbi 
(latina) ș.a. 
i, zece manuale, 
ale didactice, 


monografi 


14 materi 


două dicţion 


sintaxa (fun 
transform 


con 
stica, li 


cțională, 
atională, 
trastivă), 
ngvistica 


ivarea limbii, 


e clasice 


Semn 


are, nu 


articole ști 


nţifice 


ează opi 


meroase 
„recenzii 
etc. 


La începutul sec. al XIX-lea limba română a fost „di- 
secată”: în Muntenia și Moldova din dreapta Prutu- 
lui continua să se dezvolte pe linie ascendentă (mai 
ales după Unirea Principatelor de la 1859, sub Ale- 
xandru loan Cuza), pe când în Basarabia — partea de 
Est a Moldovei istorice, acaparată de Imperiul Rus la 
1812 (şi stăpânită timp de 106 ani) — limba română 
a suportat o degradare și o rusificare constantă. 


Scopul principal al guvernului țarist era să dezna- 
ţionalizeze populația românească din Basarabia, 
să o rusifice, să o ţină în întuneric și opacitate cul- 
turală. Lovitura de graţie i s-a dat, în primul rând, 
limbii române. Peste tot se vorbea numai limba 
oficială — rusă, iar cea română devenise limbă de 
colibă. Vom enumera doar câteva acțiuni ale poli- 
ticii glotice a ţarismului în Basarabia. 


Ocupanţii țarişti îşi dădeau foarte bine seama că 
„Soarta societăţii depinde de aceea ce facem și 
cum facem în şcoală” (N. Iorga). Iată de ce în Ba- 
sarabia nu se deschideau școli, măcar primare, cu 


predare în limba română. 


În anii de ocupaţie, în Basarabia funcționau circa 
1.522 de şcoli primare ruse, având un contingent 
de aproximativ 101.375 de elevi, majoritatea din- 
tre ei fiind de origine etnică română (vezi Ant. 
Grosu, Mondaeckuii sesuxopocc, Chişinău, apud 
Tudor Rusu, Un singur om împotriva unui Imperiu, 
„Făclia”, 22 aprilie 2011, p. 12). 


Precizăm că doar la Liceul Regional din Chișinău 
Limba română se preda ca obiect opțional. Lice- 

ul, unde mai palpita cât de cât inima românismului basarabean, a funcționat 
33 de ani (1833-1866), avându-i ca elevi pe viitorii oameni de cultură, prin- 
tre care B.-P. Hasdeu, loan Doncev, N. Alexandri, Z. Arbore, Toma Ciorbă, 
S. Lazo şi alții. 


Regimul țarist expulza metodic limba română din viața social-economică, 
politică și culturală a Basarabiei. La 3 februarie 1871 ţarul Alexandr al II-lea 
(1855-1891) a emis un ukaz „Despre suspendarea predării limbii moldove- 
neşti în şcolile ținutale”, care stabilea că „graiurile locale în Imperiu nu se 
predau”. Cu alte cuvinte, se suspenda predarea limbii române inclusiv ca dis- 
ciplină opţională, chiar și în şcolile ruse. 


Dar şi până la publicarea ukazului amintit limba română era prigonită din viaţa 
publică a Basarabiei. În 1828 limba română a fost relegată din Codul civil; din 
1842 limba română este neglijată, ocolită în Administraţia publică din orașe și 
sate; din 1867 româna a fost eliminată și din Seminarul Teologic din Chișinău, 
iar din anul 1872 româna dispare cu totul din sfera cultului religios. 


A se reţine că izgonirea limbii române din bisericile basarabene a început 
imediat după moartea mitropolitului Gavriil Bănulescu-Bodoni în 1821, 
aflat în acest post între anii 1813-1821. Astfel încât arhiepiscopul Pavel Le- 
bedev a ordonat preoților moldoveni ca toate actele, documentele biserici- 
lor să fie întocmite numai în limba rusă. Mai mult decât atât, a poruncit să 
fie arse în curţile bisericilor toate cărțile sfinte scrise în limba română (vezi 
„Timpul”, XI-2003, p. 19). Pe vremea mitropolitului rus Kasarov, toate biseri- 
cile, chiar și cele din localităţile mici, au fost obligate să ţină slujbele în limba 
rusă. „Acest reprezentant al «Sfintei Rusii» și-a încălzit locuinţa timp de mai 
mulți ani cu cărți religioase scrise în limba română, confiscate din bisericile 
basarabene, unele dintre ele fiind foarte rare” (Valeriu Dulgheru, 200 de ani 
de la Răstignirea Basarabiei (VI), „Literatura şi Arta”, 3 mai, 2012, p. 3). Men- 
ţionăm, de asemenea, că în anul 1883 Sfântul Sinod al Bisericii Ruse, printr-o 
decizie specială, a închis Tipografia bisericească din Chișinău. 


Într-o şedinţă a Dumei de Stat din Petersburg din 10 noiembrie 1910 s-a 
vorbit că un preot moldovean a fost expulzat din Basarabia de către arhiepi- 
scopul Serafim Ciciagov (1908-1914), pentru că a îndrăznit să oficieze pa- 
rastasul pentru o rudă a sa în limba română (vezi: Andrei Grosu, Cum l-am 
descoperit pe D. P. Gulkin, „Făclia”, 30-X-2010, p. 9). 


Autoritățile din Chişinău se conformau politicii lingvistice care venea de la 
„Centru”, fiind obligate să stimuleze alcătuirea și editarea, de către intelectu- 
alii chișinăuieni, a unor dicționare („cuvântelnice”) ruso-moldoveneşti. Iată 
unele dintre aceste lucrări. În 1896, Alexandru Beldescu publică primul dic- 


ţionar bilingv, cu denumirea Pyccko-moAdaeckuii caosap (7.000 de cuvinte). 

Mai trec 3 ani și, în 1899, un alt autor, Gh. Codreanu, alcătuiește și publică la 
Chișinău Kpamkuii pyccko-moAdaeckuii paszosopnviŭ cioeapv. Ilpakmuneckoe 
nocoGue QAI 2pamomnbix Mondaean, a make QAI pyccKux, Menatomux 
nocemumv mondasckue cesa Beccapabuu. Acest Dicţionar a suportat trei edi- 
ţii — 1899, 1904, 1912 (vezi A. T. Bopm, Mondaeckaa nekcukozpaua, 
Chișinău, 1949, passim). 


În dicționarele bilingve menţionate sunt „inghesuite” cuvinte „curat moldo- 
venești”, după cum le califică autorii acestor „opere” lexicografice. Iată câteva 
mostre: rus. noAapok — mold. dăruință (cadou); rus. BBenenue — mold. intrare 
(introducere); rus. namepenue — mold. socoteală (intenţie); rus. oGuabHpriă — 
mold. distulat (îmbelşugat, abundent); rus. cryneusku — mold. prichișioru 
(treaptă); rus. xyaep — mold. mânătoriu (vizitiu); rus. cupora — mold. săr- 
man (orfan); rus. cuer — mold. numărătură (cont, socoteală); rus. sopuă — 
mold. golbat (ager, perspicace). 


În anul 1907, pedagogul și preotul protoiereu Mihail Ciachir (născut la 
Ceadâr-Lunga) a întocmit un alt Pyccko-moAdasckuii caosapv, lucrat după 
aceleași reguli lexicografice și conţinând 22.011 cuvinte. Din prefața dicțio- 
narului aflăm următoarele: „cuvintele ruseşti au fost traduse în limba populară 
curată moldovenească (subl. n. — A.C. ), în care au vorbit şi vorbesc basarabenii 
moldoveni” (p. 4). Şi mai departe: „În cazuri foarte rare, când era dificil a 
găsi cuvântul potrivit în limba locală moldovenească (subl. n. — A.C.), am fost 
nevoiți să apelăm la rădăcini latinești” (p. 4). 


Amintim câteva exemple de cuvinte traduse din limba rusă în cea română 
din dicţionarul lui Mihail Ciachir: monoanrnbră — nelămurit (monolit); 
onpeaenenue — numirea (definire, determinare); konsku — conioce (pati- 
ne); monoaor — vorbă în scris (monolog); mymua — matahală (mumie); 
GesrpamorHocrb — prostie (analfabetism); sopor — îndoitura straiului la gât 


(guler). 


Dicţionarele bilingve ruso-moldovenești apărute în Basarabia pe vremea re- 
gimului țarist vorbesc despre faptul că autorii acestora nu aveau posibilitatea 
(fiind condiţionaţi politic) să ia cunoștință de activitatea lexicografică din 
Principatele Româneşti și mai târziu din Regat, de cea a românilor din sec. al 
XIX-lea. Accesul liber la tezaurul, patrimoniul cultural de peste Prut le-ar fi 
îmbogăţit propriul lor vocabular, le-ar fi ajutat la găsirea echivalentelor adec- 
vate ale unor cuvinte din limba rusă, ce urmau a fi traduse. 


În lipsa acestor contacte absolut firești și indispensabile, lexicografii basara- 
beni, pe de o parte, erau nevoiţi să se limiteze doar la graiul lor rural, popular, 
limitat prin definiţie și, pe de altă parte, se „întreceau” la calchieri nesăbuite 
din limba rusă. 

În acest caz au avut de suferit, fără îndoială, cauza şi cititorul cult, destina- 
tarul, care nu avea decât să respingă o asemenea limbă, pretinsă literară, să 
nu o înveţe şi să nu o propage. Astfel, acesta renunţă la caraghioasa „limbă 
moldovenească” și trece la învățarea și utilizarea limbii ruse. Prin urmare, ța- 
rismul adopta o strategie perfidă şi sigură de subminare naţională a băştina- 
şilor: sărăcirea, rusificarea şi apoi asimilarea glotică și etnică a românilor din 
Basarabia. 


Situaţia celor trei judeţe, Cahul, Ismail şi Bolgrad, retrocedate Moldovei în 
1856, este revelatoare în acest sens. Aflate timp de 22 de ani în componenţa 
României (1856-1878), acestea au cunoscut o evoluţie ascendentă. Iată câ- 
teva date: 


- s-a revenit la scrierea cu alfabet latin; 

- s-a deschis Liceul Clasic complet în Bolgrad, care funcţiona în limba ro- 
mână; 

- au fost create o şcoală normală, un gimnaziu cu seminar, două gimnazii de 
fete — toate cu predare în limba română; 


- au activat 7 şcoli primare urbane și 124 de şcoli primare rurale (vezi: Va- 
leriu Dulgheru, 200 de ani de la Răstignirea Basarabiei (VI), Răstignirea Ba- 
sarabiei de Sud la 1878, „Literatura și Arta”, 3 martie 2012, p. 3). După 1878 
calvarul limbii române revine și în această parte de Basarabie. 


Fireşte, tendinței barbare de dezrădăcinare a românismului, a simțului naţi- 
onal al autohtonilor basarabeni i se opunea o rezistență din partea boierilor 
locali luminaţi, a intelectualilor şi a oamenilor de bună-credință. Mulţi boieri 
moldoveni erau gata să finanțeze predarea limbii române în şcoli ținutale, 
prin achitarea salariilor pentru profesori. Alţii erau dispuși să contribuie fi- 
nanciar la editarea unor manuale de limba română. 


Să trecem în revistă și unele gesturi ale elitei timpului. Scriitorul, fabulistul și 
dramaturgul Constantin Stamati (1786-1869) notează că „nobiletea din Basa- 
rabia în Adunarea sa din Chişinău, în anul 1863, a suplicat Guvernului (a rugat 
cu umilință — A.C.) de aici un clas de studii naţionale” (C. Stamati, O. A. Chiși- 
nău, 1958, p. 391). Cererea a rămas fără răspuns! Mai târziu, acelaşi Constantin 
Stamati nota următoarele: „În Basarabia lipsesc cu totul școli românești, avem 
un dialect ruso-român; în grabă nici nu va mai fi limba românească în Basara- 
bia, pentru că are să se mistuie cu cea rusească” (ibidem, p. 501). 


Feciorul fabulistului, Constantin Stamati-Ciurea, prozator, dramaturg, și 
poet (1828-1898), nota cu tristeţe şi durere: „Ce se atinge de scrierile mele 
în limba română, îmi era imposibil a le scoate la lumină. În toată Rusia nu 
există nici o tipografie română. Limba română rustică, aşa cum o vorbeşte 
poporul din Basarabia, a fost singurul izvor din care m-am adăpat. Nici o 

şcoală populară măcar! Am fost și sunt o insulă solitară în imensul ocean al 
slavismului. Mai mult nu zic”. (O. A. Chișinău, 1957, p. 424). 


Este binecunoscută activitatea preotului Alexei Mateevici de apărător înflă- 
cărat al cauzei naţionale, al identităţii etnice a românilor, al limbii române, al 
istoriei neamului, al religiei ortodoxe, al obiceiurilor strămoșești. Ca elev la 
Seminarul Teologic din Chişinău, Alexei Mateevici întocmește, în 1906, un 
Memoriu din partea seminariștilor, cerând „obligativitatea predării în limba 
română în clasele superioare, introducerea Istoriei Naţionale și a Cântării 
bisericeşti moldoveneşti” (vezi: I. Nuță, Alexe Mateevici și Limba română, 
„Limba Română”, Chişinău, 1991, nr. 4, p. 28). Tot în anul 1906, în primul 
ziar de limba română, „Basarabia”, Alexei Mateevici scria: „Dacă moldovenii 
noştri până în vremea de astăzi au stat obijduiți, în întuneric, apoi (asta s-a 
întâmplat) din pricina că ei au fost atât de chinuiţi, atât de lipsiţi de cele tre- 
buincioase traiului, inimii și minții, că (ei) nici n-au ştiut că mai este ceva pe 
lume, afară de bordeiele lor, sărace și pustii. 


Ei nici n-au auzit de bunurile învățăturii în limba-mamă, nici nu şi-au putut 
închipui ce plăcere simţi, când citeşti o carte serioasă în limba pe care o auzi 
şi o vorbeşti din leagăn”. (Alexe Mateevici, Poezii. Carmena. Ediţie bilingvă 
româno-latină. Versiunea latină Valentin Harega. Prefaţa lui H. Corbu, Edi- 
tura Știința, Chişinău, 1996, p.7). 


Fiind student la Academia Teologică din Kiev (1910-1914) şi acţionând în 
numele societăţii „Deşteptarea”, Al. Mateevici cere introducerea Limbii Ro- 
mâne în şcolile din Basarabia (1I. Nuță, idem, p. 29). 


Între 25-28 mai 1917, anul destrămării ţarismului, la Chişinău s-a ţinut 
„Congresul gubernial al învăţătorilor moldoveni din Basarabia”. Să cităm 
fragmentar din ilustra alocuţiune a lui A. Mateevici la acest Congres: „Lucrul 
drept poate înflori numai dacă se întemeiază pe idei drepte. Cu mâhnire am 
văzut astăzi că între dumneavoastră nu toţi sunt uniți asupra unor idei drepte. 
Unii se socotesc moldoveni, alții — cei mai puţini — români. Ei, bine, dacă aţi 
luat asupra dumneavoastră sarcina de a lumina poporul, apoi trebuie să dați 
poporului idei adevărate, căci altfel întreg învățământul e fără rost... 


Da, suntem moldoveni, fii ai vechii Moldove, însă facem parte din marele 
trup al românismului, așezat prin România, Bucovina și Transilvania (aplau- 
ze). Fraţii noștri din Bucovina, Transilvania şi Macedonia nu se numesc după 
locurile unde trăiesc, ci își zic români. Așa trebuie să facem și noi! (aplauze). 


Trebuie să ştim de unde ne tragem, căci altfel suntem niște nenorociți ră- 
tăciți. Trebuie să ştim că suntem români, strănepoțţi de-ai romanilor și frați 
cu italienii, francezii, spaniolii şi portughezii. Aceasta trebuie s-o spunem și 
copiilor și tuturor celor neluminaţi, să-i luminăm pe toți cu lumina dreaptă... 

N-avem două limbi şi două literaturi, ci numai una, aceeași cu cea de peste Prut. 
Aceasta să se ştie din capul locului, ca să nu mai vorbim degeaba. Noi trebuie 
să ajungem de la limba noastră proastă de astăzi numaidecât la limba literară 
românească (subl. n. — A.C.)” (A. Mateevici, Opere, vol. I, 1993, p. 463-464). 


Alexei Mateevici, autorul celebrei poezii Limba noastră, devenită astăzi imn 
de stat al Republicii Moldova, nu a fost nici politician, nici savant, ci preot, 
chemat să lumineze poporul, ca un păstor al inimilor, om de bună-credinţă, 
promotor al adevărului. 


Trebuie să spunem, în această ordine de idei, că în Basarabia, pe vremea ţa- 
rismului, se găseau și intelectuali ruși care înțelegeau că aici locuiesc români 
basarabeni și că ei vorbesc limba română. Astfel, eforul Circumscripţiei de 
Învăţământ Odesa A. Arţimovici, într-o scrisoare din 11 februarie 1863 
către Ministerul Instrucțiunii Publice din Rusia, scria: „Sunt de părere că 
va fi greu să împiedicăm populaţia românească a Basarabiei (subl. n. — A.C.) 
să folosească limba principatelor vecine, unde populaţia românească com- 
pactă o va dezvolta pe baza elementelor latinești, neprielnice limbii slave; 
restricțiile guvernamentale, ce urmăresc în cazul dat scopul de a înrădăcina 
în Basarabia un dialect apropiat limbii slave, nu vor fi, se vede, de niciun 
folos: nu-i putem constrânge pe învățători să predea o limbă care în curând va 
deveni moartă în Moldova și Valahia, adică printre masele principalilor ei pur- 
tători; şi nici părinții nu vor dori ca ai lor copii să învețe o limbă diferită de cea 
pe care o vorbesc ei în viaţa de toate zilele” (subl. n. — A.C.) (Arhiva Centrală 
Istorică de Stat din Sankt Petersburg. Fond 733, registru 78, dos. 1043, fila 
7-8. În Ion Iova, Ioan Doncev şi istoria apariției manualelor lui, „Revistă de 
Lingvistică şi Ştiinţă Literară”, A.Ş.M., 1993, nr. 1, p. 98). Comentariile ni 
se par de prisos. 


Nu este lipsit de interes nici faptul că unii deputaţi ruși au pledat pentru 
predarea în limba română în școlile basarabene. Este şi cazul deputatului 
Dionisii Petrovici Gulkin, care și-a exprimat opinia în cadrul Dumei de 
Stat de Legislatura III, 1911, la examinarea Proiectului de Lege cu privire 
la învățământul primar (vezi: T. Rusu, Un singur om împotriva unui imperiu, 
„Făclia”, 22 apr. 2011, p. 12, apud A. K. Tpocy, Mondaeckuii eenukopocc, 
Chișinău, 2011). 


În alocuţiunea sa ţinută la ședința Dumei de Stat din Petersburg, la 10 no- 
iembrie 1911, deputatul din Basarabia D. P. Gulkin a vorbit despre „rusifica- 
rea forțată care se produce... în Basarabia, ...pentru care trebuie să-i fie ruşine 
unui rus onest”. Şi mai departe: „Nici într-o biserică... nu se oficiază slujba 
în limba localnicilor, peste tot e în limba rusă, așa că niciun moldovean nu 
înțelege nimic”, „eu consider că separatismul apare în rezultatul rusificării vi- 
olente”. 


EREZIE PT RO MIÂINIĂ 


Gulkin a fost combătut de Vladimir Purișkevici, mare moșier și ministru, de 
Nicolae Ghepeţchi (preot), Nicolae Şoltuz — primar de Soroca, Leonid Cas- 
so, ministru al Instrucțiunii Publice (1910-1914) ş.a. 


VI. Purişkevici, de pildă, a replicat: „Dacă se dau şcoli în limba maternă mol- 
dovenilor, apoi trebuie permise școli naţionale și iakuţilor, ceremișilor, bu- 
reaților şi altor popoare slab dezvoltate” (vezi: Andrei Grosu, Cum l-am des- 
coperit pe D. P. Gulkin, „Făclia”, 30-X-2010, p. 9; apud Petru Cazacu, Moldova 
dintre Prut şi Nistru, 1912-1918, Chişinău, 1992, p. 198). 


Dionisii Gulkin a explicat Parlamentului țarist că „poporul rus nu doreşte ru- 
sificarea forţată a minoritarilor, că aici e vorba de niște ambiţii ale unei gloate 
de impostori, care nu fac altceva decât să semene vrajbă și dezbinare între 
cetățenii ruși”, adăugând: „Chiar dacă mă veţi exclude din Duma de Stat, to- 
tuna nu pot tăcea, atunci când poporul meu vrea să vorbească” (vezi: Mihai 
Bendas, D. P. Gulkin — un exponent al spiritualității basarabene, „Făclia”, 17 de- 
cembrie 2011, apud A. K. Ipocy, Moaðasckuŭ senuxopocc, Chişinău, 2011). 


Este semnificativă şi această replică a deputatului basarabean Dionisii Gulkin, 
adresată parlamentarilor ruși. 


Fiindcă între Basarabia şi Bucovina există afinități de ordin istoric, etnic, 
lingvistic (glotic), social-politic, cultural etc. (ambele regiuni s-au unit cu 
Patria-mamă România în anul 1918 — Basarabia la 27 martie, Bucovina — la 
28 noiembrie), ne vom referi în continuare la diversitatea politicilor lingvis- 
tice ale celor două Imperii (Austro-Ungar în Bucovina şi Imperiul Țarist în 
Basarabia). 


Se ştie că o parte importantă a Ţării de Sus a Moldovei în 1775 a fost răpită 
de Imperiul Austro-Ungar şi denumită Bucovina (mai exact, Nordul Bucovi- 
nei, ţinutul Herţa și judeţul Hotin, actuala regiune Cernăuți). 


Basarabia — parte a Moldovei istorice situată între Prut şi Nistru, Dunăre și 
Marea Neagră, în 1812 (după războiul ruso- turc şi Pacea de la Bucureşti) a 
fost anexată de către Rusia ţaristă, care a stăpânit-o 106 ani, până la 1917, 
când s-a creat Republica Democratică Moldovenească, iar la 27 martie 1918, 
prin votul Sfatului Țării, s-a declarat Unirea Basarabiei cu România. 


Confruntând grosso modo politica lingvistică a celor două imperii, putem conchi- 
de că în Ţara Fagilor această politică a fost mai îngăduitoare, mai loială, pe când în 
Basarabia ţarismul i-a ţinut pe români în plină beznă și mărginire culturală. 


Acad. Grigore Bostan! relatează că, deja la finele secolului al XVIII-lea, în Bu- 
covina au fost editate (compilate sau copiate) unele cărți populare ca Alexan- 
dria (1781), Codicele Constantin Popovici, cu pasaje din povestea lui Sandipa 
filozoful și legenda despre Războiul Troadei — redactată la Cernăuţi, 1796. 

Apar şi manuale, cărți de legi, iar în 1811, la Cernăuţi, apare un ziar românesc 
numit „Calendar de casă”; în 1820, Teodor Racoci editează un Crestomatic 
Românesc ce conţinea traduceri „de istorii și de alte faptorii, scoase din autori 
de pe osebite limbi” (a se observa remarca ce însoțește lucrarea: „s-au tălmă- 


cit de către Teodor Racoci, tălmaciu a gubernii de Galiţie Cernăuţi”). 


O anume activitate culturală a desfășurat şi Gheorghe Asachi, refugiat, în 
1821, la Herţa în locurile copilăriei sale, apoi în satul Colincăuţi, judeţul Ho- 
tin, unde a cules mostre de creaţie populară orală. 


Din 1814, la Cernăuţi începe să reapară „Calendarul de casă” cu suplimente 
beletristice (proză, istorisiri scurte, proverbe, zicători româneşti). Aici găsim 
versuri, sonete, fabule, semnate de preotul din Ceahor și predicarul la Ca- 
tedrala din Cernăuţi, Morariu-Andreevici (1818-1895), ulterior (din 1880) 
arhiepiscop şi Mitropolit al Bucovinei’. 


Pe la mijlocul sec. al XIX-lea, după eșuarea Revoluţiei de la 1848, s-au refu- 
giat la Cernăuţi V. Alecsandri, M. Kogălniceanu, Al. Russo, Aron Pumnul, 
George Barițiu şi alți pașoptiști, care erau găzduiți de Eudoxiu Hurmuzachi. 
Aceşti reprezentanţi de seamă ai românismului au contribuit mult la editarea 


ziarului „Bucovina. Gazetă românească pentru politică, religie și literatură 
(în limbile română şi germană). 


La 1 decembrie 1848 ziarul amintit publică Petiţie Țării (Bucovinei), com- 
pusă din 12 puncte (articole), adresate împăratului austriac. În articolul 2 se 
cerea: 


„— ca păstrare a naționalităţii, să se întemeieze școli pentru limba și literatura 
românească; 


— în dregătorii să se puie numai indivizi ce cunosc limba țării; 


- dregătoriile principale să fie datoare a primi cereri însoţite în limba româ- 
nească şi în această limbă să se rezolvească”*. 


Alte acțiuni: 1) graţie muncii entuziaste a lui Vasile Alecsandri, „Bucovina” 
publică o serie de creaţii populare ca Miorița, Toma Alimoș, Mihu Copilul, 
Bujor etc.; 2) în urma strădaniilor lui Aron Pumnul (1818-1966), în Gimna- 
ziul german din Cernăuţi se introduce un Curs de limbă, literatură și istorie a 
românilor. De la Aron Pumnul și din crestomaţia lui Lepturariu românesc (în 
4 volume, 6 cărţi, Viena, 1862-1865), elevii gimnaziului, printre care şi Mihai 
Eminescu, „află multe lucruri importante despre trecutul istoric și cultural al 
poporului român”. 


3) Fraţii Hurmuzachi (Gheorghe şi Aleco) reușesc în a Il-a jumătate a se- 
colului XIX să deschidă, la Institutul de Studii Filozofice (astfel se numea 

instituția românească de învățământ superior de până la inaugurarea în 1875 
a Universităţii), o Catedră de limba şi literatura română. Mai mult chiar, s-a 
decis ca Limba și literatura română să fie disciplină predată la Institutul de 
Teologie din Cernăuţi, ceea ce s-a întâmplat încă în 1848. 


4) Tot fraţii Hurmuzachi, în 1862, au fondat, prin concursul lui Ion al lui 
Gheorghe Zbiera, Societatea pentru literatură și cultură română în Bucovi- 
na — „societate care timp de 80 de ani a grupat și a călăuzit forțele intelectuale 
bucovinene”€. 


5) Între anii 1865-1869 la Cernăuţi se editează „Foaia Societăţii pentru Li- 
teratură şi Cultură Română din Bucovina”, în paginile căreia sunt inserate 
opere artistice ale autorilor din Bucovina și de peste Prut, multe bucăți de 
veritabilă creaţie populară din spaţiul bucovinean. 


6) La Cernăuţi, între 1881-1884, se publică revista literară „Aurora Româ- 
nă” — organ beletristic al Societăţii pentru literatură și cultură română din 
Bucovina. 


7) Între 1891-1897 se editează „Gazeta Bucovinei”, unde îşi publică lucrări: 
Teodor Ştefanelli, Constantin Morariu, foiletonistul Mihai Teliman ș.a. 


8) Mai mult de un deceniu (1893-1904) apare ziarul „Deșteptarea. Gazetă 
pentru popor”, cu poezii, creaţii poetice orale, foiletoane de M. Teleman ş.a. 


9) Tot la Cernăuţi se editează între anii 1904-1939, cu întreruperi în peri- 
oada Primului Război Mondial, revista „Junimea literară”, care, în opinia lui 
N. Iorga, „cultivă gustul pentru lucrări literare româneşti de valoare”. Şi în 
continuare: „e o publicaţie de importanță epocală în dezvoltarea spiritului 
românesc în Țara Fagilor”. (Redactor-fondator al revistei „Junimea literară” a 
fost cunoscutul istoric Ion Nistor.) 


Subliniem că aproape niciuna dintre acţiunile de ordin naţional românesc, 
realizate în Bucovina sub habsburgi, nu și-au aflat replică în Basarabia ocu- 
pată de țarişti. 


Țarismul rus îi ţinea pe românii basarabeni într-un total întuneric, îngrădin- 
du-le accesul la școală, inclusiv primară, în limba română. Astfel se explică 
analfabetismul evident în mediul populaţiei aborigene. Aproximativ 10,5 la 
sută dintre bărbaţi ştiau cât de cât carte rusească, iar printre femei numărul 
acestora atingea doar 1,7 la sută (vezi: Exena 3arnua, Poryapo moAdaeckoii 
ukos, „Hosoe spema”, Chişinău, 8 aprilie 2011, p. 6). 


Pentru comparație vom accentua: în Nordul Bucovinei, în ţinutul Herţa 
şi în judeţul Hotin (actualmente regiunea Cernăuţi), sub regimul habs- 
burgic (1775-1918), românismul s-a manifestat continuu, întrucât limba 

şi cultura română nu erau completamente blocate ca în Basarabia sub 
țarii ruși. 


Însă pentru românii basarabeni și pentru cei bucovineni Renașterea Naţiona- 
lă autentică s-a produs abia după Unirea din 1918 cu Patria-mamă. În acest 
context, voi apela încă o dată la autorii volumului Pagini de literatură. Bucovi- 
na. Regiunea Cernăuţi, 1755-2000: „Ora stelară a literaturii române din Buco- 
vina o constituie cele două decenii interbelice (1918-1940, 1941-1944). Dar 
această epocă de mare efervescenţă cultural-literară a fost mult prea scurtă, 
pentru ca forţele creatoare... să se poată realiza plenar în spaţiul bucovinean”. 


Același lucru se poate spune și referitor la românismul din Basarabia inter- 
belică. Este semnificativ faptul că imediat după Unire în Basarabia s-au des- 
chis 1.233 de şcoli primare românești, învățământul național cunoscând un 
vector evolutiv ascendent. În 1939, de pildă, funcționau deja 2.718 şcoli cu 
un contingent de 334.747 de elevi și 7.591 de profesori de toate gradele; 13 
licee de băieți şi 9 licee de fete; 24 de gimnazii (vezi: Revista „Flux”, 25 sep- 
tembrie, 1989, p. 7). 


În această ordine de idei, ar trebui să reținem că noua orânduire în Basara- 
bia — cea a Regatului român — nu a discriminat minoritățile naționale, acestea 
având şcoli cu predare în limba maternă. Astfel, în a. 1921, în județele din Ba- 
sarabia funcționau instituţii de învățământ pentru diverse etnii minoritare, și 
anume: ucrainești — 220; rusești — 120; bulgărești — 78; germane - 73; alte 
etnii — 43 de şcoli primare (vezi: Ioana Axentii, Dezvoltarea gândirii pedagogi- 
ce în Basarabia anilor 1918-1940. Autoreferat al tezei de doctor în pedagogie, 
Chişinău, U.S.M., 2004, p. 10). 


Politica lingvistică promovată la Est de Prut de către regimul țarist și cel so- 
vietic a fost una sinuoasă, cunoscând urcușuri, dar și mai ales coborâșuri, 
fapt care a periclitat conștiința națională a moldovenilor din partea de răsărit 
a vechiului Principat, exercitând o influenţă negativă asupra evoluţiei fireşti 
a limbii române. 


Note | ! Grigore Bostan, Lora Bostan, Compendium şi antologie 
„Pagini de literatură română. Bucovina. Regiunea Cernăuţi, 
1775-2000”, Editura Alexandru cel Bun, Cernăuţi, 2000. 

Grigore Bostan, Lora Bostan, op. cit., p. S. 

3 Idem, ibidem, p. 6. 

+ Idem, ibidem, p. 6-7. 

Idem, ibidem, p. 8. 

Idem, ibidem, p. 8. 

7 Idem, ibidem, p. 18. 

Ana BANTOŞ 


Literatura de la Est de Prut și reflexele 
brutalității istoriei. Lidia Istrati“ 

literară. Publicații recente: 
Reabilitarea autenticului. 
Culegere de articole și 
studii critice, Chişinău, 2006; 
Deschidere spre universalism. 
Literatura română din 
Basarabia postbelică. 
Monografie, Chişinău, 2010. 


ISTRATI, Lidia (22.6.1941, Sofia, Bălți - 25.4.1997, 
Chișinău). Prozatoare. Este fiica Xeniei și a lui Nicolae 
Istrati, ţărani. Termină școala medie din satul natal și, 
în 1962, Institutul Agricol „M. V. Frunze” din Chișinău 
(azi Universitatea Agrară), Facultatea Agronomie. Şi-a 
susținut doctoratul în domeniul biochimiei și fiziologiei 
plantelor, în 1968. A activat în calitate de redactor, apoi 
şef de redacţie la Editura Ştiinţa, director al Muzeului Re- 
publican de Literatură „Dimitrie Cantemir”, astăzi Muze- 
ul Literaturii Române „M. Kogălniceanu” (1988-1990), 
deputat în două legislaturi ale Parlamentului Republicii 
Moldova (1990-1997), preşedinte al Ligii Democrat- 
Creştine a Femeilor din Moldova (1993-1997). S-a stins 
din viaţă într-o clinică din Germania și este înmormânta- 
tă la Chişinău. Una din lucrarile sale rămase în manuscris 
este romanul Fașă albă de mătase... 

Scrieri: Nica, Chișinău, 1978; Tot mai departe, Chişinău, 
1987; Scara, Chişinău, 1990; Goană după vânt, Chişinău, 
1992, 2007; Nevinovata inimă, Chişinău, 1995. 


Fidelă descifrării şi descrierii stării de criză a omu- 
lui contemporan, refuzului refulării, Lidia Istrati 
e preocupată de evenimentul, momentul, capabil 
să transmită schimbarea trăită ca ceva semnifica- 
tiv şi solemn, în care să încapă conștiința totală, 
cea care poate determina și consacra o întâmpla- 
re într-un nou conţinut. Conștiinţa că totul este 
trecător și că lumina hărăzită omului e limitată ca 


* Articol elaborat în cadrul proiectului „Valorificarea 
identităţilor culturale în procesele globale”, Academia 
Română, cofinanţat din Fondul Social European prin 
Programul Operaţional Sectorial Dezvoltarea Resurse- 
lor Umane 2007-2013 „Investeşte în oameni”. 

durată constituie unul dintre nucleele scrierilor Lidiei Istrati. Astfel, povesti- 
rea Scara relevă atitudinea autoarei față de sentimentul morții, neimpăcarea 
cu trecerea timpului fiind individualizată prin intermediul unui protagonist 
cu un destin memorabil, din punctul de vedere al realizării artistice. Având 
sentimentul apropierii sfârșitului, Moş Acridan face un gest pe care majori- 
tatea consătenilor săi nu-l înțeleg. Părăsit de puteri pentru a mai putea lua 
cu asalt, ca altădată, o râpă din drumul său spre casă, construiește o scară, 
sacrificându-și scândurile pentru sicriu. Munceşte din greu și pe parcursul zi- 
lelor intră în dialog cu consătenii, care își scot la iveală fiecare firea sa proprie, 
alcătuind un tablou psihologic de ansamblu al satului. Autoarea construieşte 
imaginea universului rustic basarabean aflat în perioada așa-numitei tranziţii, 
imagine din care transpare starea de vid, de abandon, anunțând vremuri și 
mai sumbre. Parvenitismul, fenomen parazitar care va lua ulterior amploare 
în societatea vizată, este pus sub lupă și analizat în starea sa incipientă. Con- 
ştiinţa riscurilor la care este expusă o comunitate, o societate neașezată, con- 
dusă de indivizi parveniţi, este ceea ce particularizează proza Lidiei Istrati, 
comparabilă în acest sens cu scrierile lui Ion Druţă, de care se detașează însă 
prin stilul direct, fără menajamente, prin tonul moralizator, iritat, uneori. 
Blocajul, neaşezarea societăţii ieșite, însă nu definitiv, din totalitarism, şi care 
încă nu a acces la o altă stare este ceea ce o frământă pe autoarea a cărei mare 
durere este omul de rând, poporul. Individualismul, scepticismul, raportul 
dintre inteligenţă și morală, toate acestea sunt proiectate pe fundalul tradiției 
unei filozofii morale populare, venind dintr-o civilizaţie rustică veche, verifi- 
cată de vremuri. Un anume sentiment al solidarității umane, precum și ideea 
de adevăr, specifice spiritului popular, reprezintă, în scrierile Lidiei Istrati, 
dimensiuni la care sunt raportate ideea de patriotism și cea de solidaritate 
morală. 


Punându-și întrebări în stilul romanelor clasice, precum unde se află adevă- 
rul? sau ce înseamnă fericirea?, autoarea caută răspunsuri cu mijloace expre- 
sive moderne, inclusiv în romanul istoric Tot mai departe, al cărui pretext este 
relația domnitorului Ştefan cel Mare, pe de o parte, cu boierii și, pe de altă 
parte, cu poporul. Extrem de complicate, raporturile se developează către 
finalul romanului, autoarea evocând un crâmpei istoric semnificativ, în care 
turcii sunt învinși datorită intervenţiei oamenilor simpli, bărbaţi, femei, înar- 
maţi cu mijloace rudimentare de apărare. Emoţionat până la lacrimi, Ştefan 
Vodă vine între aceștia sărutându.-i, în același timp înțelegând că cel care i-a 
convins pe oameni să iasă la luptă este unul dintre rivalii săi acerbi, boie- 
rul Iuga. Contrariat, domnitorul, în sinea sa, recunoaşte că și-ar fi dorit ca 
oamenii să-l fi urmat fără a fi nevoie de intermediari. Evocând momente de 
acest fel, inventate anume cu scopul de a sublinia importanţa relaţiilor con- 

textuale, Lidia Istrati accentuează legătura inevitabilă între romanul istoric 
şi realitățile sociale ale unei actualități care îl provoacă. Deși, după cum va 
recunoaște însăşi autoarea, a purtat în minte acest roman de-a lungul întregii 
sale vieți, lucrarea a fost determinată și de realitățile din peisajul social-politic 
basarabean. Scris în perioada mișcării de emancipare națională a românilor 
basarabeni, romanul Tot mai departe, în care este reconstituit destinul dom- 
nitorului Moldovei Ştefan cel Mare, a fost ţinut la index timp îndelungat și 
a văzut lumina tiparului numai după intervenţia scriitorului Andrei Lupan, 
a cărui autoritate a putut învinge reticenţa forțelor diriguitoare, deși nu fără 
consecinţe pentru mai vârstnicul scriitor. 


Într-un timp în care pe scena vieţii sociale de la Est de Prut se insinua me- 
moria istorică, lucrarea readuce în discuţie istoria, romanul istoric și conşti- 
inţa istorică, astfel încât, privită ca moment al reprezentării istoriei neamu- 
lui, scrierea Lidiei Istrati este un nou angajament față de trecutul istoric, în 
raport cu atitudinea ostila față de istorie și față de marile personalități. În 
contextul literar de la Est de Prut gestul Lidiei Istrati este comparabil cu cel 
al lui Liviu Damian. Ca şi Liviu Damian, autorul poemului istoric Cavaleria 
de Lăpuşna, care a avut de înfruntat filtrele unei cenzuri drastice (poemul a 
apărut în prima ediție în 1984 și în a doua - postmortem, în 2005, în revista 
„Moldova”), Lidia Istrati contribuie la consolidarea identităţii istorice și cul- 
turale, a memoriei ca posibilitate de punere în evidenţă a conștiinței de sine. 


Scriitoarea pune problema remanierii ambiguităţii discursului despre isto- 
rie, dar şi a discursului romanesc. Viziunea dialogală în raport cu trecutul, 
multiplicată prin atitudinea față de personaje, fapte istorice, concepția des- 
pre lume este o aluzie directă la un prezent complex, autoarea căutând, de 
fapt, în meandrele trecutului cheia înțelegerii complexității prezentului și a 
realităților pe care le vizează în toate scrierile sale, dând replici dure tuturor 
fenomenelor distructive pentru om și pentru societate. Chiar de la prima sa 
povestire publicată, Îngăduie, omule, autoarea este inclusă în categoria puţi- 
nilor scriitori basarabeni care au avut curajul de a înfrunta regimul totalitar. 
Trecută pentru un deceniu pe linia moartă a literaturii, blamată în presa ofici- 
ală, se va afla mult timp fără serviciu şi fără posibilitatea de a-și câștiga mijloa- 
ce de trai. Se va înscrie la doctorat și va susține o teză în domeniul biologiei 
plantelor, dar i se vor refuza, rând pe rând, mai multe cereri de angajare, iar 
persoanele care vor da dovadă de curaj și o vor angaja, vor fi pedepsite cu 
demiterea din funcție, pe motiv că protejează elemente ostile puterii sovie- 
tice. Acest fundal biografic explică, cel puţin parțial, complexitatea tematicii 
abordate de scriitoare, privind căutări ale sensului vieții, al moralității și al 
creaţiei, deopotrivă. 

Tema trecerii inexorabile a timpului, descoperirea morții ca pe ceva real, pre- 
zența vie a morții care îi pândește, la modul concret, pe oameni devine la 
Lidia Istrati o stare dramatică, depăşind baladescul din povestirea Sania, bu- 
năoară, cu care Ion Druță l-a obişnuit pe cititorul basarabean. „Numai omul 
cel slab de fire îi poartă cinste morții”, îi spune tatăl fiicei sale Nica, un copil 
marcat de moartea unchiului Vasile, la care ținea foarte mult, în povestirea 
purtând numele protagonistei. Cadrul în care sunt montați eroii este unul 
rustic, patriarhal, autoarea uzitând de un limbaj orientat să pună în valoare 
arhaitatea vieții, aspectele ei primare, o particularitate a scrisului Lidiei Istrati 
constând în faptul că pe cât de moderne sunt frământările eroilor, pe atât de 
convingător aceştia sunt ancorați în niște realități, la prima vedere, îndepăr- 
tate în timp şi poate chiar uitate. Autoarea nu-l lasă pe cititor să uite vremea 
foametei, bunăoară, pe care probabil că a cunoscut-o, numai așa explicându- 
se veridicitatea cu care e descrisă această dramă a poporului nostru într-o po- 
vestire scurtă cum e cea intitulată Nepoata. Şi aici este vorba despre moarte, 
care e privită din perspectiva unui fapt istoric, foametea, o temă tabu pe tim- 
pul puterii sovietice. Scurtă ca dimensiune, narațiunea, care vădeşte preocu- 
parea autoarei pentru descrierea mentalității omului pus în situaţii extreme, 
are ca subiect un caz ca multe altele care s-au petrecut pe vremea foametei în 
satele basarabene: o bătrână vine la fiica ei să-i ceară ceva de mâncare și fiica o 
refuză. Bătrâna nu spune nimic şi face cale întoarsă. Nepoata, care e martoră 
la această scenă, știind că în casa lor se mai găsesc de ale gurii, se strecoară în 
beci, ia un ulcioraş cu lapte prins și o ajunge pe bunică din urmă, spunându-i 
să nu vină pe la ei, căci de acum încolo va avea grijă ea să-i aducă de mânca- 
re. Bunica, vrând să-și protejeze nepoata, îi spune: „Dar nu te-a bate?” Nu 
peste multă vreme însă, în pofida strădaniilor nepoatei, bătrâna va muri, iar 
la înmormântare, un ritual făcut în condiţiile gregare ale foametei, chiar fără 
sicriu, nepoata nu va rezista şi, plângând, îi va striga adevărul în față mamei 
sale: „N-ai vrut să-i dai de mâncare și de aceea a murit!”. Pătrunsă de durere, 
fiica bătrânei va invoca numele celei decedate cerându-și iertare. Peste toate 
acestea ploaia, ca un semn al Celui de Sus, care pe toate le știe, dar îl lasă pe 
om să-și asume destinul, pune accentul final. 


Dezbaterile pe această temă sunt amplasate într-un context mai vast în nuvela 
Zambila, construită în jurul unui personaj feminin aprig, care dă numele po- 
vestirii. Chiar din start, înainte de căsătoria acesteia, tatăl ei, dându-i-o de ne- 
vastă lui Gheorghe Maglavit, îi spune viitorului ginere: „Să te dai încotro boul, 
încolo și boroana, altfel îţi hotărăsc de la început: treabă nu faci”. Zambila este 
femeia cu caracter volitiv, de învingătoare, harnică, neîntrecută în toate meş- 
teșugurile pe care, am putea spune, se fondează o civilizaţie rustică: țesutul, 
gătitul, împletitul gherghefurilor, croşetatul etc. „Gospodină și chitită”, „fețuia 

peretele ca oglinda, ...și dacă vedea că rămâne de alte femei, muruia noaptea 
la lampă”. „În fiecare zi afară de aceea că spăla rufele, ştergea praful, închega 
laptele, Zambila vântuia cearșafurile și dovedea și la oraș cu frupt și zarzavaturi 
de vânzare” Ceea ce agonisește pune la adăpost într-un gavanos sub podele 
în casa cea mare și, pentru a nu-și risipi avutul, îşi delimitează relațiile cu ru- 
dele, de care se înstrăinează, inclusiv, de feciorul său Petrache. Dar în destinul 
protagonistei intervine gândul despre moarte, care o face și mai aprigă în toate 
pornirile ei: „Una însă era rea și înfricoșătoare. Moartea”. Căzută la pat, îşi va 
invita vecinele să le dea de pomană, cu mâna ei, lucrurile cu care se mândrea 
şi care o scoteau în afara oricărui concurs. Gestul este motivat și de îndoiala în 
ceea ce priveşte credinţa în forța divină şi în existența vieţii de dincolo („Ştie ea, 
ştie — i-a spus Petrache-feciorul [iată cine l-a scos pe Michiduţă din ulcică], — i-a 
spus că Dumnezeu nu-i acolo sus în ceruri departe și nevăzut, nu-i: acolo-i uni- 
versul”), amintirea morții, adică timpul oprit şi tema credinței în Dumnezeu 
împletindu-se aici. Revenindu-și, Zambila își va convinge soțul să aducă înapoi 
de la fiecare ceea ce a primit de pomană, motivând că nu poate suporta să vadă 
persoane nedemne cum fac uz de munca ei, maculând-o. Avară, incapabilă de 
a-şi depăşi limitele propriei sale firi, Zambila va fi foarte uşor uitată de cei din 
jur, care nu se vor grăbi să vină la înmormântarea ei survenită în momentul 
conștientizării hăului ce s-a pus între ea și lume. 


Salvarea personală, făcând parte din aspectele implicate în tratarea temei 
sfârșitului inexorabil, ia o întorsătură cât se poate de complexă, în special, în 
romanul Goana după vânt, al cărui construcţie include corelația autor — na- 
rator — scriitor. Polemica între narator şi autor nu-i este străină Lidiei Istrati. 
Dar ea este intercalată în textura narațiunii și are scopul de a schimba viziu- 
nea asupra concepției despre scris, despre roman: 

„Atunci sub caisul înflorit fiica Rozei lipsea. 

— Şi ce vrei să spui cu asta? 

- Nu ştiu. 

- Dacă nu știi, mai bine taci. Eu sunt autorul, eu știu despre ce se scrie şi des- 
pre ce se tace. Din cauza ta atmosfera artistică dispare ca o pâclă străpunsă 
de soare. 

- Dacă atmosfera artistică nu-i decât o pâclă, să dispară. 

- N-o să fii tu scriitoare, cum nu-s eu popă. 

- Mi te bagi în suflet. Uneori îmi pare că ţi-s dragă, de aceea te ţii scai de 
mine. Nu te cred. Scrii că-s frumoasă, dar e minciună”. 


Romanul Goana după vânt, din care este luat acest fragment, demonstrează 
maleabilitatea și receptivitatea autoarei față de procesele de modernizare a 

literaturii. Accederea la literatură, trecerea prin furcile caudine ale îndoielii 
sunt lucruri firești, pe care autoarea le surprinde, singurătatea fiind treapta 
decisivă. Nevoia de izolare, ruptura, declicul este semnalul pe care autoarea 
îl urmează, iar în cazul romanului amintit acesta ţine de un moment din ti- 
nereţe, când, încercată de neîncredere, o ia razna, căutând calea de a se de- 
taşa de lume: „Pădurea te ademenise, la sigur că se întâmplase ceva”, scrie 
autoarea. Imaginea proprie proiectată în scrierile sale este una plină de 
contradicții, ambivalenţa caracterului naratoarei răsfrângându-se și asupra 
structurii narative a romanului. Tentativele naratorului de a înțelege realul, 
de a depista nonconcordanțele dintre felul de a percepe lucrurile, relațiile 
disjunctive dintre personaje, inclusiv dintre autoare și părinți (exemplul cu 
volumele lui Tolstoi cumpărate de studenta Nica, gestul fiind condamnat 
de părinți), noncomunicarea, izolarea socială sunt determinante în scrisul 
Lidiei Istrati. Între universul Nicăi și ceilalți există o disjuncție irecupe- 
rabilă. Disjuncţia dintre diverse aspecte ale realităţii, care se răsfrânge și 
asupra personajelor, decurge din criza valorilor culturale și sociale. Cău- 
tând în acest cadru realul autentic, naratoarea se caută pe sine ca scriitoare, 
caută sensul scrisului, al literaturii. Controlul dificil al eului se împletește 
cu reflecțiile de ordin moral, Lidia Istrati judecând despre actul scrisului ca 
acțiune care se înscrie în aria valorilor estetice, etice, politice sau religioase, 
dezbaterea dintre narator și autor fiind motivată de dimensiunea publică a 
scrisului artistic, de gândul scriitorului la eventualul său cititor. Această di- 
mensiune a scrisului Lidiei Istrati este una aparte, completând interferența 
discursurilor care participă la edificarea eului artistic, raportul dintre lume 
şi reprezentările ei în romanul Goana după vânt fiind unul dualist. Oricât de 
mult își iubește eul, autoarea se confruntă mereu sau cu prietenul interior, 
sau cu dușmanul interior. Sondându-și propria complexitate a sufletului și 
aşternând-o pe hârtie, autoarea cunoaşte drumul de la a fi la a te cunoaște, 
a-ţi cunoaște ființa, raportul dintre autor şi operă reliefând imaginea unui 
personaj inadaptat, precum este și Nica. Falsitatea funciară a anturajului 
Nicăi din romanul Goana după vânt o face să-și piardă siguranţa și să osci- 
leze. Ea trăiește într-un mediu de insecuritate intelectuală. Cei în care Nica 
a crezut și care formau mediul ei familiar, la un moment dat, se revelează 
în ipostaza de străini, de duşmani. Deziluziile nu contenesc și protagonista 
se vede prinsă în mrejele angoasante ale necunoscutului, ale necunoașterii. 
Nica descoperă că e o ființă care se ignoră. Statutul celuilalt este, în acest 
context, greu definibil şi atunci autoarea recurge la un limbaj ezitant. Re- 
volta și surpriza este ceea ce marchează acest limbaj al indefinitului, în cele 
din urmă orientând-o pe autoarea care nu se acceptă pe sine către zone de 
investigații ce țin de vârsta copilăriei, a adolescenţei și tinereții. 

Făcând parte din generaţia care s-a format în condiţiile grele de după război 
şi foamete, dornică de cunoaștere, Lidia Istrati își exaltă profesorii pe care i-a 
cunoscut la facultate despre care scrie: „...ințelepţii şi frumoşii tăi profesori 
de altădată, de aceștia acum nu mai sunt!” Îi citește pe Bulgakov, Dostoievski, 
Tolstoi, Ibsen, Cehov, Dreiser, Feuchtwanger, Golsworthy, Turgeniev, super- 
bele povestiri ale lui Kazakov. Sunt autorii care trasează itinerarul formării 
sensibilităţii sale artistice. În toți aceştia va căuta, în primul rând, formula 
adecvată pentru reprezentarea artistică a brutalităţii istoriei, lucru care îi pre- 
ocupă pe majoritatea scriitorilor basarabeni șaizeciști și care transpare în for- 
me contorsionate ale imaginarului artistic. Lidia Istrati va adopta un punct 
de vedere foarte curios în acest sens, deoarece, concomitent cu condamna- 
rea, cu revolta care dau tonul scrierilor sale, asistăm la scene în care perso- 
najul, reprezentând-o pe autoare, îşi face un fel de mea culpa, dorind parcă 
să-şi asume într-un fel aceste brutalităţi ale istoriei. Aici pare să fie influențată 
de Bulgakov, opera căruia este marcată într-o mare măsură de atrocitățile is- 
toriei. Bineînţeles că în anii despre care scrie Lidia Istrati violenţa brutală a 
istoriei a rămas în urmă, însă efectele ei vor funcţiona în mentalitatea colec- 
tivă pe o durată nedeterminată. Anume acestea sunt vizate de autoarea care 
îşi exorcizează tristețea, fără a cruța pe nimeni, inclusiv pe părinţii care n-au 
înțeles atracţia ei față de carte (atunci când dă ultimii bani pe cele 26 de volu- 
me ale lui Tolstoi şi este mustrată aspru de părinţi: „Iată pe ce cheltui banii!”, 
va striga mama, ațâţând focul cu volumele lui Tolstoi, și „Iata: Ţi-a fost a citi 
mai tare decât a mânca? la măi cucoană, să-şi aibă cartea ei aparte, eu i-s Chil- 
dian — boierul; acu de unde să iei cinci ruble, dacă nu le ai și nimeni nu ţi le 
dă?”), ea se autocondamnă: „Tu ești vinovată, Nică, de ce le-ai cărat acasă?” 
Anume în contextul reprezentării brutalităţii istoriei perspectiva scriitoarei 
asupra reliefurilor literaturii basarabene devine explicită: „...aceștia, ai noștri, 
băștinași — slabi de tot, mincinoși (ai învățat cu de-a sila opera lor în școală), 
de unde s-au luat, când vor dispărea, nu vreau să-i ştiu, nu există, saltimbanci, 
afaceriști, slujitori, nu vreau să-i știu, și alții de-ai noştri - Druţă, Beșleagă, 
Vieru, Vasilache, Costenco, hai, băieţi, hai odată, aşa-i de greu...)” Colegul de 
generaţie Vladimir Beșleagă, căutând explicaţie la toate atrocitățile istoriei, 
va miza pe interiorizarea excesivă, Ion Druţă pe punerea în valoare a unui 
cvasiechilibru mult căutat, pe care îl va afla în structurile adânci ale sufletului 
înmuiat în undele unui lirism contagios câteva decenii la rând în literatura 
basarabeană, eșuând ulterior într-un pacifism trădător (dar acest din urmă 
fapt din biografia lui Ion Druţă Lidia Istrati nu-l va cunoaște, producându-se 
după moartea autoarei), Grigore Vieru va persevera în transmiterea unui sen- 
timent al dramatismului trecut prin filtrul sacralităţii valorilor umane, profi- 
late pe ecranul unei istorii marcate de violență (poeziile Cămășile, Formular, 

Fă-mă, mamă, ce m-ai face...). Vasile Vasilache va crea o atmosferă cvasifi- 
lozofică, în care îşi va învălui personajele protejându-le de amenințările vi- 
gilenței mai marilor zilelor. Nicolai Costenco, scriitorul cel mai încercat de 
brutalităţile istoriei, fost deportat politic, între anii 1943-1948, şi reabilitat în 
1956, va adopta un limbaj esopic, lansându-și furtunaticele gânduri printre 
rânduri, tentat să-și menţină casa în piscul adevărului. Acest fundal face mai 
explicit îndemnul Lidiei Istrati: „Hai, băieți, hai odată, aşa-i de greu..., care 
denotă conștiința necesităţii imperioase de a scoate „carul” literaturii basara- 
bene din pietrele brutale ale istoriei. 


Reflexele acestui destin nefast sunt prezente în tablourile desprinse din ro- 
manul Goana după vânt, în care Lidia Istrati îşi aminteşte despre „viaţa fru- 
moasă de student” astfel: „muşte sâcâitoare, miasme de gunoaie, cearșafuri 
soioase, ploșniţe, trepte teșite, renumitul frizer evreu, întotdeauna prezent 
în cușca sa, miros de oţet și castraveți bâhliți, pârjoale-nușai, pesmeţi, garni- 
tura de mazăre. Viaţă fericită de student — doar carpenii din parc, doar cerul 
de noapte trandafiriu-violet, doar țăranii veniți la oraș, doar cinematograful, 
doar muzeul de arte.... Episoadele de acest fel au fost trecute sub tăcere în 
literatura de la noi, însă ele prezintă un interes deosebit din punct de vedere 
antropologic. Conţinutul și tonul naraţiunii în scenele din viața satului basa- 
rabean sunt și ele afectate până în adâncurile inimaginabile de penuria și sta- 
rea precară în care s-a pomenit satul moldovenesc după destrămarea Uniunii 
Sovietice (în povestirea Scara). Şi aici este vorba de aceleași consecinţe ale 
brutalității istoriei. În scrierile Lidiei Istrati este vizat individul care a supor- 
tat un proces de înticăloşire sovietică, de aceea, pentru a deconspira acest 
fenomen, stilul este emfatic și, uneori, solemn până la artificiu. Întrebările, pe 
care și le pune autoarea sie însăși nu contenesc, alimentând aspectul drama- 
tic al limbajului. (Nu este întâmplător faptul că autoarea a publicat şi o piesă 
de teatru, în baza povestirii Scara.) 


Cuvântul în naraţiunile Lidiei Istrati pare și el iscat din acte de tortură, fiind 
„somate” să reflecte doar adevărul. Așa se explică preferința pentru cuvân- 
tul direct, sau pentru cuvântul vechi, arhaic, verificat de vremi, pentru un 
limbaj care parcă ar aduce omul în faţa și la judecata istoriei, a unei istorii 
care a fost în mod abuziv dată uitării, nu a celei relativ recente, pe care au- 
toarea ne îndeamnă să o cunoaștem, raportând-o la alta mai veche. Istoria 
relativ recentă este copios ilustrată printr-o galerie de personaje, reprezen- 
tându-l atât pe țăranul hâtru și fricos, cât şi pe pseudosavantul meschin și 
calculat sau președintele de colhoz. Cu toţii au aceeași obârşie, în timpuri- 
le marcate de vitregiile istoriei. La nivel stilistic, diverse figuri favorizează 
deformarea, elipsa narativă, sinecdoca izolând cauza șocului, fragmentarea 

firului narativ, repetițiile faptelor brutale. Convertită de către structurile 
sistemului, brutalitatea voalată pătrunde şi acolo unde s-ar părea că nu îi 
este locul, în cercetare. Expulzarea Nicăi, aspirantă la un institut din Aca- 
demia de Științe, face dovada violenţei disimulate, escamotate, discrete. 
Personajele din Goana după vânt nu sunt personalităţi distinctive, ci agenţi 
care, în loc de nume, poartă câte un număr. Ei ştiu să-i șoptească la ureche 
şefului exact ceea ce trebuie pentru ca acesta să nu o angajeze pe Nica. 
Întreg institutul este plonjat într-o societate marcată de istorie, compor- 
tamentul indivizilor fiind caracterizat prin slugărnicie și laşitate. La Lidia 
Istrati imaginea ţăranului hâtru și docil, în același timp, se extinde dincolo 
de limitele rustice, devenind emblematică, sigilând universul personajelor, 
anihilând, în cea mai mare măsură, sfera duplicitară şi ipocrită a pretinşilor 
intelectuali și pe cea a pseudosavanţilor. 


Starea în care se află Nica e una fără sine, de dezorientare. Ajunsă la limită, 
protagonista se întreabă: „Eu: Ce am, nici nu mor, nici nu trăiesc” Cel care 
o va ajuta, în cea mai mare măsură, să regăsească drumul către sine este 
un bătrân profesor evreu, care a stat la Doftana, apoi a fost exilat în Asia 
Mijlocie. Autoarea ne mai relatează că „întors în Moldova, a fost ostracizat, 
etichetat și trecut pe linie moartă”. E clar că e vorba despre o persoană cu 
vederi progresiste, de stânga, care apoi a fost pedepsită la modul kafkian. 
Destăinuindu-se, Nica îi povesteşte cu lux de amănunte despre toate prin 
câte a trecut, despre mulțimea de funcționari de pe urma comportamentu- 
lui cărora a avut de suferit, destăinuire din care reiese că „păcatul” ei constă 
în faptul că nu a fost de acord cu cineva. Concluzia pe care o trage după 
întâlnirea cu bătrânul profesor este următoarea: „N-am fost de acord cu 
cineva. Nu m-au exilat, nu m-au executat. Mi-au trântit ușa în faţă şi nu 
m-au primit”. Lamentaţiile Nicăi sunt bazate de următorul îndemn al pro- 
fesorului: „Aşa nu merge, a spus tăticul (Tăticul lui Rozmari, doamna care 
a intermediat întâlnirea celor doi. — A.B.). De unde ai mai scornit că viața-i 
mişcare ascendentă. Va trebui să înveţi a bate pasul pe loc, a te mișca în 
cerc, a da înapoi. Nu pierde vremea, trăiește — ţi-i dat să faci, vei face. Sai 
(sic!) de pe circumferință, ignorând-o. lubeşte-ţi creierul, cruță-l, va veni 
ceasul şi ziua lui”. Discuţia este dirijată direct spre contextul politic, spre 
„regim', cuvânt neclar, dintru început, pentru Nica, cea care crede în soci- 
alism şi în Lenin ( „Nică, n-ai înţeles despre ce fel de regim îţi vorbeşte”). 
Bătrânul profesor: „— Regimul. Nu faci nimic”. ... Apoi: „— Regimul. Nu 
încerca să pătrunzi printr-o ușă blindată”. 


Profesorul descifrează în cuvinte scurte întregul mecanism de funcționare 
a regimului totalitar prin oamenii săi, pe care el l-a văzut cu propriii ochi și 

l-a definit prin metafora balaurului cu mai multe capete: „— A trăda. A minţi 
ignoranţii și a miza pe ignoranţi”. 

El îi deschide ochii Nicăi, spunându-i că „iluziile nu sunt bune la nimic”, iar la 
fraza ei înflăcărată „Eu cred în socialism. Pe Lenin nu-l dau!” îi replică: „— Nu 
trebuie să crezi, trebuie să ştii, nu face să crezi, face să ştii” (subl. — A.B.). 


Finalul întâlnirii este zguduitor prin dramatismul destinului strivit de un sis- 
tem bazat pe brutalitate: cu privirea îndreptată spre nicăieri, profesorul care îi 
dădea lecţii de istorie Nicăi rostește următoarele cuvinte: „— Eu unul voi muri 
nerăzbunat. Cei care m-au nimicit sunt la proră”. Apoi către Nica: „- Ştiu ce 
te frământă. Dreptatea e a ta, iar bucuriile sunt ale lor. Ei sunt decoraţi, iar tu 
hulită, ei sunt onoraţi, iar tu fugărită. Îndoaie-te. Altă ieșire n-ai. Viaţa-i una, 
n-o cheltui, n-o cheltui în ură. Prin ură și răutate cărare de ieșit nu-i”. 


În acest context va fi evocat şi numele botanistului și geneticianului rus Nico- 
lai Vavilov, savantul care s-a stins într-un lagăr de concentrare, în 1943, fiind 
reabilitat în 1955. 


Marginalizarea dusă până la exilare, în anii stalinismului, în zilele Lidiei Is- 
trati ia aspectul uşilor blindate în faţa celui stigmatizat, a zidului de nepă- 
truns. Zona în care se retrage insul expulzat de regim este cea a ospiciului 
rezervat celor deviați mintal. Scena finală a întâlnirii este simbolică și reve- 
latorie în acest sens: „— Cine din noi e nebunul? Am întrebat eu și capul mi 
s-a limpezit. 


- Ah, fetiţo, a râs evreul. Curat bărbierit, în cămașă albă-sterilă, pijama, cor- 
don şi ciocuri. Eu sunt nebunul. «Nu faceţi ca binele vostru să fie vorbit de 
rău». Eu sunt purtătorul de cruce!!! Purtătorul de cruce!!!” 


După aceasta profesorul se loveşte în neștire cu fruntea de birou. „Nebunul 
cel sfânt” îl va numi autoarea, al cărei discurs narativ este orientat spre cău- 
tarea soluţiilor individuale la probleme sociale. Însă, după cum menţionează 
Zygmunt Bauman, „nu e absolut sigur că realmente există soluţii individuale 
la probleme socialmente construite”, același sociolog polonez-englez menţi- 
onând opinia lui Cornelius Castoriadis şi Pierre Bourdieu în acest sens, anu- 
me că dacă există o șansă de a rezolva probleme produse socialmente, soluția 
nu poate fi decât colectivă. 


Demersul narativ reflectând surditatea unei societăți amorțţite, ignoranța și 
indiferența, fanfaronii şi prostituţia, diabolicul poartă amprentele lui Mihail 
Bulgakov, care în romanul Maestrul și Margareta a făcut o demonstraţie subti- 
lă și exactă a absurdităţii sistemului politic sovietic. Unite într-un sistem bine 
înscris în contextul social-istoric, personajele din proza Lidiei Istrati, care e 

foarte aproape de detaliul real, sunt oameni fără calităţi, indivizi aparte, func- 
ţionari pe seama cărora va pune eșecul societății. 


Relaţiile complicate cu propriul eu aflat în criză și cu lumea din jur, cu is- 
toria sunt țesute în textura unui limbaj care acum este numit scriitură. Este 
modalitatea prin care autoarea nu dă soluții, ci se întreabă, caută răspunsuri. 
Incoerenţa narațiunii se explică prin dorința autoarei de a nu deforma lucru- 
rile. Din acelaşi motiv Lidia Istrati va alege o structură complicată a roma- 
nului, conceput la modul postmodernist, în care autorul, naratoarea și Nica 
sunt măștile unei singure persoane, scriitoarea Lidia Istrati. Mandatară a eu- 
lui propriu, autoarea schimbă uneori registrul, discursul fiind orientat spre 
culmile înalte ale patetismului. Arta conversaţiei este ceea ce o interesează, 
de aici decurgând felul cum este regizat cuvântul. Scriitorul și cititorul fiind 
parteneri, tehnicile sunt selectate dintr-un registru modern și postmodern: 


„Dragonul Comoda este axa existenţei mele, asupra lui mă înalț, de dânsul 
sunt umilită, el este bucuria mea și mâhnirea mea, prietenul și dușmanul 
meu, de el mă ascund şi de el mă apropii mereu”, va afirma naratoarea. Dra- 
gonul Comoda şi Dumnezeu sunt forțele antagoniste din sufletul zbuciumat 
al protagonistei. Dumnezeu învinge atunci când Dragonul slăbește. Creaţia, 
presupunând rezistenţa din interior, are în centru portretul fizic, moral și 
psihologic extrem de complicat al eului scriitorului. Necesitatea de a depăşi 
inhibiţiile legate de scrierea sinelui solicită schimbarea tehnicilor narative. 
De aici începe experimentalismul în scrisul autoarei. Limbajul cotidian voit 
violent, pentru a şoca, pentru a influenţa cititorul și a-l scoate din indiferență, 
din imbecilitatea în care este împins de către sistem, contrastează cu tendin- 
ţa de a transmite un sentiment al dragostei de viață prin intermediul unor 
efuziuni lirice, realismul grosier alternând cu lirismul de sorginte romantică 
din peisajele descrise cu multă pasiune. Peisajul, portretele memorabile, care 
trădează plăcerea autoarei de a trasa dintr-o linie de condei caractere, dar din- 
colo de acestea, spiritul critic, criticist şi autocritic care străbat, în special în 
Goana după vânt, denotă o atitudine detașată, evoluând treptat spre o atitu- 
dine critică a autoarei față de sine însăși. 


Un punct incipient al sinuosului itinerar al eului creator poate fi descifrat în 
povestirea Viţelul de lut, în care Nica, o copilă cu o fire aparte, curioasă şi 
independentă, dar în același timp strâns legată de mediul familiei; rătăcind 
pe ulițele marginale ale satului, va intra în groapa cu lut din care gospodinele 
iau lut pentru muruitul și dichisitul caselor, va lua un boţ de humă și, jucân- 
du-se într-o doară, va modela mai multe vietăţi, în cele din urmă oprindu-se 
la un vițeluș. Luată cu acest joc mai puţin obişnuit și întârziind prea mult, 
în drumul spre casă este așteptată de mama care, supărată, o dojenește și, 

descoperind mica „operă, o aruncă sub un gard între mărăcini spunându-i: 
„Apv tu pentru căluţi de lut mă pui să-ţi ies înainte?... Marş acasă cât îi lucrul 
cu cinste”. Noaptea, în timp ce părinții dorm, Nica se strecoară din casă, îşi re- 
cuperează vițelul care zăcea sub frunze de brusturi uscați, rămânând singură 
şi nedumerită în noapte: „Luna era sus. Salcâmii piroteau a noapte. În ograda 
şcolii țipau păunii. Uitând de noapte și frică, Nica tocnea vițelul de lut. El 
ieşea nedumerit și trist ca dânsa” În povestirea despre copilul naiv ademenit 
de acel ceva, pe care deocamdată nu poate să-l identifice, se conţine starea 
incipientă a dezghiocării sensurilor pe care le implică arta. Mai târziu autoa- 
rea va reveni la această problemă, configurându-se în dorința de a transforma 
propria viaţă în operă. 


În romanul Goana după vânt Lidia Istrati percepe viaţa ca pe un dat, pe care, 
percepându-l, îl transformă în operă, în scriitură. Autoarea intră fără niciun fel 
de rezerve în literatură, toate liniile de acţiune fiind supuse unui singur scop: 
scrisul. Anume scrisul, fenomenul scrierii, al producerii operei literare este 
pe primul plan și nu punerea în valoare a elementului biografic. Constrânsă 
de trecerea timpului, autoarea este tentată să-l condenseze, psihologizând.l, 
biograficul menţinându-se la nivelul simbolicului. De aceea contează nu atât 
disocierea raportului narator — autor, cât cea a raportului viață — operă. Pe 
linia dintre biografie și ficțiune este urmărită enigma vieții şi a cea a scrisului, 
viaţa, biograficul devenind literatură. Situându-se mai aproape de cititor, mai 
aproape de popor, Lidia Istrati este preocupată de procesul de devenire, de 
constituire a sinelui moral, demonstrând, în felul acesta, aderenţa la un punct 
modern asupra vieții. Subiectivizarea practicii morale a creatorului, condus 
de instinctul conservării capacităţii sale de artist al cuvântului, mai presus 
de bine şi rău, mai presus de atrocitățile istoriei, constituie mesajul scrierilor 
acestei curajoase autoare, mesaj adresat atât omului simplu, cât și intelectua- 
lului, ambii vizați deopotrivă. 

Gheorghe NEGRU 


Lupta cu „naţionalismul” în R.S.S.M. 
Două cazuri mai puțin cunoscute 


din 1970 

Basarabiei 


Politica etnolingvistică în 
R.S.S. Moldovenească. 


Anii '70 ai secolului XX au reprezentat pentru 
popoarele din cadrul U.R.S.S. apogeul politicii 
de centralizare și rusificare. Limitarea drepturilor 
politice și naţionale și intensificarea represiunilor, 
mai ales după evenimentele din Cehoslovacia, au 
condus la amplificarea, la începutul anilor '70, 
a mișcărilor naţionale din U.R.S.S. Ca răspuns 
autorităţile sovietice au declanșat un nou val de 
represiuni. În acest context, urmând modelul pu- 
terii centrale de la Moscova, I. Bodiul, prim-secre- 
tar al CC al PCM, a inițiat și el o nouă campanie 
împotriva „naţionalismului” din R.S.S.M. 


Această acțiune debutează la 10 martie 1970, prin 
discutarea la Biroul CC al PCM a cazului L. Mursa și 
P. Molodeanu, director şi, respectiv, secretar al or- 
ganizaţiei de partid de la studioul cinematografic 
„Moldova-film”. A urmat, la 15 septembrie, cazul 
lui Alexandru Moșanu, cercetător ştiinţific supe- 
rior şi secretar ştiinţific la Institutul de Istorie al 
Academiei de Științe a R.S.S.M., la 1 octombrie, 
cazul Liliei Neagu și al Asei Andruh, prima — elevă 
la Colegiul de Medicină din Chişinău, iar a doua — 
la şcoala moldovenească nr. 1 „Grigore Kotovski” 
din același oraş; la 16 noiembrie, cazul lui Anatol 
Corobceanu, vicepreședinte al Consiliului de Mi- 
niştri din R.S.S.M. 


Cel mai răsunător dintre acestea a fost cel al Liliei 
Neagu şi al Asei Andruh, care au scris cu grafie 
latină pe vitrinele, pereţii și uşile unor clădiri din 
Chișinău o serie de lozinci „naţionaliste”!. 

Vom relata, în rândurile de mai jos, în baza unor documente recent dese- 
cretizate, despre două cazuri, mai puţin cunoscute, dar totodată deosebite 
de celelalte, care relevă acţiunile autorităţilor din R.S.S.M. de demascare a 
„naționaliștilor camuflaţi”. Această categorie, manifestând „toleranţă” şi chiar 
conlucrând cu persoanele fățiș „naţionaliste”, era considerată de către autori- 
tăți periculoasă, deoarece utiliza pârghiile puterii de stat și de partid pentru 
subminarea din interior, în mod camuflat, a politicii naţionale a CC al PCUS 
şi PCM. 


Cazul „Moldova-film” şi Leonid Mursa 


Leonid Mursa s-a născut la 21 martie 1927, în or. Orhei, Basarabia (a decedat 
la 29 septembrie 2005, în or. Moscova). După absolvirea Facultăţii de Istorie 
şi Filologie a Institutului Pedagogic din Chișinău, a activat la ziarul „Tinerimea 
Moldovei”. În perioada 1960-1962 a fost director al teatrului „Luceafărul”. În 
anul 1962 devine redactor-șef, iar în 1963 — director al studioului cinematogra- 
fic „Moldova-film. După demiterea, la 3 aprilie 1970, din funcția de director, 
L. Mursa pleacă la Moscova, unde conduce, timp de mai mulți ani, o instituţie 
care se ocupa de difuzarea filmelor în întreg spaţiul sovietic („Kinoţentr”). 


Soarta lui L. Mursa şi P. Molodeanu (redactor principal și, totodată, secretar 
al organizaţiei de partid de la „Moldova-film”) a fost decisă de o comisie a 
CC al PCM, compusă din T. Stahii, M. Pleşco şi Hudeakov, care, la începutul 
anului 1970, a examinat activitatea studioului „Moldova-film”, În Informaţia 
cu privire la erorile serioase în activitatea directorului studioului cinematografic 
„Moldova-film”, tov. L. G. Mursa, membrii comisiei au criticat şi condamnat 
dur activitatea studioului „Moldova-film” și a conducerii acestuia. Ei s-au 
arătat revoltați de faptul că „în ultimii ani, nu au fost create filme care să 
oglindească amănunțit tema clasei muncitoare..., patosul principialității co- 
muniste, tensiunea emoţională condiţionată de transformările revoluţionare, 
abnegaţia în muncă a poporului moldovenesc. În unele lucrări cinematogra- 
fice se constată tendinţe de abordare prin altă prismă decât cea a luptei de 
clasă, tendinţe de subiectivitate în evaluarea faptelor, evenimentelor istorice, 
realizărilor socialiste ale poporului moldovenesc”. 


Astfel, conform opiniei autorilor informaţiei, în filmul Gustul pâinii, de exem- 
plu, „sunt denaturate evenimentele din ultimul timp, se scot în prim-plan 
greutăţile şi suferințele covârșitoare ale poporului moldovenesc în perioada 
colectivizării, se falsifică legătura de prietenie cu poporul rus și cu etniile sta- 
bilite istoric aici; reprezentanţii altor naţionalităţi sunt prezentaţi de pe po- 
ziţii calomnioase, propagându-se astfel sentimente naționaliste în rândurile 
spectatorilor. În film nu se explică de ce au ajuns țăranii într-o situație atât de 

mizerabilă, nu se vorbește despre ajutorul oferit poporului moldovenesc de 
alte popoare. În schimb, rezistența armată e prezentată ca și conflict politic, 
ca şi protest intern al unei părți a populaţiei impotriva măsurilor întreprinse 
de către Puterea sovietică”. 


În aceeași cheie au fost analizate și anatemizate filmele artistice Ultima lună 
de toamnă, Poienile roșii, Se caută un paznic, A iubi..., Piatră, piatră, documen- 
tarele Fântâna, Malanca, Bachus etc. 


Comisia CC al PCM i-a criticat, de asemenea, pe colaboratorii studioului, 
autori de scenarii, Gheorghe Malarciuc, Constantin Condrea și Vlad Ioviţă, 
care nu dăduseră dovadă de responsabilitate față de „conţinutul ideologic” al 
filmelor. În plus, conducerea de la „Moldova-film” se făcuse vinovată de invi- 
tarea la şedinţele unde se discutau şi aprobau scenariile pentru filme a unor 
„indivizi străini” — Serafim Saka, Ion Vatamanu, Nicolae Esinencu ș.a. —, ceea 
ce „punea în dificultate evaluarea principială a creaţiei” cineaștilor. 


În cadrul ședinței Biroului CC al PCM din 10 martie 1970, având pe ordinea 
de zi chestiunea Cu privire la erorile grave atestate în activitatea directorului 
studioului cinematografic „Moldova-film”, tov. L. G. Mursa, s-a constatat, încă 
o dată, că filmele realizate de colaboratorii studioului conţin devieri grave de 
la linia partidului şi denaturări crase ale istoriei și realității din R.S.S.M., că 
directorul instituţiei a susținut conștient tendinţele naţionaliste ale autorilor 
de scenarii și ale regizorilor de filme. 


Cauza tuturor lacunelor ideologice din creaţia cinematografică erau determi- 
nate, credea I. Bodiul, de „slăbiciunea conducătorilor”, de „infantilismul lor 
politic”. Din același motiv „se scriu azi scenarii, se montează filme cu caracter 
naţionalist, prin intermediul cărora, pe fundalul unei dușmănii evidente față 
de alte popoare, se inoculează exclusivismul naţional. Filmul Gustul pâinii 
contrapune interesele poporului intereselor veneticilor. Interesele ultimilor 
contravin intereselor băștinașilor: veneticii consideră străin tot ce e autoh- 
ton, național. Băştinașii nu înțeleg comportamentul străinilor. În film, acţiu- 
nile acestora sunt prezentate ca nepoliticoase, grosolane, chiar dacă ei se stră- 
duiesc să se poarte cât se poate de discret. Toate aceste lucruri se întâmplă pe 
fundalul unei nemulțumiri generale. Gustul pâinii e un film complex, perfid, 
subtil, extrem de periculos”. 


I. Bodiul n-a fost de acord cu proiectul hotărârii şedinţei Biroului CC al 
PCM, care prevedea ca lui L. Mursa să i se aplice „o mustrare aspră cu în- 
scriere în fișa de evidență”, propunând, în plus, ca acesta să fie destituit din 
funcţia de director al studioului. Aceeași propunere a făcut liderul PCM și în 
privinţa lui P. Molodeanu - să fie destituit din funcţia de redactor principal. 

Peste o săptămână, la 27 martie 1970, I. Bodiul i-a expediat lui A. Roma- 
nov, responsabilul pentru cinematografie de pe lângă Consiliul de Miniștri al 
U.R.S.S., o misivă secretă (nr. 71s) în care reiterează învinuirile la adresa con- 
ducerii studioului „Moldova-film”. El a specificat că în unele filme realizate la 
această instituţie s-au comis „erori grave — de natură politică. Cele mai nocive 
dintre acestea — revolte de natură naționalistă — și-au găsit expresie în filmele 
Gustul pâinii, Ultima lună de toamnă, Această clipă etc’. 


Însă atitudinea „critică” şi „principială” a CC al PCM, faţă de „elementele de 
naționalism și apolitism” din filme, nu a fost susţinută de funcţionarii Comi- 
tetului pentru cinematografie de pe lângă Consiliul de Miniștri al U.R.S.S., 
care controlau şi coordonau activitatea creatorilor de filme din R.S.S.M. 
„Membrii CC al Partidului Comunist al Moldovei — se lamenta I. Bodiul — 
sunt de părere că în timpul discuţiilor pe marginea unor filme deosebit de 
periculoase sub aspect politic, lucrătorii Comitetului contraziceau în mod 
intenționat opinia organelor de partid şi opinia publică locală. Trecând în 
opoziţie față de critica organelor locale de partid, lucrătorii Comitetului 
susţin și laudă energic această categorie de filme. Membrii Biroului CC al 
Partidului Comunist al Moldovei au dat o apreciere negativă filmului Gustul 
pâinii dar, ignorând opinia noastră, Comitetul a acceptat cu ușurință acest 
film, atribuindu-i o categorie înaltă și a autorizat difuzarea lui. Foarte curând, 
filmul a fost prezentat la festivalul din Leningrad, unde i s-a decernat premiul 
doi. Apoi pelicula a fost difuzată și în străinătate. 


Cunoscând opinia noastră privitor la unele secvenţe din filmul Ultima lună de 
toamnă, colaboratorii Comitetului s-au grăbit să-l accepte și să-l lanseze pe ecra- 
ne. Filmul a fost recunoscut drept una dintre cele mai bune lucrări din cinema- 
tografia sovietică. Aceste aprecieri venite din partea lucrătorilor Comitetului 
i-au indus în eroare pe cineaștii din Moldova, i-au montat împotriva organelor 
de partid, au făcut un mare deserviciu orientării lor ideologice, încurajându-i să 
braveze referindu-se la «neînţelegerea» creaţiei lor în provincie și să pretindă 
că ei ar fi susținuți de persoane consacrate din arta cinematografică”. 


Pentru a nu mai admite asemenea abordări ale cineaștilor din R.S.S.M,, 
I. Bodiul a cerut Comitetului pentru cinematografie de pe lângă Consiliul 
de Miniștri al U.R.S.S. „să ofere dreptul de a lua decizii referitoare la filmele 
moldovenești unor lucrători mai maturi şi mai responsabili”. 


La 3 aprilie 1970, Biroul CC al PCM adoptă hotărârea „Cu privire la erorile 
ideologice grave atestate în filmele realizate în cadrul studioului cinematografic 
« Moldova-film>” care sintetizează toate „devierile” și „falsificările” semnalate 
deja în documentele analizate mai sus. Constituind o expresie a intransigenţei 
ideologice şi de clasă, hotărârea CC al PCM prevedea următoarele: 

„l. Pentru atitudine iresponsabilă față de îndeplinirea directivelor de partid 
privind conţinutul ideologic şi politic al creaţiilor artistice, slăbirea vigilen- 
tei, simpatia faţă de tendinţele naționaliste și susținerea lor, a-i aplica mem- 
brului PCUS tov. L. G. Mursa o sancțiune sub formă de mustrare aspră, cu 
înscriere în fişa de evidenţă, și a-l destitui din funcția de director al studioului 
cinematografic «Moldova-film». 


2. A obliga comitetul orăşenesc de partid Chişinău (tov. M.F. Dieur) să în- 
treprindă măsuri de consolidare a organizației primare de partid « Moldova- 
film» şi intensificare a educaţiei politico-ideologice a colaboratorilor studi- 
oului cinematografic. 


3. A solicita Comitetului de stat pentru cinematografie de pe lângă Consiliul 
de Miniștri al R.S.S.M. (tov. I. E. lordanov) să scoată din circulaţie filmul 
Gustul pâinii, ca periculos sub aspect politic. 


4. A cere Comitetului de stat pentru cinematografie de pe lângă Consiliul de 
Miniştri al R.S.S.M. (tov. lordanov I. E.) să aprobe noua componenţă a co- 
legiului de redacție şi scenarii și a consiliului artistic al studioului, excluzând 
din cadrul ei persoanele care împărtăşesc puncte de vedere greșite 2. 


Cazul Anatol Corobceanu 


Anatol Corobceanu s-a născut la 10 ianuarie 1922 în orașul Soroca și a 
făcut parte din generaţia formată în liceele românești interbelice. În tim- 
pul celui de-al Doilea Război Mondial a fost cercetaş-radist în componenţa 
unor unități de partizani din Bielorusia și Ucraina, iar după război a activat 
la ziarul „Tinerimea Moldovei”, apoi - la Institutul de istorie a partidului, 
unde a condus sectorul traduceri. Din 1953 până 1960 a exercitat funcția 
de viceministru al culturii din R.S.S.M., apoi pe cea de secretar doi al comi- 
tetului orăşenesc de partid Chișinău și şef al secției administrative a CC al 
PCM. Între 1963-1970 a fost vicepreşedinte al Consiliului de Miniștri din 
R.S.S.M., responsabil de cultură, învățământ, ştiinţă, sănătate și asistență 
socială. 


La şedinţa din 16 noiembrie 1970 a Biroului CC al PCM, A. Corobceanu 
a fost învinuit că nu a reacționat, în mod „principial” şi „intransigent”, la o 
serie de fapte și evenimente cu caracter naționalist. Astfel I. Bodiul i-a re- 
proşat că nu a „prevenit atentatele românilor”, admițând turneul formaţiei 
românești de muzică ușoară Mondial de la sfârşitul lunii iulie — începutul 
lui august 1970. „În ultimii ani, menţiona diriguitorul PCM, România și-a 
schimbat politica față de Moldova, ea manifestă noi tendinţe în politică. Prin 
urmare, conducătorii culturii republicii trebuie să construiască, în confor- 
mitate cu aceste tendinţe, schimbul cultural cu românii. Dacă ar avea simțul 

responsabilității pentru asta, ei trebuie să se gândească ce să aducă românesc 
în Moldova și în ce scop. Iar asta se referă nu numai la colective”. 


În aceeași cheie a vorbit şi Iu. Melkov, secretar doi al CC al PCM: „În ultimul 
timp au luat naștere manifestări condiționate de poziția deosebită a Guvernu- 
lui român. Au apărut stări de spirit proromâne. Asta ar fi trebuit să vă pună în 
gardă. Aici nu e cazul preocupării pentru dezvoltarea culturii naționale. Sunt 
dispoziţii care orientează poporul nostru spre cu totul alte probleme. Dvs. a 
trebuit să vă pronunțaţi, să ripostaţi, iată ce aşteptam de la dvs. Am vrut să ştim, 
referitor la aceste chestiuni politice acute, părerea dvs., ca această părere să fie 
ştiută de activ, atunci l-am fi văzut pe vicepreședintele Consiliului de Miniștri, 
care lucrează în sectorul cultură, pe luptătorul pentru linia partidului”. 


I. Bodiul a vorbit, de asemenea, despre „denaturarea grosolană a politicii de 
cadre la Ministerul Ocrotirii Sănătăţii”, care s-a manifestat prin „tendința de 
a înlocui cadrele ruse cu cele moldovenești”, prin intenţia „ca lecţiile la Insti- 
tutul de Medicină să fie predate doar în limba moldovenească”, imputându-i 
lui A. Corobceanu că l-a susținut, „până în ultimul moment”, pe ministrul 
sănătății Nicolae Testemiţeanu și că nu a luat măsuri împotriva „acţiunilor 
naţionaliste ale ministrului și ale anturajului său” Mai mult, A. Corobceanu a 
calificat acţiunile contrare ale celor care verificau Ministerul Ocrotirii Sănă- 
tăţii drept „o persecuție a culturii moldovenești”. 


I. Bodiul şi-a exprimat indignarea şi pentru faptul că A. Corobceanu nu a 
curmat practica depunerilor de flori la monumentul lui Ștefan cel Mare. „Ve- 
dem că la monumentul lui Ştefan cel Mare se depun sistematic flori. Simţim 
că este un tribut plătit nu lui Ştefan cel Mare, ci manifestărilor naționaliste. 
Trecem atâţia ani pe lângă monument. Am ridicat aceste probleme. Poate că 
nu am luat măsuri și nu am știut ce să facem. De ce nu v-aţi îndreptat atenția 
asupra acestui lucru? În locul dvs. ar fi trebuit să acordaţi o atenție mai mare 
şi să faceţi mai mult decât putem. Aţi putut lua ceva măsuri, pentru că con- 
siliile sunt învestite cu drepturi administrative. E o problemă politică acută, 
delicată. CC o rezolvă în alt mod. Asta trebuie s-o faceţi dvs. Nu sunteți un 
luptător!” 


Pentru secretarul CC al PCM era de neconceput și faptul că A. Corobceanu 
era în relaţii de prietenie cu L. Cemortan, care fusese „exclus din partid din 
cauza manifestărilor naţionaliste”. „Sunteţi prietenul lui şi continuaţi să fiți 
prieteni. Asta nu vi se potriveşte deloc, ci vă compromite ca vicepreședinte 
al Consiliului de Miniștri al R.S.S. Moldoveneşti. E lipsă de principialitate, e 
apolitismul dumneavoastră. Oricât de prieten ar fi, dar a admis lucrul cel mai 
periculos, căci scrisoarea lui Cemortan era vădit antirusă, proromână. Din 
acel moment, s-au înmulţit manifestările de naționalism. Această ostilitate 

față de tot ce e rus și cochetăria cu România au fost expuse în scrisoare de 
acest Cemortan. Nu aţi dat o apreciere politică acestui fapt şi nu aţi rupt le- 
găturile cu prietenul dvs. Mulţi lucrători care rezolvă probleme consideră că 
dvs. nu numai că nu vă pronunţaţi împotrivă, ci împărtășiți aceste tendinţe. 
Mulţi au această părere. Și această părere, tovarăși, nu corespunde funcţiei 
ocupate de tov. Corobceanu'. 


La 16 noiembrie 1970, Biroul CC al PCM a adoptat o hotărâre strict secretă 
în care se spune că A. Corobceanu „nu dă o apreciere politică corectă mani- 
festărilor de naționalism care emană din partea anumitor persoane și nu se 
pronunţă împotriva unor asemenea fapte..., se eschivează de la lupta activă cu 
manifestările de apolitism şi de localism național din partea unor persoane, 
nu susține întotdeauna măsurile întreprinse de organele de partid împotriva 
manifestărilor menţionate, are o atitudine plină de compasiune față de per- 
soanele care sunt pedepsite din aceste motive”. Ținând cont de toate acestea, 
Biroul a hotărât să-l elibereze pe A. Corobceanu din funcţia de viceministru 
al Consiliului de Miniștri şi de a-l „repartiza la o muncă după specialitate”. Tot 
atunci a fost adoptat şi proiectul Decretului Prezidiului Consiliului Suprem 
al R.S.S. Moldovenești privind eliberarea lui A. Corobceanu din funcția de 
viceministru al Consiliului de Miniștri al R.S.S. Moldovenești „în legătură cu 

trecerea la o altă muncă”. 


Lupta cu „naționalismul” în R.S.S.M. a constituit, ca și în celelalte republici 
„surori” din cadrul U.R.S.S., o pârghie importantă pentru „educarea omu- 
lui nou” și impunerea valorilor sovietice. Deşi, în general, lupta cu „națio- 
nalismul” însemna, implicit, şi lupta împotriva identităților naționale, iar în 
R.S.S.M. aceasta însemna și impunerea unei identități naționale zise moldo- 
venești, bazate pe valorile culturale ale Imperiului Rus și sovietic. Această 
identitate, negând valorile adevărate ale românilor din R.S.S.M., urmărea 
scopul de a-i transforma pe aceștia în ostatici ai imperiului şi a menţine astfel 
ocupaţia sovietică a Basarabiei. 


Note | 1 Alexandru Donos, Scriitorii martiri, Editura Muzeum, 
Chişinău, 2000, p. 75-83. 
Gheorghe Negru, Stenograma ședinței Biroului CC al 
Partidului Comunist al Moldovei din 10 martie 1970. Cazul 
„Moldova-film”, în „Destin românesc”, revistă de istorie și 
cultură, serie nouă, 2012, nr. 2 (78), p. 144-185. 
3 Gheorghe Negru, Stenograma ședinței Biroului CC al Par- 
tidului Comunist al Moldovei din 16 noiembrie 1970. Cazul 
Anatol Corobceanu, în „Destin românesc”, revistă de istorie 
şi cultură, serie nouă, 2011, nr. 2 (72), p. 127-151. 

Vlad MISCHEVCA 


„Această pace este şi va rămâne 
o enigmă...” 


„Nenorocitele astea de țări ale noastre sunt de mult, 
dar mai cu seamă de la fanarioți încoace, 

scena unui joc de intrigi internaţionale...” 

M. Eminescu (22.01.1880) 


200 de ani sau 73.050 de zile s-au împlinit la 29 
mai 2012 de la acea tragică dată de 16 mai (28) 
AI s A 
VM. — dr, cercet. şt. coord, 1812', când s-a pecetluit Pacea de la Bucureşti, 
Institutul de Istorie, Stat şi despre care generalul rus Al. Langeron avea să 
Drept al A.Ş.M,, conf. cercet, spună că „este și va rămâne o enigmă”. Pentru 
(Associate professor, Ph.D). noi această tristă aniversare semnifică două se- 
Domenii de competență: is- cole de la semnarea Tratatului de pace ruso-turc 
toria relațiilor internationale din 1812, care a generat apariția Problemei Basa- 
din Sud-Estul Europei (sf. sec. abiei, cea mai îndelungată şi dureroasă chestiune 

XVIII = înc. sec. XIX), gene- AE Aa 4 A 
5 i -~  etnoteritorială a românilor. De la 1812 încoace, în 

alogie (fanarioți), vexilologie , ; ERT: a E 
nulă „ia spaţiul dintre Prut şi Nistru continuă dominaţia 
heraldică, raporturi istorice i DE d f J 
moldo-elene (în special cu  FUsească asupra unui teritoriu înstrăinat prin forță 
Sf Munte Athos). Distins Militară şi negocieri diplomatice în cadrul dispu- 
cu medalia „Meritul Civic tei spinoasei Probleme orientale. Prima răpire a Ba- 
Diplomele de gradul | şi ll  sarabiei — la 1812, a fost urmată de cea de a doua 
ale Guvernului Republicii răpire (parţială) — la 1878, apoi de a treia răpire 
Moldova, premiul „Gheorghe (comunistă), din 1940, și cea de a patra ocupaţie 
Bezviconi al societăţii de (sovietică) — la 1944. Drept că această dominație 
Genealogie, Heraldică şi šină brelunøită R i : 
Arhivisticä Paul Gore”din străină prelungită a avut câteva scurte intreruperi, 
i ius între 1918-1940, 1941-1944 și o relativă indepen- 

Chişinău. Ă 
dență de la 1991 încoace. 


Rămâne actuală și importantă, mai ales pentru 
educaţia tinerei generaţii din Republica Moldova, 
sarcina istoricilor de a demistifica și a demitolo- 
giza Actul de la 1812. Mai mult ca atât, este vorba 

de o dezminţire a aserțiunilor promotorilor panslavismului şi „moldovenis- 
mului primitiv” în ceea ce priveşte cunoaşterea adevărului istoric despre eve- 
nimentele săvârșite acum două secole — ca să nu să se mai afirme arogant că 
această dată marchează „o sărbătoare” pentru poporul nostru. 


Din cauza ştirbirii continue a statutului suveranităţii sale politice în com- 
ponenţa Imperiului Otoman, Moldova, la începutul secolului al XIX-lea, în 
situația dramatică a derulării războiului ruso-turc din 1806-1812, nu era su- 
biectul, ci obiectul politicii europene. Aflându-se într-un raport de suzeranitate 
cu Poarta Otomană, sub dominaţia turco-fanariotă, principatul a fost exclus la 
acea etapă decisivă din procesul soluționării diferendului ruso-otoman și a 
chestiunilor legate de raporturile internaționale. Principatele Române, puse 
pe tapet în disputa diplomatică de la Tilsit şi Erfurt (1807-1808) ca piese 
de schimb, fiind ocupate cu forța armei în cadrul confruntării militare dintre 
Imperiul Rus şi Imperiul Otoman, mai urmau a fi anexate de jure la masa tra- 
tativelor bilaterale ruso-otomane. 


Astfel, în cadrul războiului ruso-turc şi mai ales în ajunul semnării Păcii de 
la București, sublima Poartă se afla sub o presiune multilaterală atât din par- 
tea dușmanului său, Rusia, cât şi din partea aliaților, Franţa, Marea Britanie, 
şi chiar din partea țărilor neutre, precum Suedia, deoarece marile puteri ale 
Europei încercau să atragă Imperiul Otoman de partea lor în ajunul războiu- 
lui franco-rus (iunie 1812), conflict ce urma să hotărască soarta întregului 
continent european. 


Războiul ruso-turc din 1806-1812 a fost cel mai lung litigiu armat dintre 
cele două mari imperii, derulat în mare parte pe pământul Principatelor 
Române. Însă trăsăturile principale ale acestui război, care a adus mari pre- 
judicii populaţiei autohtone, au fost nu atât operaţiile militare, cât contac- 
tele diplomatice’. Numeroasele negocieri purtate de diplomaţii ruși și oto- 
mani, în care au fost nemijlocit implicaţi şi grecii fanarioți, s-au soldat, în 
final, cu semnarea la 16 (28) mai 1812 a Tratatului de pace de la Bucureşti. 
Soarta Țării Moldovei, fiind decisă la Petersburg și la Istanbul, a fost hotă- 
râtă, în mare măsură, la masa negocierilor ruso-otomane ce avuseseră loc 
la etapa lor finală (1811-1812) la Giurgiu şi Bucureşti, încălcându-se drep- 
turile moldovenilor şi obligaţiile atât din partea puterii „suzerane” (Poarta 
Otomană), cât și din partea celei „ocrotitoare” (Rusia). Deoarece după Pa- 
cea de la Kuciuk-Kainargi statutul juridic internațional al Moldovei și Ţării 
Românești prevedea o trecere de la protecția otomană tributară unilaterală 
(ahd ad-dhimma) la o protecție bilaterală turco-rusă (valabilă până la Pacea 
de la Paris, 1856). 

În timpul negocierilor finale ruso-otomane de la Giurgiu (19.X.1811 - 
21.X1.1811, st. vechi) şi București (31.XII.1811 — 16.V.1812) diplomaţia 
ţaristă continua să considere că „pretenţiile Rusiei nu sunt în afara bunăvo- 
inţei”, deoarece dacă la început s-a cerut hotarul pe Dunăre, ulterior s-a re- 
nunțat şi s-a acceptat hotarul pe Siret. Însă marele vizir și serdarul suprem 
Trabzonlu Ahmed pașa şi-a expus poziţia, scriindu-i lui Kutuzov, la 7 (19) 
octombrie 1811: „...cu toate că nu am învoire şi poruncă să cedez nici măcar 
o palmă de pământ din hotarele vechi, totuşi, ...aş fi în stare să iau asupra 
mea... fie cedarea cetății Hotin şi a pământurilor sale, fie prin despăgubirea, 
într-un fel potrivit, a cheltuielilor de război”*. Marele vizir Ahmed pașa, în 
ajunul demarării negocierilor oficiale din octombrie 1811, la Giurgiu, căzuse 
de acord ca Siretul să fie stabilit drept hotar’. 


Ulterior, soarta păcii s-a definitivat în cadrul celor 19 Conferinţe oficiale, 
ce au avut loc la Giurgiu și București, încălcându-se drepturile românilor și 
obligaţiile atât din partea Turciei lui Mahmud II, cât şi din partea Rusiei lui 
Alexandru I. 


Pacea, semnată la Hanul lui Manuc, după lungi discuţii şi tocmeli, prevedea, 
conform stipulaţiei din Articolul nr. IV, ca frontiera între cele două imperii să 
fie stabilită pe râul Prut. Hotar arbitrar și inechitabil, ce poate fi considerat un 
compromis al ambițiilor imperiale ale părţilor beligerante (Rusia pretindea 
inițial ambele Principate, apoi doar Moldova, ulterior cerând ca hotar râul 
Siret), ce dezmembra în jumătate o țară. 


La baza acestei decizii injuste a celor două imperii a fost pusă din capul locu- 
lui înţelegerea „principială” de a se desemna noua graniță pe „un fluviu care să 
merite să fie hotar între cele două părți”. Practicarea pe larg, în timpul aces- 
tui război ruso-turc, a diplomaţiei secrete a dat rezultatul scontat, românii din 
Principate și întreaga Europă fiind puşi în faţa faptului împlinit, fără a cunoaşte 
detaliile şi rezultatele acestui tratat spoliator, chiar nici după semnarea lui. Vom 
remarca aici că tăinuirea negocierilor dirijate de M. I. Golenișcev-Kutuzov 
(care îl cunoştea personal pe „prietenul său” — marele vizir Ahmed Pașa — încă 
din perioada misiunii sale diplomatice la Constantinopol din 1793) a fost ca- 
racteristică pentru activitatea diplomatică a feldmareșalului armatei ruse de la 
Dunăre. 


Pe lângă factorii de o importanţă majoră ce au avut un impact nemijlocit asu- 
pra negocierilor ruso-otomane, şi anume interesele geopolitice ale părților 
beligerante, au existat și factori subiectivi, de ordin intern, care au influențat 
negocierea păcii. Martorii oculari (Al. Langeron, P. V. Ciceagov ş.a.) se refe- 
reau la atmosfera de intrigă, indecizie și trădare ce a dominat negocierile de la 

Slobozia, Giurgiu, laşi și apoi Bucureşti. În viziunea lui Alexandre Langeron, 
autorii Păcii de la București n-au fost diplomaţii împuterniciți de Alexandru 
I şi Mahmud II, ci fanarioţii care au găsit formula potrivită a unor cesiuni 
teritoriale limitate, ca să-şi poată păstra, în continuare, drept fiefuri de exploa- 
tare Țara Românească şi Moldova. În legătură cu acest aspect, e necesar de 
menţionat că practic toţi domnitorii fanarioți erau agenţi diplomatici ai Por- 
ţii Otomane și, în acest sens, se poate spune că toate tratativele de pace ale 
turcilor duse în timpul războaielor - începând cu cele de la Carlowitz (1699) 
şi sfârșind cu tratatul de la București (1812) — poartă amprenta factorului fa- 
nariot. În această privinţă, Talleyrand spunea: „Politica turcească este reglată 
de acești hospodari care sunt la curent cu tot ce se petrece în Europa”*. 


Cât priveşte cazul fraților Moruzi, despre care s-a scris mult (deși încă nu s-au 
adus „ultimele” argumente), nu se poate aprecia în mod simplist şi univoc 
„frauda” lor. Cert este că familia Moruzi, spre deosebire de familia Ypsilanti 
(care-şi pierduse definitiv, odată cu începutul războiului din 1806-1812, cre- 
ditul Porții Otomane), continua să se menţină în sfera politicii mari, atât la 
Constantinopol, cât și în culisele negocierilor diplomatice la nord de Dună- 
re. Mai mulţi istorici români (N. Iorga, Gh. I. Brătianu, L. Boicu, P. Cernovo- 
deanu, A. Goșu, M. Stroia) au cercetat impactul fanarioţilor asupra semnării 
Păcii la 1812. Despre subiectul dat, cel referitor la rolul diplomatic al Moru- 
zeştilor în contextul problemei basarabene’, ne vom opri mai detaliat. 


Pentru a prezenta un tablou obiectiv al circumstanțelor în care Principatelor 
le-a revenit rolul de obiect, şi nu de subiect al raporturilor internaționale şi în 
care marile puteri au ignorat și încălcat dreptul național și echitatea istori- 
că, militând pentru o soluţie de compromis între imperiile țarist şi Otoman, 
care afecta grav integritatea teritorială și interesele Moldovei, trebuie să ți- 
nem cont atât de complexitatea, cât și de particularităţile acestei probleme, 
de semnificaţia ei pentru istoria națională, înaintând drept obiectiv prezen- 
tarea contradicţiilor şi a suspiciunilor ce planează (până-n prezent) în pri- 
vinţa influenţei pe care au exercitat-o, într-un mod sau altul, frații Moruzi, în 
momentul deciderii soartei Principatelor Române (în special, a teritoriului 
dintre Prut şi Nistru). Prin urmare, se impune elucidarea unui aspect cercetat 
dacă nu tendenţios, cel puţin incomplet privind eventuala trădare a acestor 
fanarioți — pentru a aduce lumină asupra acestei „enigme”". 


Rolul diplomatic al fanarioţilor Moruzi în problema basarabeană este pe cât 
de esenţial, pe atât de controversat!!. Consecințele acțiunilor întreprinse de 
fraţii Moruzi sunt pregnante şi actuale, întrucât ele reflectă sub un nou unghi 
anexarea Basarabiei la 1812 — moment de cumpănă al istoriei Moldovei, ţară 
la granița a trei imperii, atunci când cursul unui teritoriu românesc a fost de- 

viat în mod abuziv şi aproape iremediabil pentru cel puţin următorul secol 
(până în 1917-1918). 


În ceea ce priveşte determinarea esenței rolului diplomatic al Moruzeștilor în 
contextul problemei basarabene, care, subliniem, rezidă (ca dintr-o „matreoş- 
că”) din cea orientală, și al evidenţierii contribuţiei factorului fanariot în ac- 
tivitatea politico-militară europeană, în ansamblu, și în diplomaţia balcanică 
de la începutul secolului al XIX-lea, menționăm că subiectul nu poate fi to- 
talmente epuizat. Totuşi, grație unor noi și valoroase materiale documentare 
evocate în publicaţiile din ultimii 20 de ani, am reconfirmat că supoziţiile 
enunțate anterior (în 1992, 1999)” pot şi trebuie să fie aprofundate, rămâ- 
nând a fi plauzibile şi argumentate. 


Dificultatea demersului ştiinţific în acest domeniu al istoriei relaţiilor inter- 
naţionale rezidă în riscul investigaţiei oricărei diplomaţii secrete, de o semnifi- 
caţie plurivocă. În cele ce urmează vom schița doar câteva concluzii (extrase 
din cartea în curs de apariție la Chişinău, în 2012 — „Anul 1812”), derivate 
din etapa finală a actului din 1812. 


Evoluţia evenimentelor analizate s-a desfăşurat pe fundalul războiului 
ruso-turc din 1806-1812, atunci când au fost date în vileag scopurile as- 
cunse şi interesele marilor puteri implicate în problema orientală. Acest 
important episod al războiului în cauză, cel al fraudei fanarioților Moruzi, 
a fost abordat în treacăt de mai mulți autori începând încă din secolul al 
XIX-lea”. 


M. Eminescu considera că „rubla rusească și trădarea dragomanului Moruzi” 
au „hotărât definitiv condițiunile tratatului, cedând Rusiei cea mai frumoasă 
parte a Moldovei, care e situată între râurile Nistru și Prut”™. Referitor la 
rolul deţinut de familia fanariotă Moruzi în diplomaţia epocii s-a scris destul 
de puţin, printre cei mai însemnați autori ai subiectului dat fiind M. Drăghici, 
N. Iorga, L. Casso, A. Goşu ş.a., iar o succintă analiză a argumentelor „pro” 
şi „contra” a fost făcută recent în câteva lucrări publicate la Chișinău'$. Isto- 
ricul Armand Goșu, un bun cunoscător al documentelor de arhivă rusești, 
consideră: „Da, Dimitrie Moruzi a trădat Poarta, al cărei mare dragoman 
era” — deoarece, oferind rușilor informații, el şi-a urmărit „cu sânge rece pro- 
priul interes”'S. „Dar nu Moruzeştii au fost piedica principală în calea aderă- 
rii Turciei la alianța antirusească din 1812..., cauzele acestea fiind mult mai 
profunde, nici pentru anexarea Basarabiei de către Rusia nu se poate afirma 
că Moruzeştii ar fi vinovaţi”"”. Şi nu trebuie căutat doar un singur vinovat în 
determinarea semnării tratatului din 1812, cu atât mai mult cu cât pentru 
numeroși participanţi la acele evenimente istorice pacea s-a încheiat „spre 

marea... uimire, ca și spre marea... mulțumire” a rușilor, după cum mărturisi- 
se Al. Langeron'*. 


Dragomanul Dimitrie Moruzi nu a servit Rusiei deschis şi cu atâta tărie, pre- 
cum o făcuse domnul fanariot Constantin Ypsilanti”, preferând să rămână, 
în primul rând, devotat intereselor propriei sale familii (iar pentru realizarea 
acestora se impunea o conlucrare secretă până în ultima clipă cu Petersbur- 


gul). 


Este de netăgăduit că el a fost un important informator secret al ruşilor (divul- 
gându-le instrucţiunile pe care le primeau plenipotenţiarii turci și atitudinea 
sultanului față de pretenţiile teritoriale ale Curţii ruse), fiind stimulat cu pro- 
misiuni și recompense materiale, iar urmașii familiei Moruzi au fost răsplătiți 
de autorităţile ruse pentru serviciile prestate de către dânsul, în mod speci- 
al”. Să nu uităm că D. Moruzi — unul dintre cei mai activi plenipotenţiari ai 
păcii din 1812 - a activat simultan şi în vederea convingerii ruşilor (contac- 
tând în mod deosebit cu Italinski și Kutuzov) în ceea ce priveşte micșorarea 
pretențiilor cerințelor teritoriale față de otomani (pe contul teritoriului na- 
tional al românilor), deoarece spera să obțină, la fel ca şi fratele său Alexan- 
dru, scaunul domnesc al Principatelor Române (planul unei Dacii Mari ori 
al „ambelor Dacii”) sau, cel puţin, al unei Moldove amputate. Fapt care l-a 
stimulat, de asemenea, să-i grăbească pe turci în semnarea păcii din 1812. 


Cât despre un alt frate — Panaiot Moruzi, el este cel care a activat chiar din 
„inima” Imperiului Otoman, având un rol secundar, dar destul de semnifica- 
tiv în derularea procesului de negocieri de la Giurgiu (1811) şi de la Bucu- 
reşti (1811-1812) şi, mai ales, în schimbul de informaţii care au însoțit acele 
Congrese. 


O dovadă documentară în plus a colaborării secrete a fanarioților Moruzi 
cu diplomaţia rusă se prezintă și confirmarea confidențială a demnitarului 
rus A. Italinski, participant nemijlocit al evenimentelor din acea perioadă, 
care remarca, la 1815, că „cei doi frați Moruzi în timpul ultimelor negocieri 
cu Poarta Otomană au contribuit suficient pentru sfârșitul favorabil al acelor 
tratative — devenind jertfă râvnei lor... Cel de al treilea frate rămas în viaţă, 
principele Alexandru Moruzi, de asemenea, pentru fidelitatea și sârguința sa 
primise de nenumărate ori de la Alexandru I asigurări de susținere și protec- 
tie”, 


Astfel, doar din aceste argumente reiese indubitabil că D. Moruzi a trădat în 
cele din urmă Poarta Otomană, dar nu același lucru îl putem spune și des- 
pre vinovăția sa în geneza problemei basarabene, despre răspunderea perso- 

nală pentru raptul arbitrar din 1812, pe care o poartă în fond doar părțile 
beligerante: Imperiile Otoman și Rus. Fie și în postură de mare dragoman, 
D. Moruzi nu apare drept un factor de decizie, întrucât el nu era şeful dele- 
gaţiei otomane (la 1812, delegaţia era condusă de Galib efendi, chiar dacă 
Al. Langeron spune că: „Galib efendi, cel mai spiritual şi mai cultivat dintre 
agenţii Porții, era manevrat de Dimitrie Moruzi, care era omul Fanarului”.)?. 
Iar abrogarea sau acceptarea unui tratat internaţional nu ţinea de competența 
negociatorilor și nici a marelui vizir, ci a medjlisului otoman și a sultanului. 


Dincolo de trădările familiei Moruzi, un set întreg de premise politice, di- 
plomatice, economice şi militare, la care se adaugă și impactul marilor puteri 
europene (Franţa, Marea Britanie, Austria — cointeresate nemijlocit), fără a 
neglija și rolul fanarioților interesaţi, au influențat și determinat rezultatul cu- 
noscut. Tactica diplomaţiei otomane de a tergiversa tratativele şi de a suprali- 
cita înrăutățirea raporturilor franco-ruse (în ajunul invaziei lui Napoleon din 
iunie 1812), promovându-și propriile interese, precum şi cea a diplomaţiei 
ruse de a cuceri și menţine un teritoriu cât mai mare, eliberându-și, totodată, 
cât mai repede acea armată terestră (circa 52 de mii de oameni şi 241 de tu- 
nuri către 1 aprilie 1812)%, imobilizată la Dunăre, au avut drept rezultat con- 
cesia exprimată prin stabilirea noului hotar „pe trupul viu” al Principatului 
Moldovei, ceea ce însemna scindare, deoarece potențialul uman și economic 
al țării era, de facto, înjumătăţit... 


Astfel, fără a tăgădui influenţa fanarioţilor din familia Moruzi asupra mer- 
sului negocierilor ruso-turce, factorii decisivi ce au determinat semnarea 
Tratatului de pace de la București au fost cei de natură geopolitică. Aceş- 
tia ţin propriu-zis de politica părților beligerante, devenită tradițională în 
această parte a Europei, determinată de interesele proprii în ajunul conflictului 
european, precum şi de situația internă a ambelor imperii, de rând cu perspi- 
cacitatea diplomaților şi starea efectivului forțelor armate. Trebuie de luat în 
consideraţie și factorul tempus, care, evident, precipita diplomaţia rusă să 
încheie pacea până la declanșarea „marelui” război cu Franţa napoleoni- 
ană; turcii, fiind mai avantajaţi sub acest aspect temporal, încercau să se 
distanţeze de noua conflagrație europeană. Un rol important l-au avut și 
presiunile exercitate din partea terțelor state, cointeresate în soluționarea 
diferendului ruso-turc care dura mai bine de cinci ani, Franța, Marea Brita- 
nie, Austria, Suedia jucând uneori un rol decisiv în evoluţia duelului diplo- 
matic din sud-estul continentului european. 


Credem că acest set de premise geopolitice (mai ales cele de ordin diploma- 
tic şi militar), conjugate cu starea de spirit a unei părți a otomanilor (parti- 
zani ai păcii)”, sub impactul factorului fanariot (grecii nu doreau ca Iaşul 

să revină rușilor)”, au precipitat şi determinat semnarea Tratatului de pace 
ruso-turc la 16 (28) mai 18127. 


La 16/28 mai 1812, în incinta Hanului armeanului Manuc bei din București, 
a avut loc procedura oficială a semnării Tratatului de pace ruso-turc de către 
împuterniciții celor două imperii. El includea 16 articole de bază, dintre care 
articolele 4 și 5 vizau în modul cel mai direct destinul Principatului Moldo- 
vel. 


Tratatul de pace ruso-turc, redactat în limbile franceză și turcă (inclusiv ar- 
ticolele secrete, semnate din partea Rusiei de către: A. d'Italinsky, Jean de Sa- 
baneeff, Joseph de Fonton), a fost ratificat de către Alexandru I la 11 (23) iunie 
1812 în orașul Vilno, doar cu o singură zi înaintea forțării râului Niemen de 
către „Grande Armée” a lui Napoleon Bonaparte”. 


La 25 mai (6 iunie) 1812 Tratatul de pace semnat la București a fost adus la 
Poartă de un ofițer otoman, trimis special de Galib efendi, însă sultanul refu- 
ză, iniţial, să-l ratifice”. În aceeași zi generalul Harting aducea și la Iași vestea 
păcii, confirmând că de acum înainte Prutul va fi hotar”. Abia peste o lună de 
la semnarea păcii amiralul Ciceagov îi comunica lui Alexandru I, la 16 (28) 
iunie, despre ratificarea tratatului de către sultan”. 


Schimbul actelor de ratificare s-a produs la București, la 2 (14) iulie 1812% în 
prezenţa lui P. V. Ciceagov (cu excepţia articolelor secrete), care-l felicită din 
București pe marele vizir Ahmed pașa pentru „salvatoare afacere”. 


Poarta Otomană a refuzat să ratifice partea secretă a tratatului și, ca urmare, 
articolele menţionate n-au obținut putere juridică”. Cele două articole se- 
crete anexate la Tratatul de pace ruso-turc, confirmate de către comandan- 
tul-şef contele Kutuzov (în originalul în 1. franceză este scris — Koutousoff), 
prevedeau dărâmarea de către Rusia a cetăților Ismail și Chilia (art. 1) şi deli- 
mitau noul hotar în Caucaz (art. II). 


Împăratul Alexandru I a primit ratificarea otomană deja în timpul retragerii 
armatelor ruse de la Smolensk spre Moscova“, anunțând despre semnarea 
păcii cu otomanii, în vechea capitală a Rusiei, la 18 iulie (30 august) 1812%. 
„Manifestul” special al țarului Alexandru I, în care pacea semnată era consi- 
derată ca fiind „dăruită de Dumnezeu” («6oroAapoBaHHbră HaM Mup>)*5, a 
fost emis la 5 (17) august. 


Din ziua când tratatul a fost ratificat a demarat de jure procesul instaurării 
dominaţiei țariste și a stabilirii noului hotar, ce a sfâșiat Moldova timp de mai 
bine de un secol. 

Presat de pericolul iminent al conflictului militar cu Franța, de opunerea ma- 
rilor puteri occidentale realizării planurilor sale expansioniste în sud-estul 
Europei şi de rezistența diplomaţiei otomane, guvernul țarist şi-a redus sub- 
stanțial pretenţiile teritoriale: de la ambele Principate la cel al Moldovei, apoi 
de la Moldova până la Siret, la Moldova dintre Prut şi Nistru, în final. 


Imperiul Rusiei, care se extindea către începutul secolului al XIX-lea pe trei 
continente — în Europa, Asia și America de Nord, promovând abil o politică 
expansionistă în direcția Balcanilor, şi-a realizat la 1812 doar parțial planuri- 
le. Totuşi, în pofida situaţiei internaţionale nefavorabile, a obţinut un limes 
geo-strategic foarte important, posedând la acea dată apele Dunării (braţul 
Chiliei) prin dezmembrarea străvechiului teritoriu al Moldovei. Împăratul 
Alexandru I, ocupând în mod forțat și arbitrar pământurile moldave dintre 
Nistru şi Prut, după ce-și dorise extinderea granițelor până la Siret sau chiar 
până la Carpaţi, nu avea niciun temei legitim de revendicare a acestora în afa- 
ra dreptului forței. Teritoriul istoric românesc dintre Prut şi Nistru era anexat 
la Rusia ţaristă (45.630 kilometri pătraţi)”, care nu avea niciun drept (fie sub 
aspect etnic, istoric, geografic sau politic) asupra acestui pământ, denumit 
de către administraţia ţaristă Basarabia, extinzându-se astfel numele istoric 
propriu doar părţii geografice din Sudul Moldovei (dintre Dunăre şi Nistru). 


Grăbirea păcii ruso-turce din primăvara anului 1812 denotă o pauză impu- 
să în planurile expansioniste ale ţarismului în această direcţie, chiar și prin 
faptul că autorităţile ruse au dispus ca populaţia Basarabiei să depună jură- 
mântul de credință împăratului Rusiei destul de târziu — la 1817, când s-a 
organizat și primul recensământ al populaţiei“. Iar împăratul rus Alexandru I 
şi-a vizitat noua provincie abia peste 6 ani — la 27-29 aprilie 1818. 


La 23 iulie 1812 amiralul Pavel Vasilevici Ciceagov semnează, la București, 
primul act legislativ referitor la provincia anexată — „Regulamentul privind 
constituirea administraţiei provizorii în Basarabia”. Documentul a intrat în 
vigoare la 2 (14) august 1812. În perioada 1812-1818 în Basarabia existau 9 
ţinuturi — Hotin, Soroca, Iaşi (Fălești), Orhei, Bender, Hotărniceni (desfiin- 
ţat în 1816), Codru, Greceni, Tomarova (Ismail). La 1 februarie 1813 Sena- 
tul, în baza proiectului pregătit de I. Capo d'Istria, a instituit Guvernământul 
provizoriu al regiunii Basarabia („Beccapa6ckaa oGaacrb”). Această „Legiuire 
provizorie” din 1813 a fost valabilă până în aprilie 1818, când Alexandru I a 
reorganizat noul statut al Basarabiei — „YcraB o6pazoBanna Beccapa6ckoă 
oGaacru'. Noua provincie îşi pierde autonomia „regională” la 1828, iar ulte- 
rior este transformată într-o periferie rusească ordinară, când Alexandru II 
aprobă la 7 decembrie 1874 lichidarea Consiliului regional al Basarabiei și 
transformarea ei în gubernie — până la 1917“. 

Astfel, Rusia „...puse poreclă prin sceptru, prin sabie a guberniei noi — Ba- 
sarabie”*. Până și toponimia istorică a fost pusă în serviciul politicii expan- 
sioniste rusești, pentru a ascunde rășluirea Moldovei și poate a păstra acea 
„enigmă” a anului 1812. Dar zădarnică le-a fost încercarea, deoarece „însuși 
numele «Basarabia» ţipă sub condeiele rusești. Căci Basarabia nu însem- 
nează decât țara Basarabilor”*. 


Note | 


" 'Ţinem să remarcăm că aniversarea neagră a celor 200 
de ani de la cotropirea Basarabiei de către ruși s-a împli- 
nit exact pe data de 29 mai 2012 (stil nou) și nu la 16 
mai sau 28 mai. Astfel, reieșind din decalajul calendaris- 
tic, vom consemna 300 de ani de la semnarea păcii de la 
Bucureşti (16 mai 1812 — calendar Iulian) pe data de 30 
mai 2112 (calendar Grigorian). Calendarul Iulian — so- 
lar, utilizat în Europa înaintea celui gregorian, introdus 
de Iulius Cezar în anul 45 î.e.n. — are o acumulare de 
eroare — o zi la 128 de ani. Anul începe la 1 ianuarie și 
durează 365 de zile, fiind împărţit în 12 luni. O dată la 
fiecare patru ani se adaugă o zi (29 februarie într-un an 
bisect). Calendarul iulian mai este numit în prezent — 
de stil vechi. 

Călători străini despre Țările Române în secolul al 
XIX-lea. Serie nouă. Vol. 1 (1801-1821), București, 
2004, p. 359. 

3 VI. Mischevca, Moldova în politica marilor puteri la înce- 
putul sec. XIX, Chişinău, 1999, p. 87-108. 

* M.A. Mehmet, Documente turcești privind istoria Româ- 
niei. Vol. III: 1791-1812, Bucureşti, 1986, p. 284. 

5 M. H. Kymy3o6, C6ophuk 0oxymenmoe / Pes. 
A. T. BeckpoBasră. T. III. M., 1952, c. 660-661; 
M. A. Mehmet, Documente turcești privind istoria României. 
Vol. III: 1791-1812, București, 1986, p. 286, 290 (scriso- 
rile din 13 (25), 16 (28) octombrie 1811). 

é I. Jarcuţchi, VI. Mischevca, Pacea de la Bucureşti, Chişi- 
nău, 1992, p. 178. 

7 M. H. Kymyso6, C6opnuk 0oxymenmoe / Pea. 
A. T. Becrposusră. T. II. M., 1952, c. 336. 

8 Relațiile internaționale ale României în documente. 1368- 
1900, Bucureşti, 1971, p. 53. 

? Ion Jarcuţchi, Vladimir Mischevca, Pacea de la Bucu- 
reşti 1812, Editura Ştiinţa, Chişinău, 1992; Vladimir 
Mischevca, Moldova în politica marilor puteri la începutul 
secolului al XIX-lea, Editura Civitas, Chişinău, 1999; Ar- 
mand Goşu, Pacea de la Bucureşti și Moruzeştii, în: Naţi- 

onal și universal în istoria românilor. Profesorului Șerban 
Papacostea, Bucureşti, 1998, p. 362-390. 

10 Al. Langeron considera că până la urmă „a dezlegat 
această enigmă”, afirmând că pacea a fost „opera fanari- 
oţilor, deoarece acești greci aveau marele interes să pună 
mâna pe Principate”. Cf.: Călători străini despre Ţările Ro- 
mâne în secolul al XIX-lea, ed. cit., p. 359. 

"1 Cele mai recente studii sunt două lucrări publicate în 
2008: vezi compartimentul „Pacea de la București (mai 
1812) şi Moruzeştii” din cartea istoricului Armand Goşu, 
Între Napoleon şi Alexandru I. Principatele Dunărene la în- 
ceputul secolului al XIX-lea, Bucureşti, p. 232-251, precum 
şi Vlad Mischevca, Ion Mischevca, Rolul diplomatic al fa- 
miliei Moruzi în problema basarabeană, în Țara Moldovei 
în contextul civilizaţiei europene. Materialele simpozionului 
internațional (In honorem dr. hab, prof. univ. Gheorghe 
Gonţa), Chişinău, p. 555-591. 

2 Ion Jarcuţchi, Vladimir Mischevca, Pacea de la Bucu- 
reşti, 1812, Ştiinţa, Chişinău, 1992 şi 1993, p. 163-166; 
Vladimir Mischevca, Moldova în politica marilor puteri la 
începutul secolului al XIX-lea, Chişinău, 1999, p. 98-99; 
Vladimir Mischevca, Problema basarabeană — 190 de ani, 
în Materialele Dezbaterilor Naţionale. Republica Moldova 
şi România — un deceniu de relații complexe, Chişinău, 27- 
28 noiembrie 2001, Chişinău, 2002, p. 37-41. 

B Autorii din secolul XIX (M. Drăghici, M. Eminescu, 
P. Eliade ș.a.) susţin „frauda” Moruzeştilor de la 1812. 
Vezi: M. Drăghici, Istoria Moldovei timp de 500 de ani, 
vol. II, Iași, 1857, p. 77-78; P. Eliade, Influenţa franceză 
asupra spiritului public în România. Originile. Bucureşti, 
1982, p. 98-99; M. Eminescu, Basarabia (Seria „Clio”), 
București, 1990, p. 42. Istoriografia franceză pledează 
pentru vinovăția Moruzeșştilor. — Ulterior, N. Iorga a pus 
sub semnul întrebării acest caz. (N. Iorga, Alte lămuriri 
despre veacul al XVIII-lea după izvoare apusene. Luarea Ba- 
sarabiei şi Moruzeştii, în AARSMI. Seria II, tom. XXXII. 
1910-1911. Memor. Secţ. istorice. București, 1911, 
p. 180). 

14 Mihai Eminescu, Între Scylla și Charybda. Opera politi- 
că, ed. a 2-a, Editura Litera Internaţional, Chişinău, 2008, 
p. 157-158. 

15 1. Jarcuţchi, V. Mischevca, Pacea de la Bucureşti... 
p. 163-166; Vladimir Mischevca, Moldova în politica 
marilor puteri la începutul secolului al XIX-lea, Editura 
Civitas, Chişinău, 1999, p. 98-99; Vlad Mischevca, Ion 

Mischevca, Rolul diplomatic al familiei Moruzi în proble- 
ma basarabeană, Chişinău, 2008, p. 555-591. 

1 A. Goşu, Pacea de la București și Moruzeștii, în Naţio- 
nal şi universal în istoria românilor. Studii oferite prof. dr. 
Șerban Papacostea cu ocazia împlinirii a 70 de ani. Bucu- 
reşti, 1998, p. 362-387; Armand Gogu, Între Napoleon și 
Alexandru I. Principatele Dunărene la începutul secolului al 
XIX-lea. Bucureşti, 2008, p. 249. 

17 Ibidem, p. 250. 

18 Călători străini despre Țările Române în secolul al XIX-lea, 
ed. cit, p. 358; M. H. Kyrysos, Taxmuxa no6edu. M.: 
ƏKCMO, 2011, c. 296. 

19 Cf.: Mioxefxa BÀ., O nyeuovaç Kovoravrivog Yynàavtys 
(1760;-1816). — Oeooodovrn: ASeApwv Kvpiakisn, 
2008, 347 o.; Mischevca Vl., Zavitsanos P., Principele 
Constantin Ypsilanti, 1760-1816, Editura Civitas, Chiși- 
nău, 1999, 175 p. 

2 Printre lucrurile personale ale lui D. Moruzi s-a gă- 
sit un inel cu briliante în valoare de 15 000 piaştri 
(C. C. Giurescu, Istoria românilor. Vol. III, p. 239). În 
hârtiile lui D. Moruzi s-a găsit un ukaz al ţarului rus, prin 
care i se dăruia o moşie în Basarabia. Sora lui D. Moruzi, 
Ralu (1779-1839), căsătorită cu C. Kaliarhi, decedând 
la Iaşi, a lăsat o moşie de 6 000 de desetine de pământ în 
Budjac, judeţul Akerman (Arhiva Naţională a Republicii 
Moldova. F. 2. Inv. 1. D. 3757). Moruzeştii refugiaţi în 
Imperiul Rus au primit moşii considerabile și au avansat 
în cariera lor ca dvoreni ruși. În centrul Petersburgului 
s-a păstrat până în prezent „Casa Moruzi” — un adevărat 
monument de arhitectură aparţinând faimoasei fami- 
lii, construit în stil mauritan de către Al. D. Moruzi la 
1874-1877. În această vestită casă au locuit numeroase 
personalităţi, printre care şi Iosif Brodski, laureat al Pre- 
miului Nobel (1987), până la emigrarea sa forţată din 
1972 (vezi: A. Ko6ak, A. Aypse, Aom Mypysu. — CII6., 
1990. 31c.). 

“ Arhiva Naţională a Republicii Moldova. F. 2. Inv. 1. 
D. 413, f. 12-13: „pamnaua Mypy3u BcerAa OTAnuaAacb 
IIpuBepxeHHOCTBIO K POCCHĂCKOMY IIpecTOAy.... 

* Călători străini despre Ţările Române în secolul al XIX-lea, 
ed. cit, p. 359. 

3 Kymysoe M. H. C6ophux 0oxymenmoe / Pen. 
A. T. BeckpoBnnă. T. III. - M., 1952, c. 859. 

Din cei 54 de membri ai Consiliului suprem, convocat 
de sultan în luna mai 1812, 50 s-au pronunţat pentru 

semnarea păcii cu ruşii. (Oaer Aăpanerog, Byxapecmckuiă 
mup 1812 200a // „Poamna”, Ne 1, 2012. http://istrodina. 
com/rodina_articul.php3?id=4512&n=185). 

3 M. H. Kymyso6, C6ophuk 0oxymenmoe / Pen. 
A. T. Beckposmsiă. T. II. - M., 1952, c. 654-655 (La 
10.10.1811 Kutuzov relatase: „Ilpu mpe6oeanuu namu 
Acc soccmasu 6ce peku, npu susupe naxoðauuecs”). 

% Vezi textul celor 16 articole ale tratatului (traduse în 
limba română din turcă): M. A. Mehmet, Documen- 
te turcești privind istoria României. Vol. III: 1791-1812. 
București, 1986, p. 361-366; „Literatura şi Arta”, nr. 12 
(3473), 23 martie 2012, p. 2. Traducerea originalului tra- 
tatului de pace ruso-turc din limba franceză în limba rusă 
a fost publicată integral, pentru prima dată în R.S.S.M., 
abia în 1990: MuckeBka B.M., Tau B.M. Pyccko- 
mypeukuii mupnorii dozoeop 1812 2., în „Revista de Istorie 
a Moldovei”, 1990, nr. 1, p. 36-44 (după ediţia: Bneunaa 
Ilonumuxa Poccuu XIX - nasasa XX 6. Aokymenmbol 
poccuiickozo munucmepcmea unocmpannbix des. T. VI. M., 
1962, p. 412-416). 

” [loanoe coGpanue sakonos Poccuŭckoŭ Hmnepuu (TIC3). 
T. XXXII, crp. 316-322, Nr. 25110 (Aozosop om 16 maa 
1812 2.): Pamupukayus’”. 

* Hurmuzaki. Supl.I. Vol. 2 (1781-1814), Bucureşti, 
1885, p. 696-697. 

* Ibidem, p. 695; N. Iorga, Basarabia noastră. Scrisă după 
100 de ani de la răpirea ei de către ruşi, Ploieşti, 2012, 
p. 146. 

3 BIIP, T. VI, c. 450. 

31 BIIP, T. VI, c. 468; C. opaunos, 1812 209: Aokymenmoi 
TocyOapcmeennozo u Ilemep6ypeckozo Ixaeno2o apxueos, 
CII6., 1912, c. 79-84. 

3 Vezi textul integral: BIIP, T. VI, c.416-417; M. H. Kymy3os, 
C6opnuk doxymenmos. T. II. M., 1952, p. 913-914. 

3 „B Cmosencke MOAYIHA A Bamu parupukanuu” — i-a 
scris Alexandru I lui Ciceagov din Moscova, la 30 iulie 
(1 august) 1812. — Hs aanucox aðmupasa Tuuazosa. 
Aena Typuuu e 1812 2. / IlepeBoa c $p. B. B. HAbnna // 
Pyccxuii apxue. 1870. No VIII, cr6. 1549-1550. 

3 A. H. Ilerpos, Boiina Poccuu c Typyueŭ 1806-1812 2. 
T. 3. CI16., 1887, c. 396. 

55 Manugecm Anekcanopa I o sakmouenuu mupa MeOy 
Poccuiickoii umnepueii u Ommomanckoii Ilopmoii. $ 
as2ycma 1812 2. IlonaunnuK. Pyxonucubră rexcr. PTAA. 
®. 1329. On. 1. A. 354. A.77-84a 06. http://www.rusar- 

chives.ru/publication/buharestsky-mir/2S-buharestsky- 
mir-manifest-alexandra- 1.shtml 

3 Cf.: V. Pâslariuc, Cum a fost semnat Tratatul de la Bucu- 
reşti, în „Contrafort”, nr. 5-6 (211-212), 2012, p. 15. 

37 Ouuuknoneduueckuii cnosapv Bpoxzaysa u Eepona: 
40.096,6 xB. &pcr (45.631,7 km?). 

3 Basarabenii, din porunca lui A. N. Bahmetev, au fost 
puşi „ca să săvârșească jurământul credinţei pentru ade- 
vărata supunire către pristolul împărăției Rosiei”. (C. To- 
mescu, Catagrafia Basarabiei din 1817, Chişinău, 1928, 
p.3). 

% V, Tomuleţ, Basarabia în epoca modernă (1812-1918): 
(Instituţii, regulamente, termeni). Vol. 1, Chişinău, 2012, 
p.4. 

*9 Y. Xaannna, Pocnucb semaesaadenus u COCAOBHO20 cmpos 
nacesenus Deccapa6uu no ðannoim nepenucu 1817 200a, 
în TpyOw' Beccapabckoŭ I'y6epnckoii Yuenoŭ Apxusnoŭ 
Komuccuu. Kumunes, 1907, rom. 3, c. 8-229. 

+ Vezi: V. Tomuleţ, Etapele și specificul incorporării Basa- 
rabiei în sistemul economic şi politic al Imperiului Rus (anii 
1812 — 1868/1873), în „Limba Română”, nr. 5-6, 2012, 
p. 65-80. 

# Referitor la toponimul Basarabia şi controversele des- 
pre evoluţia acestui nume, care se referea iniţial la un te- 
ritoriu mic din apropierea gurilor Dunării vezi recentele 
studii: I. Chirtoagă, Enigma unui nume: Basarabia, în His- 
toria, nr. 125, mai 2012, p. 8-13; Cf.: I. Ţurcanu, Descri- 
erea Basarabiei: Teritoriul dintre Prut şi Nistru în evoluţie 
istorică (din primele secole ale mileniului II până la sfârșitul 
secolului al XX-lea), Editura Cartier, Chişinău, 2011. 

% Olga Cruşevan (Cantacuzino), Pământul natal (1973), 
în „Literatura şi Arta”, 30.11.1996. 

+ Mihai Eminescu, Între Scylla și Charybda. Opera politi- 
că, ed. cit., p. 124. 

lulian BOLDEA 


| Dinu Flămând sau depăşirea limitei 


PA AS 
|.B. — prof. univ. dr. la 
Universitatea „Petru Maior” 
din Târgu-Mureş. A colaborat 
cu mai multe articole la 
„Kindlers Literatur Lexikon 
(Metzler, Stuttgart / Weimar, 
2009). Ordinul „Meritul 
pentru Învățământ”, în 

grad de Ofiţer, 2004. Este 
conducător de doctorat, 
redactor-şef al revistei „Studia 
Universitatis «Petru Maior». 
Philologia", redactor la revista 
„Vatra”, membru în colegiul 
de redacţie al mai multor 
reviste de cultură. Dintre 
volumele publicate: Scriitor; 
români contemporani (2002), 
Poezia neomodernistă (2004), 
Vârstele criticii (2005), Istoria 
didactică a poeziei româneşti 
(2005), Poeti români 
postmoderni (2006), Teme şi 
variațiuni (2008). 


Dinu Flămând pare a face, după Laurenţiu Ulici, 
de pildă, „figură de expresionist în descendență 
blagiană”. Trebuie să ne întrebăm însă dacă re- 
sorturile imaginative ale poetului se pliază pe o 
viziune asupra lumii în care liniile înțelesurilor să 
acopere o astfel de încadrare. Evident, avem de a 
face în versurile lui Dinu Flămând cu o oarecare 
vehemenţă senzorială în fața realului, fapt ce se 
traduce prin arborarea unei imagistici abunden- 
te, pusă însă în scenă de o sensibilitate ascetică, 
ce grupează cuvintele în funcţie de sensurile lor 
adânci, de profunzime. O stare de spirit ce apa- 
re cu semnificativă recurenţă în aceste versuri e 
deprimarea, o disperare difuză, trăită cu o since- 
ritate liminară și expusă nu în note convulsive, în 
tonuri stridente, ci în acorduri neutre, calme, de o 
seninătate sugestivă pentru poetica autorului, ca 
în poezia Dacă și eternitatea, în care versurile tră- 
dează austeritate a frazării şi, totodată, fervoare a 
gândului poetic dominat de imaginile prăbușirii, 
golului, neantului, imagini ce se insinuează dis- 
cret, îndărătul unor stări de spirit anodine: „Dacă 
şi eternitatea va fi cenușie / asemeni zilelor ce-și 
înghesuie oasele moi / unele într-altele / mă gân- 
desc să accept râul, dar şi ţiparul / înotând împo- 
triva curentului, / casa, dar şi peştera înfrunzită 
în ea, / zâmbetul vostru, dar și saliva prelinsă în 
colțul gurii / virtutea în care te îmbălsămezi tu, 
iubito / însă şi sfânta-ţi destrăbălare / de casnică 
hierodulă, / rafalele mele de deznădejde dar și, / 
dar și / înduioşarea ca o perlă de cancer ascuns. / 
Ce muzică rece duc norii spre soare / ai putea de- 
sena pe lumină un drum de cenușă... / Nici până 

azi, la o tinereţe înaintată, / nu ştiu mânui reactivii exploziei / în camera de 
sub stern. / Fuziunea grăuntelui de tristeţe / cu ceva încă necunoscut / și 
deodată o flăcăruie... / Apoi noaptea îmi așază pe faţă / masca de aur a farao- 
nului; pot vedea / în copacii înalți ai copilăriei / cuiburile unei primăveri de 
demult. / Întind mâna spre ouăle păsării / însă șarpele mi-a luat-o înainte, / 
mă scald în râul de munte și ies uscat, / mușc dintr-un măr — el a fost mân- 
cat; / Prea târziu, prea târziu în toate. / Hoitarii acoperă stelele”. 


Poet eminamente reflexiv, ce-şi traduce necontenit afectele în idei poetice cu 
pondere ontologică neîndoielnică, Dinu Flămând e interesat şi de condiția 
poeziei, de starea lirică în ceea ce are ea imponderabil. Interogaţiile asupra 
poeziei și asupra poetului figurează în fond tot atâtea modalităţi de autodefi- 
nire şi de legitimare ale unui eu ce-și expune cu luciditate trăirile, raportân- 
du-se deopotrivă la propriul text și la „textul” lumii. Poezia e definită de Dinu 
Flămând ca un spaţiu al ambiguităţilor fecunde și al aporiilor gândului, ca un 
loc geometric în care contrariile se armonizează, iar afirmaţia și negația sunt 
deopotrivă de legitime („Poezia este organul care-și creează necesitatea / ar- 
bore uriaş cuprins de inflaţia frunzelor // Dar şi necesitatea naște în numele 
poeziei: / peruca gavotei și carcera, stâlpul infamiei / și sărăcia, iar uneori 
împleteşte cununi de laur / cu aromatele frunze atât de bune în sosuri // 
Dar şi necesitatea naște bastardul necesității subînțelese, semn că specia nu 


s-a fixat”). 


Un poem precum Viaţă de probă are darul de a ilustra suficient de convingă- 
tor nu doar disponibilităţile lirice ale lui Dinu Flămând, ci şi opţiunile etice 
pe care le întrezărim îndărătul imaginilor poetice. Tema centrală a poemului 
e cea a autenticităţii ori a falsului existenţial. Viaţa e, conform acestei viziuni, 
dominată de falsitate, se derulează într-un spaţiu al inautenticului și impos- 
turii. Tabloul poetic schițat aici e halucinant, formele sunt împinse la absurd 
iar existenţa își trădează tot timpul obiectualitatea, tendinţa spre reificare ori 
spre construcţiile ilogice, mecanomorfe: „Nimic din ceea ce trăiam nu ne 
îndreptăţea / să trăim, / viața se-nghesuia în noi, captivă, / în spatele unor uși 
pe care / şi moartea ezita să le-mpingă. Deveniserăm / starea de clandestini- 
tate / a letargiei. Viaţă de probă, / vechi pompe ce împingeau / pe circuitul 
biografiei / aerul, alimentele, sângele... / Iar acum, gândindu-mă că nimic nu 
rămâne / fără urmări, între oameni, când numele Libertăţii / a fost luat în 
derâdere, / mă urăsc mocnit pentru cât am trăit netrăind. Şi, / ca la o nesfâr- 
şită despăduchere, încerc, / noapte de noapte, să răzui arsura / de pe pereţii 
sufletului. // Aştept apariţia îngerului trimis / să ceară / plata pentru seches- 
tru... Se poate observa, de altfel, și o evoluţie a scrisului lui Dinu Flămând, 
de la viziunile evocatoare și elegiace de început, unde reminiscenţele blagi- 

ene sunt atât de pregnante, şi până la universul liric marcat de senzația diso- 
luţiei și a disperării din ultimele cărți. E vorba aici de un proces de acutizare 
a sensibilităţii, prin care stările poetice privilegiate devin ultrajul ontologic, 
suferința, disperarea, golul existenţial etc., fapt sesizat, cu îndreptăţire, de Ion 
Pop, bunăoară: „(...) imaginarul acestor versuri mai noi s-a diversificat mult, 
aproximând un univers contrastant, eteroclit, străbătut de tensiuni ce aduc 
viziunea în preajma unui expresionism dramatic crepuscular, ca și apocalip- 
tic, foarte departe, în orice caz, de aura geroasă de odinioară care «stabiliza» 
perspectiva. Regula e acum, din contra, a instabilității şi dezagregării lumii 
precare, refractară oricăror «marcaje» ordonatoare, sugerând mai degrabă 
efecte opuse intenţiei structurante, astfel încât subiectul poetic e nevoit să-și 
înregistreze eşecul, în chip paradoxal încurajator, în măsura în care obligă la 
conştientizarea dramaticei stări de fapt” 


„Starea de asediu”, „viața de probă”, „fericirea obligatorie” sunt sintagme ce 
definesc un astfel de univers al anonimizării, al derizoriului existenţial, al 
terorii dogmatice și al lașităţii colective. Demonizarea şi pervertirea conști- 
inţelor sunt resimţite de poet cu acuitate halucinantă, ca în poemul Curaj 
de Saturnalii, transcripție în grilă imaginativă a unui dialog cu tiranul”, dar, 
în același timp, și o revelare a traumelor provocate de duplicitatea fricii și a 
rușinii de a nu spune întregul adevăr: „De astă dată eram față în față cu tira- 
nul. Îi explicam / una, două, trei sau chiar patru din problemele / extrem de 
urgente. Gena mea aberantă / păstrase un tic de adolescenţă, / scânceam dar 
uimeam camerele cu elocința mea, / foşneau până şi paiele sub stucatură! // 
Apoi îl înșfăcam și-l puneam să privească / în univers pe gaura cheii. Îi arătam 
consistenţa / negrului / acolo unde el vedea alb murdar, / îl puneam să-și 
mărturisească păcatele, / până când o necesitate perfect înţeleasă / îi injecta 
o brumă de adevăr. // Îi arătam revoltele mele rupestre / desenate pe ascuns 
în pivniţa casei, / îi vâram degetele în gura mea să îmi pipăie / gingiile roase 
de scorbut / şi limba, umflată de atâtea cuvinte înghiţite... / Nu înţelegea! // 
Intră deodată copilul în cameră / și mă cuprinde. Îmi simte rușinea, / în timp 
ce eu acopăr hârtia și, cu un gest mecanic, / încep să îmi şterg ochelarii”. 


În limitele unei expresivități intelectualizate, poemele lui Dinu Flămând ni 
se înfățișează ca exerciţii de decodificare a esenţelor lumii, într-un efort cog- 
nitiv ce unește rafinamentul formal cu ecourile expresioniste ori cu starea de 
urgență existenţială. Poet de extracţie livrescă, Dinu Flămând știe să îmbine 
„naturismul” şi cunoașterea de sine, contemplaţia și reculul în subiectivitate 
cu notația de o sugestivă acuitate. Spiritul etic (dar nu eticizant!), tot mai 
prezent în volumele din urmă, e valorizat şi modelat prin intermediul unei 
tehnici a oximoronului, cum constată și Cristian Moraru: „Depășirea limitei 


EEE PT ROMIÂINIĂ 


se face prin «traversarea» lumii limitelor (...) prin eliberarea de limita incon- 
fortabilă, ontologic şi metafizic vorbind (...). Dacă metafora de tip transfigu- 
rativ domina poemele de debut, oximoronul, figura dialectică prin excelenţă, 
este acum emblematic, el juxtapunând conceptualul și corporalul, abstractul 
şi senzitivul, originarul și evenimențialul, misteriosul și banalul, de cele mai 
multe ori în alăturări şocante” Un poem ilustrativ pentru o astfel de scriitură 
oximoronică, eliberată de constrângerile contemplaţiei pure şi expusă mai 
degrabă ca atitudine și mod de a fi în / prin poezie este Pe vremea fericirii 
obligatorii, în care absurdul e transcris în grilă fantezist-ironică, iar terifiantul 
ne este comunicat într-o tonalitate neutrală, lipsită de convulsii: „Pe vremea 
fericirii obligatorii, primăverile erau / perverse... / Mirosea a diversiune și 
propagandă / când păsările reveneau să-și lipească sub streașină / cuiburi- 
le, cu saliva exilului. // Iarba răzbind la lumină printre deșeurile / încropitei 
civilizaţii / părea încă o victorie definitivă asupra dușmanilor, / crengile ce 
dădeau în mugur cu vigoarea / cântecelor revoluţionare / sfidau suferința 
fiecăruia, prizonieră în optimismul public... // Mai târziu, ne-am obişnuit cu 
durerea, / trăiam încovoiaţi primind drept în creştet acest / vânt de sfârșit 
de lume/ care și astăzi, pe atâtea locuri virane, răstoarnă tăvălugi de mărăcini 
şi iluzii”. Poezia lui Dinu Flămând are, după expresia lui Marian Papahagi, o 
incontestabilă continuitate tematică. Universul liric structurat de autor e do- 
minat de coerenţă şi unitate a semnificaţiilor şi dominantelor afective. Atent 
deopotrivă la referent şi la esenţele încorporate de acesta, Dinu Flămând e 
una dintre vocile lirice inconfundabile ale literaturii române contemporane. 


Maria CHE ŢAN 

Nivele de Realitate în fragmentul 
de roman Kilometrul zero 
de Ștefan Aug. Doinaș 


„C. — profesoară la 
Colegiul Naţional,Unirea”, 
Tg. Mureș, doctorand 
al Univ. „Petru Maior”, 
Tg. Mureș, România. Studii 

şi articole publicate despre 
Ștefan Aug. Doinaș (opera și 
activitatea literară): Fantastic 
livresc în Sinuciderea unui 
fluture de Ștefan Aug. Doinaș 
(în vol. colectiv /ntercultural 
Perspectives on European 
Integration Between 
Tradition and Modernity, 
2011); Borgesian echoes 

in the prose of Ștefan Aug. 
Doinaș (în vol. colectiv 
Culture, Elites and European 
Integration, 2011); Relaţia 
Blaga — Doinaș (în vol. 
colectiv Cercetări de istorie și 
critică literară, 2011). 


Ceea ce însuși Doinaș semnala, în calitate de 
traducător, cu referire la Trilogia pasiunii a lui 
Goethe, şi anume faptul că limbajul goethean se 
apropie de o limită a sa din cauza bogăției de con- 
cepte vehiculate şi doar intuiţia salvează lirismul’, 
este un aspect care se face simțit într-o arie extin- 
să a prozei doinașiene, în sensul că multitudinea 
informaţiilor din zona culturii cheamă necontenit 
idei din aria filozofiei, a artei, a sociologiei, a lite- 
raturii, propunând mereu alte căi de investigare și 
noi piste de urmat. Se poate vorbi, în unele pasaje 
cel puţin, de o anume situare la limita dintre proză 
şi eseu, în sensul abundenței sugestiilor culturale și 
a valorificării maxime a acestora. Nu ar fi hazarda- 
tă, în acest sens, o apropiere de un concept utilizat 
de însuşi autorul lui T de la Trezor, acela de discurs 
mixt, aşadar o lectură a lui Doinaș, prozatorul, prin 
conceptele lui Doinaș, eseistul. 


Despre faptul că Doinaș a întemeiat teoretic ide- 
ea interferenţei limbajelor vorbeşte şi criticul Ion 
Bogdan Lefter într-un studiu unde se detaliază 
contribuţia doinașiană la eseistica românească, 
subliniind importanța conceptului de „discurs 
mixt” folosit de Doinaș încă de la începutul anilor 
'80: „A folosit apoi sintagma în mai multe articole 
și interviuri, însă fără să dea teoriei o formă rigu- 
ros articulată într-un studiu de referință, ceea ce 
explică ignorarea ei aproape totală de către con- 
temporani. Constituie — totuși — una dintre cele 

mai valoroase «contribuţii» românești dintotdeauna de reflecţie asupra lim- 
bajului poetic.” 


În 2002, Doinaș expunea în Discursul mixt aspecte ale teoriei la care se mai 
referise şi în trecut, comentând opere ale lui Goethe, Nietzsche sau Blaga: 
„impuritatea” unui anumit tip de vorbire în care interferează discursul poetic 
cu cel filozofic, mitologic, religios şi istoric. Pledând pentru reconsiderarea 
dimensiunii ontologice a limbajului, Doinaș propune o nouă viziune a „dis- 
cursului mixt”, interpretat nu ca mezalianţă între poezie şi filozofie, ci ca ima- 
gine a unei unități fără timp. 


Subintitulată „Elemente pentru o teorie generală a «discursului mixt>”, par- 
tea cea mai consistentă a articolului din revista „Familia” atacă mai întâi „pro- 
blema, metoda, postulatele”, arătând că o legitimare a termenului (implicit 
a realității pe care o desemnează) este posibilă atât datorită existenţei unei 
stări de fapt (prezenţa limbajului poetic în expunerile de tip pre-filozofic și 
pre-ştiințific din Antichitate), cât și datorită existenței teoriei romanticilor 
germani ce legitimează această situație, considerând-o o stare de drept a ra- 
portului dintre filozofie şi poezie. Comentând situaţia din Antichitate, adică 
existența poeticului în discursurile filozofice și invers, Doinaș evidențiază 
faptul că, mai apoi, de-a lungul timpului, coabitarea aceasta a generat şi „hi- 
brizi” (poemul „știinţific”, poemul „filozofic”, poemul „didactic”), mixturi 
care, în unele situaţii, tindeau mai degrabă spre compromiterea poeticului. 


Ca o contrapondere însă, tot Doinaș este cel care enumeră scriitori ilustrând 
strălucit „discursul mixt”: „[...] Heraclit și Dante, John Donne și Goethe, Höl- 
derlin și Eminescu, Mallarmé și Rilke, Eliot, Nietzsche şi Blaga etc. Iată de ce 
conceptul de «discurs mixt», înţeles ca raport poetico-filozofic pe tărâmul 
specific al poeticului, se cere din nou definit și legitimat."*. Dacă, în concepţie 
hegeliană, spiritualizarea progresivă a artelor și deschiderea spre filozofie și 
ştiinţă presupun, în același timp, triumful total al spiritului speculativ, imagi- 
nea sensibilă şi gândirea intuitivă fiind plasate pe o treaptă inferioară gândirii 
dialectice speculative, tot Hegel este însă și sursa filozofică ce îi furnizează lui 
Doinaș direcția dinspre care poate fi conturată o teorie a „discursului mixt”. 


O primă sarcină pe care scriitorul român o trasează este stabilirea sferei pro- 
prii acestui tip de discurs, sferă eliberată de orice contingență istorică, tere- 
nul comun, real, care poate da poeziei şi filozofiei garanţia unei coexistențe 
echilibrate. Doinaș formulează patru postulate, primul conturând dezidera- 
tul comun celor două discipline („poezia și filozofia se întâlnesc într-un de- 
mers comun care serveşte «cele mai înalte sarcini» ale amândurora”S), iar 
următoarele stabilind mijloacele concrete (instrumentele de lucru), structu- 

rile specifice şi beneficiul rezultat din convieţuirea filozoficului cu poeticul: 
„în demersul lor comun, poezia și filozofia beneficiază, cu şanse egale, de un 
material de expresie în stare să le califice, ca atare, pe amândouă, în ceea ce 
fiecare din ele posedă mai personal, mai propriu”, „«discursul mixt» se con- 
cretizează în structuri specific poetice, el trebuie să fie — înainte de orice — 
poezie” şi „în cadrul «discursului mixt» ideea (vizând aici, prin sinecdocă, 
filozofia) va trebui să aducă imaginii (ca siglă a poeziei) un spor de sens şi de 
valoare.” 


Concluzia postulatelor ar fi aceea că poezia, pentru a fi autentică, (şi nu 
doar concept versificat), presupune o relaţie de tip special cu filozofia; cele 
două discipline vor avea nu numai o finalitate identică şi același material 
de exprimare, ci vor cunoaște și o cantonare în structuri specific poetice, 
iar pentru poezie avantajul va rezida într-un câștig evident de profunzime 
conceptuală. Chiar dacă, în teorie, Doinaș a formulat idei doar despre un 
„discurs mixt” adresat poeziei, critica literară nu a întârziat să observe apli- 
cabilitatea acestor concepte înspre alte zone literare sau conexe literaturii, 
aspect la care aderăm, propunând în cazul de față o extensie a termenului 
şi către proză. 


Lucrare cu un statut aparte între operele doinașiene, fragmentul de roman 
Kilometrul zero? e o proză autoreferențială ce se deschide cu reflecţiile unui 
scriitor căruia propriul frate îi reproșează că nu creează proză de factură rea- 
listă şi (chiar) autobiografică („să povesteşti întâmplări care au fost şi să scrii 
despre oameni pe care i-ai întâlnit”). Pretextul este utilizat de către narato- 
rul ce relatează la persoana I pentru inserarea unor consideraţii privitoare la 
raportul dintre ficţiune şi realitate, pentru delimitarea de proza de factură 
tradiționalistă şi pentru creionarea unei autopoetici. O pledoarie pentru ve- 
ridicitatea aspectelor prezentate în propria scriitură o constituie începutul ca- 
pitolului V, care va continua cu unele consideraţii despre real și Nivele de 
Realitate. Sunt inserate fragmente în care este vorba despre „mica rațiune”, 
„sfântul ternar”, „miracol”, toate acestea făcând posibile afirmaţiile despre 
existența pe orizontală care nu ne poate scoate din „impasul ontologic al unui 
singur orizont în care, de obicei, vegetăm mai mult decât trăim”, precum și 
etajarea de orizonturi, fiecare orizont reprezentând linia de unire dintre două 
nivele, personajele și întâmplările mișcându-se și invadând orizontul de dea- 
supra sau de dedesupt. 


Incipitului („— Dar tu ştii câte nivele de Realitate există?”) îi răspunde, sime- 


tric şi rotund, ultimul enunţ al textului: „Realitatea este arborescentă”, aceas- 
tă afirmaţie cu caracter de generalitate fiind detaliată și susținută de două 

imagini poetice anterioare, aceea a unui turn foarte înalt din care la anumite 
etaje se deschid balcoane și uși, la fiecare nivel oferindu-se posibilitatea unei 
alte existențe, spaţiul necesar pentru o asemenea existență creându-se pe mă- 
sura înaintării, pe principiul scărilor rulante, precum și aceea a unui arbore: 
„La fiecare nod al verticalei Realităților, exact ca la fiecare nod al unui copac 
uriaș cu crengi multe, se desprinde lateral o ramificaţie, se iscă un teritoriu de 
frunze, iar aceste noi disponibilități orizontale asigură noul spaţiu în care vor 
evolua creaţiile fictive ale autorului.” 


Cele două imagini-concept create de către Doinaș, turnul şi copacul, funcţio- 
nează ca două replici poetice la unele filozofeme introduse treptat. Mai întâi, ima- 
ginea clepsidrei din care nisipul curge în ritm constant are rolul de a evidenția 
structurarea complexei relaţii real-ficțional; de la raportul acesta, considerat 
doar în cadrul operei literare, se prefigurează trecerea spre zona ontologică, de- 
oarece „întâmplările propriu-zise” şi „destinul personajelor” sunt părţi ale unei 
aventuri existenţiale: „Câtă vreme rămânem în ceea ce se numeşte real — care, 
în esenţa sa, este doar un nivel de Realitate — nu putem să vedem ceea ce se 
întâmplă dincolo de el. Dar de îndată ce întoarcem obiectul, ne dăm seama că 
între acest nivel de Realitate — pe care-l numim așa — și celelalte nivele există un 
raport intim care abia acum devine evident, vizibil, în așa fel că lucrurile cele 
«de dedesupt», ca și cele «de deasupra» — ambele de aceeași valoare — capătă 
același certificat de existenţă, de vitalitate, ca și cele care se află la nivelul nos- 
tru, singurul pe care — noi, oamenii de rând — suntem în stare să-l percepem’. 
Un argument al comunicării dintre orizonturi se regăseşte — arată Doinaș — şi 
în folclorul românesc ce evidenţiază ruptura dintre lumi, dar afirmă în același 
timp posibilitatea de relaționare a acestora prin trecerea lui Făt-Frumos între 
tărâmuri: coborârea eroului în „cealaltă lume” afirmă existenţa unei „subterane 
a miracolului” despre care basmele noastre vorbesc în permanenţă. 


Construită ca argumentaţie, eșafodaj teoretic pentru materia epică din pre- 
cedentele capitole, partea a V-a aduce probe furnizate de abordări filozofice 
moderne ale problemei în cauză. Astfel, Doinaș introduce afirmaţii ale unui 
„gânditor român refugiat în Franţa”! fără a preciza numele acestuia și con- 
siderând, probabil, mai mult decât suficiente indiciile furnizate de citatele 
reproduse pentru identificarea autorului. 


Expresiile inserate („mica rațiune”, „sfântul ternar”, „contradicția binară cla- 
sică” ce trebuie să devină ternară, „nivelele de Realitate” etc.) sunt concepte 
vehiculate de fizicianul și eseistul Basarab Nicolescu, iar unele reprezintă te- 
oreme ale aceluiași autor. Sintagma ce dă titlul cărții Teoreme poetice este de- 
finită de autor în Cuvânt-înainte la ediţia franceză drept loc de întâlnire între 
fizica cuantică, Filozofia Naturii şi expresia interioară". De la axiomele logicii 

clasice: a identității (A este A), a non-contradicției (A nu poate fi non-A) și 
a terțului exclus (un al treilea termen T nu poate fi în același timp A şi non- 
A), epistemologul Stéphane Lupasco „trialectizează” axioma nearistoteliciană 
a „terțului inclus” conform căreia T este în același timp A şi non-A”. Discu- 
tând despre terțul inclus şi despre relația lui cu imaginarul poetic, în cursul 
unei convorbiri cu Roberto Juarroz şi Michel Camus, Basarab Nicolescu are 
revelaţia unei expresii inventate ad-hoc de Michel Camus: „terțul tainic inclus” 
(„tiers secrètement inclus”), care sintetiza — în opinia lui Nicolescu — încărcă- 
tura ascunsă a multora din scrierile sale și declanșează necesitatea formulării 
teoremelor poetice. De altfel, mărturisește același Basarab Nicolescu, expresia 
„teoreme lirice”, prefigurare a „teoremelor poetice”, era prezentă deja în cartea 
dedicată de el unui mare matematician și poet român, Ion Barbu'?. În primul 
capitol al Teoremelor.., se întâlneşte o definire a Nivelelor de Realitate, conform 
căreia acestea sunt „nivele energetice. Iată de ce trecerea de la un nivel la altul 
nu poate fi decât discontinuă. Discontinuitatea este condiția evoluţiei. Singula- 
ritate care ne informează asupra normei, nicidecum invers”"* şi, în același capi- 
tol I — o altă afirmaţie: „Miracolul este acţiunea, conformă legilor, a unui nivel 
de Realitate asupra altui nivel de Realitate”'5, reprodusă sub formă de citat de 
către Doinaș în Kilometrul zero, la fel ca şi următoarea afirmație: „Sfântul ternar: 
cel fără loc, fără timp și cel al genunii fără străfund.”"S 


Argumentele invocate de către Doinaș în capitolul V din Kilometrul zero, fie 
că vin din zona mentalului colectiv (a cărui expresie este concretizată în bas- 
mele românești la care s-a făcut referire), fie că sunt creația unui gânditor 
modern cum este Basarab Nicolescu, converg către acreditarea unei idei co- 
mune, aceea că realitatea este multietajată, iar între nivelele ei există comunicare 
şi tocmai acest lucru îl experimentează personajele acestei proze, un scrii- 
tor şi ficţiunile create de el. Teoremele poetice ale lui Basarab Nicolescu, prin 
prisma cărora se cer înțelese multiple aspecte din fragmentul de roman (lu- 
cru demonstrat, de altfel, prin citarea repetată a unor sintagme ori enunţuri 
aparținând eseistului și fizicianului român), conferă o deosebită amplitudine 
şi deschidere interpretativă textului. 


În primul capitol, cel care face „pasul de la un nivel la altul este un personaj 
dintr-o altă povestire a lui Doinaș (Vizita stelei personale): Roni Margulia. 
„Fiinţa de hârtie” nu calchiază gestul lui Augusto din Ceaţa lui Unamuno, în 
sensul că nu vine să își întâlnească „creatorul, ci mai degrabă îl provoacă, 
întâlnindu-se doar cu fratele acestuia. Monologul autorului „decriptează” 
mecanismul prin care se face translaţia de la conceptele lui Basarab Nico- 
lescu spre textul literar, adăugând și o sugestie expresionistă: „Să existe oare 
un exces de vitalitate în anumite personaje, care să nu se consume exclusiv 


EI PT RO MIÂINIĂ 


în dimensiunea textului, ci «să se reverse», exact ca ceasul lui Dali, peste 
marginea unei anumite realităţi? [...] Şi dacă ar deveni cu adevărat «reale», 
la câte nivele ar fi eficiente?” 


Un alt gen de „trecere a hotarului” configurează al doilea capitol, cel în care 
e prezentată baia publică Symai, unde, revenit la distanță de peste 50 de ani, 
scriitorul-personaj va repeta gestul creației, experimentând „corporalizarea” 
unei ființe, conferind semnalmente concrete siluetei nelămurite, care, ca ori- 
ce personaj odată conturat, devine liber, avertizându-și creatorul să nu încer- 
ce să-i probeze consistenţa şi precizându-i că se vor mai întâlni în împrejurări 
pe care acesta nici nu le bănuiește (modalitate de evidenţiere a dispariției 
scriitorului ubicuu și de precizare a statutului aproape egal pe care îl posedă 
cel creat şi creatorul său). 


Tot o situaţie de transcendere a nivelelor pare să sugereze episodul visului 
pe care povestitorul din Kilometrul zero îl are referitor la persoana lui Grig 
Majaru, un fost prieten al său. Nivelul existenţial pe care se plasează este cel 
al visului, zonă din care parvin însă semnale neliniştitoare către ceea ce nu- 
mim „realitate”. Atâta timp însă cât se acceptă postulatele formulate de Ba- 
sarab Nicolescu, acelea conform cărora „Nivelele de Realitate sunt nivele 
energetice”! și „Există tot atâtea nivele de percepţie câte nivele de Realita- 
te”!5, neliniştea naratorului din Kilomerul zero poate căpăta conotaţii nebă- 
nuite, comunicarea fiind posibilă în dublu sens (semnalele venind dinspre 
vis spre lumea reală, dar plecând şi în sens invers) şi mărturisind tot despre 
misterioasa trecere între nivele diferite. Ca într-un fel de crescendo, în capi- 
tolul IV, tulburarea povestitorului este generată de sugerarea unei posibilități 
neaşteptate: incertitudinea propriului statut ontologic: „— Dumneavoastră ştiţi, 
m-a întrebat el cu o nedisimulată ironie, că sunteţi personajul principal, care 
vorbește la persoana întâia, a unei povestiri născocite de... altcineva?” 


Dacă sintetizăm contextele de producere a comunicării între nivele de reali- 
tate ilustrate de către Doinaș în Kilometrul zero, vedem personajul care ajunge 
în lumea reală, apoi corporalizarea prin verbalizare a unei ființe, transmiterea de 
informaţii dinspre şi înspre lumea visului și, în final, un avertisment adresat scri- 
itorului cum că el însuşi trăieşte doar într-o ficțiune care este opera altcuiva, în 
fapt tot atâtea modalităţi de concretizare a conceptelor vehiculate de Basarab 
Nicolescu, dar în același timp și o ilustrare a modului în care poate funcționa 
în proza lui Doinaș, într-un mod particular, discursul mixt teoretizat de eseistul 
cu același nume. 

Note | 1 Ştefan Aug. Doinaș, Johann Wolfgang Goethe sau acor- 
dul între natură şi artă, în Atlas de sunete fundamentale. 
Antologie, prezentări, traduceri și postfață de Ştefan Aug. 
Doinaș, Editura Dacia, Cluj-Napoca, 1988, p. 93. 
2? Ion Bogdan Lefter, Eseistica lui Ștefan Aug. Doinaș. 
Schiţă cartografică, în „Secolul 21”. Publicaţie periodică 
de sinteză. Dialogul culturilor. Ştiinţele omului. Literatu- 
ră universală, FCS 21, nr. 1-6/ 2003 (nr. 454-459). 
3 Ştefan Aug. Doinaș, Discursul mixt, în „Familia”. Revistă 
de cultură. Fondator: Iosif Vulcan, Seria a V-a, mai 2002, 
anul 38 (138), nr. 5 (439). 
* Ibidem, p. 17. 
5 Ibidem, p. 18. 
é Ibidem, p. 19. 
7 Ibidem. 
5 Ibidem. 
” Fragmentul a apărut în revista „Familia”, seria a V-a, 
mai 2002, anul 38 (138), nr. 5 (439), p. 15-33, cu titlul 
Kilometrul zero şi având la final menţiunea „Fragment din 
romanul intitulat — provizoriu — Intersecţia”. Tot aici (p. 7) 
se găsesc explicaţii aparținând redactorului-șef adjunct, 
Dumitru Chirilă: „O coincidenţă, tristă prin desfăşurarea 
evenimentelor, face ca numărul acesta al revistei noastre 
să cuprindă un substanţial segment Doinaș, în chiar luna 
morţii poetului. Ne propusesem mai demult să oferim 
unor scriitori importanți spațiu pentru grupaje semni- 
ficative, care să cuprindă pagini din domenii diverse ale 
creaţiei lor. Primul cu care am reușit a fost Ştefan Aug. 
Doinaș. Cu puţin timp înainte de neaşteptata sa moarte 
ne-a trimis acest grupaj, poate simbolic din multe punc- 
te de vedere, extins peste întreaga activitate creatoare a 
marelui dispărut și făcând o acoladă a diversităţii creaţiei: 
primele sonete din acest grupaj datează din 1942 iar ulti- 
mul a fost scris la 26 aprilie 2002 (în ziua celei de-a 80-a 
aniversări). Este alcătuit din poezie, eseu și proză, adică 
toate genurile în care el s-a exersat (mai puțin traduce- 
rile). Când ne-a parvenit vestea trecerii sale în neființă, 
numărul de revistă era sub tipar. Firesc, l-am lăsat intact, 
adăugând doar aceste rânduri explicative şi scrisoarea 
care a însoțit grupajul” În scrisoarea adresată redacţiei, 
Doinaș sublinia chiar ordinea în care textele trebuiau dis- 
puse: „Aş dori foarte mult, în măsura în care nu dau peste 
cap nişte planuri redacționale, ca textele mele să apară în 
ordinea pe care o indică numerotaţia filelor. Am crezut 
că e bine să încep cu o mică precizare privind nişte poe- 

zii vechi, din perioada studenţiei mele. Să continui cu un 
fragment de eseu, apoi cu un fragment de proză, şi să în- 
chei cu un sonet de dată recentă şi cu cele câteva cuvinte 
rostite la aniversare” (Ibidem, p. 6). 

10 Autorul la care face referire Doinaș este Basarab Nico- 
lescu, fizician şi eseist care din 1968 s-a stabilit în Franţa 
unde a ajuns cu o bursă a Guvernului francez; între alte 
cărți ale sale se află Theoremes poétiques, Rocher, 1994 
(trad. rom. Teoreme poetice, Editura Cartea Românească, 
București, 1996 şi Editura Junimea, lași, 2007). 

1 Basarab Nicolescu, Cuvânt-înainte la ediţia france- 
ză, în Teoreme poetice, traducere din limba franceză de 
L. M. Arcade, prefaţă de Michel Camus, Editura Juni- 
mea, Iaşi, 2007, p. 16. 

12 Michel Camus, Transpoezia a-teoremelor în Teoreme 
poetice, traducere din limba franceză de L. M. Arcade, 
prefață de Michel Camus, Editura Junimea, Iaşi, 2007, 
p.9. 

15 Basarab Nicolescu, Cuvânt-înainte la ediţia france- 
ză, în Teoreme poetice, traducere din limba franceză de 
L. M. Arcade, prefaţă de Michel Camus, Editura Juni- 
mea, Iaşi, 2007, p. 15-16. 

14 Basarab Nicolescu, Teoreme poetice, traducere din lim- 
ba franceză de L. M. Arcade, Prefaţă de Michel Camus, 
Editura Junimea, Iaşi, 2007, p. 21. 

15 Ibidem, p. 22. 

16 Idem, p. 130. 

17 Idem, p.21. 

18 Idem, p. 25. 

Încheiem seria despre ortografia limbii române cu 
acest articol rezervat unor aspecte legate de folosirea 
cratimei. Pornim de la ideea că regulile elementare 
de folosire a cratimei sunt, în general, cunoscute și 
ne ocupăm, în cele ce urmează, de folosirea cratimei 
în câteva situaţii care, de multe ori, pun probleme 
chiar utilizatorilor mai instruiți ai limbii române. 


De-a lungul acestui grupaj de articole, utilizarea 
cratimei a mai fost menționată în discuția despre 
principiul morfologic în ortografia limbii române, 
mai precis, despre scrierea substantivelor compu- 
se — legat, fără cratimă, atunci când componente- 
le şi-au pierdut individualitatea morfologică, pri- 
mind flexiune și articol hotărât numai pe ultimul 
component (tipul bunăvoință), respectiv cu crati- 
mă, atunci când părțile componente își păstrează 
individualitatea morfologică, primul component 
putând primi flexiune (tipul bun-simţ, bunului- 
simț). Şi în prezentarea principiului sintactic au 
apărut referiri la folosirea cratimei: secvenţe so- 
nore identice se pot scrie legat sau cu cratimă, în 
funcţie de statutul morfosintactic pe care îl au 
(tipul după-masă loc. adv. vs după masă subst. + 


prep.). 


În continuare, ne vor reţine atenţia acele reguli 
de folosire a cratimei care sunt frecvent încălcate 
în limba română actuală. Instrumentul normativ 
cel mai atent la formularea şi exemplificarea aces- 
tor reguli este DIN. Ca şi în articolul precedent, 
majoritatea greșelilor prezentate sunt extrase din 
rapoartele de monitorizare a presei realizate, la 
cererea Consiliului Naţional al Audiovizualului, 
de cercetători ai Institutului de Lingvistică „lor- 

gu Iordan - Al. Rosetti” din Bucureşti şi publicate periodic pe site-ul CNA, 
începând din 2007. 


1. Scrierea unor substantive compuse 


Pentru scrierea substantivelor compuse există numeroase reguli. Câteva din- 
tre acestea sunt încălcate destul de des: 


e regula care spune că se scriu cu cratimă substantivele compuse din două 
substantive în nominativ: câine-lup, zi-muncă, vagon-cisternă, redactor-șef 
(ÎOOP: 33) este încălcată mai ales atunci când este vorba despre compusele 
cu șef. „redactor şef” (Antena 3, 27.VII.2012; TVR Cultural, 2.VII.2012); 
„comisar șef” (Antena 3, 29.VII.2012; Prima TV, 18.VIL.2012; România TV, 
24VII.2012; TVR 1, 8VII.2012), „procuror şef” (Antena 1, 23.VII.2012; 
TVR Info, 12VII.2012); „economist şef” (Pro TV, 10.VII.2012; TVR 1, 
12VI1.2012); „medic șef” (Realitatea TV, 27.VII.2012; TVR 1, 2VII.2012), 
în locul variantelor corecte: redactor-șef, comisar-șej, economist-șef, medic-şef; 


e şi regula conform căreia se scriu cu cratimă compusele cu elementul cu- 
vânt ca prim termen — cuvânt-cheie, cuvânt-înainte, cuvânt-matcă, cuvânt-titlu, 
cuvânt-vedetă (DIN: 206) — este încălcată destul de frecvent, nu numai în 
mass-media, ci chiar în cărți în care controlul calității limbii ar trebui să fie 
mai atent; 

+ substantivele compuse cu prim - prim-ministru, prim-balerină, prim-solis- 
tă — ar trebui să se scrie cu cratimă (vezi şi Nedelcu 2012: 51), însă această 
regulă este adesea neglijată. „Prim ministru” (Prima TV, 12.VII.2012; Rea- 
litatea TV, 6.VII.2012; TVR Info, 7.VIL.2012); „prim procuror” (Prima TV, 
26VI1.2012); „prim solista Teatrului de Operetă” (Prima TV, 8.VI.2010), 
„in prim planul” (TVR 1, 9V2011) sunt exemple greşite care apar frecvent 
în locul formelor corecte: prim-ministru, prim-procuror, prim-solista, prim-plan. 
Merită făcută aici o menţiune specială despre substantivul prim-ministru, 
care, conform recomandării din DOOM”, primeşte mărci de flexiune numai 
pe al doilea termen (prim-ministrului), cu excepția situațiilor în care apar in- 
tercalări (primului său ministru); regula aceasta este adesea încălcată: „consi- 
lierul primului ministru” (10 TV, 17V.2011), în loc de prim-ministrului, de- 
oarece utilizatorii tind să folosească acest substantiv ca pe orice alt substantiv 
compus scris cu cratimă, adică tind să pună mărcile de flexiune pe primul 
component, ignorând indicaţia normativă conform căreia formantul prim 
este invariabil; 


+ în fine, trebuie acordată o atenţie specială denumirilor de grade militare, 
care se scriu cu cratimă (locotenent-colonel, locotenent-major, plutonier-major, 
sergent-major), chiar şi atunci când sunt abreviate (It.-maj, plt.-maj.) — vezi 
DIN: 197. 

2. Scrierea unor adverbe compuse 


Aşa cum se arată în DIN: 47, adverbele compuse (semi)analizabile se scriu 
cu cratimă: astă-noapte, astă-vară, azi-noapte, dintr-adins, după-amiaza, 
harcea-parcea. O observaţie asemănătoare apare şi în ÎOOP: 34, unde se 
menționează că se scriu cu cratimă locuţiunile adverbiale formate din ad- 
jectivul demonstrativ astă cu sensul „imediat precedentă” + substantiv (as- 
tă-vară, astă-primăvară, astă-noapte, astă-toamnă, astă-iarnă) şi locuţiunile 
adverbiale formate din prepoziția după + un substantiv (după-amiază). Une- 
le dintre adverbele compuse cel mai frecvent folosite apar adesea scrise, în 
mod greșit, fără cratimă: „azi dimineaţă” (OTV, 11.VIL.2012), „mâine sea- 
ră” (OTV, 26.VIL.2012); „mâine dimineaţă” (Pro TV, 16.VI.2010; Antena 
3, 2V1.2010); „azi noapte” (Prima TV, 29.VI.2010); „astă seară” (Antena 1, 
8.VI.2010); „astă iarnă” (Antena 1, 28.VI). 


3. Scrierea prefixelor și a prefixoidelor 


Scrierea derivatelor cu prefixe şi prefixoide pune destul de multe probleme, 
deși regula este aparent simplă: prefixele și prefixoidele se atașează direct, fără 
cratimă, la cuvântul-bază (DIN: 224; vezi și Croitor et al. 2010: 23). Între cau- 
zele greșelilor se numără atât faptul că utilizatorii interpretează aceste elemente 
derivative (mai ales prefixoidele, care sunt mai lungi și mai pline semantic) ca 
fiind cuvinte autonome, cât și o anumită lipsă de rigiditate în normarea acestui 
aspect al scrierii, pentru că, aşa cum vom vedea, există destul de numeroase 
situaţii în care este permisă scrierea cu cratimă a unor derivate de acest tip. 


În DIN: 224, se arată că majoritatea derivatelor cu prefixe se scriu, în condiții 
normale, într-un cuvânt, iar regula este ilustrată cu numeroase exemple: ante- 
meridian, antiaerian, a circumscrie, a dezvinovăţi, endocrin, exocrin, a exînscrie, 
extrafin, interregional, a juxtapune, nevoie, nonconformist, postcalcul, pretext, 
proamerican, răscitit, recrea, reintrodus, transsiberian, ultraprogresist. În același 
dicţionar normativ se oferă însă și o listă de situaţii în care anumite derivate 
cu prefixe se scriu cu cratimă (DIN: 224-225); cratima este obligatorie pen- 
tru situaţiile de la (a), dar facultativă pentru situaţiile de la (b). 


(a) — derivatele cu prefixul ex- „fost” (ex-ministru); 

- unele derivate noi şi/sau ocazionale având ca bază un pronume substanti- 
vizat (non-eu); 

- indicarea prescurtată a unui an calendaristic (ante-'89, post-'89); 

- un nume propriu (anti-Cioran, pro-lonescu)); 

- o literă (non-a); 

- o abreviere (pro-NATO); 

- derivatele cu prefixele ne-, re- de la teme care încep cu îm-, în- (pentru a reda 
rostirea lor în tempo rapid): ne-mpăcat, re-mpărțit; 


(b) — unele derivate scrise în mod obişnuit fără cratimă, pentru a pune în 
evidenţă prefixul și/sau baza, în special derivate cu prefixe superlative 
(ultra-progresist)); 

- derivate cu sensuri mai puțin obişnuite (ne-voie „absenţa voinței”, pre-text 
„ceea ce precedă un text”, a re-crea „a crea din nou”); 


— derivate supraprefixate cu aceleași prefixe (extra-extrafin, răs-răscitit) sau 
cu prefixe diferite (endo-exocrin, exo-endocrin ); 


- derivate ocazionale în care prefixul se termină în aceeași literă cu care înce- 
pe cuvântul de bază (răs-străbun)). 


Tot în DIN: 641 se enumeră și situaţiile în care prefixele se scriu separat: 


— atunci când sunt folosite în mod accidental singure, în opoziție cu terme- 
nul de bază sau cu un derivat cu alt prefix de la aceeași bază: X este hipertensiv, 
Y este hipo; sunt urmate de cratimă când se află pe prima poziţie: concediu 
pre- şi postnatal, plăți intra- şi interbancare; 

— când au rol de cuvinte (adjective invariabile, adverbe): mașină extra/super/ 
ultra; El a votat pro. 


O atenţie specială se acordă prefixului ex-, a cărui scriere este diferită în 
funcţie de sensul pe care îl exprimă (DIN: 296): se atașează fără cratimă în 
derivate de tipul a exinscrie, dar cu cratimă, atunci când exprimă o stare ante- 
rioară (ex-ABBA, ex-campion, ex-ministru, ex-PSD). 


Regulile de scriere a prefixelor și a prefixoidelor sunt încălcate frecvent: 
„pro-rector” (TVR Cultural, 22.VI.2010); „pro-palestinieni” (TVR. 2, 
2V1.210); „diminuarea beneficiilor extra-salariale” (TVR 2, 5.VI.2010); 
„măsuri anti-criză” (TVR 2, 8VL.2010); „măsuri anti-evaziune” (TVR 2, 
9VI.2010); „vaccin anti-cancer” (N24 PLUS, 2.VI.2010); „studiu post cu- 
tremur” (Pro TV, 6VL.2010); „vice-primarul” (Prima TV, 29V1.2010); for- 
mele corecte sunt deci: prorector, propalestinieni, extrasalariale, anticriză, anti- 
evaziune, anticancer, postcutremur, viceprimarul. 


4. Atașarea cu cratimă a articolului hotărât și a desinenţelor 


Regula generală spune că, în română, articolul hotărât şi desinenţele nu se 
despart prin cratimă de cuvântul căruia i se atașează. Există însă şi excepţii. În 
DIN: 462 se precizează că articolul -(u)1 se leagă prin cratimă numai la cuvin- 
tele a căror finală se pronunţă şi se scrie după reguli ale altor limbi (bleu-ul) 
sau la sigle (ONG-ul), ca şi desinenţa de plural -uri; de asemenea, caracte- 


LIMBA ROMÂNĂ AZI EA 


rul compus al unui cuvânt nu este un criteriu pentru legarea articolului ori a 
desinenței cu cratimă (e corect: hold-upul, hold-upuri). La pagina 196 se de- 
taliază aceste situaţii, arătându-se că articolul hotărât enclitic și desinențele 
se ataşează cu cratimă la cuvintele greu flexionabile, precum: 


— numele literelor și ale sunetelor: x-ul, x-uri; 
- substantive provenite din numerale cardinale notate cu cifre: 10-le, 11-le; 


- împrumuturi şi nume de locuri a căror finală prezintă deosebiri între scri- 
ere şi pronunțare: acquis-ul, bleu-ul, Bruxelles-ul, show-ul, show-uri sau faţă de 
scrierea limbii române: cinâ-verite-ul, dandy-ul, dandy-i; se recomandă însă 
atașarea fără cratimă a articolului hotărât postpus și a desinenței la împru- 
muturile terminate în litere din alfabetul limbii române pronunțate ca în lim- 
ba română, chiar dacă aceste împrumuturi sunt neadaptate sub alte aspecte: 
boardul, trendul, boarduri, trenduri; 


- substantive provenite din abrevieri sau sigle: CV-ul, CV-uri. 


În uz, există tendinţa — contrară normelor limbii literare — ca orice substan- 
tiv neologic ori nume propriu străin să-și atașeze articolul și desinențele 
cu cratimă: „gadget-ul”, „gadget-uri” (Digi 24, 14VI1.2012); „summit-ul 
de la Varşovia” (TVR 2, 26.V2011); „job-uri fără experiență” (Prima TV, 
29.]11.2011); „îşi pot lua nepotul acasă două weekend-uri pe lună” (Realita- 
tea TV, 4.11.2011); „dressing-ul” (B1 TV, 26.11.2011); „Începe „bac”-ul” (Pri- 
ma TV, 27.V1.2010); „trec doar tir-urile” (TVR 2, 28.VL.2010); „board-ul 
FM! (B1 TV, 29V1.2010); „în jurul Washington-ului” (TVR Cultural, 
6.111.2011); „să aducă Huntington-ului” (TVR 2, 22.V.2011). 

Republica Moldova se remarcă prin diversitate 
lingvistică, însă experienţele în multilingvism va- 
riază, sunt diferite de la un vorbitor la altul, de la 
o regiune sau de la o localitate la alta. În Găgăuzia 
sunt declarate trei limbi oficiale (găgăuza, româ- 
na și rusa) şi în afară de acestea se vorbesc limbile 
bulgară, ucraineană și rromani. În instituții şi în 
administraţie (la ședințe, adunări, reuniuni etc.) 
predomină însă limba rusă. Multilingvismul în 
Găgăuzia este o realitate cotidiană, care, ca și în 
alte regiuni din Europa, poate să ducă la situații 
conflictuale sau chiar la conflicte majore, de dura- 
tă, între diferiți vorbitori sau grupuri etnice, între 
administraţia de la Comrat şi cea de la Chișinău. 
Totodată, contextul multilingv şi multicultural 
din acest spaţiu poate fi favorabil convieţuirii paș- 
nice, oferind multe avantaje vorbitorilor, sporind 
capitalul lor lingvistic. 


În instituţiile medicale din Găgăuzia sunt folosite 
în comunicarea cu pacienții mai multe limbi, care 
au roluri variate și îndeplinesc funcții diferite. Lu- 
crătorii medicali din această regiune se confruntă 
cu o insuficientă cunoaștere a limbii găgăuze și 
a limbii române, o situaţie care îi dezavantajează 
în plan profesional. Mulţi dintre aceștia şi-au fă- 
cut pe timpuri studiile în limba rusă şi resursele 
lor lingvistice sunt insuficiente ca să explice, spre 
exemplu, simptomele bolii sau să prescrie un tra- 
tament în limba română sau în limba găgăuză. 
Migraţia deschide noi perspective și posibilități. 

Unii medici din Găgăuzia își văd viitorul lor profesional în Rusia. Argumente 
pentru o asemenea preferinţă sunt numeroase. De exemplu, o doamnă me- 
dic de la Comrat, vorbitoare de găgăuză și rusă, ne-a mărturisit că şi-ar dori 
să lucreze într-o instituție medicală din Rusia sau ar prefera această țară dacă 
ar pierde serviciul în instituția medicală de la Comrat. Dumneaei avea certi- 
tudinea că ar putea să lucreze acolo în calitate de medic, deoarece cunoaște 
bine limba rusă și diploma ei sovietică este recunoscută în Rusia. 


Mai multe asistente medicale din satele găgăuze ne-au spus că au fost plecate 
pentru un an sau mai mulți la lucru în Turcia. Acolo n-au putut să munceas- 
că în calitate de asistente, fiindcă diplomele din Republica Moldova nu sunt 
recunoscute în Turcia. O altă problemă este cea de ordin lingvistic. Deşi ele 
vorbesc foarte bine găgăuza, nu au cunoştinţe privind terminologia medicală 
în limba turcă. Organele vitale precum inimă, plămâni etc. sunt în limba gă- 
găuză altfel denumite decât în limba turcă. 


Astfel, din cauza barierelor lingvistice și a dificultăţilor în procesul de acre- 
ditare a diplomei în Turcia, medicii găgăuzi preferă să meargă să-și caute un 
serviciu în Rusia sau în alte țări europene. Acest proces al migraţiei a afectat 
sistemul de sănătate, dar în acelaşi timp poate fi calificat ca un stimul pentru 
a învăţa o altă limbă sau mai multe, indispensabile ca instrumente de lucru și 
care oferă oportunitatea unei cariere mai bune sau contribuie la crearea unor 
legături mai strânse cu colegi de breaslă din alte ţări, favorizând, astfel, fle- 
xibilitatea comunicării și accesul la alte pieţe. Lipsa personalului medical se 
simte și în instituţiile medicale din afara Găgăuziei, iar migrația influențează 
şi în alte regiuni restructurarea repertoriului lingvistic, determinând intere- 
sul pentru studierea altor limbi. 


Exodul masiv al lucrătorilor medicali din Republica Moldova a devenit evi- 
dent din 2007, odată cu intrarea României în Uniunea Europeană. Medicii 
moldoveni emigrează în număr tot mai mare în țările Europei de Vest (Ger- 
mania, Franța, Italia) sau în România. Este vorba despre medici specialiști şi 
medici primari care au ales să plece peste hotare. Emigrarea determină trece- 
rea acestor medici de la unele practici lingvistice la altele, cele din țara gazdă. 
Emigrarea scoate în evidență modul în care sunt valorificate de către medici 
resursele lingvistice pentru a se poziționa pe piaţă la nivel naţional şi transna- 
ţional. Şi aici se pot constata diferite tendinţe, unii se orientează spre limba 
franceză, alții spre limba germană şi engleză, iar o bună parte dintre medici 
văd mai multe perspective pentru exercitarea profesiei prin intermediul ro- 
mânei și îşi caută locuri de lucru în Romania. Doar în judeţul lași muncesc 
în prezent peste 70 de medici din Republica Moldova, care au făcut un efort 
considerabil pentru a însuși bine terminologia medicală și limbajul utilizat în 

comunicarea din instituţiile medicale din România, iar alții au pus accent pe 
însușirea altor limbi. 


Proiectul nostru de cercetare cu tema „Dinamica lingvistică în statul națio- 
nal multietnic: studiu de caz — Moldova”, inițiat de profesorul Jürgen Erfurt 
de la Institutul de Limbi şi Literaturi Romanice, Universitatea Goethe din 
Frankfurt pe Main, își propune să cerceteze aceste schimbări și procese, să 
identifice relaţia dintre resursele lingvistice şi interacțiunea lingvistică în di- 
ferite medii sociale, precum în instituţiile medicale, în armată, şcoală sau în 
Call Center. Acest proiect sociolingvistic, realizat în colaborare cu Facultatea 
de Istorie și Filozofie de la Universitatea de Stat din Moldova (U.S.M.), a 
fost lansat în vara anului 2010 şi este finanţat de Fundaţia Germană pentru 
Cercetare (DFG). În cadrul programului sunt efectuate, în baza observării 
participative şi a interviurilor, studii empirice în mediul comunităților etnice 
găgăuze, ucrainene, bulgare și ruse cu scopul de a observa dinamica lingvisti- 
că în mediul comunităților minoritare, pentru a descrie realitatea monoling- 
vismului, pe de o parte, şi a multilingvismului, pe de alte parte 


Cu ocazia iniţierii acestei activităţi, am constatat cât de diferite sunt viziunile 
despre multilingvism în instituţiile medicale şi de alt profil în care am efectu- 
at investigaţiile. Diferă nu doar reprezentările, ci şi competențele lingvistice 
şi situaţiile în care se foloseşte o limbă sau alta. În acest context, ne propunem 
să cercetăm ce semnificație are limba română pentru lucrătorii medicali din 
Găgăuzia, ce limbi folosesc la adunările și ședințele de la serviciu, în comuni- 
carea cu pacienții, în ce limbi scriu rețete, rapoarte sau în ce limbi prescriu un 
tratament. Important este să fie cunoscut, de asemenea, pe ce căi, când și din 
ce motive învăţa medicii limba română din Găgăuzia. Alte aspecte esențiale 
ale proiectului sunt legate de câmpul de aplicare a limbilor şi vizează cum se 
manifestă multilingvismul, ce limbi sunt folosite în comunicarea cu pacien- 
ţii, care sunt resursele lingvistice ale lucrătorilor medicali? 


Multilingvismul în instituţiile medicale din Găgăuzia se manifestă, precum 
remarcam mai sus, prin utilizarea în comunicarea cu pacienții a limbilor rusă, 
română, găgăuză. Conducerea spitalelor și a policlinicilor are o atitudine po- 
zitivă faţă de multilingvism, însă în regiune nu există nicio concepție sau un 
plan strategic pentru aplicarea eficientă şi extinderea practică a plurilingvis- 
mului. Anunţurile, afişele, documentaţia şi programarea la medic, de exem- 
plu, sunt făcute doar în limba rusă. Această limbă predomină şi în comuni- 
carea între colegi și în relaţiile cu reprezentanţii diferitor instituții medicale 
din Găgăuzia. Persoanele intervievate, care comunică frecvent în limba rusă, 
ne-au spus că în ultimii ani creşte interesul pentru limba română, din care 
motiv se impune necesitatea de a participa la cursurile de calificare, care au 

loc la Chișinău doar în limba română. Interesul sporit pentru limba română 
în rândul lucrătorilor medicali nu este motivat doar de factori de ordin eco- 
nomic. Persoanele intervievate îşi exprimă dorinţa de a citi reviste medicale 
şi documente parvenite de la Ministerul Sănătăţii, care sunt publicate doar în 
limba română, de a participa la conferinţe ştiinţifice organizate la Chişinău 
sau în România. Alți interlocutori au accentuat că necunoașterea limbii ro- 
mâne le provoacă disconfort psihologic la ședințele de lucru de la Chișinău și 
vor să depăşească acest deficit lingvistic pentru a colabora mai eficient cu co- 
legii de breaslă. Dar sunt și alte motive ce implică studierea limbii române. În 
apropiere de orașul Comrat sunt mai multe sate de moldoveni. Bolnavii din 
aceste localități se adresează deseori medicilor de la policlinica din Comrat. 
Or, nu toţi pacienţii pot să descrie simptomele de boală sau starea sănătății lor 
într-o altă limbă decât româna. Pentru a-și explica stările fizice, pacienţii fo- 
losesc adesea în mod spontan expresii de genul: „noduri dureroase”, „junghi 
dureros” sau „durere arzătoare”. Este oare în stare un vorbitor de limba rusă 
sau cel care posedă doar rusa și găgăuza să „descifreze” afecțiunile acestor pa- 
cienţi? Cine intervine în calitate de interpret / traducător? Cum decurge în 
acest caz comunicarea? Medicii, pe lângă tratarea bolii, trebuie să ştie și cum 
să ajute pacientul să învingă teama și să explice originea maladiilor. Comuni- 
carea este, așadar, esenţială în acest sens, medicul având sarcina de a explica 
pacientului procedura și măsurile pe care urmează să le ia pentru îndepărta- 
rea și prevenirea bolilor. Asemenea dificultăți le au atât medicii monolingvi, 
cât şi cei multilingvi. Deși aceştia din urmă în timpul consultaţiei trec ușor de 
la limba rusă la limba română (unii posedă şi limba găgăuză), ei nu pot găsi 
întotdeauna termenii adecvaţi în ambele limbi, fiindcă şi-au făcut studiile pe 
timpuri la Universitatea de Medicină și Farmacie din Chișinău doar într-o 
limbă, în limba rusă. 


Comunicarea în spitalele şi policlinicile din Găgăuzia, având, se ştie, un grad 
ridicat de complexitate, nu poate fi limitată doar la aspectele menţionate 
mai sus. Pentru a efectua observaţii cât mai exacte și variate, am înregistrat 
conversații medic — pacient și am realizat interviuri cu personalul medical 
în mai multe centre de sănătate din Găgăuzia: la policlinicile din Comrat, 
Ceadâr-Lunga și în satele acestei regiuni: Gaidar, Beşalma, Svetloe, Copceac, 
Chirsovo, Congaz, Dezghingea. Din septembrie 2011 până în prezent au fost 
imprimate 59 de interviuri. Vârsta persoanelor intervievate variază de la 25 la 
S8 de ani. Interviurile înregistrate în cadrul proiectului nostru sunt construc- 
ţii narative având la bază o perspectivă largă, nefocalizată, de tip „experienţe 
lingvistice” în diferite contexte sociale, care cuprind mai multe etape din via- 
ţa acestor vorbitori. 

Concluzia trasă de noi este că angajații medicali găgăuzi au un interes sporit 
pentru studierea limbii române. Medicii sau asistentele medicale, care cu- 
nosc limba română vorbită în Găgăuzia, au dificultăţi de înţelegere a românei 
standard utilizată la Chişinău sau în România, pe care aceștia o consideră „o 
limbă frumoasă”. 


Rezultatele preliminare (cele finale vor fi prezentate în vara anului 2013) 
obținute în cadrul acestui proiect sociolingvistic ne permit să constatăm că 
multilingvismul este înțeles de persoanele intervievate nu drept o povară, ci 
un avantaj și o oportunitate pentru viitor. Mulţi lucrători medicali în Găgău- 
zia sunt multilingvi, dar puţini dintre ei folosesc la locul de lucru și româna, 
şi găgăuza. Factorii de decizie a acestor instituţii sunt obișnuiți să comunice 
în limba rusă. Utilizarea altei limbi e interpretată ca o abatere de la această 
realitate creată pe timpurile sovietice. Necesitatea de a se integra în societa- 
te, de a comunica cu pacienţii din satele moldoveneşti, precum și exigenţele 
legate de calificarea profesională sunt doar câteva aspecte care condiționează 
interesul față de limba română în rândurile lucrătorilor medicali din Găgău- 
zia. Limba română este percepută ca o achiziție din perspectiva utilității ei. 

Emilia OGLINDĂ 
| Aspecte ale sinonimiei gramaticale 


În literatura de specialitate există controversa 
problemei sinonimiei gramaticale şi a aspectelor 
acesteia - sinonimia morfologică şi sintactică, 
menite a reflecta variat şi expresiv conţinutul de 
idei. În acest context lingvista M. Avram avea să 
constate că „bogăţia gramaticală presupune cu- 
noașterea sinonimiei dintre unele forme și con- 
strucții și a limitelor în care formele sau construc- 
tiile sinonime pot fi înlocuite între ele” | Avram, 
1997, p. 471]. Între cele două tipuri de sinonimie 
gramaticală există deosebiri. În opinia aceleiași 
autoare sinonimia morfologică „este implicată în 
mod necesar în studiul categoriilor şi al speciilor 
care au mai mult de o realizare formală sau al for- 
melor paralele” [ibidem]. 


Cercetătoarea El. Dănilă defineşte sinonimia 
morfologică pornind de la obiectul de studiu al 
compartimentului ce vizează flexiunea cuvinte- 
lor. În cazul sinonimiei morfologice se atestă dis- 
crepanțe între două sau mai multe structuri mor- 
fologice, apte a transmite aceeași informaţie sau 
categorie gramaticală și subordonate principiului 
comutabilităţii. În variate ambianţe este posibil 
a reda o informaţie semantică identică, asocia- 
tă unei anumite informaţii categoriale [Dănilă, 
2006, p. 20]. Din acest punct de vedere, sinonimia 
morfologică sugerează ideea redundanței, dată fiind 
varietatea mărcilor pentru aceeași categorie gra- 
maticală. Dimpotrivă, sincretismul gramatical ce 
i se opune este unul dintre mijloacele economiei 
în limbă, deoarece o singură marcă exteriorizează 
mai multe categorii. 

În accepţia Luminiţei Hoarţă-Lăzărescu sinonimele morfologice sunt cuvin- 
te ce comportă organizare morfematică diferită sau mijloace formale deose- 
bite prin care se transmite aceeași informaţie gramaticală de tip categorial 
| Hoarţă-Lăzărescu, 1999, p. 21]. Sunt stabilite două grade ale sinonimiei 
morfologice, în funcţie de identitatea sau non-identitatea informaţiei seman- 
tice atribuite unităților între care există raporturi sinonimice de tip morfo- 
logic: 

- sinonime morfologice de gradul I, a căror organizare morfematică se deose- 
beşte, pe când informaţia gramaticală, categorială şi cea semantică sunt iden- 
tice; 

- sinonime morfologice de gradul II, diferite în plan morfematic şi semantic, 
dar identice la nivelul informaţiei gramaticale categoriale. 


În unele studii sinonimia morfologică este ilustrată prin intermediul forme- 
lor de viitor, ce desemnează o informaţie categorială identică: voi zice / o să 
zic / am să zic etc. sau al formelor concurente de imperfect indicativ, condiţi- 
onal perfect şi conjunctiv perfect. lată câteva mostre concludente: „Dacă nu 
murea pe neaşteptate, ar fi fost altfel” [ Călinescu, 2000, p. 33] / Dacă n-ar fi 
murit, ar fi fost altfel / Să nu fi murit, ar fi fost altfel; „Dacă-l aduceam la vreme 
la îngeraşul meu, azi ar fi trăit” Călinescu, 2000, p. 79] / Dacă l-aş fi adus... / 
Să-l fi adus...; „Dacă n-ar fi retras actele de la judecătorie, ar fi fost totul atât 
de bine!” [Busuioc, 1981, p. 252] / Să nu fi retras actele... / Dacă nu retrăgea 
actele... 


În cazul sinonimiei sintactice, „mult mai variată decât cea morfologică”, sunt 
pertinente relaţiile sinonimice între „construcțiile mai mult sau mai puţin 
echivalente şi concurente” [ Avram, 1997, p. 471; Lăzărescu, 1994, p. 36-38]. 
Au fost formulate o serie de definiţii ale sinonimelor sintactice | Şendel's, 1970; 
Jilin, 1974; Vlasova, 1982], identificate uneori cu sinonimele funcționale. În 
rolul celor din urmă pot fi întrebuințate orice unităţi de limbă, capabile să 
îndeplinească aceeași funcţie sintactică [Lekant, 1980, p. 37]. Potrivit con- 
cepţiei cercetătorului V. Kononenko, sinonimele sintactice reprezintă con- 
strucţii diferite din punct de vedere structural, ce se caracterizează printr-un 
conţinut apropiat şi sensuri gramaticale asemănătoare și care ocupă poziţii 
sintactice identice [Kononenko, 1970, p. 19-20]. 


În numeroase studii sunt puse în evidență criterii similare ce implică sinoni- 
mia sintactică, bunăoară: a) comunitatea conținutului semantic / lexical [Bri- 
tân, 1980, p. 8]; b) sensul gramatical invariant, generat de raporturile sintac- 
tice omogene [Jilin, 1974, p. 12]; c) structura alomorță a acestora [Suhotin, 
1960, p. 22]. Sunt reliefate pregnant discrepanţele structurale ale sinonime- 

lor sintactice [Briţân, 1980]. Acest criteriu serveşte pentru a demonstra, spre 
exemplu, sinonimia unor tipuri de construcţii (participiale, infinitivale ş.a.) 
în corelaţie cu subordonatele respective sau a sintagmelor nominale prepo- 
ziționale în raport cu variate construcții ce includ moduri nepersonale și cu 
unele tipuri de subordonate. Asemenea sinonime posedă unele particulari- 
tăţi la nivelul propoziției şi al frazei, ceea ce a oferit prilejul de a le comen- 
ta cu lux de amănunte [Lăzărescu, 1994, p. 36-38; Lekant, 1978, p. 10-18; 
Lekant, 1980]. Sunt de amintit unele studii în care se relevă sinonimia între 
diverse construcţii infinitivale și subordonatele corespunzătoare (completi- 
ve, atributive, circumstanţiale) în diverse idiomuri [Saenko, 1984, p. 75-90; 
p. 108-182]. 


Caracterul alomorf al formațiunilor în cauză nu exclude comunitatea sensu- 
lui gramatical şi lexical — idee promovată în unele lucrări [Șendel's, 1970], 
ajungându-se la afirmaţii vădit exagerate, conform cărora sinonimele sintac- 
tice ar reprezenta un paralelism gramatical deplin [Kovtunova, 1955, p. 115- 
142; Poalelungi, 1965, p. 645-656]. Însă paralelismul gramatical exclude, din 
start, diferenţierea stilistică a formațiunilor respective; or, sinonimele sintac- 
tice, mai cu seamă sinonimele contextuale, redau, de obicei, nuanţe semantico- 
stilistice suplimentare. 


În opinia Iuliei Vlasova sinonimele gramaticale (sintactice) pot fi definite 
în baza câtorva criterii relevante: comunitatea semnificatului complex, di- 
vergenţa structurală, asemănarea valorii sintactice ş.a. Comunitatea valorii 
sintactice este întemeiată pe capacitatea structurilor sinonime de a exprima 
aceleași relații semantico-sintactice, morfologico-sintactice şi sintactice pro- 
priu-zise și pe identitatea funcțională a acestora. În dezacord cu unii lingviști, 
Iu. Vlasova este de părerea că substituirea reciprocă a sinonimelor semnalate 
nu este o condiţie, ci, mai degrabă, o consecinţă a sinonimiei sintactice [Vla- 
sova, 1982, p. 13-45]. 


Luând în considerare doar unul dintre criteriile menționate, bunăoară simili- 
tudinea conținutului lexical, nu vom reuși să examinăm toate mijloacele po- 
sibile de redare a acestuia. Prin urmare, se impune necesitatea de a evidenția 
comunitatea semnificaţiilor gramaticale proprii unităţilor sinonime: se vor 
stabili trăsăturile lor formale şi de conţinut. Totodată, identitatea / asemă- 
narea sensului gramatical al formațiunilor în cauză nu implică obligatoriu un 
paralelism gramatical complet. 


Sinonimele sintactice (respectiv, cele funcționale) constituie, de fapt, o uni- 
tate a trăsăturilor comune și a celor diferențiale. Particularitatea semnalată își 
găseşte expresie atât între unităţile aceluiași nivel, cât și între elementele ce 

aparţin unor niveluri diferite, bunăoară între două părţi de propoziţie, între 
două propoziţii, între o parte de propoziţie şi o propoziţie etc. | Avram, 1997, 
p. 472-475; Toma, 1996, p. 275-276]. 


Sprijinindu-se pe echivalența funcțională, formațiunile în cauză sunt raportate 
la acelaşi sens gramatical invariant, constituind variante ale unei structuri de 
adâncime. În aprecierea unor savanţi de seamă, sinonimele sintactice atestă 
identitatea structurilor de adâncime, deosebindu-se de structurile de supra- 
față [Barhudarov, 1974, p. 25-34]. Explicând sinonimia sintactică în terme- 
nii analizei transformaţionale, cercetătorii susțin că unei singure structuri de 
adâncime îi corespund mai multe structuri de suprafață. În felul acesta, ob- 
servă G. Pană Dindelegan, „existența unei singure structuri de adâncime este 
«răspunzătoare» pentru echivalența semantică a structurilor de suprafață”, 
astfel încât „sinonimia sintactică, fenomen în exclusivitate al structurii de su- 
prafaţă, este deci efectul regulilor de transformare” [Pană Dindelegan, 1974, 
p. 269]. Sunt pertinente exemplele: 


(1) „Noroiul era mai cleios. Bologa simțea cum îi tremură genunchii” [Re- 
breanu, 1972, p. 52] / Bologa simţea tremurându-i genunchii; 


(2) „Nu exista la noi în universitate o astfel de atmosferă care să știrbească în 
vreun fel libertatea cuiva” [Preda, 1990, p. 166] / ...o astfel de atmosferă care 
ar putea să ştirbească libertatea / ...o astfel de atmosferă care ar știrbi libertatea 
cuiva; 


(3) „Că fiind ucenic al părintelui arhimandrit Ifrim vraciul, umblu în aceas- 
tă sfântă zi căutând două ierburi: omag și fumul pământului” | Sadoveanu, 
1981, p. 36] / ...umblu să caut două ierburi / ...umblu şi caut două ierburi...; 


(4) „Țăranii, de unde odinioară umblau s-o cumpere ei, acum cer să fie parce- 
lată între dânșii gratis” | Rebreanu, 1957, p. 269] / Ţăranii ...umblau pentru a 
o cumpăra...; 


(5) „Deci, având poruncă să-l înfățișeze pe mezin la curte chiar a doua zi 
luni..” [Sadoveanu, 1981, p. 104) / Deci, având porunca de a-l înfățișa pe 
mezin...; 


(6) „Se auzea noaptea strigată în somn...” [Preda, 1995, p. 40] /Auzea noap- 
tea că o strigă în somn / Auzea noaptea cum o strigă în somn / Auzea noaptea 
strigând-o în somn; 


(7) „Lasă-l să mai răsufle, Victore, că l-ai asasinat!” [Rebreanu, 1957, p. 43] / 
Lasă-l să mai răsufle că îl poţi asasina! / Lasă-l să mai răsufle că îl vei asasina! 

Comparând frazele de mai sus, remarcăm multiple anturaje în care modu- 
rile nepersonale (participiul, gerunziul ş.a.) şi cele personale (indicativul, 
conjunctivul, condiționalul ș.a.) se pretează înlocuirii reciproce, în anumite 
condiții [Oglindă, 2002, p. 54-56]. 


La nivelul propoziției și al frazei, în această privinţă se distinge conjunctivul, 
ca un mod al subordonării, care, „exprimând clar opoziţiile de persoană și de 
număr, ...4 ajuns să înlocuiască mai peste tot infinitivul dependent de un verb... sau 
dependent de o expresie verbală impersonală” | Constantinescu-Dobridor, 2001, 
p. 153]. În opinia lingvistului Gh. Constantinescu-Dobridor, grație numeroa- 
selor traduceri din limbile în care infinitivul este larg răspândit (franceză, ger- 
mană, rusă ș.a.), infinitivul „a fost reanimat”, recăpătându-şi parțial poziţiile. 


Astfel, în ambianța verbelor sentiendi (a auzi, a vedea, a simți ş.a.), indicati- 
vului din subordonata completivă poate să-i ia locul gerunziul, ca în exem- 
plul (1) (simţea cum îi tremură genunchii / simţea tremurându-i genunchii); 
participiul este substituibil prin indicativ sau gerunziu (Se auzea strigată/ 
Auzea cum o strigă / Auzea strigând-o), ca în exemplul (6). În postpoziția 
verbelor movendi (a umbla, a merge ş.a.) gerunziul este înlocuit prin indicativ, 
intercalându-se conjuncţia copulativă și (umblu căutând / umblu și caut) sau 
prin conjunctiv, dacă nuanţa finală prevalează. Conjunctivul este concurat 
de infinitivul cu valoare finală și atributivă, ca în mostrele (4), (5) sau prin 
condițional (2) în cadrul subordonatei atributive. În exemplul (7) perfec- 
tul indicativ l-ai asasinat este folosit transpozitiv într-o ipostază neobișnuită, 
fapt care dezvăluie transformările conţinând infinitivul în componenţa unei 
sintagme predicative — îl poți asasina — sau viitorul indicativ — îl vei asasina. 


Cele ilustrate pun în lumină unele premise ale substituirii unor moduri ver- 
bale prin altele, în cadrul variatelor structuri sintactice, bunăoară similitudi- 
nea conţinutului lexical şi a sensului gramatical, identitatea de ordin funcțio- 
nal, comunitatea raporturilor realizate etc. 


În legătură cu cele relatate, ţinem să comparăm următoarele concepte: sino- 
nimie sintactică, sinonimie funcțională, echivalență funcțională, substitute, para- 
lelism gramatical. Unii savanţi identifică sinonimia funcțională şi echivalența 
funcțională, pe când alţi specialişti în materie le deosebesc. De notat că noţi- 
unile evidenţiate sunt fundamentate pe criterii asemănătoare, unul esenţial 
fiind substituirea reciprocă a sinonimelor menţionate în aceleași poziţii sintac- 
tice | Gladrov, 1985; Isenbaeva, 1985]. 


Conceptul echivalență se referă la transformarea unui model în altul, echi- 
valent celui dintâi; orice posibilitate de a înlocui o structură prin alta, si- 

milară semantic, gramatical și funcțional, se consideră drept un rezultat al 
echivalenței [Saenko, 1984; Sveşnikova, 1987]. În cadrul unităților sintacti- 
ce (propoziţii, fraze), atât cuvintele aparte, cât şi propoziţiile sunt folosite 
în componenţa construcţiilor echivalente. Cercetătoarea I. Arnold observă 
că în sintaxă sinonimia corespunde, în principiu, echivalenţei | Arnold, 1976, 
p. 16-17]. 


Conceptul reliefat este analizat din perspectivă semiotică, logică etc. Spre 
exemplu, savantul rus Iu. S. Stepanov delimitează echivalența după denotat şi 
echivalența după semnificat. În primul caz formațiunile reprezintă perifraze, pe 
când cele din urmă constituie transformări [Stepanov, 1981, p. 138-139]. Ace- 
laşi autor examinează echivalența din punctul de vedere al identităţii semnelor 
lingvistice. Atunci când semnele (cuvinte, sintagme etc.) ocupă o poziţie iden- 
tică, este cu putinţă înlocuirea reciprocă a acestora; în situația dată toate unită- 
tile, în ansamblu, și anturajul lor rămân identice [| Stepanov, 1970, p. 101-103]. 


Echivalentele funcționale sunt capabile să exteriorizeze raporturi asemănă- 
toare, caracterizându-se prin comunitatea înțelesului gramatical și realizarea 
acelorași funcții în propoziţie sau în frază, ceea ce le apropie de sinonime- 
le gramaticale. Spre exemplu, prof. V. Marin este de părerea că echivalența 
funcţională reprezintă un caz special de sinonimie gramaticală | Marin, 1988, 
p. 6-10]. Deşi conceptele comentate mai sus nu sunt întotdeauna demarcate, 
corelaţia dintre ele nu este univocă. Este important de reținut că orice sino- 
nimie reprezintă echivalență, însă nu orice echivalență dezvăluie sinonimia. În 
opinia cercetătorului S. G. Saenko sinonimia este întemeiată pe identitatea 
sensului gramatical al semnelor lingvistice, iar domeniul semantic cuprinde, 
alături de mijloacele de exprimare a sensului de care dispune limba în cau- 
ză, sfera obiectelor denotate. După cum susține savantul, acest argument nu 
este suficient pentru a caracteriza orice sinonimie drept echivalență |Saenko, 
1984, p. 33]. În legătură cu cele semnalate, specialiștii în materie relevă ca- 
drul sintactico-semantic al sinonimiei funcționale [Isenbaeva, 1985], determi- 
nat grație raporturilor similare și a factorilor de ordin contextual. 


Reputata germanistă E. I. Gulâga defineşte sinonimele funcționale drept uni- 
tăţi diferite din punct de vedere structural ce aparţin aceluiași nivel de limbă 
sau unor niveluri diferite. Asemenea unități coincid din punctul de vedere 
al funcțiilor sintactice şi al conţinutului lexical, deși sensul gramatical și di- 
mensiunea lor se pot deosebi [Gulâga, 1971, p. 137]. În numeroase limbi 
drept echivalente / sinonime funcţionale sunt calificate anumite părți de 
propoziţie, construcții infinitivale, gerunziale ş.a., în raport cu subordonatele 
corespunzătoare. 

În baza conceptului echivalență sunt definite atât sinonimele (sintactice și 
funcţionale), cât și substitutele. Cele din urmă nu trebuie confundate cu si- 
nonimele sintactice, întrucât nu atribuie noi nuanţe de sens, ci, în modul cel 
mai general, indică unitatea substituită [Saenko, 1984, p. 32]. Astfel, substi- 
tutele constituie unităţi ale propoziției sau ale frazei ce denotă aceeași distri- 
buţie şi îndeplinesc aceeași funcţie sintactică. Unul dintre substitute posedă 
semnificaţie nulă, fiind apt a înlocui orice segment al propoziției sau al frazei, 
preluându-i caracteristicile [Pinchon, 1972, p. 1-2]. 


Într-un cadru mai amplu, substituția poate fi examinată drept o modalitate de 
reliefare a unor „deosebiri de organizare internă a enunțurilor” și ca proce- 
deu de cercetare lingvistică. Cunoscuta sintaxistă V. Guţu Romalo semnalea- 
ză că, în cazul substituției, sunt cuprinse „clase de echivalență a diverșilor ter- 
meni... compatibili în acelaşi context sau în aceleași tipuri de contexte” [Guţu 
Romalo, 1973, p. 25]. 


Paralelismul gramatical se manifestă prin identitate funcţională, comunitatea 
sensului gramatical şi a raporturilor redate de unitățile componente ale for- 
melor și structurilor gramaticale. În corelaţie cu fenomenul menționat, vom 
deosebi și sinonimele structurale — formaţiuni care posedă trăsături diferenția- 
le slab sesizate din punct de vedere semantico-gramatical. 


Într-un studiu mai vechi al cercetătorului Gh. Poalelungi, se face referire la 
termenii echivalență, paralelism, identificare, corespondență, substituire, sinoni- 
mele gramaticale fiind definite drept formaţiuni ce denotă „un deplin parale- 
lism gramatical și care se deosebesc numai prin acele elemente care reprezin- 
tă înţelesul gramatical dat” | Poalelungi, 1960, p. 346]. Sensurile gramaticale 
comune și principiul comutabilității sunt criterii pertinente ale sinonimiei 
vizate | Poalelungi, 1960, p. 349]. 


Din cele remarcate supra, se desprind câteva tangenţe, dar și discrepanțe între 
noțiunile analizate. În ansamblu, sinonimelor gramaticale (de ex., sintactice) le 
sunt proprii câteva trăsături definitorii: 


- afinitate semantică și conţinut lexical comun; 
- comunitatea sensului gramatical; 

- identitate funcţională; 

— asemănarea raporturilor exteriorizate; 

— divergențe de ordin structural; 

- nuanţe semantico-stilistice suplimentare; 


- pertinenţa unor trăsături distinctive; 

- substituirea reciprocă a unităților sinonimice, ca rezultat al valorilor se- 
mantice și gramaticale similare. 

Echivalentele funcționale comportă, la rândul lor: 

- similitudinea raporturilor gramaticale; 

- valoare invariantă, drept condiţie a echivalenţei funcționale; 

- conţinut lexical comun; 

- comunitatea sensului gramatical; 

- identitate funcţională; 


— însuşirea de a putea fi înlocuite reciproc. 


Sinonimele funcționale au multiple particularităţi: 

- structura şi sensul gramatical se pot deosebi; 

- aparţin, de regulă, unuia şi aceluiași nivel de limbă (sau unor niveluri diferite); 
- au un conţinut lexical comun; 

- demonstrează identitate funcțională; 

- dimensiunile formațiunilor în cauză pot să nu coincidă; 


- sunt substituibile reciproc. 


Substitutele se evidenţiază prin câteva trăsături: 

- în mod general, desemnează unitatea substituită; 

- au aceeași distribuţie în componenţa propoziției sau a frazei; 
- sunt identice din punct de vedere funcţional; 


- înlocuiesc orice fragment al propoziției, atribuindu-și caracteristicile acestuia. 


Sunt lesne de observat unele tangenţe între conceptele menţionate: coinci- 
denţa funcţiilor îndeplinite în propoziţie sau frază; similitudinea sensului le- 
xical şi gramatical; posibilitatea substituirii reciproce. În baza celor reliefate, 
se impun câteva concluzii: 


— Pe de o parte, simbioza trăsăturilor similare și a celor diferenţiale nu duc, 
implicit, la identitatea structurală a formațiunilor sinonimice; nu coincid în- 
tru totul nici valorile stilistice ale acestora. 


— Pe de altă parte, echivalenţa funcțională a sinonimelor sintactice și a celor 
funcționale facilitează substituirea lor reciprocă. 


- Un rol important îi revine anturajului sintactic care face posibilă întrebu- 
inţarea transpozitivă a modurilor şi concurenţa lor în calitate de echivalente 
sau sinonime funcționale. 

- Nu este justificat să punem semnul egalităţii între toate conceptele în dis- 
cuţie, deoarece ele nu se suprapun. Spre exemplu, substitutele, apte a înlocui 
orice secvenţă a propoziției / frazei, preluându-le trăsăturile particulare, se 
vor deosebi de sinonimele sintactice din motivul că cele din urmă posedă frec- 
vent semnificaţii stilistic marcate. Asemenea structuri nu s-ar putea folosi în 
locul oricărui fragment al propoziției / frazei, ci doar al formațiunilor apro- 
piate semantic, lexical, gramatical şi funcțional, care, de regulă, se deosebesc 
structural. 


- Între sinonimia sintactică şi echivalență există un raport neunivoc, iar sub- 
stitutele, asemenea echivalentelor funcționale şi sinonimelor funcționale, sunt 
întemeiate pe echivalență. Echivalentele funcţionale nu presupun obligato- 
riu deosebiri flagrante de ordin stilistic, dar varierea acestora oferă prilejul 
de a evita carenţele în exprimare și de a selecta forma adecvată în ambianța 
potrivită. Credem că toate fenomenele fundamentate pe echivalență duc, in- 
evitabil, la concurenţa unităţilor de limbă, capabile să redea o multitudine de 
semnificaţii. 

Constantin |. CIOBANU 


Gheorghe Mardare 
și asumarea polivalenței 


C.I.C. — cercetător ştiinţific 
III, este membru al 
Sectorului Arte vizuale 

şi arhitectură - perioada 
medievală din iulie 2008, 
Academia Română. 
Anterior a lucrat la Institutul 
Patrimoniului Cultural al 
Academiei de Ştiinţe a 
Republicii Moldova. Din 
1993 doctor în istoria 
artelor, cu teza Atribuirea 

şi datarea picturilor murale 
din biserica Adormirea Maicii 
Domnului de la Căușeni. 
Este doctor habilitat în arte 
vizuale. 


De câte ori trec prin fața Casei Dosoftei din cen- 
trul Iașului — unde putem vedea expusă Cartea 
românească de învățătură (celebra Cazanie!) a 
mitropolitului Varlaam -, îmi amintesc de fostul 
meu profesor de istoria artei Gheorghe Mardare 
şi de crochiul său pentru lucrarea de licență Ca- 
zania (Tiparniţa Trei Ierarhilor). Schița văzută 
de mine în apartamentul artistului la un deceniu 
după realizare a fost refuzată — la începutul anilor 
'70 ai secolului (deja!) trecut — de către comisia 
de stat (supervigilentă „ideologic”!) a şcolii „Ilia 
Repin” (actualul Colegiu de Arte Plastice „Ale- 
xandru Plămădeală” din Chişinău), din motive 
lesne de înţeles... 


Mai mult de patruzeci de ani s-au scurs de atunci. 
Drumurile noastre — al fostului elev şi al fostului 
profesor — s-au intersectat de câteva ori, pentru a 
se separa, se pare, pentru totdeauna. Aflat de peste 
un deceniu și jumătate în Germania, la Hanovra, 
istoricul de artă, doctorul Gheorghe Mardare — 
unul dintre cei mai avizaţi specialiști în domeniul 
artei covorului tradițional basarabean și bucovi- 
nean - a re-imbrăţișat muzele pe care le-a slujit în 
adolescenţă și tinereţe — muzele picturii, ale grafi- 
cii, ba chiar și ale sculpturii... 


Ochii lui Homer — pictură realizată încă în tumul- 
tuosul an 1989, dar cu reveniri pe parcursul pri- 
mei jumătăţi a anilor '90 — pare a fi o lucrare de 
cotitură în biografia de creaţie a artistului şi isto- 
ricului de artă. Metafora aedului orb, dar — graţie 

operei cântate — ajuns vizionar dăruit cu harul premoniţiei, nu este nouă. 
Nouă este interpretarea acestei metafore, bazată pe un joc contrastant de to- 
nalități albe şi negre, roşii și aurii — culori prezente și în cromatica civilizației 
miceniene ale cărei vestigii au fost aduse la lumina zilei grație descoperirilor 
lui Heinrich Schliemann. 


Muzica este cea de-a doua stihie căreia Gheorghe Mardare îi plăteşte din 
plin obolul. Zecile de lucrări cu titluri muzicale, cum ar fi Adagio, Rondo, 
Capriccio, Sonatină, Triluri, Ave Maria ş.a., se înscriu perfect în dezideratul 
general-european, existent încă la frontiera secolelor XIX-XX, de a descoperi 
echivalenţe și izomorfisme între limbajul fonic și cel al artelor luminii (este 
suficient să ne amintim aici de celebrele încercări de muzică a culorii (rus. — 
Ţvetomuzika), operate de compozitorul rus Skreabin acum un secol și ceva). 


În tapiserie „textul” este țesătură, textură, aşa cum arată latinescul textus, iar 
a întrețese provine de la intertextere. Artistul deci mai introduce ceva (im- 
portant!) în procesul țeserii sau al urzirii. Acest ceva este discursul istoriei — 
discurs întrețesut cu multă finețe de către Gheorghe Mardare în structura 
relativ canonică (pentru paradigma artei moderne) a pânzelor sau foilor 
grafice expuse. Un discurs lent, potolit, încet chiar, măsurat nu în ani, ci în 
evi, cu borne la distanţe considerabile, cu metafore în loc de cuvinte-noţiuni, 
cu imagini ancestral-arhetipale și cu citate, directe sau indirecte, din creații- 
le contemporaneității (exemple: Gânditorul de la Cernavodă și perechea sa în 
tripticul Răsunetul Universului şi în colajul Eu cred... motivul nucleului Săru- 
tului lui Brâncuși în pictura Întâlnirea evlavioasă a suratelor, celebra Sagrada 
Familia a lui Antonio Gaudi în tripticul Bar-Ce-Lona ş.a.). 


Creaţia lui Gheorghe Mardare nu este exploziv-spectaculoasă și nu trebuie 
recepționată imediat. Evoluţia ei în planurile conexiunii expresie — conţinut 
necesită din partea spectatorului timp și efort individual. Este o operă de 
factură intelectuală, care nu trebuie catalogată prin termeni deja banalizați, 
tributari diferitor -isme preluate din cursurile de istorie a artei moderne și 
contemporane. Este o operă mai degrabă încifrată, chiar ocultă, generatoare 
de asociaţii și tâlcuri profunde. Mesajul se constituie la mai multe niveluri — 
complementare unul altuia. În pofida lapidarităţii mijloacelor folosite, în 
pofida simplităţii şi purismului formelor geometrice etalate, lucrările lui 
Gheorghe Mardare permit o lectură diversificată, al cărei spectru semantic 
este polivalent și dependent de codul adoptat de către spectator. 

Senzație şi imagine 

este prima expoziţie personală în România a pictorului și criticului de artă basarabean 
Gheorghe Mardare, artistul expunând în cadrul galeriei „Elite Art Gallery” din București. 
Expoziţia prezintă 42 lucrări de pictură și 25 de grafică, lucrările din expoziţie fiind ba- 
zate pe perceperea existenţialistă și senzuală a evenimentelor și fenomenelor. Grafica și 
pictura lui Gheorghe Mardare poartă amprenta unui caracter experimental, artistul experi- 
mentând fără teamă materialele. În acest fel, de multe ori chiar în aceeași lucrare, Mardare 
îmbină creionul, pastelul, cărbunele și praful de grafit, ceea ce dovedește că pictorul este 
un artist complex și modern, cu aplecare spre redarea stărilor sufleteşti. În cadrul acestei 
expoziţii de la Bucureşti, artistul a utilizat şi tehnica electronică, totul pentru a sincroniza 
senzațiile picturale cu senzațiile sonore. În acest fel, artistul reușeste să creeze tabloul unor 
manipulări vizuale de efect ce corespund pasajelor muzicale redate în culoare. Este moti- 
vul pentru care creaţia artistului include tablouri pictate sub impresia unor remarcabile 
opere muzicale lăsate posterităţii de mari compozitori ai lumii, cum ar fi: Liszt, Caccini, 
Orff, Bach, Rodrigo. Desenele sale sunt purtătoarele unor mesaje estetice, ale unor fru- 
museți specifice imaginare, ceea ce demonstrează că limbajul senzaţiei în pictură este la fel 
de bogat și divers ca și universul simţurilor noastre. Și chiar dacă nu ne aflăm în faţa unui 
spectacular, fiind vorba mai degrabă de o operă generatoare de asociaţii și tâlcuri profunde, 
generozitatea lucrărilor sale este debordantă. 


Alex PUŞCAȘU, ziarul „Naţiunea”, 22 august 2012 


Gheorghe Mardare, născut pe 1(4) mai 1946 în comuna Micleşti, Orhei. Lucrând ca 
constructor, între 1964-65, frecventează cursurile serale de artă plastică de pe lângă Li- 
ceul de Arte A. Şciusev din Chișinău — atelierul pictorului P. Pascal. Între 1965 şi 1968 
studiază pictura ca autodidact. În 1972 absolveşte Colegiul de Arte Plastice „Alexandru 
Plămădeală”, avându-i conducători de atelier pe V. Toma, S. Babiuc, V. Puşcaş şi profe- 
sori la istoria artelor pe S. Bobernaga și M. Statnâi. În 1980 a absolvit Academia de Arte 
din Sankt Petersburg. În 1991 a susținut teza de doctor în studiul artelor pe lângă Şcoala 
superioară de Design industrial „Stronganov”, Moscova, conducător științific profeso- 
rul Procopii Teltevsky. Din 1972 până în 1995 s-a preocupat preponderent de pedago- 
gie, ştiinţă şi promovarea artei, fiind angajat la Liceul I. Vieru, Universitatea Pedagogică 
„|. Creangă”, Academia de Arte (fostul Conservator „G. Muzicescu”), Universitatea 
Politehnică şi Academia de Ştiinţe a Republicii Moldova. Este autorul a peste 150 de 
articole consacrate artei din Republica Moldova, române şi universale, precum şi al 
unei monografii fundamentale despre arta covoarelor vechi românești din Basarabia 
(1995 — nepublicată din lipsă de sponsorizare), şi al primului curs (program) de Istoria 
artelor plastice din R.S.S.M. din preistorie până la contemporaneitate (Universitatea de 
Stat din Chişinău - 1989), care cuprinde în principiu arta întregului spațiu românesc 
din preistorie până la mijlocul secolului XX. Din 1989 participă activ la expoziţii nați- 
onale şi internaţionale de artă din Republica Moldova, Germania, Spania, România, 
profesând pictura, grafica, instalaţia video și cea obiectuală. Aflat deja în Germania după 
1996, publică mai multe articole științifice, printre care comentarii la creaţia pictorilor 
contemporani basarabeni Ilie Cojocaru, Andrei Sârbu şi Mihai Țăruș. În 2009 este no- 
minalizat pentru Premiul Internaţional pentru pictură Palm Art Award al Editurii Enci- 
clopedice Germane de Artă Contemporană Who's Who in Visual Art, Leipzig. Lucrările 
sale se află în colecţii publice şi particulare din Republica Moldova, România, Israel, 
Rusia, Spania, Olanda, SUA ș.a. 

Gheorghe MARDARE fE 


Senzaţie şi imagine 

Atlantida I (Dedicaţie pictorului basarabean nonconformist 
Andrei Sârbu). Ulei pe pânză, 2011 

Ochii lui Homer. Ulei pe pânză, 1989-96 


ETNIEI ROMIÂINIĂ 


Naşterea mitului. Ulei pe pânză, 2011 

Senzaţie în mişcare (diptic). Ulei pe pânză, 2005 

Timpul liliacului. Ulei pe pânză, 2011 

Trilurile ciocârliei. Ulei pe pânză, 2011 

Piramis I. Tehnică mixtă, colaj, 2007 

AT. Peste fe. ol Mali Mou NAT 
Senzaţie de echilibru. Pastel, 1998 

Lotosul Nimfei (din ciclul Frumoase metamorfoze). Colaj, cariocă, 1999 

Capriccio (N. Paganini). Ulei pe pânză, 1994 

Lona (Partea a treia din tripticul Bar-Ce-Lona). 
Acril, ulei pe pânză, 2007-2008 

Ave Maria (dedicație lui G. Caccini şi I. Arhipova). Ulei pe pânză, 1993 

Palere II. Cărbune, pastel, grafit, 2006 

Pe liliachiu. Tehnică mixtă, 2006 

Autoportret. Tuş, hârtie, 1979 


Informaţie suplimentară depre creaţia artistului la: 
www.art-by-mardare.de 

Cristinel MUNTEANU 
O lingvistică a „rostirii” 


Semnalăm specialiștilor preocupați de probleme- 
le limbajului o apariţie editorială recentă în spațiul 
nostru cultural: Jesús Gerardo Martinez del Castillo, 
Lingvistica rostirii. Logosul semantic și logosul apofan- 
tic, ediţie, traducere și Cuvânt-înainte de Cristian 
Paşcalău, Editura Scriptor & Argonaut, Cluj-Napo- 
ca, 2011 (250 pag.). În versiunea sa originară spanio- 
lă, cartea a fost publicată în 2004, sub titlul La lingüís- 
tica del decir. El logos semántico y el logos apofântico. 
Spre deosebire de aceasta din urmă, versiunea româ- 
nească include un Cuvânt-inainte (p. 11-17) semnat 
de traducător (şi care constituie — în pofida număru- 
lui cam exagerat de epitete laudative la adresa autoru- 
lui şi a teoriei sale — o bună prezentare a profesorului 
spaniol! şi a concepției lingvistice a acestuia), o Notă 
preliminară (p. 19) aparţinându-i tot lui C. Paşcalău 
şi, ca Anexă (p. 207-242), un consistent articol (de 
asemenea, în traducere), Lingvistica, ştiinţă umanis- 
tă, pe care J. G. Martinez del Castillo l-a publicat în 
spaniolă, în anul 2004. În plus, volumul beneficiază 
(pe coperta a IV-a) și de o călduroasă recomandare 
din partea profesorului clujean Mircea Borcilă, din 
care mi se pare nimerit să reproduc următorul para- 
graf: „Cartea de față conturează pregnant un aport 
singular în cadrul mișcării actuale de afirmare a in- 
tegralismului lingvistic pe plan internațional. Pro- 
fesorul spaniol Jesús Gerardo Martinez del Castillo 
propune, prin bogata sa activitate din ultimul dece- 
niu, o cale distinctă în dezvoltarea științelor limba- 
jului, pornind de la asumarea bazelor de principiu 
ale lingvisticii integrale ale lui Eugeniu Coșeriu, în 
perspectiva unei «alianțe», la nivel filozofic, cu gân- 
direa lui Ortega y Gasset şi prin reconstrucția, pe 
acest temei, a investigaţiilor disciplinare, în pla- 

nul universal și istoric 
al vorbirii. Lingvistica Jesús Gerardo Martinez del Castillo 
rostirii, tradusă acum, 
ne înfăţişează, sintetic, 
chiar nucleul central al 
acestui demers științific 
de mare anvergură’ 


GRANADA LINGVISTICA 
SERIE «pu! kai A6foc 


La lingüística del decir 


EI logos semántico 
y el logos apofântico 


Se cuvine să remar- 
căm, totodată, că Mir- 
cea Borcilă a salutat 
încă de la început apa- 
riția acestei cărți. Într-o 
prelegere inaugurală din 2005, vorbind despre perspectivele integralismului 
coşerian în lume, universitarul clujean făcea şi o caracterizare a impactului pe 
care l-a avut lingvistica lui Coşeriu în Spania, apreciind, printre altele, că — în 
ceea ce priveşte lingvistica vorbirii (skeologia) — preocupările de acest gen 
„par a fi revigorate, de curând, prin investigaţiile extrem de curajoase ale lui 
Jesus Martinez del Castillo, încununate prin cartea sa, La lingüística del decir 
(Lingvistica rostirii, 2004). Dacă nu mă înşel, se realizează aici, pentru prima 
oară, o cuprindere de ansamblu a operaţiilor primare şi universale ale vorbi- 
rii, anterioare (logic) structurării lexematice din limbile particulare”?. 


Jesús Gerardo Martinez del Castillo 


În ce constă lingvistica rostirii, aşa cum o propune lingvistul spaniol? 
Martinez del Castillo porneşte de la ideea (care ar reprezenta și ea doar una 
dintre perspectivele posibile?) că limbajul poate fi conceput ca „intelecțiune 
sau proces abstract de captare şi interpretare a realității prin transformarea 
conținutului abstras în cuvintele unei limbi” (p. 21). Această „lingüística del 
decir” ține de lingvistica vorbirii: „Ea este cuprinsă în sfera lingvisticii vorbi- 
rii şi îşi propune să dezvolte această teorie despre activitatea umană a vorbirii 
în planul său universal și, mai cu seamă, în planul său individual” (p. 22). 
Procesul pe care îl are în vedere disciplina propusă de Martinez del Castillo 
este unul deosebit de complicat, el desfășurându-se de la impulsul iniţial 
(esteza) şi până la expresia ultimă (logosul apofantic), trecând prin logosul 
semantic, rezultatul fiind actul lingvistic însuși ca manifestare a unei intuiții 
inedite a vorbitorului: „Între captarea primară a obiectului conceput ca mod 
de a fi pornind de la o intuiţie sensibilă sau aionoig (esteză) (care survi- 
ne în actul lingvistic în mintea vorbitorului) şi expresia lui în cuvintele unei 
limbi (elemente istorice) mediază vorbitorul ca subiect cunoscător, obiectul 
captat, realitatea exterioară, cea rostită anterior într-o comunitate lingvisti- 
că, tezaurul lingvistic oferit vorbitorului, forma tradițională de concepere şi 
exprimare a realității, circumstanţele ce afectează vorbirea, contextul în care 

aceasta se dezvoltă și forma individuală de exprimare a ceea ce, prin esteză, 
devine o intuiție inedită orientată de o intenție semnificativă” (p. 22). 


În consecinţă, lingvistica rostirii ar avea de analizat „elementele de gândi- 
re, de relaționare, de captare și de abstragere prezente în expresia lingvistică 
şi realizate prin mijloacele de expresie ale unei limbi. Numim respectivele 
elemente de gândire, de relaționare, de captare și de abstragere operaţii de 
intelecțiune sau operații intelective” (p. 23). 


Care sunt și câte sunt aceste operaţii intelective? Martinez del Castillo de- 
termină nu mai puţin de șase asemenea operaţii: (1) selecția, (2) stabilirea 
unei designaţii, (3) definirea unei clase sau esențe, (4) relația, (5) numirea, (6) 
determinarea. Fiecare dintre ele este tratată într-un capitol aparte (cap. 5-10), 
după care autorul pune în evidență, la modul practic, utilitatea acestor dis- 
tincții într-un capitol special (al 11-lea), dedicat analizei adjectivului brisk 
(iute, agil, energic”) din limba engleză“. 


Vom înţelege mai ușor în ce constă efortul lingvistului spaniol, dacă ne vom 
raporta la cele spuse de Eugeniu Coșeriu în diverse împrejurări, dar mai ales 
într-o prelegere susținută la Iași în urmă cu două decenii, în care savantul de 
origine română se referea la modul în care reușim să structurăm și să gândim 
lumea cu ajutorul semnificaţiilor / semnificatelor: „Din punctul de vedere al 
teoriei limbajului şi a vorbirii, noi spunem că denotăm [= desemnăm, n.m. — 
C.M.5] lucrurile şi stările de lucruri prin semnificatele pe care ni le oferă lim- 
ba, prin această reţea de posibilități de denotare. Deci, aplicăm limba faptelor 
din experienţa concretă, de fiecare dată. Înseamnă că, deși printr-o operaţie 
rapidă, care se produce în mod automat când am învăţat limba, în realitate, 
analizăm starea de lucruri şi raportăm această stare de lucruri la un semnifi- 
cat, la un conţinut de limbă. Adică ceea ce se întâmplă este exact contrariul 
de fiecare dată; recunoaștem că ceva corespunde unui mod de a fi pentru 
care avem un nume în limba noastră sau în limba pe care o vorbim.*. Şi — 
ne lămurește tot Coșeriu în mai multe locuri — operaţia conștiinței prin care 
avem intuiţia unitară a unui mod de a fi, prin care cunoaştem esenţa lucruri- 
lor (prin care se formează, deci, conceptele / semnificatele) a fost semnalată 
de Aristotel în tratatul De anima, 430a şi numită de către acesta ndesis tôn adi- 
air&ton („cunoaşterea indivizibilului”, pe care scolasticii o vor denumi apoi 
apprehensio simplex sau indivisibilium intelligentia). 


J.G. Martinez del Castillo încearcă să meargă mai departe pe această linie, pu- 
nând bazele unei lingvistici a rostirii prin identificarea operaţiilor intelective 
deja menţionate, pe care, din păcate, spaţiul nu ne permite să le prezentăm 
şi să le discutăm aici. În ce măsură este demersul respectiv o reușită, aceasta 
o lăsăm la aprecierea specialiştilor, care vor descoperi la lectură puncte de 
vedere incitante și idei (cel puţin) provocatoare. În orice caz, avem de-a face 

cu o carte care invită la dialog, care ne scoate din „amorțeala” celor învăţate / 
ştiute până acum. 


O asemenea lingüística del decir i-a fost inspirată lui Martinez del Castillo de 
către filozoful spaniol Ortega y Gasset, ale cărui idei despre limbă / limbaj 
profesorul din Almeria se străduiește să le aducă în actualitate și să le dez- 
volte. Cu referire la situația receptării şi a aplicării lingvisticii lui Coşeriu în 
România, profesorul Borcilă observa cândva că, și în acest caz, „nimeni nu 
este profet în ţara lui”. Se pare că același lucru este valabil și pentru Ortega y 
Gasset, când vine vorba de mediul spaniol, cel puţin în ceea ce privește ide- 
ile sale legate de problematica limbajului. Motivul? Unul asemănător: „Un 
español no toma en serio a otro español” (“Un spaniol nu ia în serios un alt 
spaniol”). Este meritul lui Martinez del Castillo de a fi scos la lumină o con- 
cepție uitată timp de o jumătate de secol. 


După cum au subliniat atât Mircea Borcilă, cât și traducătorul, Cristian Pașcalău, 
lingvistul spaniol se sprijină, într-o măsură (aproape) egală, pe învățăturile aces- 
tor doi titani, Ortega y Gasset și Eugeniu Coșeriu, care, în definitiv, fac parte din 
aceeași familie de gândire. Citate, idei, distincții şi concepte coşeriene se găsesc 
la tot pasul în lucrările lui Martinez del Castillo*. La fel de bine este reprezentată 
şi opera lui Gasset în scrierile sale. Dacă din punct de vedere cantitativ aspectul 
acesta poate fi lesne cuantificat, nu la fel de uşor pot fi judecate lucrurile dintr-o 
perspectivă calitativă”. Vreau să spun că este dificil de hotărât - cu privire la 
cartea prezentată (cel puţin) — căruia dintre cei doi maeștri îi este mai îndato- 
rat universitarul din Almeria. Am motive să cred că sunt și elemente în această 
carte (şi, implicit, în această lingvistică a rostirii) cu care Eugeniu Coşeriu n-ar 
fi fost de acord’. Dar aşa ceva nu constituie neapărat o deficiență a construcției 
teoretice elaborate de Martinez del Castillo. După cum se știe, Coșeriu a culti- 
vat întotdeauna independența în gândire a discipolilor săi (o libertate creatoare 
care acționează, totuși, în spaţiul delimitat de jaloane epistemologice ferme), 
acceptând punctele de vedere diferite ale acestora atunci când erau solid ar- 
gumentate. Din păcate, nu mai este posibil ca E. Coșeriu însuși să evalueze în 
vreun fel rezultatele la care a ajuns astăzi Martinez del Castillo. 


Mai coşerian, poate, se arată lingvistul spaniol în articolul (plasat în Anexă) 
Lingvistica, ştiinţă umanistă, deşi nici de aici nu lipsesc numeroasele paragra- 
fe în care sunt invocate ideile lui Ortega y Gasset şi cele ale lui B.L. Whorf. 
În acest studiu, foarte util pentru cei care vor să cunoască mersul actual al 
lingvisticii mondiale, Martinez del Castillo răspunde celor care, în prezentul 
context al unei paradigme (sau cotituri) cognitive, caută să includă lingvis- 
tica printre ştiinţele naturale, anexând-o biologiei. Modul în care lingvistul 
din Almeria discută problema (replicile sale vizând mai ales lucrările lui 
Manuel Marti Sânchez) este unul just, întrucât pune accentul pe adecvarea 

disciplinei la obiectul de care se ocupă. De vreme ce, în esenţa sa, limbajul 
(ca fenomen) nu s-a schimbat de-a lungul timpului, nici statutul lingvisticii 
şi nici locul ei în clasificarea științelor nu au de ce să se modifice. Pe această 
linie, se constată că argumentarea lui Martinez del Castillo este aproape in- 
tegral coșeriană. Cândva (într-o conferință din 1966, publicată în 1967, Das 
Phänomen der Sprache und das Daseinsverstăndnis des heutigen Menschen!"), 
Coşeriu însuși — fără să fi avut în vedere paradigma cognitivă, care nu exis- 
ta pe atunci — demonstrase că limbajul omenesc nu a cunoscut, în trecerea 
vremii, transformări radicale, indicând, totodată, și pericolele care pândesc 
cercetarea lingvistică, parțializările care se produc sub influenţa altor științe 
care investighează unele aspecte ale limbajului ș.a.m.d. 


Apropiindu-mă de finalul recenziei, se cuvine să subliniez că, prin tot ceea ce 
a făcut şi face în domeniul lingvisticii, Jesus Gerardo Martinez del Castillo 
duce mai departe, cu entuziasm, învățăturile lui Eugeniu Coșeriu. În acest 
sens, merită amintite, de asemenea, cele două volume de studii (apărute în 
2003, respectiv 2005), Eugenio Coseriu in memoriam, îngrijite de Domnia Sa, 
organizarea Congresului Internaţional „Eugenio Coseriu, lingiiista entre dos 
siglos” (Universitatea din Almeria, 5-7 octombrie 2011) şi faptul că lucrează 
în cadrul proiectului de cercetare Lingüística de E. Coseriu y lingüística coseria- 
na (condus de un alt reputat discipol coșerian, Benjamin Garcia Hernández). 


Câteva cuvinte acum și despre traducerea românească efectuată de Cristian 
Paşcalău. În general, aceasta curge frumos și nu prezintă (atât cât mi-am pu- 
tut da seama) deficiențe grave de traducere!!. Nu este lipsit de importanță 
să precizez că la revizuirea versiunii românești a colaborat și Mircea Borcilă 
(căruia traducătorul îi mulţumeşte în nota preliminară). Poate că ar fi trebuit, 
totuși, ca în traducerea citatelor coșeriene extrase din diverse lucrări să fie 
luate în consideraţie și traducerile românești anterioare (acolo unde ele exis- 
tă). Pe de altă parte, se impunea ca exemplele / faptele de limbă discutate de 
Martinez del Castillo să fie păstrate în original (în spaniolă) şi traduse (acolo 
unde era cazul) în românește (eventual, în paranteză). 


Îmi exprim însă unele rezerve față de echivalarea, încă din titlul cărții, a termenu- 
lui sp. decir cu rom. rostire. Se observă că traducătorul a respectat propunerea lui 
Mircea Borcilă, care, în 2005, tălmăcise deja titlul Lingüística del decir prin Lingvis- 
tica rostirii (v. supra). Justificarea oferită de C. Paşcalău este următoarea: „Menţio- 
năm că am optat, în traducerea noastră, pentru termenul rostire, din două motive: 
primul, pentru a evita confuzia terminologică cu conceptul de spunere sau zicere 
(legein) la Eugeniu Coşeriu; al doilea, datorită analogiei stabilite de Constantin 
Noica, prin resurecția semantică a conceptului de rostire cu conceptul grecesc de 
logos. În accepțiunea lui Noica, rostirea înglobează «rostuirea» sau structurarea 
lumii în discurs ca proces constitutiv logosului. « Rostesc ceva spune, deopotrivă: 

enunţ un lucru și pun în ordine unul. Cu verbul a rosti te ridici deci la o expresi- 
vitate filozofică neașteptată [...]. Când Adam era pus să dea nume fiecărui viețu- 
itor, ni se spune că le dă și un rost, că le rostește întru ființa lor. Cu fiecare rostire 
potrivită se evocă acest gând, în limba noastră» (Cuvânt împreună despre rostirea 
românească, Bucureşti, Eminescu, 1987, p. 25)” (p. 16). 


Eu l-aș fi ales chiar pe zicere (deci Lingvistica zicerii) ca echivalent pentru decir 
(cu care se înrudeşte etimologic; cf. lat. dicere), în locul termenului rostire, 
din mai multe motive: 


1. Primul argument invocat de C. Pașcalău nu este relevant. La Coșeriu „ter- 
menii” — dacă-i putem numi așa — (şi nu conceptele!) spunere şi zicere nu 
sunt sinonimi (şi, ca atare, nu se poate pune disjuncţia sau între aceştia), mai 
ales dacă avem în vedere principiul său terminologic conform căruia trebuie 
să pornim de la lexicul comun / obişnuit atunci când creăm termeni ştiinţi- 
fici. Or, între «spunere» şi «zicere» relaţia ar fi una de incluziune, fiindcă — 
apreciază Coșeriu — în limba română semnificația cuvântului a spune o inclu- 
de pe cea a cuvântului a zice: „...rum. a zice y a spune designan la misma clase 
de hechos (los actos de decir), pero a zice significa «acto de decir como tal», 
mientras que a spune significa «acto de decir en cuanto comunicati6n> (en 
rumano se dice X zice că... «X dice que...», pero X îmi spune că..., «X me dice 
que...» ). [...] «a spune» incluye «a zice» exactamente de la misma manera 
de que «dia» engloba «noche» («día» + «noche» = <dia>).. 2, Vorbind 
despre verbul gr. lEgein aşa cum apare la Platon'5, Coşeriu îl redă pe acesta în- 
totdeauna prin a spune, şi nu prin a zice, iar principiul obiectivităţii ştiinţifice 
(preluat din dialogul Sofistul), tă ónta hos èstin lEgein (transpus în germ. prin 
die Sachen sagen, wie sie sind, în sp. decir las cosas como son ş.a.m.d.), apare, tot 
în redarea românească a lui Coșeriu, în forma a spune / să spui lucrurile așa 
cum sunt. Aşadar, dacă s-ar fi utilizat termenul zicere pentru decir, nu s-ar fi 
făcut nicio „confuzie terminologică” pe terenul lingvisticii coșeriene. 


2. Efortul lui Martinez del Castillo în cartea prezentată se concentrează chiar asu- 
pra «zicerii»: cum se zice la ceva din realitate și de ce se zice așa sau (mai bine 
zis) cum (de) ajunge vorbitorul să zică la ceva într-un fel sau altul, într-o anumită 
împrejurare etc. Mai mult decât atât, pe linia celor spuse mai sus, atunci când se 
trece în planul vorbirii, se observă că lingvistul spaniol — interesat îndeosebi de 
logosul apofantic — analizează doar enunţuri consta(ta)tive, foarte scurte, şi nu 
texte propriu-zise, complexe, care să justifice o altă denumire în afara celei de zice- 
re. De altminteri, în situaţii concrete de comunicare, vrând să desemnăm ceva, nu 
găsim întotdeauna cuvântul / cuvintele potrivit(e) şi ne punem întrebarea „Cum 
se zice la asta?” sau „Cum aș putea să zic mai bine?” etc. 


3. Tocmai pentru că termenul rostire a cunoscut o „resurecție semantică” (ba 
Chiar şi o resemantizare) datorită scrierilor lui Constantin Noica, nu cred că 

este indicat să fie întrebuințat în legătură cu ideile despre limbă și / sau limbaj 
ale altcuiva. Căutând să evite o confuzie terminologică (legată de lingvistica lui 
Coșeriu), traducătorul riscă să cadă în alta, fiindcă termenul rostire poartă deja 
cu sine, în cultura română, ceva din gândirea lui Noica!*. Fără îndoială, rostire 
sună mai bine decât zicere, este mai poetic, dar nu cred că este la fel de exact. 


4. Un titlu precum Lingvistica rostirii poate induce în eroare, în primă instanță, un 
specialist român, fiindcă prin rostire se înţelege frecvent “pronunție: De altfel, co- 
rifeul lingvisticii clujene, Sextil Puşcariu, ne-a lăsat, după cum se ştie, o excepțio- 
nală carte de fonetică şi fonologie intitulată Rostirea (publicată postum, în 1959). 


Note | ! Jesus Gerardo Martinez del Castillo este profesor la 
Universitatea din Almeria (Spania), activând ca mem- 
bru al Departamentului de filologie engleză și germană 
al acesteia. Este, în același timp, un cercetător foarte pro- 
lific; în acest sens, amintim aici câteva dintre cărțile pe 
care le-a publicat până acum: La intelecciân, el significado, 
los adjetivos (1999); Benjamin Lee Whorf y el problema de 
la intelección (2001); Significado y conocimiento: la signi- 
ficación de los adjetivos subjetivos (2002); La lingüística 
del decir. El logos semántico y el logos apofántico (2004); 
Los fundamentos de la teoría de Chomsky. Revisión crítica 
(2006); La lingüística cognitiva. Análisis y revisión (2008); 
Las relaciones lenguaje — pensamiento o el problema del logos 
(2010); Sobre las categorías (2011). DI prof. dr. Martinez 
del Castillo a avut bunăvoința de a-mi trimite (la înce- 
putul anului 2011) majoritatea acestor volume. Profit de 
prilej să-i mulțumesc încă o dată pentru generozitatea sa. 
? Mircea Borcilă, Despre contextul actual și perspectivele 
integralismului, în „Limba română” (Chişinău), anul XVI, 
nr. 1-3, 2006, p. 46. 

3 Iată şi alte perspective amintite de lingvistul spaniol la 
începutul cărții sale: „Limbajul este conceput fie ca logos 
în sens grecesc, fie ca «metafizică a limbii» cu forme cos- 
mice și criptotipice [după B.L. Whorf, n.m. - C.M.] (...). 
O altă ipostază a limbajului rezidă în forma însăși de con- 
cepere a realităţii, proprie unei limbi determinate, lógos 
semantikâs (logosul semantic) al lui Coşeriu sau, altfel 
spus, funcţia semnificativă a limbajului ce se manifestă 
istoric în tezaurul de semnificate virtuale ale unei limbi 
oferite vorbitorilor pentru captarea ființei” (p. 21). 

* Cartea conţine 11 capitole, primele patru intitulându-se 
astfel: 1. Introducere; 2. Logosul, Xóyoç-ul onuavrik6g, 
A6yo-ul anöpavtıxóç, aioOnoig; 3. Rostirea și vorbirea; 
4. Lingvistica rostirii. 

s În general, termenul întrebuințat de Coșeriu, ca echi- 
valent românesc pentru sp. designación, este cel de desem- 
nare (rareori, denotare). Profesorul Borcilă şi discipolii săi 
de la Cluj preferă însă, în aceste cazuri, forma designație. 
é Eugen Coșeriu, Prelegeri și conferințe (1992-1993), ca 
supliment al publicaţiei „Anuar de lingvistică și istorie 
literară”, T. XXXIII, 1992-1993, Seria A, Lingvistică, lași, 
1994, p. 85-86. 

7 Vezi, în legătură cu contribuţiile lui Martinez del Cas- 
tillo, articolul lui Juan Manuel Maldonado, La lengua „hu- 
manizada” de Ortega y Gasset resucita después de 50 años, 
în „Andalucía Investiga” (7 de maio de 2007; http://www. 
andaluciainvestiga.com/espanol/ noticias/6/ortega_y_ 
gasset_4257.asp). 

è De altfel, cartea Lingvistica rostirii (chiar de la ediția sa 
spaniolă) poartă următoarea dedicație: „Lui Don Euge- 
nio, care, deși a plecat, ne-a lăsat moștenire ideile sale, trăind 
astfel printre noi şi luminându-ne în continuare existența”. 

? Tată câteva chestiuni în cazul cărora am constatat dife- 
rențe de viziune: felul în care înțelege Martinez del Castillo 
conceptul (coșerian) de «semnificat»> nu concordă în to- 
talitate cu modul în care îl vedea, într-adevăr, Coșeriu (în 
acest sens, pentru unele critici, vezi Dumitru Cornel Vilcu, 
Orizontul problematic al integralismului, Editura Argonaut 
& Scriptor, Cluj-Napoca, 2010, p. 57 şi Cristinel Muntea- 
nu, Pentru o justă înțelegere a conceptului de <semnificat> la 
Eugeniu Coșeriu, în „Anuar de lingvistică și istorie literară”, 
Tom LI (2011), Editura Academiei Române, Bucureşti, 
2012, p. 264-266); de asemenea, logosul apofantic, aşa cum 
este prezentat de lingvistul spaniol, nu corespunde decât 
parţial celui teoretizat de Coșeriu (care interpretase lâgos-ul 
apophantikos, într-un exemplar efort hermeneutic, pornind 
direct de la Aristotel şi luând în calcul și ceilalți logoi „discur- 
sivi” descoperiţi în opera acestuia: cel po(i)etic şi cel prag- 
matic). În plus, Coşeriu lega intuiţia „semnificativă” primară 
a vorbitorului de conceptul aristotelic nóesis tôn adiaireton, 
şi nu de aio8norg (esteză), un concept aristotelic și acesta, 
pe care Martinez del Castillo l-a preluat (la „mâna a doua”) 
de la Gasset; nóesis tôn adiaireton apare la del Castillo doar o 
dată, într-un citat coşerian (vezi p. 139, notă de subsol), fără 
ca lingvistul spaniol să dovedească vreun moment că i-ar fi 
înțeles importanţa (într-o formă extinsă, citatul cu pricina 
figurează și în articolul-anexă, la p. 234, dar, iarăși, respec- 
tivul concept nu primește atenția meritată). În același timp, 
trebuie subliniat că E. Coşeriu nu a agreat niciodată ideile 

lingvistice ale lui B.L. Whorf (la care Martinez del Castillo 
apelează frecvent) despre o „metafizică a limbii”, criticând 
necruţător teoria acestuia (mai ales în studiul Naturbild und 
Sprache; vezi şi Lingvistica integrală, Interviu cu Eugeniu 
Coșeriu, realizat de Nicolae Saramandu, București, Editura 
Fundaţiei Culturale Române, 1996, p. 108). 

19 Vezi, acum, versiunea românească, Limbajul și înţele- 
gerea existențială a omului actual [1967], în Eugeniu Co- 
şeriu, Omul și limbajul său. Studii de filozofie a limbajului, 
teorie a limbii și lingvistică generală, Editura Universităţii 
„Al. I. Cuza”, laşi, 2009, p. 135-160. 

! Există, desigur, și unele stângăcii. Să se compare, de pildă, 
originalul spaniol: „Desde elA6yog anrópavtıxóç llegamos al 
A6yoş onuavtıkóç, pero no viceversa. El primero es secun- 
dario, es una determinación del segundo, que es el que es 
esencial al lenguaje” (Martinez del Castillo, 2004, p. 18). 
„De la logosul apofantic ajungem la logosul semantic, dar 
nu şi invers. Primul este și al doilea (sic! ), este o determinare a 
celui din urmă, o determinare a esenței limbajului” (p. 31). 
Ar fi trebuit (conform ideii urmărite de autor) redat astfel: 
„Cel dintâi [în ordinea dată de Martínez del Castillo] este 
secundar [adică nu este primar / esențial, cum este logosul 
semantic], este o determinare a celui de-al doilea, care re- 
prezintă ceea ce este esențial în limbaj”. 

2 Eugenio Coseriu, Principios de semántica estructural, 
Editorial Gredos, Madrid, 1977, p. 132-133. 

15 Vezi E. Coșeriu, Prelegeri și conferințe, p. 17, unde se 
precizează (cu referire şi la Sophistes) că Platon făcuse 
„o deosebire clară între două funcțiuni fundamentale ale 
limbajului, aceea de a numi (6vouăterv) şi aceea de a spu- 
ne ceva (Aéyew). Un cuvânt văzut doar ca 6vouătewv nu 
este nici adevărat, nici fals; adevărat sau fals poate fi doar 
un enunţ întreg, adică vorbirea ca Atyew; nu «numitul» 
poate fi adevărat sau fals, ci numai «spusul»”. 

14 O (firavă) apropiere de Noica s-ar justifica, întrucâtva, 
doar dacă am ţine seama de faptul că Martinez del Castillo 
agreează ideea unei „metafizici a limbii”, idee susţinută de 
B. L. Whorf. Și Constantin Noica a căutat o „filozofie” în 
limba română, o „rostire filozofică românească”, vorbind 
despre profunzimile unor cuvinte precum fire, zidire etc. 
Coşeriu a făcut critica acestui gen de preocupări, cu referire 
la scrierile lui Noica, în cartea-interviu, Lingvistica integrală, 
p. 105-108 (v. supra, una dintre note), respingând de plano o 
asemenea concepţie: „Limbajul, ca atare, nu e filozofie, ci e 
cunoaştere, totdeauna, numai intuitivă” (op. cit. p. 105). 

Tatiana CURMEI 
Lingvistica integrală coșeriană 
între exegeză și creaţie 


T.C. — redactor, doctorandă 
a Universităţii de Stat din 
Moldova, lector-asistent la 
Catedra lingvistică generală 
şi limbi clasice, Facultatea de 
Litere, U.S.M. 


Reprezentant al unei tinere și energice genera- 
ţii de lingviști dedați procesului de valorificare a 
gândirii coşeriene, tânărul dar şi merituosul lec- 
tor univ. dr. Cristinel Munteanu vine cu o nouă 
contribuţie în sensul preocupărilor sale ştiinţifice, 
o apariţie editorială pe care avem plăcerea de a 
o anunța printre primii. Este vorba de antologia 
Lingvistica integrală coșeriană. Teorie, aplicaţii şi 
interviuri (Editura Universităţii „Alexandru loan 
Cuza”, lași, 2012, 397 p.) care cuprinde o bună 
parte dintre studiile de cercetare lingvistică și pu- 
blicistică ale lui Cristinel Munteanu din ultimii 
cinci ani. Chiar dacă cele mai multe dintre arti- 
colele incluse aici au fost deja publicate (în mare 
parte și în revista noastră), e de apreciat inițiativa 


Adresăm şi pe această cale felicitări domnului Cristinel 
Munteanu cu prilejul apariţiei volumului Lingvistica 
integrală coșeriană. Teorie, aplicaţii şi interviuri. Men- 
ţionăm că harnicul autor al publicaţiei noastre este 
unul dintre puţinii cercetători care a aplicat doctrina 
coşeriană la cele mai multe domenii lingvistice (cartea 
prezentată este un argument în acest sens!): sinoni- 
mie, semantică, frazeologie / discurs repetat, neologie, 
politici lingvistice, limbaj / discurs publicistic, stilis- 
tică funcţională, terminologie, lingvistica textului / 
stilistică, onomastică, ştiinţele comunicării, teoria și 
practica traducerii etc. Cristinel Munteanu a publicat, 
de asemenea, inclusiv în revista „Limba Română”, mai 
multe texte de exegeză coşeriană (remarcate de specia- 
lişti, inclusiv străini), recenzii la lucrări privind creația 
ilustrului lingvist, interviuri cu discipoli coșerieni etc. 
Sunt câteva dintre argumentele ce îl situează pe tână- 
rul nostru coleg în rândul celor mai buni cunoscători 
ai operei lui Eugeniu Coșeriu. 

Alexandru BANTOŞ 

autorului de a le aduna împreună într-un 
asemenea proiect editorial de anvergură. 


Lucrarea debutează cu compartimentul Te- 
orie şi exegeză coșeriană, ce pune în discuţie 
aspecte fundamentale ale integralismului 
coşerian, de la modul și criteriile pe care 
acesta este construit și până la interpretarea 


şi valorificarea celei mai unitare doctrine cusrirez uuxrtane 
lingvistice elaborate până azi. În primul ar- LINGVISTICA 
e MIO Mg A ia o INTEGRALĂ 
icol de aici, Lingvistica integrală ca Organon COŞERIANĂ 


pentru cercetările privind limbajul, autorul se PI TEORIE APLICAȚII ŞI INTARI 
arată convins de profunzimea și însemnăta- 
tea principiilor, a distincţiilor şi a concepte- 
lor-cheie lansate de Eugeniu Coșeriu, fără de 
care astăzi nicio cercetare lingvistică serioa- 
să nu mai poate fi validată. Cristinel Munteanu recunoaşte că pentru el pro- 
fesorul de la Tübingen „reprezintă, în primul rând, acel Coşeriu «al marilor 
distincţii», al distincțiilor fundamentale” (p. 29). Iar acestea sunt numeroa- 
se în interiorul fiecărui concept (re)evaluat din perspectiva coșeriană. Spre 
exemplu, numai în legătură cu „limbajul” se disting, iniţial, cele trei niveluri: 
universal, istoric, individual, iar de aici, în planul „competenţei” — alte trei ti- 
puri de normă corespunzătoare celor trei niveluri: congruența, corectitudinea, 
adecvarea. 


Printr-o fericită analogie cu gândirea aristotelică, la care însuşi Coșeriu a fă- 
cut în numeroase rânduri referire, alimentând-și neîncetat teoria cu idei ale 
ilustrului său înaintaș, Cristinel Munteanu vede în lingvistica integrală un 
Organon al lingvisticii moderne, un cadru de referință epistemologic la care 
trebuie raportate orice manifestări de limbă, dar și încercările de interpretare 
a lor. 


Alte două studii din acest compartiment vizează terminologia, problemă 
ce l-a preocupat în mod constant pe marele savant. În cuprinderea acestui 
domeniu in genere sunt delimitate, între altele, caracteristicile limbajului 
obișnuit (comun sau „primar”) şi ale lexicului terminologic (specializat sau 
„secundar”), relaţiile dintre limbi şi terminologiile pe care le găzduiesc. De 
asemenea, distingerea clară între semmnificat, desemnare, conceptualizare favori- 
zează înțelegerea adecvată a termenilor, statutul acestora, procesul de definire 
şi de interpretare a lor, în raport cu celelalte cuvinte. 


Articolul Despre terminologia lingvistică a lui Eugeniu Coșeriu (principii, 
distincţii, concepte) se referă, cu precădere, la terminologia coşeriană propriu- 
zisă, adică cea prin care savantul și-a făcut cunoscută gândirea lingvistică și 

care vădeşte o deontologie exemplară a abordării acestei sfere. Integralis- 
mul fiind, mai întâi de toate, o teorie unitară și precisă, trebuie să opereze 
cu termeni pe potrivă, valabili și, mai ales, semnificativi pentru orice limbă. 
Principiul adecvării este deci riguros respectat de către Coșeriu și în această 
privinţă. Cr. Munteanu se arată interesat aici mai ales de evoluţia și statutul 
termenului competenţă lingvistică, care, preluat de la Saussure și Gardiner (ca 
idee), și, mai aproape, de la Chomsky (ca termen, îndeosebi), devine un re- 
per esenţial al teoriei integraliste privind limbajul. 


Un alt studiu ce merită atenţia noastră este cel despre Cum se învață o lim- 
bă, întrucât surprinde mai multe probleme — pe cât de fine şi de subtile, 
pe atât de dureroase - comune limbilor naționale. Chiar dacă Eugeniu 
Coşeriu nu se referă la limba română, ci la spaniolă, aspecte precum însu- 
şirea unei limbi vs predarea ei; învăţarea / însușirea limbii materne vs învă- 
ţarea / însuşirea unei limbi străine; „adoptarea” vs „impunerea” unei limbi 
etc. vizează în mod direct starea actuală de lucruri din mediul lingvistic al 
Republicii Moldova. 


Astfel, problema predării limbii materne / naţionale trebuie abordată, după 
Coşeriu, din perspectiva „obiectului («CE») care se predă şi a obiectivelor 
(«pentru CE» ) învățării, și nu a metodelor” (p. 41). Atunci însă când priori- 
tăţile nu sunt corect trasate „obiectivele învățării rămân imprecise: «Adesea 
se porneşte de la ideea că elevul cunoaște deja limba națională și i se predă, 
dincolo de orice, o metodă pentru a o descrie și a o analiza; metodă care, de 
cele mai multe ori, se reduce la o nomenclatură pentru lucruri care se presu- 
pun a fi știute sau identificate intuitiv». Altfel spus, elevii nu învaţă «limba- 
jul», ci mai degrabă un «metalimbaj» lingvistic şi gramatical” (p. 41-42). 
Astfel stând lucrurile, nu e greu să înțelegem de ce astăzi Limba și literatura 
română este una dintre cele mai puțin îndrăgite materii de studiu în şcoală, 
iar rezultatele examenelor de capacitate din ce în ce mai proaste. Şi asta în 
pofida eforturilor (disperate, am zice) ale specialiștilor de a modifica conți- 
nuturile Curriculumului, de a introduce, an de an, noi manuale, înlocuindu-le 
pe cele vechi, de a „simplifica” la maximum testul de BAC ş.a.m.d. 


Se pare însă că „nu de acolo se ia şi nu acolo se pune”. Este necesară o revizu- 
ire a obiectivelor, după cum arată Coșeriu, iar pornirea aceea inițială (dar și 
iniţiatică) de însușire a limbii „creând” să nu fie sugrumată de rigorile unui 
sistem în care se învață doar pentru note, ci mereu întreținută de plăcerea 
descoperirii a noi și noi valenţe ale limbajului. 


Demne de reținut găsim aici și reflecţiile coşeriene asupra „egalitarismului 
idiomatic” şi a „liberalismului lingvistic”, ambele atitudini fiind considerate 
condamnabile, întrucât nu promovează valoarea limbilor de cultură și a lim- 
bii exemplare. Nu avem voie să vorbim „oricum ne-ar plăcea”, atâta vreme cât 

suntem înțeleşi: „« Liberalismul» lingvistic este, în fond, un fals liberalism: 
nu promovează libertatea, ci arbitrariul. Şi nu este, cum o cred unii — sau cum 
o zic ei fără să o gândească — o atitudine «progresistă», «tolerantă» şi «de- 
mocratică», ci, în fond, o atitudine reacționară și profund antidemocratică, 
fiindcă ignoră dimensiunea deontică a limbajului, sau ignoră și disprețuiește 
aspirația de a vorbi «mai bine» şi «ca cei mai buni» (aspirație sinceră a ori- 
cărui vorbitor conștient de ființa sa istorică) și acceptă tacit ca vorbitorii mo- 
dalităţilor ne-exemplare să rămână excluşi din cultura cea mare a comunității 
idiomatice” (Coşeriu apud Cr. Munteanu, p. 44-45). 


Compartimentul dedicat teoriei şi exegezei se încheie cu un amplu studiu in- 
titulat Tradiţie și inovaţie în problema discursului repetat: (Pseudo) Hermogenes 
din Tarsus şi Eugeniu Coșeriu despre „tehnica colajului”, în care este urmărită 
evoluţia tehnicii şi a termenului „colaj” în raport cu cel de discurs repetat — o 
meticuloasă investigaţie textuală ce are meritul de a fi pus în relație directă, 
pentru întâia oară (după cum afirmă autorul însuși), distincţia lui (Pseudo) 
Hermogenes — kată kóllesin şi kată paroidian — cu ideile lui Eugeniu Coșeriu 


(p.94). 


Am extins referințele noastre la acest prim compartiment întrucât există po- 
sibilitatea ca cititorii (mai exact, o anume categorie de cititori) să fie tentaţi 
mai ales de secțiunea aplicaţiilor și să „treacă”, lejer și comod, peste teorie. O 
strategie greşită, considerăm noi, întrucât orice investigaţie în interiorul lim- 
bajului trebuie fundamentată solid, iar integralismul coșerian oferă în acest 
sens instrumentarul necesar, precum și multiple piste de cercetare și inter- 
pretare inedită a faptelor de limbă. 


Trecând acum la secțiunea a doua a lucrării, cea mai cuprinzătoare, de altfel, 
Aplicaţii ale lingvisticii coșeriene, vom constata, mai întâi, numărul destul de 
mare (15) al textelor incluse aici, axate pe subiecte la fel de variate. Nu ne pu- 
tem permite, așadar, o prezentare, oricât de sumară, a fiecărui studiu de caz 
în parte, dar putem încerca — asumându-ne tot subiectivismul unei asemenea 
operaţiuni — să arătăm unele „puncte de atracție” din cadrul întregii secțiuni 
sau chiar din interiorul unui studiu aparte. 


Astfel, cei preocupaţi de problemele limbii române din Republica Moldova 
vor găsi, în articolul Despre „termenul” limba română și relația sa cu adevărul 
științific, o iscusită pledoarie în favoarea adevăratei identități a limbii vorbite 
pe acest pământ românesc, pornind de la unele afirmaţii deplasate şi une- 
le pseudoteorii lansate de „gazetarul” chişinăuian Viorel Mihail (a se vedea 
p. 114). Pe fundalul unei temeinice documentări și adoptând o atitudine vă- 
dit nepărtinitoare, Cristinel Munteanu își construiește discursul, şi de aceas- 
tă dată, de pe poziţiile omului de știință care, ne învață Coșeriu, are „datoria” 
de a arăta „care este adevărul științific şi istoric [subl. — Cr.M.]” şi de a avertiza 

„cu privire la orice uneltire împotriva acestui adevăr, ca nu cumva să facă o 

greşeală care ar putea avea urmări extrem de grave. Cine, cu bună știință, nu 

protestează şi permite să se facă o astfel de greşeală, se face şi el vinovat, ba chiar 
» 


mai vinovat decât cine comite greşeala din neştiință [subl. — Cr.M.]” (Eugeniu 
Coşeriu apud Cr. Munteanu, p. 115). 


Dintre articolele ce dezbat specificul frazeologismelor românești și po- 
tenţialul stilistic al acestora îl remarcăm pe cel intitulat Tehnica utiliză- 
rii frazeologismelor expresive, în care găsim interesante observaţii privind 
idiostilul unor mari prozatori români precum Liviu Rebreanu și Mihail 
Sadoveanu. 


Problema neologismelor (ca împrumuturi) din perspectiva politicii culturii pre- 
zintă o incursiune în istoricul discuţiilor purtate, de-a lungul timpului, în ju- 
rul chestiunii neologismelor, de la Sextil Puşcariu, Iorgu Iordan, Al. Graur, 
Mioara Avram și până la controversata „lege Pruteanu”. 


Într-o cuprinzătoare Addenda la articolul Despre „virtuțile stilistice” ale textului 
jurnalistic ne-au atras atenţia reflecţiile coşeriene privind specificul discursu- 
lui jurnalistic prin raportare la discursul literaturii şi la cel al istoriei (în baza 
unor fragmente din două lucrări de-ale savantului — Información y literatura 
şi, respectiv, Periodismo e historia). 


Amplul studiu Despre caracterul motivat al numelor proprii din opera literară 
poate servi, cel puţin, ca un serios suport didactic la orele de Limba și litera- 
tura română, profesorii şi elevii găsind aici informaţii preţioase referitoare la 
semnificaţiile numelor de personaje literare, multe dintre acestea neatestate 
de niciun dicţionar de profil. 


Nici problemele legate de teoria traducerii nu-i sunt străine tânărului cer- 
cetător. Aspecte ale transpunerii în română a „wellerismelor” din opera lui 
Charles Dickens (Translating Wellerisms in the Romanian Versions of Charles 
Dickens’ The Pickwick Papers), ca elemente de discurs repetat, dar și a poezi- 
ilor cu forma fixă (Observaţii și sugestii privind traducerea unor poezii englezeşti 
cu formă fixă), sunt tratate dintr-o dublă perspectivă impusă tot de Eugeniu 
Coșeriu, şi anume traducerea ca ştiinţă, dar şi ca artă. 


Ultimul compartiment al volumului prezentat aici este rezervat unui grupaj 
de interviuri luate de către Cr. Munteanu unor eminenţi lingviști contempo- 
rani, adepți declaraţi și promotori consecvenți ai teoriei coşeriene — prof. dr. 
Eugen Munteanu (Iaşi), prof. dr. Nicolae Saramandu (Bucureşti), prof. dr. 
Rudolf Windisch (Germania), prof. dr. loan Cârâc (Galaţi) și prof. dr. Stelian 
Dumistrăcel (Iaşi). Vom remarca atât calitatea întrebărilor, cât şi profunzi- 
mea răspunsurilor ce ating — dincolo de evocări și înalte aprecieri la adresa 
Profesorului și a lingvisticii sale — aspecte legate de promovarea doctrinei 

coşeriene și valorificarea ei prin traducerea în română a lucrărilor lui Eugeniu 
Coșeriu, publicarea manuscriselor, crearea unor centre de studii aprofundate 
(după modelul celui de la Cluj condus de M. Borcilă), corelarea ideilor co- 
şeriene, conform principiului tradiţiei, cu cele ale premergătorilor marelui 
savant - Humboldt, Saussure, Bloomfield, Hjelmslev, A. Martinet ș.a., dar 
şi cu ale unor exegeți mai tineri, discipoli indirecţi, „întârziaţi, poate, dar cu 
atât mai energici” (după R. Windisch, afirmaţia vizându-l chiar pe Cr. Mun- 
teanu). Elev direct al marelui savant, prof. univ. dr. Rudolf Windisch vorbeşte 
cu nedisimulată admiraţie despre contribuţiile lui Eugeniu Coșeriu în planul 
romanisticii, văzute azi drept „high-light-uri ale cercetării și ale învățăturii ro- 
manistice” (p. 311). Prof. loan S. Cârâc, interesat, mai ales, de relaționarea 
semioticii cu doctrina coșeriană, este „provocat” de către interlocutor să facă 
o apreciere a cercetărilor de gramatică româneşti, pornind de la apariția noii 
ediţii a Gramaticii Academiei, a dezideratelor acesteia în raport cu o „ideală 
gramatică semiotică”. 


La sfârșit ni se oferă un alt fel de text, o postfață cu un titlu de-a dreptul in- 
citant — Când Coșeriu (pare că) greșeşte (în loc de Postfaţă sau Pagini 
pseudo-cârcotașe), în care autorul îşi asumă îndrăzneala de a căuta în cea 
mai unitară şi mai consecventă teorie, cum este recunoscut a fi integralismul 
coşerian, „scăpări”, „amendări” ale propriilor afirmaţii ori chiar „incoerenţe” 
(cum pretind unii a fi găsit), care, de altfel, ar fi fireşti, omenești, dar iată că în 
cazul lui Coșeriu devin senzaţii. Nu ne propunem aici să îndreptățim ori să 
condamnăm această inițiativă a „neliniştitului cercetător” (St. Dumistrăcel) — 
mai ales că tâlcul întregului demers este relevat la final; de altfel, el transpare 
parţial și din titlu —, dar ne permitem să credem că lui Eugeniu Coșeriu i-ar fi 
plăcut să se confrunte, pe marginea acestui text, cu autorul. 


În încheiere, ţinem să apreciem, încă o dată, complexitatea lucrării de față, ri- 
gurozitatea demersului pe care e construită, precum și vastitatea perspective- 
lor pe care le oferă. Fără îndoială, avem de a face cu o însemnată contribuție 
la valorificarea, pe linie creatoare, a teoriilor coşeriene, și va fi, de aceea, înalt 
apreciată atât de publicul avizat — lingviști și specialişti din domenii adiacen- 
te —, cât şi, sau, poate, mai ales de studenții de la Litere, de tinerii cercetători 
pentru care antologia lui Cristinel Munteanu trebuie să devină lectură obli- 
gatorie. 

Lilia STEGĂRESCU, 
Nicolae JANTÂC 
Indrumarul urbonimic al Chişinăului 


L.S. — cercetător ştiinţific, 
Institutul de Filologie. 


N.J. — cercetător ştiinţific, 
Institutul de Filologie. 


Recent, la Editura Profesional Service, a văzut 
lumina tiparului îndrumarul urbonimic Chiși- 
nău. Istorie şi actualitate. Ghidul străzilor (206 p.). 
Cartea este la cea de a cincea ediție; precedentele 
au apărut cu titlurile: Străzile Chișinăului. Nume 
vechi, nume noi (1991, Editura Litera, 12 p.); No- 
menclatorul străzilor din Chişinău (1992, Editura 
Materna, 16 p.); Chișinău. Străzile oraşului nostru 
(1993, Editura Minerva, 64 p.); Chișinău. Ghidul 
străzilor (2000, Editura Iulian, 104 p.). Este o lu- 
crare cognitiv-ştiinţifică și de interes public prin 
problemele şi obiectivele cercetate, prin impor- 
tanţa şi valoarea ei practică. Volumul doctorului 
habilitat în filologie Anatol Eremia constituie o 
materializare a unor ample investigații de infor- 
mare și documentare în arhivele şi bibliotecile din 
ţară şi de peste hotare. 


Îndrumarul are menirea de a înlocui ghidurile 
urbonimice anterioare, deja învechite, şi de a 
Anatal EREMIA 


CHIŞINĂU 


Istorie şi actualitate 
Ghidul străzilor 


servi drept instru- 
ment de lucru util 
funcţionarilor din 
administrația pu- 
blică, din diferite 
instituţii şi între- 
prinderi (cadastru, 
poștă, transport 
etc.), fiind de un 
real ajutor locuito- 
rilor şi oaspeților 
capitalei. E 

Lucrarea impresionează prin informaţiile de ordin istoric, cultural și edilitar, 
prin descrierea evenimentelor și faptelor din trecutul și prezentul orașului. 
Sunt de menționat compartimentele privind cronica documentară a urbei, 
eseurile istorico-geografice despre principalele zone, cartiere și alte obiective 
urbane: sectoare, suburbii, bulevarde, pieţe, străzi. Aflăm, bunăoară, că vechiul 
sat Chișinău a fost proprietate domnească, pe care, în anul 1466, Ştefan cel 
Mare a donat-o unchiului său Vlaicu pârcălab. Mai târziu, în sec. al XVII-lea, 
Chișinăul va ajunge să cuprindă treptat și părți din moșiile mănăstirilor Galata 
şi Sf. Vineri din Iași. 


Etapele şi procesele devenirii Chişinăului de la sat la târg şi apoi la oraş sunt 
descrise amănunțit sub multiple aspecte: social, economic, cultural, edilitar. 
Sunt menţionate datele și împrejurările apariției primelor întreprinderi in- 
dustriale, a primelor așezăminte de cultură, şcoli, biblioteci etc. Sunt prezen- 
tate în plan istoric și arhitectural instituţiile de cult, bisericile din oraș. Este 
abordată în plan istorico-etimologic proveniența denumirii orașului, fiind 
susținută versiunea originii autohtone a toponimului, și anume că la baza 
oiconimului a stat vechiul cuvânt românesc, ieșit de mult din întrebuințare, 
apelativul chișinău „izvor, fântână arteziană”. Astfel de izvoare, după cum sus- 
ţine autorul, au existat în mai multe regiuni ale spaţiului geografic românesc, 
fapt pe care îl atestă şi vechile hrisoave: Chișinăul de pe Bâc, Chișinăul de pe 
Răut, denumit și Chișinăul de sub Stâncă, Chișinăul Roşu (nelocalizat), Chiși- 
năul Mare de pe Botna, Chișinăul de pe Criş (România) ş.a. 


Interesante din mai multe puncte de vedere sunt explicaţiile etimologice 
propuse pentru mai multe nume de locuri și obiective urbane. Denumirea 
sectorului Botanica, de exemplu, ne aminteşte de vechea Grădină botanică 
a Şcolii de Pomicultură, fondată la periferia de sud a orașului în anul 1842. 
Denumirea cartierului Visterniceni şi cea a sectorului Râșcani reproduc, re- 
spectiv, titlul de rang al vistierului Eremia (sec. XVI) şi numele demnitarului 
Constantin Râșcanu (sec. XVIII), foşti proprietari ai ocinelor din partea lo- 
cului. Vechi proprietăţi ale mănăstirilor sunt locurile de aflare a obiectivelor 
topografice de astăzi: cartierul Galata din preajma Aeroportului, cartierul şi 
strada Sfânta Vineri din partea de sud-vest a sectorului Centru ș.a. 


Informaţii şi interpretări istorico-etimologice conțin și eseurile despre prin- 
cipalele bulevarde, pieţe şi străzi: Calea Ieșilor, pentru că avea direcția spre 
Iaşi, orașul de scaun al Ţării Moldovei; Calea Orheiului, în trecut Șleahul 
Orheiului, care ducea spre orașul ținutal Orhei; Piaţa Veche, cea mai veche 
piaţă a Chișinăului, centrul urbei medievale, în preajma căreia se aflau am- 
plasate vechea Catedrală, Biserica Sf. Ilie, Capela Domnească, principalele 
instituţii administrative şi casele nobililor basarabeni; str. Albişoara, toponim 


ECET ROMIÂINIĂ 


istoric, menţionat în 1436 cu forma Fântâna lui Albaş, care iniţial pare să fi 
fost Fântâna Albă; str. Armenească, numită astfel la începutul sec. al XIX-lea 
după așa-zisa Curte Armenească, teren prevăzut pentru reşedinţa episcopa- 
tului coloniștilor armeni din Basarabia; str. A. Bernardazzi, denumită iniţial 
Kuznecinaia, după breasla fierarilor din vechiul oraş, cunoscută mai apoi şi ca 
str. Fierarilor, redenumită în 1981 cu numele actual, în preajma aniversării a 
150 de ani de la naşterea lui Alexander Bernardazzi (1831-1907), arhitect-şef 
al Chișinăului în anii 1856-1878. 


Semnificative şi bine reperate documentar sunt urbonimicele: Calea Basara- 
biei, care aminteşte evenimente şi fapte din trecutul istoric al provinciei Ba- 
sarabiei: perioada inițială, când sudul teritoriului făcea parte din componen- 
ţa Ţării Româneşti sub conducerea dinastiei domnitorilor Basarabi, secole 
la rând cunoscând zbucium intern şi lupte pe plan extern pentru libertate 
şi independenţă naţională; Calea Moșilor, nume topic simbolic, mărturie a 
recunoștinţei noastre pentru faptele demne ale predecesorilor, puntea de 
legătură peste vremi între generaţii, continuitatea tradițiilor şi obiceiurilor 
străbune; bd. Cuza-Vodă, urbonim comemorativ ce evocă numele marelui 
voievod Alexandru loan Cuza (1820-1873), domn al Moldovei și Ţării Ro- 
mânești (1859-1866), care a înfăptuit unirea Principatelor Române, deve- 
nind primul domnitor al Statului Naţional România (1862). 


Ghidul urbonimic propriu-zis constă din două părți. Partea I cuprinde pen- 
tru unităţile topografice urbane: denumirile actuale recomandate, ortografi- 
ate în limba română și transcrise în limba rusă, denumirile anterioare, toate 
fiind însoţite de menţiuni privind localizarea urbonimicelor în cadrul oraşu- 
lui. Partea a II-a oferă cititorului aceleaşi informaţii, dar în ordinea onimică 
inversă: denumirile anterioare, denumirile actuale recomandate, ortografiate 
în limba română și transcrise în limba rusă, precum și menţiunile privind 
localizarea urbonimicelor respective. 


Cât despre așa-zisele denumiri anterioare, în mare parte, acestea nu sunt altce- 
va decât numele topice urbane de sorginte sovietică, ideologizate, de factură 
proletcultistă. Câteva exemple: Armeiskaia, Iskra, Kirova, Komunarov, Komso- 
molskaia, Kotovskogo, Krasnoarmeiskaia, Krasnogvardeiskaia, prospect Lenina, 
Okteabrskaia, Orujeinaia, Pavlika Morozova, Sovetskaia. 


La acestea să mai adăugăm doar câteva denumiri monstruoase dintr-un car- 
tier al orașului denumit de chișinăuieni, mai în glumă, mai în serios, „Mica 
Siberie”: Altaiskaia, Amurskaia, Baikalskaia, Eniseiskaia, Irkutskaia, Krasno- 
iarskaia, Kustanaiskaia, Omskaia, Tomskaia, Ussuriiskaia. 

Regretabil este faptul că din carte a fost omis capitolul, prezent în ediţiile 
anterioare, privind etapele şi procesele reglementării nomenclaturii topice 
a Chișinăului, la care a participat activ și autorul. Acesta releva dimensiuni- 
le luptei care s-a dat pentru restabilirea fondului urbonimic tradițional, ale 
eforturilor și perseverenţei specialiștilor pentru a edifica domeniul onomas- 
ticii naționale. În acest scop, după cum se menționează în edițiile precedente 
ale îndrumarului, au fost studiate minuţios colecţiile de documente privind 
istoria Chişinăului, nenumăratele surse de arhivă (catagrafii, hărţi şi planuri 
ale orașului etc.). În procesul de redenominaţie a unităților urbane s-a ținut 
cont de specificul lor topografic şi cadastral, de particularităţile fizico-geo- 
grafice și naturale locale. Pentru multe obiective (cartiere, bulevarde, străzi) 
s-a revenit la denumirile lor tradiționale de până în anul 1940. 


Străzi vechi, străzi noi, denumiri fondate și semnificative în plan istoric și 
contemporan sunt bd. Dacia, bd. Ștefan cel Mare şi Sfânt, Bd. Renaşterii Naţio- 
nale, Piaţa Marii Adunări Naţionale, str. Alexandru cel Bun, str. M. Eminescu, 
str. N. Iorga, str. A. Mateevici, str. 31 August 1989... 


Subscriem la spusele unui oaspete al capitalei, specialist în materie: „Chi- 
şinăul e un oraş cu adevărat european, cu tot ce-i aparține, în plan istoric și 
contemporan. Trecutul și prezentul lui vorbesc prin înțeleptele și frumoasele 
denumiri de locuri și obiective urbane”. 


Noul îndrumar Chișinău. Istorie şi actualitate. Ghidul străzilor, de rând cu alte 
lucrări ale autorului — Dicţionar de nume geografice (2005), Dicţionar geografic 
universal (2008), Localitățile Republicii Moldova (2009) ş.a. —, constituie un 
studiu științific de bază al onomasticii ca disciplină lingvistică şi ca domeniu 
de activitate aplicativ-practică și de interes public, având repercusiuni directe 
şi pozitive asupra limbii și culturii naţionale. 

Constantin BURAC 

C.B. — prof. univ. dr., 
Facultatea de Arhivistică, 
Academia de Poliţie 
„Alexandru loan Cuza”. 
Coautor al volumelor 
Facultatea de Arhivistică — 
istoric (2002), Documenta 
Romaniae Historica, 

A. Moldova, vol. XX (1629- 
1631), (2011). Semnează 
Ținuturile Ţării Moldovei până 
la mijlocul secolului al XVIII-lea 
(2002, lucrarea a primit 
Premiul Dimitrie Onciul al 
Academiei Române în 2004), 
Așezările Țării Moldovei din 
epoca lui Ștefan cel Mare 
(2004). 


În perioada 24-27 octombrie 2012 a avut loc cea 
de-a VIII-a ediţie a Salonului de carte POLE- 
MOS - istorie, ştiinţe politice, securitate și apăra- 
re, găzduit de Galeria Artelor a Palatului Cercului 
Militar Naţional din București. 


Eveniment înscris între manifestările care au mar- 
cat, ca în fiecare an la 25 octombrie, Ziua Armatei 
Române, Salonul a fost organizat de Editura Mi- 
litară şi a avut drept parteneri Societatea Scriito- 
rilor Militari, Cercul Militar Naţional, Biblioteca 
Militară Naţională, Societatea Editorilor din Ro- 
mânia şi Amplus International Ltd. 


În cadru târgului, Editura Cetatea de Scaun din 
Târgovişte a anunţat o nouă lucrare a istoricului 
Dorin Cimpoeșşu, intitulată Regimul post-totalitar 
din Republica Moldova (1990-2012). Lansarea s-a 
desfășurat chiar E 
în ziua de 25 oc- 
tombrie. 


Invitaţii speciali, 
care au exprimat 
unele conside- 
rații interesante 
şi pertinente pe 


marginea noii Dorin Cimpoeșu 

lucrări privind REGIMUL POST-TOTALITAR 
i g < | DIN REPUBLICA MOLDOVA 
istoria recentă 


E (1990 — 2012) 
a Basarabiei, au 


fost personalități 
notorii din do- O 
meniile istoriei şi 


CETATEA 
ne SCAUN 

Secvenţă de la lansarea cărții Regimul post-totalitar din Republica Moldova (1990-2012) 


diplomaţiei, precum: prof. univ. dr. Mihai Retegan de la Universitatea din 
București, specialist în istoria contemporană a românilor; Ion Bistreanu, di- 
plomat de carieră, ambasador, şeful primei misiuni diplomatice a României 
în Basarabia, pe care a deschis-o în luna ianuarie 1992, autorul lucră- 
rii Chișinău '92. File de jurnal, publicată la începutul anului 2012; Alexan- 
dru Ghișa, de profesie istoric, consilier în Direcţia Arhiva Diplomatică din 
M.A.E român; conf. univ. dr. Silviu Miloiu de la Universitatea Valahia din 
Târgovişte, preşedinte al Asociaţiei Române pentru Studii Baltice și Nordice. 


O manifestare similară a fost organizată și la Universitatea Valahia din Târgo- 
vişte, în data de 28 octombrie a.c., în cadrul unei mese rotunde pe tema Ba- 
sarabiei, la care au participat, printre alţii, și istoricii Ion Şișcanu și Gheorghe 
Cojocaru din Republica Moldova. 


Vorbitorii au subliniat importanța apariției acestei cărţi, care reprezintă o 
sinteză și, în același timp, o analiză a regimului politic posttotalitar din ul- 
timii douăzeci de ani din Republica Moldova, cu accent pe consecințele, 
în mare parte negative, pe care acesta le-a avut asupra democratizării so- 
cietății românești din stânga Prutului, asupra edificării statului de drept şi, 
în general, a reformării instituţiilor statului în consonanță cu principiile și 
valorile Uniunii Europene la care această nouă entitate statală românească 
tinde să adere. 

Alexandru Ghișa a accentuat, în acest context, că, la 200 de ani de la ocu- 
parea de către Imperiul Țarist a teritoriului dintre râurile Prut și Nistru, o 
lucrare pe tema regimului posttotalitar din Republica Moldova (1990-2012) 
este cu adevărat binevenită. Deși tratează numai douăzeci și doi de ani din 
cei 200 care au trecut de la prima înstrăinare, autorul, dr. Dorin Cimpoeșu, 
fost diplomat în cadrul Ambasadei României la Chişinău în primii ani după 
stabilirea relaţiilor diplomatice între România și Republica Moldova, prezin- 
tă o sinteză a ceea ce a mai rămas din metamorfozele Basarabiei, respectiv 
actuala formaţiune statală numită Republica Moldova. Descrierea evolutivă 
în plan politic și instituțional a Republicii Moldova, din 1990 până în 2012, 
surprinde aspecte relevante ale procesului de creare a statalității într-un te- 
ritoriu controversat astăzi din punctul de vedere al identității sale. După ce 
Basarabia a cunoscut profunde transformări demografice, cu strămutări de 
populaţie, mai multe valuri de deportări și colonizări soldate cu schimbarea 
structurii etnice, ea a fost supusă unor regimuri politice contrastante. Dacă 
adăugăm la acestea și amputările teritoriale în Nord — Ţinutul Hotinului și în 
Sud - ţinuturile dunărene și ieșirea la Marea Neagră, trecute la ceea ce a fost 
R.S.S. Ucraineană și rămase în Ucraina de azi, precum și alipirea Transnistriei — o 
piatră de moară greu de gestionat, înțelegem dificultăţile în crearea și conso- 
lidarea statalității Republicii Moldova. 


Autorul sintetizează și evoluţia politică din momentul declarării indepen- 
denţei Republicii Moldova față de fosta U.R.S.S., cu succesiunea a 6 guver- 
nări — de stânga și extremă stângă — timp de 18 ani şi numai 4 ani cu guverne 
democratice de centru dreapta. Analiza comparată a acestor guvernări relevă, 
între altele, și eterogenitatea clasei politice de la Chișinău, supusă presiunilor 
politice şi economice venite dinspre Federaţia Rusă -— stat care își revendică 
succesiunea fostei U.R.S.S. — dar şi „tentaţiilor” democratice din Vestul Eu- 
ropei. Din lectura cărții rezultă că această clasă politică, „condamnată” la li- 
bertatea de a-și alege propriul destin, nu a decis încă în ce direcţie să îndrepte 
Basarabia, după douăzeci și doi de ani. 


Indirect - a conchis Alexandru Ghișa —, prin publicarea cărții Regimul post- 
totalitar din Republica Moldova (1990-2012), autorul supune atenţiei facto- 
rilor de decizie din România necesitatea stabilirii unei strategii coerente în 
relația cu Republica Moldova și asumarea responsabilității în implementarea 
acesteia. 

Vasile BAJUREANU 


O carte necesară 
despre Nominativul temic 


VB. - dr. în filologie, prof. de În lucrarea monografică Tipologia structurilor cu 
limbă şi literatură română, Nominativ temic în limbile română şi rusă (Chişi- 
Liceul, L. Damian”, Râṣcani. nău, 2011, 153 p.) semnată de Liliana Jalbă-Ciudin* 

sunt abordate structuri gramaticale mai puţin cer- 
cetate în literatura de specialitate. Deși în unele 
lucrări s-a pus problema acestora, sursele la care 
a apelat cercetătoarea nu au făcut decât să-i ofere 
sugestii, repere ştiinţifice şi practice pentru a efec- 
tua un studiu mai aprofundat în baza materialului 
faptic de limbă română și rusă. 


Menţionăm că structura cu „Nominativ temic” 
(NT) solicită din partea cercetătorilor aplicarea 
asupra unui material foarte amplu și studierea 
unui aparat teoretico-practic din diverse domenii 
ale lingvisticii, un „ascuţit” simț al limbii și capa- 
citatea de a citi printre rândurile textului scris, in- 
tuiție estetică etc. 


Referindu-se la originalitatea structurilor anali- 
zate şi cercetate, autoarea menţionează, pe bună 
dreptate, că ele dispun de un potenţial stilistico- 
emotiv înalt și din punct de vedere structural gra- 
matical au un caracter binar, primul element fiind 
un substantiv la cazul nominativ care numește, în 
general, tema. 


* Autoarea a publicat mai multe articole la tema cerce- 
tată, care reprezintă, de fapt, teza ei de doctor în filolo- 
gie, susținută în 2000 la U.S.M., îndrumători ştiinţifici 
fiind dl prof. univ., dr. hab., m. c. al A.Ș.M. Anatol Cio- 
banu și dl prof. univ., dr. Petru 'Tolocenco. 

Prezenta lucrare se constituie din şase părți: 
introducere, trei capitole, concluzii, biblio- 
grafie. 


Liliana JALBĂ-CIUDIN 

În introducere autoarea pune la curent citito- 

rul că Paine mul in discapie este atestat atât TIPOLOGIA 

în limba română, cât şi în cea rusă, fapt ce ne STRUCTURILOR CU 
sugerează ideea că vom avea de a face cu o NOMINATIV TEMIC 
lucrare de sintaxă comparativă sau contras- 
tivă. Tot aici sunt conturate și obiectivele pe 
care și le punctează autoarea pentru realiza- 
re: a stabili corelaţia dintre NT și propoziția 
nominativă propriu-zisă; a explica particu- 
larităţile definitorii ale structurilor cu NT a 

în limbile română și rusă; a evidenția con- în + 

diţiile de plasare în text a NT; a realiza o tipologie a NT în bază materialului 
român / rus; a scoate în relief potenţialul stilistic al structurilor analizate. 


ÎN LIMBILE ROMÂNĂ ŞI RUSĂ 


În capitolul I — Controverse în jurul propoziţiilor monomembre. Propoziția mo- 
nomembră nominativă (PMN) — autoarea analizează surse teoretico-practice 
asupra problemei vizate, realizând un dialog al opiniilor la acest subiect, ca, 
prin urmare, să identifice specificul PMN. O concluzie importantă a analizei 
este concepţia predicativităţii contextuale, implicite (Clopotul sună dogit 12 
ore. Miezul nopții). 

Referindu-se la predicat ca noţiune gramaticală, autoarea apelează și la sensul 
filozofic al predicaţiei care este ideea de mișcare, fenomen obiectiv şi perpetuu, 
datorită căruia există macro- și micro-universurile, iar noţiunile, obiectele, fe- 
nomenele din lumea înconjurătoare se află într-o interacțiune universală. 


Cercetătoarea propune o clasificare judicioasă a propoziţiilor nominative, 
având la bază principiile structural, semantic și funcțional și delimitând cinci 
categorii: 

1. PMN - existenţiale; 

2. PMN - demonstrative; 

3. PMN - calitative; 

4. PMN - numitoare; 

S. PMN - evocatoare. 


În capitolul II - Nominativul temic — o structură sintactică specifică — nucleul 
ştiințifico-practic îl constituie paragraful 2.3: Intonaţia şi semnele de punctua- 

ție în structurile cu Nominativul temic. Autoarea monografiei susține părerea 
lui J. Lyons că intonaţia este un atribut important de organizare fonică a ma- 
terialului verbal, prin care înțelegem variațiile de înălțime a vocii la rostirea 
unui element al vorbirii (a unei propoziţii, a unei sintagme, a unui cuvânt), 
derivând din intenţia conturării unui sens. Însă grafic aceste variații pot fi 
redate doar prin semne de punctuație, conform opiniei prof. A. Ciobanu, 
susţinută şi de Liliana Jalbă-Ciudin. În continuare autoarea afirmă că into- 
naţiile „meditativă” sau visătoare a NT motivează şi diversitatea semnelor de 
punctuație existente în limbile română și rusă, pe alocuri și franceză. 


În această ordine de idei, bazându-se preponderent pe factori extralingvis- 
tici, pe material faptic de limba română, rusă și franceză selectat din operele 
diferiților autori clasici și contemporani, L. Jalbă-Ciudin a reușit să demon- 
streze și să argumenteze importanța utilizării semnelor de punctuație (8 la 
număr) plasate în postpoziţia structurilor cu NT şi generarea de către aces- 
tea a diverselor valori stilistico-emotive (vezi p. 57-65). 


În capitolul III — Modele structurale și semantice ale Nominativului temic — 
L. Jalbă-Ciudin analizează şi aduce exemple de NT de ordinul componenței 
la nivel morfologic. Observăm că în structurile vizate prevalează substan- 
tivul, dar nu sunt excluse și alte părți de vorbire, anticipate sau urmate de 
interjecţii, conjuncţii, având şi ele un rol bine determinat: de anunţare, de 
accentuare etc. 


În paragraful 3.2 Clasificarea semantico-funcțională a Nominativului temic ar 
fi fost binevenită, credem, și identificarea valorilor circumstanţiale ale unor 
structuri cu NT. lată un exemplu: „Tăcere... Este ora acum a ne ruga” (p. 27). 
Aplicând metoda analizei transformaționale, vom observa că Tăcere se pre- 
tează la două transforme, determinând astfel două valori circumstanţiale — 
de timp şi de cauză. 


În concluzie, menţionăm că lucrarea a fost bine reperată la nivel științific, 
teoretic şi practic, iar investigaţiile obținute vor contribui, sperăm, la apro- 
fundarea studierii sintaxei și stilisticii în limbile cercetate, la elucidarea unor 
probleme dificile de gramatică. Unele dintre tezele lucrării pot servi drept 
temei la întocmirea cursurilor opționale ce vor contribui la educarea și dez- 
voltarea simțului limbii al celor ce vor consulta monografia de față. 

Nicolae DIMA 


Jurnalul unui român basarabean 
Ion Cepoi, Pe urmele mele, Chișinău, 
Editura Pontos, 2007, 403 p. 


"a ba 2 
[a at E | pa 

N.D. — prof. dr, fost redactor 
la, Vocea Americii”, fost 
profesor la Şcoala Superioară 
Militară Americană de la Fort 
Bragg, în prezent pensionar 
şi freelance writer, Statele 
Unite. Dintre volumele 
publicate: Bessarabia 

and Bukovina: The Soviet- 
Romanian Territorial Dispute 
(1982), From Moldavia to 
Moldova (1991), Moldova 
and the Trans-Dnestr Republic 
(2001), Jurnal Etiopian 
(2007), Culture, Religion, and 
Geopolitics (2010). 


L-am întâlnit prima oară pe autor în 1971 cu pri- 
lejul trecerii mele prin Los Angeles. L-am revăzut 
ulterior la întrunirile Academiei Româno-Ame- 
ricane şi mai târziu ne-am reîntâlnit la Chișinău. 
Căsătoria sa cu Stela, fosta mea colegă de faculta- 
te, ne-a apropiat și mai mult, iar în ultimii ani i-am 
vizitat la noua lor reședință din Las Vegas. La una 
dintre revederile noastre Ion mi-a oferit cartea sa 
Pe urmele mele, la care voi face referinţă în rându- 
rile ce urmează. 


Fratele Ion Cepoi s-a născut în 1923 într-un sat 
din Basarabia și a trăit în felul său tragedia acestui 
străvechi pământ românesc. Sfârşitul războiului 
l-a prins în Germania. Fusese trimis acolo în pri- 
măvara lui 1944 la o şcoală de subofiteri. Schim- 
barea armelor de către România îl arunca într-un 
lagăr. Trăieşte 
clipele grele ale | 
încheierii războ- fă 
iului şi are noro- | 


Jon CEPOI 


cul să ajungă în [3% 
zona de ocupaţie f 
americană. Se pă 
îmbolnăvește şi | 
traversează mo- 
mente de grea 
cumpănă. După 
şapte ani, emi- 
grează în Statele 
Unite, unde îl 

aşteaptă un alt început dificil. Muncește, face mari eforturi, studiază, devine 
inginer și, printr-o voinţă puternică, îți schimbă destinul, afirmându-se pro- 
fesional şi integrându-se în cercuri americane prestigioase. Astfel, întâlnește 
mulți lideri, între care îl menţionez pe fostul preşedinte Reagan. Pe plan soci- 
al, este ajutat mult de soția sa Stela şi impreună organizează activităţile elitei 
românești din California. O mare realizare pentru amândoi este şi coordona- 
rea vizitei la Los Angeles a regelui Mihai. Sunt totuşi nişte realizări pentru fiul 
unui mic sat basarabean... 


Ion se întoarce în România după 35 de ani și acasă, în Basarabia, după 37 de 
ani. La încheierea unei cariere ample şi bogate, scrie această carte fascinantă. 
Narațiunea, o cronică întinsă pe o perioadă de aproape 50 de ani, are 400 
de pagini, se desfăşoară pe etape succesive cronologic: România și Basarabia 
natală; Anii petrecuţi în Germania; America; Călătorii pe mapamond, alte 
consemnări. În calitate de geograf preocupat de reîntregirea țării, am urmărit 
cu mult interes relatările din Basarabia. Şi m-au răscolit din nou suferințele 
fraţilor noştri de peste Prut ajunși pe mâinile rușilor și ale altor alogeni, care, 
în numele noii religii comuniste, au încercat să ne anihileze. 


M-au fascinat, de asemenea, relatările sale despre viața de zi cu zi din Ger- 
mania anilor 1944-1951. Am citit destulă istorie, dar e cu totul altceva când 
un martor ocular descrie în mod realist și nepărtinitor clipele prin care a tre- 
cut în acei ani de mari frământări. M-au absorbit şi mărturisile sale despre 
primii ani în America. Am comparat dificultățile prin care a trecut generația 
lui în procesul de integrare cu dificultăţile întâmpinate de generația mea cu 
25 de ani mai târziu. Generaţia imigranţilor din anii 'S0 a avut totuşi noroc! 
Începutul a fost întotdeauna greu în America, dar atunci oamenii se puteau 
afirma prin muncă și efort. Se găsea de lucru, iar pentru cei care alegeau să 
studieze, universităţile erau accesibile. Cea mai mare diferență consta însă 
în faptul că pe acele vremuri absolvenţii puteau fi ușor încadraţi în câmpul 
muncii. Era nevoie de cadre pregătite; mulți tineri intelectuali au ajuns în 
posturi mari; şi majoritatea lor și-au creat situaţii bune. Erau anii apogeului 
postbelic al puterii și prosperității americane. În anii "50, ordinea socială și 
moralitatea erau și ele altfel. Astăzi au dispărut idealurile. Au mai rămas doar 
interesele și banii... 


Am găsit totodată cunoștințe și afinități comune cu autorul. Pe unele din- 
tre organizaţiile şi personalitățile descrise în carte le-am cunoscut și eu mai 
târziu. Autorul le-a prins în plinul activităţii lor, ca, de exemplu, Comitetul 
Naţional Român și Fundaţia Iuliu Maniu, iar eu le-am prins la apusul lor. Ion 
Cepoi nutrește respect pentru unele dintre acele personalități: Veturia Ma- 
nuilă, Ion Raţiu, Jean Moscopol..., pe care i-am cunoscut personal. În același 


EEE PT RO MIÂINIĂ 


timp, are o atitudine rezervată față de fostul Comitet Naţional Român con- 
dus de Constantin Visoianu. Eu am colaborat cu acel comitet, dar știu că, 
într-adevăr, nu a oferit niciodată vreo dare de seamă asupra fondurilor lăsate 
de mareșalul Antonescu. Mă întreb însă, ce altceva se putea face în condiţiile 
în care Washingtonul promova comitetele naționale numai în măsura în care 
îşi urmărea interesele? Mult mai târziu mi-am dat seama că totul a fost un joc 
bine regizat... 


În lucrarea lui Ion Cepoi pasajele subiective, ținând de dimensiunile existen- 
ţiale individuale, sunt lesne de identificat, dar faptele istorice sunt reale și ele 
rămân pentru totdeauna. Altfel, fiecare dintre noi se poate regăsi în mărtu- 
riile autorului. Cei care nu au trăit exilul îl pot înțelege din asemenea cărți. 
Personal, absorbit de lectură, m-am simţit uneori spectator, dar de multe ori 
m-am simţit actor în descrierile autorului; actor în piesa marii drame a po- 
porului român. Și am înțeles mai bine America înaintaşilor mei citind cartea 
confratelui Ion Cepoi. Felicitări! 

Doina CERNICA 
| Grădina românilor pe cerul timpului 


La Suceava, în partea centrală a orașului, există o 
casă cu o grădină. În orice anotimp, chiar şi iar- 
na, când brazii îi scânteiază sub horbota zăpezii, 
această grădină îmi pare cea mai frumoasă nu din 
Bucovina, din întreaga Românie. O încântare în 
sine, cu flori, arbuşti, pomi, copaci, care îi dau 
culori diferite în curgerea anului, nu pot să o pri- 
Seriitotilordin România, "e fără să o me ca pe un sami al marii grădini 
3 Uniunii Ziariştilor 2 neamului românesc. Dar dacă ea emoţionează 
Profesioniști din România la gândul că seminţe, răsaduri, butași au fost puși 
şi a Uniunii Internaţionale în țărână de părintele Simion Florea Marian, că 
a Presei Francofone, este miresme și tuşeuri aparte ne sunt dăruite de ur- 
autoare a unor cărți de proză  mașii lor vegetali în care sevele continuă să urce 
şi publicistică, traducătoare ca sângele într-o spiță omenească, sentimentul 
şi realizatoare a paginilor = inegalabilei construcții a preotului academician- 
saptamana e ae laura profesor-folclorist-etnograf („singurul etnograf 
şi artă de la cotidianul „Cra i A Ă 
nou” Suceava. Distinsă  FOMÂN, deocamdată”, îl proclama în 1882 basa- 
cu premii naţionale și rabeanul Bogdan-Petriceicu Hasdeu) este cople- 
internaționale. În anul 2011,  şitor. Iar admiraţia pe care o generează poartă 
oraşul Terville (Franţa) i-a pecetea uluirii pe care continuă să o stârnească 
acordat Marele Premiu piramidele sau oricare din uriașele, superbele 
„Pentru calitatea scrisului edificii ale Antichității şi Evului Mediu. Dacă în 
şi pentru talentul de cazul acestora, însă, misterul priveşte perfecțiu- 
povestitoare. nea calculelor, tehnicilor şi a forţei umane impli- 
cate, la cărturarul român impresionează amploa- 
rea lucrării, cea mai importantă dintr-un șir de 
lucrări importante, inițiată și realizată ca şi cum 
ar fi avut la dispoziţie un secol întreg de mun- 
că creatoare. Dar lui Simion Florea Marian i-a 
fost dat să trăiască doar 60 de ani (1847-1907). 
E drept, 45 dintre aceştia au însemnat și trudă 
pentru, şi visul neîncetat la Botanica poporană 
română. 


D.C. - membră a Uniunii 

Uneori în grădina Casei 


Memoriale „Simion Florea so nona maman 
Manan, Suceava, a razele NEET “s 
soarelui spre asfințit, adău- POPORANĂ ROMÂNĂ NICA 
gând luminozitate părului an! A ROMÂNĂ Nica 
i a iei n ef at n : EL R 
ei de aur, poţi să zăreşti o si- 3 OMANA 


luetă feminină, care smulge 
o buruiană, udă florile, fi- 
xează câte un tutore pentru 
tulpinile firave sau ramurile 
aplecate de fructe ori de bă- | 
trânețe. Alteori, lângă brazi, 
părând a se cufunda în amintiri, intră într-un dialog de taină cu părintele. Cui 
o cunoaște, imaginea poate să-i evoce un anahoret de vorbă cu Cel-de-Sus. 
Este dr. Aura Brădăţan, muzeograf, editoarea Botanicii, laureată a Premiului 
Academiei Române. Comparaţia cu un anahoret vine și din aceste consultări 
în gând cu autorul grădinii, dar ţine mai ales de efortul nebunesc de a cobori 
în singurătate pe tărâmul manuscrisului Botanicii, de a-l descifra, de a-l stu- 


dia, de a-l interpreta, de a-l comenta și de a-l aduce la lumina tiparului. Plă- 
tind, fiindcă, aşa cum se zice, chiar totul se plăteşte pe lumea aceasta, şi prețul 
creşterii numărului de dioptrii la ochelari. Dar pentru că editoarei nu i-ar 
plăcea să insistăm asupra sacrificiului personal, asupra temerităţii şi devoţi- 
unii sale, să spunem doar că, așteptată un secol de cartea grădinii neamului 
românesc, dr. Aura Brădăţan s-a dovedit providenţială pentru soarta acestei 
opere de geniu. Deoarece lucrând negrăbit, temeinic, părintele Marian nu 
a apucat nici să-şi publice şi nici să-şi definitiveze Botanica, lăsând pe masa 
de lucru 12 volume, cu 5942 de file scrise aproape întotdeauna pe o singură 
parte, împărțite în 520 de capitole și un ierbar. File păstrate de urmași cu 
deosebit respect şi cu dubla conștiință a extraordinarei sale valori și a uriașei 
dificultăți de a o pregăti pentru publicare. Cel mai îndreptăţit să o facă, fiul 
cărturarului, Liviu Marian, doctor în litere și filozofie, şi-a dorit-o din toată 
inima: „Opera aceasta, desigur cea mai importantă şi mai voluminoasă din 
câte a scris, va apărea atunci când îmi vor îngădui nevoile şi vremea să o de- 
săvârşesc şi când se va afla cine să o tipărească așa cum și-a dorit-o, cu ilustra- 
ţiuni. (...) Nădăjduiesc însă să pot duce la bun sfârșit opera rămasă nedesă- 
vârşită, având ajutorul tuturor acelora cari au sprijinit pe părintele meu”. Însă 
nici nevoile, nici vremea nu au fost de partea sa. Preocupările legate după 
Primul Război Mondial de organizarea învățământului în limba română în 
Basarabia, profesoratul şi directoratul la Chişinău, ca şi moartea prematură 
nu i-au îngăduit să o ducă la capăt. S-a străduit în același sens, fără să izbân- 

dească, și Mihai Cărăușu, ginerele lui Simion Florea Marian, „singurul care 
cunoştea manuscrisul în întregul lui”, spune Aura Brădăţan. Poate că vor fi 
dorit-o şi muzeografii de dinainte ai Casei, și prin mâna lor a trecut comoara 
manuscrisului, dar nu s-au încumetat, fie descurajaţi de greutatea acaparantă 
a întreprinderii, fie mai atrași de propriile scrieri. Un cuvânt însă și despre 
Casa manuscrisului Botanicii şi a grădinii, „casa câştigată cu condeiul” (cum 
scrie Liviu Marian că se bucura să spună), casă aparținând azi Muzeului Bu- 
covinei, de pe strada care poartă numele cărturarului: a fost cumpărată din 
cei 4.000 lei aur, valoarea Premiului „Năsturel Herescu”, pe care Academia 
Română i l-a acordat în anul 1884 pentru lucrarea Ornitologia poporană ro- 
mână, şi în ea şi-a trăit Simion Florea Marian sfertul de veac cel mai fertil al 
vieţii sale. „Câţi trecători întârziaţi, scrie Liviu Marian în biografia dedicată 
tatălui său, întorcându-se de la locurile de petrecere și veselie deșartă, vor fi 
zărit târziu noaptea geamul luminat de la casa părintelui Marian? Și câți din 
cei ce ştiau ce lucra vor fi înţeles ce e munca și cum se câștigă numele cel bun 
în viață, pe care nu-l va înghiți groapa odată cu trupul de țărână?” Să mai 
spunem doar atât: în această casă, lui Simion Florea Marian i-a fost oaspete 
Mihai Eminescu. Şi să mergem mai departe, întârziind totuşi un moment şi 
în grădină, ca să menţionăm mărturisirea ginerelui, ,...grădina casei, pe care 
o îngrijea cu dragoste și delicateţe de naturalist, avea funcţia de anexă a marii 
sale biblioteci”, și ca să-l privim pe cărturar cu ochii fiicei sale: „...îmbrăcat în 
cămașă albă și pantaloni gri, își sufleca mânecile, scuipa în palme și se apuca 
de cosit iarba, ca să-și aducă aminte de vremurile când era flăcău la Ilișești. 
Părul ondulat natural îi cădea în plete, fluturat în vânt” 


Apărută în 2008, la Editura Muşatinii, Suceava, vol. I (A-F), şi în 2010 (efec- 
tiv în 2011) la Editura Academiei Române, vol. II (G-P) şi vol. III (G-Z), cu 
introducere, repere biobibliografice, indice Botanica, indice capitole publi- 
cate antum / postum, text stabilit, indice informatori și bibliografie de Aura 
Brădăţan, Botanica poporană română a fost încununată de Academia Româ- 
nă, după tipărirea primului volum, cu Premiul „Simion Florea Marian” în 
domeniul etnografiei și folclorului, acordat autoarei ediţiei sale critice, Aura 
Brădăţan. Numărând peste 2000 de pagini în format academic, trilogia reu- 
nește 520 de titluri (în limba română - varianta preferată de părintele Marian 
şi, probabil, cea mai cunoscută — și în latină), cu ilustraţii color ale plantelor 
(dar şi cu fragmente din manuscris în facsimil şi reproducerea integrală a ier- 
barului), cu cele aproximativ 4000 de denumiri sub care erau cunoscute de 
români în secolul al XIX-lea. Descrierea fiecărei făpturi vegetale din grădina 
neamului, a răspândirii şi, eventual, a apariției la noi este însoțită de semnala- 
rea bogată a prezenţei ei în literatura populară, de precizarea utilizării în me- 
dicina populară şi în industria casnică (nu o dată cu rețeta preparării leacului 

sau cu amănunte privind tehnologia produsului la baza căruia se află), în igi- 
ena corporală, în întărirea fizică şi psihică a copiilor, în îngrijirea animalelor, 
în bunul mers al gospodăriei. Credinţele și superstițiile vremii alcătuiesc un 
halo care nu le datează, ci le încarcă și le transportă peste timp cu o minunată 
poezie. Veritabilă comoară pentru etnografi, lingviști, botanişti, folcloriști, 
Botanica poporană română este o operă magistrală, cu un loc rezervat în bi- 
bliotecile specialiștilor încă de la ceasul în care au început să-i fie tipărite în 
reviste primele titluri, dar la fel de potrivit, azi, şi în biblioteca oricărui inte- 
lectual, indiferent de formaţie, în bibliotecile instituţiilor de învățământ, în 
farmacii, în cabinete medicale, în școlile de arte și meserii, în bucătării ș.a. 
Caracterul ei popular datorat răspunsului pe care îl căutăm azi la teoreticienii 
medicinei alternative, farmecului poveştilor, snoavelor, cântecelor (și des- 
cântecelor) sale, virtuților explicite şi implicite de carte de învățătură nu-i 
scade nicio clipă însemnătatea ştiinţifică. Dimpotrivă, ca orice capodoperă, 
păstrându-și nealterată valoarea, poate să arate un chip prietenos fiecărui ci- 
titor. 


Mai mult decât atât, Botanica poporană română este un document al unității 
neamului. Diferenţele, în ceea ce priveşte denumirile, sunt mici, asemănări- 
le reliefate de literatura populară, de credințele și superstițiile, precum și de 
întrebuințările plantelor din grădina ei sunt atât de mari, încât, străbătând-o 
cu atenţie şi încântare, nu poți să nu o simți ca fiind marcată de pecetea ace- 
luiași sânge, a aceleiași familii, în care cuvântul este vehiculul material al unui 
simțământ imponderal, unificator. Previzibil, părintele îşi începe povestea — 
fiindcă, aşa cum spuneam, vorbim, paradoxal, de o lucrare ştiinţifică ce este 
totodată o carte a poveștilor românilor despre „arborii (copacii), tufele, co- 
păceii, buruienile, ierburile, bureţii și musciurile” lor — cu Bucovina, centrul 
vieţii şi lumii sale, căreia îi alătură, rând pe rând, și după geografia informato- 
rilor săi, Moldova, Ţara Românească și Transilvania, uneori şi Maramureșul, 
Banatul și chiar Macedonia. Moldova cu tot cu Basarabia, fireşte, înțelegem 
Moldova lui Ştefan cel Mare, deși câteodată particularizările, numeroase în 
special pentru Bucovina, o nominalizează ca atare, de pildă în cazul spinului 
holera (Xanthium spinosum L.), neaflat înainte în Bucovina și sosit aici odată 
cu holera și leac împotriva ei: „După anul 1821 însă, adică de la cea dintâi 
holeră, a venit acest spin în cozile boilor aduși din Basarabia..”; „Holera se 
întrebuințează de către românii din Bucovina şi din Moldova ca medicament 
în contra boalei cu acest nume”. Sau al lintei (Ervum Lens L.): „Așa românii 
din Basarabia, care au chelbe, pisează linte şi fasole, precum și alte legume și, 
prăjindu-le pe toate la un loc, fac dintr-însele un fel de alifie cu care se ung 
apoi pe cap”. În același timp, nu lipsesc generalizările: „Sub numirea de lap- 
tele-cânelui sau alior înțeleg românii de pretutindene..” (s.n.); „Fiind leuş- 

teanul (...) foarte întrebuințat de poporul român de pretutindene...; „macul 
se-ntrebuințează de către româncele noastre la vrăji şi farmece...”; „Planta, 
care după credinţa și spusa românilor de pretutindene le place albinelor 
mai mult..” (s.n.). 


Botanica poporană română sugerează cititorului o istoricitate a denumirilor, 
a utilizărilor vegetalelor nu doar prin veacul petrecut între scrierea ultimelor 
rânduri şi editarea ei, ci chiar la ceasul așternerii pe hârtie a cunoștințelor 
privitoare la o plantă sau alta: „Cu fumul de ardei se serveau pârcălabii cei 
vechi pentru a împlini banii birului ori ai clăcii.... Apoi grădina cărții este 
şi grădina soiurilor pe cale de dispariţie, dar și a celor nevăzute, neîntâlnite, 
știute doar din cântece și poveşti, cum ar fi fărașul, leul, plugul, sohotna. Astfel 
că, în întregul ei, grădina românilor povestită de Simion Florea Marian nu 
este doar oglinda de hârtie a acesteia în vremea cărturarului, ci o entitate vie, 
cu propriile-i transformări, care îi hrăneşte și îi ocroteşte, care le aparţine și 
căreia îi aparțin, ca și pământul pe care trăiesc și aerul pe care îl respiră. O gră- 
dină însuflețită, ca toate lucrările părintelui Marian, de duhul românismului. 

Ludmila BULAT 


| Hronicul unei biblioteci 


L.B. — publicistă, redactor 
de carte. 


Prin cartea Biblioteca Onisifor Ghibu. Două de- 
cenii de istorie. Monografie jurnalista Raia Rogac 
(Chişinău) şi dr. Ion Constantin (Bucureşti) vin 
să demonstreze că pe parcursul a douăzeci de ani 
prestigioasa instituție de cultură a înscris adevă- 
rate pagini de istorie. Pe coperta cărții este înfăți- 
şată sala acestui așezământ, în care s-au petrecut 
sumedenie de manifestări, protejată de chipul pa- 
tronului ei spiritual Onisifor Ghibu și privegheată 
de imaginea Eminescu-Arbore de pe superbul ta- 
blou al lui Aurel David - ca o amintire că bibliote- 
ca a fost inaugurată la 15 ianuarie 1992. 


Cartea se deschide cu o prefață „Biblioteca „Onisi- 
for Ghibu, o bibliotecă a speranţei naţionale”, sem- 
nată de conf. univ. dr. Lidia Kulikovski, director 
general al Bibliotecii municipale „B.-P. Hasdeu”, și 
încă o prefață „Câteva stări sufleteşti”, autor dr. Flo- 
rin Rotaru, director general al Bibliotecii metropo- 
litane București, mărturie că instituția respectivă 
este rodul eforturilor, strădaniilor unor personali- 
tăți de pe ambele maluri ale Prutului. 


În primul capitol sunt expuse demersurile între- 
prinse privind apariţia instituţiei. La 2 septembrie 
1990, Petre Roman, prim-ministru al Guvernului 
României, emite o hotărâre, prin care Primăria 
municipiului București este abilitată, ca prin sub- 
diviziunile sale — inspectoratul municipal pentru 
Cultură și Biblioteca municipală „Mihail Sado- 
veanu” — să organizeze la Chișinău o bibliotecă 
publică, asigurând-o cu donații treptate de mobi- 
lier specific bibliotecilor, cărţi, periodice etc. La 
fondarea bibliotecii şi-au adus contribuţia: prima- 
rul Ștefan Ciurel, Paul Caravia, director adjunct 

al inspectoratului pentru Cultură din Primăria Bucureşti, Gheorghe Vuluţă, 
directorul Bibliotecii municipale București, Florin Rotaru, pe atunci specia- 
list la inspectoratul pentru Cultură al municipiului București, cărturarul, dr. 
în economie Octavian Ghibu. Biblioteca a apărut într-o perioadă favorabilă 
pentru cultură: ministru al Culturii şi Cultelor era Ion Ungureanu, al Edu- 
caţiei — Nicolae Mătcaş; primar de Chişinău - Nicolae Costin, director al 
direcției Cultură a municipiului Chișinău — Iulian Filip. Ideea a fost susținută 
de Mircea Druc, prim-ministru al Republicii Moldova, Alexandru Moșanu, 
preşedintele Parlamentului, Mircea Snegur, preşedintele Republicii Moldo- 
va. Biblioteca a apărut într-o perioadă când se simţea o lipsă acută de carte 
românească în grafie latină, cititorul basarabean era flămând de carte româ- 
nească. 


Capitolul doi, un capitol amplu, este consacrat familiei Ghibu, autor Ion Con- 
stantin. Onisifor Ghibu a fost o personalitate polivalentă a culturii românești — 
pedagog, istoric, publicist, memorialist, un om de o vastă cultură. Sosit în Basa- 
rabia în anii 1917-1918, a participat cu întreaga ființă la mișcarea națională din 
Basarabia, s-a încadrat în trezirea conștiinței naţionale adormite a populaţiei 
băștinașe. În cartea Pe baricadele vieții. În Basarabia revoluționară (1917-1918). 
Amintiri (apărută în 1992 la Editura Universitas, Chișinău) Onisifor Ghibu 
mărturiseşte: „...am cumpărat pe bani proprii câteva mii de Abecedare, cărți 
de citire, istorii, geografii și aritmetici pentru școlile primare — golind toate li- 
brăriile din Iași și ducând peste Prut o pradă pe cât numai s-a putut de bogată, 
ceea ce a permis apoi cursurilor de învățătură să se desfășoare în condiţii relativ 
satisfăcătoare”. Fiii Octavian Ghibu, un mare cărturar și patriot, şi ing. Mihai 
Ghibu, cel mai tânăr fiu al lui Onisifor Ghibu, trecut în neființă la onorabila 
vârstă de 93 de ani, au continuat opera tatălui. Ei au donat întreaga bibliotecă a 
părintelui lor Bibliotecii „Onisifor Ghibu”, îndeplinind în felul acesta o datorie 
de suflet, au întreținut cele mai strânse relaţii cu instituția respectivă, îmbogă- 
ţind-o mereu cu donaţii, participând la diverse evenimente culturale. 


Destul de dens, consistent este capitolul „Cronologie'. Autoarea Raia Rogac a 
trudit mult în arhiva bibliotecii pentru a selecta cele mai importante evenimen- 
te și a le trece în revistă. Este necesar să le numim, în primul rând, pe cele deve- 
nite tradiționale: Zilele Onisifor Ghibu, Zilele Mircea Eliade, şedinţele Cena- 
clului „Mihai Eminescu” (președinte Ion Hadârcă), şedinţele Cenaclului „Iulia 
Hasdeu” (preşedinte Eugenia Bulat) ş.a.m.d. Vom enumera doar câteva lansări 
de carte memorabile ale unor personalități de primă mărime: întâlnirea cu po- 
eta și eseista Ana Blandiana cu prilejul lansării volumului antologic La cules de 
îngeri, apărut la Editura Litera din Chişinău (1997); lansarea în premieră abso- 
lută a romanului Fabricius a domnului Radu Vasile, prim-ministru al României 
(1999); lansarea cărții Audienţe în aer liber (2 vol.), autor Constantin Simirad, 
primarul general al municipiului Iași (2000) etc. În cadrul Salonului muzical a 

avut loc întâlnirea cu celebrul interpret Tudor Gheorghe (1997); un spectacol 
prezentat de Maria Bieşu, prim-madona Operei Naţionale, cea mai bună Cio 
Cio San din lume, o întâlnire cu Ion Paulencu, solist al Operei Naţionale, sunt 
doar câteva; Salonul de Arte Frumoase din incinta bibliotecii a găzduit sute de 
expoziţii ale artiștilor plastici din Republica Moldova, precum și din alte țări. 


Următoarele două capitole cuprind amintiri, impresii ale unor personalități 
marcante despre prestigioasa instituție de cultură: Alexandru Moșanu, Ion 
Ungureanu, Gheorghe Vuluţă, Mihai Cimpoi, Nicolae Dabija, Ion Hadârcă, 
Vlad Pohilă, Anatol Petrencu, Iurie Colesnic și încă mulți, mulți alții. Bibliote- 
ca este apreciată prin cele mai frumoase calificative: Miracolul Ghibu (Valeriu 
Saharneanu); Biblioteca mea de suflet (Maria Mocanu); Simbol al românismului 
(Ninela Caranfil); Locul unde se întâmplă mistere (Claudia Partole); Ambasador 
al cărții (Claudia Şatravca); O instituție de cultură europeană (Andrei Viziru) 
etc. Sunt prezentate autografe şi dedicaţii din Cartea de Onoare a bibliotecii. 


Dar biblioteca a avut de înfruntat și perioade extrem de dificile. În perioada 
de guvernare agrariano-comunistă s-a pornit o ofensivă de a lichida această 
instituţie, li se deconecta curentul, li se închidea apa... În apărarea bibliotecii 
s-au ridicat mari personalități, bibliotecarele aflându-se pe baricade... 


Într-un capitol aparte sunt prezentate publicaţiile Bibliotecii „Onisifor Ghi- 
bu”, nu sunt multe, dar reprezentative, spre exemplu: Mihai Viteazul: Bibli- 
ografie (2000); Nicolae Iorga și permanenţele istoriei: Bibliografie selectivă 
(2006); Nicolae Titulescu — figură emblematică a diplomaţiei internaţionale: 
Bibliografie selectivă (2007) etc. 


Impresionează şi numărul mare de articole, informaţii scrise despre instituția 
respectivă — 1035! toate enumerate în capitolul „Biblioteca în mass-media” . 


Cartea se încheie cu o bogată iconografie, care prezintă secvenţe de la nu- 
meroasele manifestări ce s-au derulat în sediul Bibliotecii „Onisifor Ghibu”. 


Xk k 


La 23 octombrie 2012 în incinta Bibliotecii publice „Onisifor Ghibu”, în cadrul 
suitei de manifestări prilejuite de împlinirea a 135 de ani de la fondarea Biblio- 
tecii municipale „B.-P. Hasdeu”, a avut loc lansarea cărții nominalizate. Au fost 
prezenţi o bună parte din cei care au pus umărul la fondarea ei: Florin Rotaru, 
Lidia Kulikovski, Ion Ungureanu, Mihai Cimpoi, Iulian Filip, autorii volumului 
Raia Rogac și Ion Constantin, dr. Marian Nencescu, redactor-șef al revistei de 
notorietate „Biblioteca Bucureştilor”, numeroși oameni de cultură. S-au evocat 
momente frumoase, s-au depănat amintiri, dar principalul gând care s-a accen- 
tuat a fost: oricine va fi director, oricine vor fi colaboratorii, să ţină întotdeauna 
sus făclia românismului, acesta a fost visul lui Octavian Ghibu. 

Anatol EREMIA 


Ion Dumeniuk - pedagog de vocaţie, 
exigent om de știință 


Oamenii se întâlnesc şi se cunosc din întâmplare, 
dar se împrietenesc nicidecum întâmplător. Prie- 
tenii nu se fac, prietenii se regăsesc în fapte de va- 
loare. Prietenia presupune o comuniune de idei și 
opinii, de fapte și acţiuni concrete. Prezenţa aces- 
tor valenţe umane unește oamenii, îi mobilizează 
întru realizarea unei cauze nobile. 


Ion Dumeniuk mi-a fost prieten. L-am cunoscut 
AE.— dr. hab, cercetător de pe când era tânăr profesor universitar, cu oca- 
conferențiar, lingvist, zia participării noastre la lucrările unei conferințe 
specialist în onomastică. ştiinţifice, în cadrul căreia Domnia Sa a prezentat 
A editat 25 de cărți, cele un referat în lingvistica generală, iar eu o comuni- 
mai recente fiind Dicţionar care privind reglementarea onomasticii naționa- 
explicativ şi etimologic de Je. Din cele relatate de coleg îmi notasem câteva 


termeni geografici, Chişinău, ., , i ; 
2006: Dictionar geografic idei care mi s-au părut interesante: referitoare la 


universal, Chişinău, 2008; 


Localitățile Republicii Primul redactor al revistei noastre, lon Dumeniuk 


Moldova. Ghid informativ (5V.1936 — 3.X1.1992), a fost înalt apreciat de către 
documentar, 2009, Eugeniu Coșeriu. Emblematic este în acest sens pream- 
bulul unei magistrale prelegeri (Unitate lingvistică — unita- 
te națională, „Limba Română”, nr. 2, 1992, p. 11-17) pen- 
tru înţelegerea realităţilor lingvistice din stânga Prutului 
şi a contextului ce a anticipat „revoluţia lingvistică” de la 
noi: „Aş vrea să dedic aceste cuvinte mai întâi memoriei 
aceluia care a fost un mare promotor și apărător al limbii 
române în Republica Moldova, fratelui nostru Ion Dume- 
niuk şi, în acelaşi timp, intelectualilor, poeţilor, scriitorilor 
din Basarabia, care au redeşteptat poporul, cel puţin cât 
priveşte substanța limbii, dacă nu și numele limbii, pe care 
acum îl vedem din nou în pericol’ 
Prelegerea a fost rostită la Iași, în octombrie 1993, în 
cadrul Conferinţei naționale de filologie „Limba româ- 
nă — azi”, ediţia a III-a. 


EEE ZIP RO MIÂINIĂ 


metodologia studierii limbii, rolul 
factorilor sociali în evoluţia limbii, 
funcţiile limbii ca mijloc de comuni- 
care şi informare (cognitivă, emotivă 
etc.). Am avut şi un schimb de păreri 
în aceste probleme. 


Despre Ion Dumeniuk auzisem însă 
cu mult mai înainte, în anul 1964, 
când apăruse de sub tipar prima 
ediție a dicționarului antroponimic 
Nume de persoane (autori: subsem- 
natul și M. Cosniceanu). Făcuse vâl- 
vă pe atunci acest dicționar, mai cu 
seamă în birourile autorităţilor sus-pu- 
se, din cauză că lexiconul de nume 
nu conţinea patronimicele în -ovici / 
-evici şi -ovna / -evna, ca elemente 
componente ale formulei de deno- : 
minație personală în limba noastră. Ion Dumeniuk 
Explicaţiile autorilor, că patronimice- S.V.1936 - 3.X1.1992 

le cu pricina ţin de un alt sistem onomastic, aparțin unei alte limbi și deci 
contravin tradiţiilor culturale şi specificului limbii române, nu contau pentru 
diriguitorii de atunci, ba mai mult, erau considerate drept contravenţii pasi- 
bile de sancțiuni. 


În acele împrejurări, când mai nimeni nu se încumeta să se opună viziunii 
oficiale şi să gândească altfel, Ion Dumeniuk publica într-un ziar republican o 
recenzie a dicționarului în care milita cu fapte şi argumente în favoarea exclu- 
derii patronimicelor străine din formula de denominaţie personală din limba 
noastră. În asemenea caz, recenzentul, dimpreună cu autorii dicționarului, 
urmau să se aleagă cel puţin cu o mustrare, pentru lipsa de vigilență politică 
şi ideologică. Dar nu a fost să fie așa, pentru că în apărarea celor învinuiți s-au 
ridicat oameni de bună credință: Elena Damian, directorul Editurii Cartea 
moldovenească, unde a fost editat dicționarul, şi redactorul cărţii de la ace- 
eaşi instituție Maria Ciubotaru. Mai mult, „făptaşii” au beneficiat şi de susți- 
nerea scriitorilor Andrei Lupan și Constantin Șișcanu, cărora autorităţile le 
solicitaseră opinia. 


Mare mi-a fost uimirea când am aflat că Ion Dumeniuk este originar dintr-un 
sat de ucraineni (Socii Noi, rn. Fălești) și că el însuşi este ucrainean de etnie. 
Mi-am zis atunci, ucrainean, rutean get-beget, dar cu inimă și cuget de ro- 

mân. Mi s-a destăinuit odată că operele lui Eminescu și Alecsandri le cunoș- 
tea încă de pe când era elev, cărțile le avea moștenite de la un unchi al său, și 
el ucrainean, bun cunoscător de limba română. 


Mulţi ani, la Universitatea de Stat din Moldova, Ion Dumeniuk a predat cursu- 
rile de bază şi opţionale: Curs de lingvistică generală, Introducere în ştiinţa 
limbii, Limbă și societate, Istoria limbii române, Lexicologia limbii române, 
Teoria şi practica traducerii. A elaborat și a publicat pentru facultățile de li- 
tere programe, materiale didactice şi manuale, de unul singur și în colabora- 
re: Scurt istoric al scrisului (1974), Fonetica şi fonologia (1976), Introducere în 
lingvistică, cu elemente de lingvistică generală (1980), Îndrumar de ortografie 
(1990), Norme ortografice, ortoepice şi de punctuație ale limbii române (1991). 


Tematica celor peste 100 de studii și articole științifice publicate de lingvist 
este variată: istoria limbii, lexicologie, fonetică, gramatică, stilistică, ortogra- 
fie, cultivarea vorbirii. A colaborat la reviste și ziare, la radio şi televiziune, 
susținând rubrici şi cicluri de emisiuni speciale de propagare a normelor lim- 
bii literare, de iluminare lingvistică a masei de ascultători și telespectatori. 
Îmi stăruie în amintire prelegerile de la TVM cu titlul generic Învățăm a citi şi 
a scrie cu caractere latine, precum și serialul de articole Cine le paşte, le cunoaş- 
te, publicate în săptămânalul „Viaţa satului”. 


i 


Chişinău, 1984. Împreună cu familia 

Ion Dumeniuk a combătut falsa motivaţie a cinovnicilor precum că alolingvii, 
pentru a învăţa limba de stat, nu dispun de suficiente materiale didactice. 
Or, în urma examinării situaţiei, s-a stabilit că existau la vremea ceea peste 
20 de tipuri de manuale și dicționare bilingve. Savantul a fundamentat, deja 
în calitate de membru al guvernului și de director general al Departamentu- 
lui de stat al limbilor din Republica Moldova (a se vedea revista „Materna”, 
nr. 1, ediția I, 1992, p. 1), principiile de politică lingvistică pentru perioada 
de tranziţie în utilizarea practică a limbii oficiale (de stat) — a limbii româ- 
ne. A dat dovadă de mult curaj și demnitate în lupta cu pseudopatrioţii mol- 
dovenismului, care încercau să zădărnicească procesul firesc de restabilire a 
adevărului ştiinţific şi istoric, să împiedice statornicirea social-istorică a basa- 
rabenilor ca parte integrantă a poporului român. 


L-am admirat și i-am apreciat poziţia de cetățean și de specialist în domeniu 
în calitate de factor activ și competent în procesul de elaborare a legislaţiei 
lingvistice. În 1989, în cadrul Comisiei interdepartamentale pentru studierea 
istoriei şi dezvoltării limbii moldovenești, alături de colegii săi universitari 
Anatol Ciobanu şi Nicolae Mătcaș și împreună cu reprezentanţii Academiei 
de Ştiinţe, lingviștii Silviu Berejan, Alexandru Dârul şi subsemnatul, s-a ma- 
nifestat plenar, participând la formularea unor propuneri în problemele dis- 
cutate și, în final, la elaborarea istoricelor decizii ale comisiei: recunoașterea 
unităţii de limbă moldo-română, legiferarea limbii române ca limbă oficială 
pe teritoriul Republicii Moldova, revenirea la tradiționala grafie latină a lim- 
bii noastre. Decizii devenite legi după oficializarea lor prin acte parlamentare. 


În funcţia de director general al Departamentului de stat pentru asigurarea 
funcţionării limbilor vorbite pe teritoriul Republicii Moldova, Domniei Sale 
îi revenise o grea povară. Sarcinile puse pe seama acestui departament: pro- 
movarea în rândurile largi ale populaţiei a normelor limbii literare, controlul 
asupra funcționării limbii oficiale în toate domeniile și sferele de activitate 
practică, crearea condiţiilor optime de însușire a limbii de stat de către alo- 
lingvi etc. s-au dovedit a fi de mare responsabilitate, cu atât mai mult cu cât 
acestea trebuiau înfăptuite în pofida obstacolelor pe care începuse să le cree- 
ze în activitatea departamentului tagma agrarienilor ajunși la putere. 


Avea nevoie de susținere, de colaboratori, de ajutori cu o anumită pregătire 
în domeniu. Mi-a propus să preiau funcţia de director adjunct al departa- 
mentului. Acceptasem la moment, dar apoi lucrurile s-au complicat, aces- 
tea fiind legate de birocraţia transferului de la o instituţie la alta, cu sau fără 
unitatea de cadru... Nu l-am părăsit totuși, mi-am asumat unele angajamente 
de colaborare. Am elaborat principiile de ortografiere în limba română și de 
transcriere în alte limbi a numelor noastre proprii (toponime şi antroponi- 

Ion Dumeniuk la catedră 


me), am redactat hărțile geografice şi administrativ-teritoriale ale republicii, 
care, în perioada de după război, se editau atunci pentru prima dată în limba 
română, am întocmit repertoriile numelor de localități din republică şi ale 
denumirilor de străzi din Chişinău şi din alte orașe în vederea reglementării 
onimice şi a scrierii lor corecte, repertorii care apoi au devenit îndrumare 
normative: Nomenclatorul localităţilor din Republica Moldova (a cunoscut 3 
ediții), Ghidul străzilor din Chișinău (publicat în 5 ediţii). 


Funcţia de director adjunct a fost încredinţată dlui Alexandru Bantoş, res- 
ponsabil concomitent de revista „Limba Română”, proaspăt fondată la iniția- 
tiva entuziastului lon Dumeniuk. Concepută ca publicaţie ştiinţifico-metodică 
de profil filologic, revista urma să îndrumeze profesorii filologi în predarea 
limbii şi literaturii române, dar şi să ajute pe cetăţenii de rând să conștienti- 
zeze importanţa cunoașterii marilor adevăruri despre limba, cultura și istoria 
neamului nostru. 


La 3 noiembrie 2012 s-au împlinit douăzeci de ani de la trecerea în lumea 
celor drepți a celui care a fost Ion Dumeniuk, om de stat, profesor univer- 
sitar, lingvist, publicist, patriot devotat al neamului. Să cinstim memoria 
înaintaşilor noștri, precum învățătura biblică ne îndeamnă: „Dintre voi să vă 
alegeți eroii, să-i înălțați şi să-i urmaţi, căci ei vă vor scoate la lumină din bez- 
na întunericului și a necunoscutului.. 

Nicolae MĂTCAŞ 
| La straja purității graiului matern 


ii va 


N.M. - filolog, lingvist, 
prof. univ., poet, publicist, 
traducător, om de stat. 
Membru al Uniunii 
Scriitorilor din România şi 
din Republica Moldova şi 
al Uniunii Jurnaliştilor din 
Moldova. Autor şi coautor, 
redactor şi coredactor 

a peste 30 de manuale, 
elaborări metodice şi alte 
ediţii didactice şi a peste 
250 de articole şi studii. 
Semnează în 2010 volumul 
Calvarul limbii române din 
Basarabia, 552 p., editat de 
Casa Limbii Române,Nichita 
Stănescu" Ministru al Ştiinţei 
şi Învăţământului din 
Republica Moldova (1990- 
1994). Fondator al revistei 
„Limba Română”. 


După ce am pierdut, pe parcursul ultimilor ani, o 
pleiadă de străluciți purtători ai conștiinței naţi- 
onale și armurieri ai demnităţii noastre de neam, 
iată că, recent, ne-a părăsit încă un vrednic ostaş 
din Oastea Limbii Române, care a stat o viaţă la 
veghea purității graiului străbun: Valentin Mân- 
dâcanu (n. pe 27.VII.1930 - d. pe 29.X.2012). 
Pe parcursul întregii sale activități creatoare n-a 
pretins sa fie considerat un mare lingvist (mare 
nu se considera nici gigantul Eugeniu Coșeriu, 
consăteanul lui Mândâcanu și elevul lui Roman 
Mândâcanu, tatăl lui Valentin! ), cu atât mai mult 
un filolog versat, deşi a meditat îndelung asupra 
slovei cu străluciri de cristal, a lucrat neostenit, cu 
râvna unui adevărat giuvaergiu, la descoperirea şi 
sporirea caratelor cuvântului potrivit iscusit folo- 
sit la locul potrivit. 


A trecut, ca și semenii săi, urgia flagelului mondial, 
oroarea față de perfidia pretinsului „eliberator”. În 
1944 familia a încercat să se refugieze în Țară, Va- 
lentin a învăţat la un liceu din Craiova, dar „demo- 
crația populară” impusă de „eliberatori” a obligat 
autoritățile române să retrimită „cetățenii sovietici” 
acasă, iar pe cei care nu voiau ori se ascundeau să-i 
vâneze și să-i expedieze în U.R.S.S. pentru „reedu- 
care”. Așa se face că fostul român Valentin Mândâ- 
canu, cu şcoală românească de performanţă, devi- 
ne cetățean moldovean, student, ulterior absolvent 
al Institutului Pedagogic „Ion Creangă” din Chiși- 
nău, iar limba lui nu mai era română, ci moldove- 
nească, și nici scrisul nu mai era cel natural, latin, 
ci de împrumut, rusesc. Cu scrisul s-a familiarizat 
repede, altminteri îl aşteptau urșii din Siberia. Mai 
greu era cu „limba moldovenească” vorbită, creată 

în turnătoriile din Transnistria, un 

sabir regional moldo-ruso-ucrai- pu, m 

nean. Mândâcanu, ca și toți verita- N 
bilii intelectuali, dar și basarabenii 
de rând cu o brumă de cultură în- 
suşită în perioada interbelică, nu 
se putea obişnui să-i spună căciulii 
tradiționale „cușmă”, cravatei — 
„gâtlegău', primăriei - „selsoviet”, 
preşedintelui — „predsedateli”, gră- 
diniței — „iasli” ş.a.m.d. Nu s-a putut 
obişnui nici cu vorbirea păsărească 
a celor care, atunci, dar și în timpuri p~ 
mai aproape de noi, evitau, într-un 7 54 
fel, pentru a nu se face ridicoli, să f, 
preia direct, cu ghiotura, cuvinte și 
îmbinări de cuvinte din limba rusă, ; 
dar fie că le „moldovenizau”, adicăle *- cil : 
subordonau sistemului gramatical Valentin Mândâcanu 
(morfologic şi sintactic) al limbii 27 VII. 1930 — 29.X.2012 
noastre („trăiască vojdiul nostru”, 

„Să sobirim crujoacele”, „nu mai băltăiți atâta”), fie că le „traduceau” (mai corect, 
le calchiau) într-un hal fără de hal (mot-ă-mot): „șinșiancă” (în loc de „plan 
cincinal”), „ian cătați”, „la mine nu se primeşte nimic” etc. De pronunțarea și „ac- 
centul” absolut străine specificului rostirii româneşti nici nu mai vorbim. Când 
s-a făcut încercarea de a introduce asemenea monstruozități și în terminologia 
ştiinţifică, oameni de cultură de talia lui Valentin Mândâcanu, Eugeniu Nirca, 
cu tot riscul la care se expuneau, au răspuns că mostre de tipul lui (mă iertați!) 
„acreală chișetnică” nu vor folosi niciodată. 


Mândâcanu avea tot temeiul să afirme recent că toată viaţa a avut de luptat, 
pe de o parte, contra transnistrizării limbii literare, pe de altă parte, contra 
rusificării acesteia (pe calea preluării directe sau a calchierilor semantice şi 
structurale. Transnistrizarea limbii moldoveneşti (cuvintele „român”, „româ- 
nesc” cu referire la limba vorbită în Basarabia și la purtătorii acesteia erau ca- 
tegoric interzise) — slavă Domnului! — a fost stopată, mai ales odată cu renun- 
ţarea, în deceniul al șaselea al secolului trecut, la pretinsele norme impuse de 
gramatica și „cuvântelnicul” lui I. D. Ceban și cu fixarea normelor ortografice 
apropiate de cele actuale. 


Ca dascăl la Școala Pedagogică din Călărași, Valentin Mândâcanu a stat de 
veghe la exprimarea corectă, i-a învățat pe propriii învățăcei să asculte şi să 
sesizeze curgerea cu susur de izvor sau cu şoapte de nuc a frazei limbii lui 

Creangă, Eminescu, Russo, Alecsandri, a Mioriţei şi a Meșterului Manole, a 
melosului nostru popular. Nu tolera la studii nici pronunțarea neliterară, ne- 
îngrijită, vorbirea „de-acasă, nici preluările fără rost de „imprumuturi” din 
limba rusă pentru echivalentele firești „moldovenești, nici calchierile care 
răsăriseră ca ciupercile după ploaie sau după explozia de la Cernobâl. Explica 
elevilor cu răbdarea necesară în atare condiţii în ce constau calchierile nere- 
ușite, le propunea structurile echivalente corecte. 


Când lucra ca redactor de limbă la revista „Învățătorul sovietic”, V. Mândâ- 
canu efectua o muncă sisifică la corectarea scrisului autorilor în sensul ex- 
primării într-o limbă curată, naturală, firească, atât din punct de vedere sti- 
listico-funcţional, cât şi în conformitate cu specificul latin-romanic al limbii. 
Circulau legende despre exigența redactorului față de corectitudinea scrisu- 
lui, se vorbea despre caracterul său dur, necruţător, intolerant, intempestiv. 
Ţin minte, prin 1962-1963, pe când lucram ca asistent la Catedra de limbă 
maternă de la universitate, fostul conducător al tezei mele de licenţă, profe- 
sorul (azi membru-corespondent al A.$.M.) A. Ciobanu, mi-a propus să pre- 
zint un paragraf original din teza de licenţă ca articol la revista pentru școală 
„Învățătorul sovietic” A insistat să citesc textul de câteva ori, înainte de a-l 
prezenta, pentru a nu comite, din neatenție, vreo greșeală, căci materialul va 
nimeri pe mâna lui V. Mândâcanu, extrem de exigent față de corectitudinea 
scrisului. Recunosc, au cam început să-mi tremure genunchii când, la redac- 
ţie, am dat faţă în față cu un om aparent încruntat, ursuz, distant, discret. Era 
dl Mândâcanu. Mi-a propus să iau loc, a trecut cu privirea peste material. „E 
scris binişor, corect, a constatat sec, dar vădit satisfăcut, temutul redactor, 
iar mie îmi mai veni inima la loc. — ÎI lași. În măsura în care avem loc, îl vom 
publica”. Cam peste un an articolul chiar a apărut în revistă. 


La agenţia de presă ATEM, unde regretatul Mândâcanu a lucrat ani buni, 
ştirile din limba rusă erau traduse în moldoveneșşte într-o limbă exemplară. 
Probabil, erau mai mulți traducători, dar noi știam numai de V. Mândâca- 
nu, E. Obadă, T. Magder. Traducători redutabili pentru timpul în care lim- 
ba „moldovenească” funcționa numai la bucătărie și în presă (în ultima, mai 
mult de dragul conducerii de a demonstra că bilingvismul rus-moldovenesc 
funcţiona „armonios”). Dar noi ştiam că, atâta vreme cât în Basarabia există 
traducători ca Mândâcanu, Obadă, Magder, Cosmescu, Creţu, nu moare nici 
limba noastră literară (exemplară, în terminologia lui Coșeriu). 


Atunci când s-a purces la editarea Enciclopediei Sovietice Moldovenești, si- 
gur că era nevoie şi de o ţinută lingvistică pe măsura intenţiei. Nu-i de mirare 
că tocmai aici îi întâlnim pe bunii cunoscători ai limbii Valentin Mândâca- 
nu, Leonid Cemârtan, Constantin Zubcu etc. Anume graţie cunoștințelor și 
eforturilor Domniilor Lor, primele volume ale ESM au fost redactate impe- 


IN MEMORIAM ED 


cabil sub aspectul corectitudinii limbii. Dar n-au rămas pentru mult timp la 
inima şefilor, căci, peste câţiva ani, prin 1979, li s-a incriminat românizarea 
limbii moldoveneşti (sic!) şi au fost eliberaţi din funcţie. 


Un timp îndelungat s-a ocupat de traducerea în moldovenește a diverse lu- 
crări din limba rusă. Am avut ocazia să recenzez traduceri din operele lui 
Lenin. Mărturisesc aici că, spre deosebire de alți relativ buni traducători, în 
traducerile efectuate de Mândâcanu nu puteai să te poticnești, după kilometri 
de traducere impecabilă, de nişte praguri pe care un purtător nativ al lim- 
bii pur și simplu nu este în stare să le comită. Aveai impresia că traducerile 
erau preluate din românește sau că Lenin a scris el însuși românește și numai 
acolo unde cuvinte precum „popor”, „libertate”, „importanţă”, „revelare” erau 
înlocuite (la insistența lui Bruhis sau Cucea) prin sinonimele lor „norod”, 
„slobodă”, „insemnătate”, „dezvăluire” — că Lenin a scris moldoveneşte. În 
cumplitul meşteşug de tâmpenie la conspectarea obligatorie a materialelor 
din Istoria PCUS şi a operelor clasicilor marxism-leninismului la cursurile de 
istorie a PCUS, de economie politică, de materialism dialectic și istoric, de 
istorie a filozofiei, iar mai încoace — de ateism și comunism științific, singura 
rază de lumină era modelul de limbă corectă în care erau scrise aceste lucrări. 
Raza de lumină în obscurantismul ideologic de atunci venea de la purtăto- 
rii nativi ai limbii române, printre care era și maestrul cuvântului Valentin 
Mândâcanu. 


Restructurarea anunţată de Gorbaciov a provocat descătușarea sufletelor 
înăbușite de teascul ideologic al vechilor conduceri de partid şi de stat. S-a 
declanșat în întreaga U.R.S.S. o largă mișcare de eliberare naţională, mai întâi 
pentru revendicarea statutului de limbi de stat pentru limbile naționale din 
republici ca pavăză pentru protejarea acestora din urmă de agresiunea limbii 
ruse, ulterior — pentru recunoașterea dreptului la suveranitate și indepen- 
dență a republicilor unionale, iar la noi — și pentru recunoașterea unității de 
limbă şi neam cu limba română și neamul românesc din România, a unității 
spirituale a aceluiași neam de pe cele două maluri ale Prutului, şi pentru re- 
venirea la grafia latină. Şedinţele publice, cu caracter de masă, ale cenaclului 
„Alexei Mateevici”, înființarea Frontului Popular, protestele stradale contra 
conducerii locale conservatoare și ostilităților vădite din partea alogenilor 
din republică, contra susținerii acestora de către conducerea moscovită, 
şedinţele furtunoase ale uniunilor de creaţie, la care se revendicau deschis 
drepturile la libertatea de exprimare şi accesul la adevărul istoric și ştiinţific, 
articolele arzătoare la temă din unele periodice naționale timid-rebele nu pu- 
teau să-i lase indiferenți pe cei care toată viața conștientă fuseseră nevoiți să 
ţină ascunse adevărurile despre ființa şi veşmântul fiinţei naţionale, despre 
cultura și istoria națională. Iată de ce, chiar din primele zile ale Mişcării de 
eliberare naţională de la noi, îi vedem pe intelectualii basarabeni antrenați 

plenar în lupta pentru descătuşarea spirituală și națională. ÎI aflăm aici și pe 
Valentin Mândâcanu, entuziasmat, înflăcărat, radiind de bucuria că torentul 
de mulțime a reușit să izgonească sclavul din sine şi să se avânte fără teamă în 
luptă. Nu a ieșit în frunte, ca alții, dar nici nu stătea ascuns în buruieni, cum 
făceau unii care se temeau și de umbra lor. Nu a fost conducătorul mișcării 
de eliberare naţională, dar a fost un mare român. Nu a declanșat mișcarea de 
eliberare naţională, ci a susţinut-o cu ardoare. Eseul Domniei Sale Veșmântul 
ființei naționale nu declanşează, ci catalizează această mișcare, care pornise 
mai înainte. La ora la care a fost publicat (revista „Nistru”, nr. 4, 1988), eseul 
abordează direct, chiar virulent, fără ocolișuri și exprimare esopică, după tra- 
diție, fără menajamente față de cei care nu observaseră ce timpuri erau afară 
şi încă mai vorbeau despre dezvoltarea și înflorirea fără margini a limbii mol- 
dovenești în perioada sovietică, pe când, în realitate, limba ca funcționare se 
zvârcolea în agonia morţii, eseul revendică măsuri energice de protejare de 
către stat a limbii materne. Duioasă, melodioasă, dumnezeiesc de frumoasă. 
Recitiţi eseul, vă veți reaminti neapărat! Acum se ştie că eseul (cel mai fru- 
mos eseu despre limba noastră, cum l-a apreciat însuși redactorul de atunci 
Dumitru Matcovschi) fusese, sub imperiul mișcărilor de stradă, acceptat 
pentru publicare de CC al PCM, care controla presa, din articol fiind elimi- 
nat capitolul privind revendicarea alfabetului latin. Partea respectivă circula 
din mână în mână ca „samizdat” şi a provocat o şi mai mare nemulțumire din 
partea celor mulți, ca şi renumita „triplă” respingere a revendicării privind 
alfabetul latin de către secretarul CC al PCM de atunci N. F. Bondarciuc. 


A fost deputat în primul Parlament democratic al Republicii Moldova, este 
semnatarul Declaraţiei de Independenţă. L-a venerat pe compatriotul său, 
lingvistul nr. 1 al contemporaneităţii, colosul Eugeniu Coșeriu. Mare visător, 
aidoma prietenilor și colegilor săi, unii plecaţi în împărăţia lui Dumnezeu, nu 
şi-a văzut realizat idealul: reunirea Basarabiei cu Patria-mamă. 


Până în ultima clipă, deja țintuit la pat, harnicul cultivator al ogorului limbii 
şi apărător din Oastea Limbii Române Valentin Mândâcanu nu a lăsat din 
mână pana și paloșul, scriindu-și cu o conștiinciozitate de cronicar și cu asi- 
duitate de neofit cartea sfintei credinţe în vigoarea și veșnicia limbii române 
şi a neamului românesc. Numele Domniei Sale va rămâne să strălucească 
pe firmamentul limbii române din Basarabia, iar cărțile (cu toate regretele 
personale că unele ar fi căzut, chipurile, în desuetudine) Exprimarea corectă 
(1987), Cuvântul potrivit la locul potrivit (1979, 1987), Între acasă şi acasă 
(2000), Spărturi în gheaţa tăcerii (2008) se vor afla mult timp de aici înainte 
pe masa de lucru a fiecăruia dintre noi. 


Fie-ţi tihnită odihna, bade Valentin! 

Citiţi revista noastră și în 2013 

În 2013 revista „Limba Română” apare bimestrial, format carte cu un volum 
de 192 de pagini, inclusiv 16 color. 
În Republica Moldova abonamentele pot fi perfectate la toate oficiile poştale. 
Indice de abonament - PM7707$. 
Preţul unui număr — 30 de lei. 
Preţul abonamentului anual — 180 de lei. 
În țările din CSI şi Europa, inclusiv România: prețul unui număr - 6 EURO, 
abonament pentru 1 an - 32 EURO. 
În alte țări: preţul unui număr - 8 EURO, abonament pentru 1 an — 36 
EURO. 
Cititorii din străinătate se pot abona la revista „Limba Română” astfel: 
- la redacţie, achitând în valută sau echivalentul în lei moldovenești al abo- 
namentului; 
- prin virament la 
Revista „Limba Romana” SRL, c/f 1004600045323, 
Banca Comercială Română, Chişinău S.A., 
Cod RNCBMD2X, Cont 222400000100172 MDL 

Cont 222409100100172 RON 

Cont 2224501295 EURO 
Redacţia revistei „Limba Română” trebuie înștiințată asupra plăţii efectua- 
te, trimițându-se la adresa pentru corespondenţă (limbaromanachisinau2 
gmail.com) o copie după dispoziţia de plată bancară, cu indicarea numerelor 
de revistă abonate și a adresei poștale complete a abonatului. 

ELEVILOR CARE AR DORI SĂ-I FACĂ O SURPRIZĂ PLĂCUTȚĂ | 


DIRIGINTELUL 
e „FĂCLIA” ESTE O PUBLICAŢIE PERIODICĂ DE 

INFORMAȚIE, OPINIE ȘI CULTURĂ PEDAGOGICĂ, PE CARE 
AR DORI SĂ O AIBĂ PE MASA SA DE LUCRU FIECARE CADRU 
DIDACTIC, 


O clasă de elevi, un diriginte - 
un abonament la “Făclia”! 

„Florile Dalbe” în 2013 


Dragi elevi şi profesori! lubiți părinţi şi bunici! A demarat campania de abo- 
nare la săptămânalul FLORILE DALBE pentru anul 2013. Una dintre cele 
mai bune publicaţii periodice pentru copii şi adolescenţi, distinsă cu Premiul 
Internaţional pentru Calitate şi Excelenţă „Steaua Calităţii”, categoria Aur 
(Paris, 2008) şi Premiul ONU în domeniul Drepturilor Omului (2010), poate 
fi abonată la un preţ destul de accesibil: 5 lei pentru un exemplar! 


Costul abonamentului: 

— pentru o lună (4 ediţii) — 20 lei; 

— pentru 3 luni (12 ediţii) — 60 lei; 

— pentru 6 luni (24 de ediţii) — 120 lei; 

— pentru 12 luni (40 de ediţii) — 200 lei. 

Elevii din mun. Chişinău se pot abona post-restant prin intermediul pro- 
fesorilor, redacţia obligându-se să le livreze revista, în fiecare zi de joi, 
direct în instituţia respectivă de învățământ (relaţii la tel. 022-233778 şi 
022-234195). 

Consultaţi catalogul „Poşta Moldovei” la indexul PM 21238 şi abonati- 
vă neapărat la unica revistă săptămânală color pentru toți elevii, de la 
clasa a II-a la clasa a XII-a! 


Abonează-te la revista „Natura” pentru anul 2013! 


10 motive să te abonezi la revista „Natura”: 

Înveţi lecţia dragostei de țară. 

Afli totul despre locurile pitoreşti din R. Moldova şi de peste hotare. 
Admiri imagini color cu cele mai frumoase monumente ale naturii. 
Deprinzi cum să fii puternic cu ajutorul naturii. 

Dezlegi enigme, cunoşti miracole. 

Ai ghidul tău de medicină naturistă şi farmacie verde. 

Eşti printre norocoşii care merg în excursii. 

Participi la concursurile cu premii. 

9. Poţi scrie despre bucuriile şi tristeţile tale. 

10. Ai publicaţia ta de suflet. 

Condiţii de abonare pentru anul 2013: 

PM 67805, persoane fizice: 12 luni — 60 lei; 6 luni — 30 lei. 
PM 67804, persoane juridice: 12 luni — 108 lei; 6 luni — 54 lei. 
Adresa redacţiei: 

Str. S. Lazo, 13, Chişinău 

Tel: (22) 23 71 49; (22) 23 74 23 

www.natura.md, natura Qnatura.md 


Studenţii, colaboratorii și apropiații lui 
Gheorghe Chivu au toate motivele să ia 
aminte la modelul de viață şi de muncă 
al profesorului şi cercetătorului. De o 
modestie proverbială, omul de ştiinţă 
nu iubeşte lauda, nici chiar dacă ea este 
oglindirea normală a unei cariere pline 
de realizări. 

Gheorghe CHIVU: 

Cultivarea limbii, ca activitate lingvistică strict 
specializată, este dinamică, de regulă, nu în momentele de 
„democratizare” a culturii, ci în cele de stabilitate şi de 
supremație a ideii de normă. 

În ultimele două decenii s-a produs, nu doar în spaţiul 
românesc, o relaxare, o acceptare, niciodată atât de 
evidentă în epoca modernă, a faptelor de limbă vorbită în 
presă, în televiziune. lar modelul, totdeauna activ, al 
acestor instituţii culturale are efecte negative niciodată 
suficient comentate. „Stricarea limbii române”, desigur a 
formei ce trebuie să ilustreze şi să constituie varianta ei 
literară, este în aceste condiţii o constatare adesea 
formulată de intelectualii atenţi nu doar la conţinutul, ci și 
la forma de expresie a culturii naţionale. 

Cu toate acestea, numărul articolelor, al studiilor și al 
emisiunilor tip „cultivarea limbii” a scăzut, de o parte şi de 
alta a Prutului. Nu ştiu însă dacă a scăzut și numărul 
specialiştilor în domeniu sau dacă nu cumva s-a schimbat 
doar atitudinea lingviştilor faţă de ceea ce anterior 
numeam greşeală, respectiv, abatere de la normă. (Unele 
forme cândva condamnate au fost acceptate de lucrările 
normative drept „variante literare libere, în virtutea ideii 
că norma literară nu poate rămâne imobilă de vreme ce 
limba se află în continuă transformare.) 


Din dialogul A face filologie înseamnă a lucra 
în folosul culturii naţionale, 
publicat în acest număr de revistă. 

